
Anul acesta (1971), Pelham Grenville Wodehouse va 
împlini frumușica vârstă de 90 de ani.! 

Reţeta longevităţii, s-ar zice, este să nu te ostenești 
prea tare: Wodehouse s-a mulțumit să scrie vreo 80 de 
cărți, dacă nu mai multe, iar la acestea - romane și nuvele - 
n-a adăugat decât 30 de piese de teatru. Ca să-și vadă de 
literatură, a rezistat  tentaţiilor filmului: numărul 
scenariilor create de el nu trece cu mult peste 20. 

Rar se întâmplă să citeşti atâtea cărți ale unui autor și 
în același timp să afli atât de puţine DESPRE el. 
Wodehouse scrie și are succes - de la începutul secolului, 
dar studiile despre el sunt rare (Orwell, Usborne). 

E o lipsă cu atât mai gravă, cu cât în veacul nostru 
opera de artă devine din ce în ce mai dependentă de 
aparatul informaţional și de piaţa critică. Privești într-o 
expoziţie două picturi: una îţi arată un pătrat, pe când 
cealaltă, un pătrat. Numai cu ajutorul criticii, al revistelor 
și al aparatului informaţional poţi să-ţi dai seama că 
autorul primului pătrat e o celebritate și un talent autentic, 
pe când cel de-al doilea pătrat e opera unui geniu 
contrafăcut, a unui impostor care-și mimează trăirile. Te 
extaziezi în faţa unui peisaj știind că e din secolul al XVI- 
lea, dar dacă afli că autorul mai trăiește, ești decepţionat, 
pe bună dreptate, pentru că pictura e manieristă, simplă 
imitație a unui stil de epocă. 

Wodehouse este unul dintre ultimii scriitori de sine 

stătători. A-l citi e o afacere uimitor de simplă. Iei cartea și 
o citești. Pare neverosimil, dar vă jur că așa e. N-ai nevoie 
de vreo „cheie”, de analiza vreunui teoretician binevoitor, 
amic cu autorul, care să-ţi explice ce a vrut acesta să scrie 
când a scris. Dacă Wodehouse descrie o mătușă pisăloagă, 
ghicești imediat că e vorba de o mătușă pisăloagă. Dacă 
citești două pagini, începi să zâmbești, iar după vreo 
cincisprezece-douăzeci, te pomenești râzând în hohote, 
chiar dacă n-ai în vecinătate pe nimeni care să-ți 
destăinuie „poanta”. 

De fapt, o dată cu cuvântul UMOR am spus despre 
Wodehouse tot ce trebuia. 

Dicţionarul autorilor  anglo-saxoni  (Everyman's) îl 
numește „cel mai mare romancier umoristic al vremii 
sale”. 

Dacă am lua, drept criteriu al umorului, RÂSUL, am 
putea spune că Wodehouse este într-adevăr cel mai mare, 
suportă comparaţie cu oricine. Capacitatea lui de a-ţi 
provoca râsul este neîntrecută și n-are rival - în textele 
scrise - decât în unele pagini din Pickwick al lui Dickens. 

Un doctor în literatură îţi poate însă explica foarte lesne 
că valoarea literară a unui umorist nu se rezumă la 
capacitatea de a provoca râsul. Pe scenă, un cabotin poate 
obţine hohote mai ample decât marele actor, iar în scris 
mesajul, adevărul vieţii și multe alte criterii, între care și 
inefabilul măiestriei, se adaugă pe balanţele artei. 

Bănuiesc, sunt aproape sigur, că despre Wodehouse s- 
au scris de-a lungul deceniilor multe articole defavorabile, 
care îl făceau „praf”. Este tipul scriitorului de mare succes, 
iar în literatură se iartă multe, în afară de succes. Mai ales 
umorul este - la fel cu romanele polițiste - un gen din care 
fitecine consumă, dar pe care nu-l respectă. Din cauză că e 
ușor de citit, umorul dă impresia că e ușor și de scris. 
Inconjurăm cu respect operele la a căror scriere autorul a 
suferit (sau măcar asudat) vizibil. În cazul lui Wodehouse, 
lipsește din umor acea amărăciune latentă (ca să nu mai 

vorbim de mânia unui Swift), amărăciune ce te face să 
simţi că umoristul pe care-l parcurgi, deși agreabil, se 
învecinează pe undeva cu marii suferitori, autori de 
tragedii, și merită aproape aceeași stimă. 

Wodehouse își agravează cazul prin faptul că a scris 
mult. Deci, lesne. Atenţie însă: această ușurință nu se 
găsește pe toate drumurile. La un congres al 
ciberneticienilor și literaţilor s-au împărţit auditoriului 
două poezii: una aparţinând unui mare scriitor, cealaltă 
fiind opera unui calculator. Se cerea un vot simplu: să se 
determine care dintre poezii e opera unei mașini, care a 
unui om viu. Literaţii, în majoritate, au greşit. 
Matematicienii, mai mult de jumătate, au recunoscut 
mașina, dar au precizat - unii - că poezia calculatorului le 
plăcuse mai mult. 

Când însă vine vorba de argumentul suprem, al 
funcţiilor de inteligenţă specifice omului pe care mașina 
NU le poate prelua, se invocă umorul. Tragediile, versurile 
cu imagini extravagante, logica, totul se poate imita - 
măcar în teorie, dar nu peste multă vreme și în practică - 
numai umorul, pare-se, rămâne unic, de nereprodus. lar 
umorul lui Wodehouse e greu reproductibil nu numai 
pentru mașină, dar și pentru umanul care ar vrea să-l 
imite, ba chiar și pentru traducător. 

Imaginile lui sunt „far-fetched”; apucate (procurate) de 
departe, invenţie verbală inedită acolo unde limba oferă 
expresii consacrate, invenție de precizie tehnică 
drăcească. Acolo unde omului obișnuit îi vine la îndemână 
să spună „eram prăpădit și stânjenit”, Wodehouse 
precizează savant: „aveam sentimentul de a fi o broască 
râioasă aflată la mare ananghie, sentiment care mă 
împiedica să desfășor stilul meu obișnuit de joc”. Dacă 
vrea să spună „o femeie nebună care părea pe cale de a-și 
da sufletul, o  muribundă”,  extravagantul mister 
Wodehouse nu se sfiește să scrie „o zurlibundă”. Acolo 
unde folosește o metaforă încetăţenită - de pildă, „sorbind 

din ochi” - Wodehouse se rușinează, nimic simte nevoia să 
se scuze și adaugă imediat: „ca să zic așa”. 

Subiectele lui Wodehouse sunt conforme cu expresia 
franceză „à prendre ou à laisser”: ori le iei de bune așa 
cum sunt, ori începi să le despici, ca verosimilitate, și nu 
mai rămâne nimic din ele. Proza lui Wodehouse are aici 
defectul pe care-l găsim și în basme, în spectacolul de 
operă și balet, în romanul poliţist, în literatura de copii și, 
în general, în orice creaţie puternic bazată pe convenţie. 

Regula prestabilită, convenţională, pare o abatere de la 
realism, dar, lăsând mai slobode anumite hăţțuri ale 
împrejurărilor, ţine foarte strâns altele. Secole la rând, 
dramaturgii au scris despre dragostea a doi tineri care vor 
să se căsătorească împotriva voinţei celor două familii; s-ar 
părea că e imposibil să mai scoţi de aici vreun dram de 
originalitate, dar trec veacurile și mereu apar scriitori care 
au ceva nou de spus în această privinţă (așa cum apar 
tineri îndrăgostiţi și familii potrivnice, care adaugă 
prospetimea concretului la vechea situaţie convenţională). 

Faptul că cititorul cunoaște dinainte situaţia, faptul că 
spectatorul unei piese a lui Feydeau a văzut înainte 
nenumărate alte piese cu aceeași situaţie, ajută la 
„ceasornicăreala” perfectă, la ingineria impecabilă a 
râsului în piesa de tip Feydeau sau nuvela de tip 
Wodehouse. Nu e decât atât - plus talentul. 

Epoca noastră, străbătută de conflicte sociale acute, de 
războaie locale și de primejdia celui final, de lupte de 
clasă, de poluare și nenumărate buclucuri dramatice, nu 
privește cu ochi prea îngăduitori literatura numită, cu un 
termen farmaceutic perimat, „carbaxin”. Relaxarea, după 
unii, n-ar fi permisă decât atunci când ai în buzunar 
certificatul de internare; câtă vreme te mai ţin puterile 
trebuie să-ţi pui probleme, de preferință cât mai grele. 

Sub presiunea acestei cerinţe, pe care o simte 
îndreptăţită, criticul dornic să „legitimeze” un scriitor 
prezintă imediat câteva subiecte și tâlcuri care arată că 

autorul „lui” are un mesaj social cum nu se poate mai clar 
și mai înaintat, chiar dacă a mai uitat pe ici-colo câteva 
mici limite. Tot astfel, am putea spune că Wodehouse se 
leagă de personajele ultra-bogate și tradiţionaliste, de 
respectabilitate, de  aristocratism, de cultul formelor 
rigide, și n-ar fi nimic mai simplu decât să-l comparăm cu 
Beaumarchais, care prin bărbierul din Sevilla, valetul 
Figaro, demonstrează cum nobilul nu se poate descurca 
fără omul din popor. Personajul principal al cărţii de faţă, 
valetul Jeeves - cum o spune de nenumărate ori indolentul 
său stăpân - are geniu, depășește ca inteligenţă toate 
personajele de condiţie superioară din jur. Dacă ne-am opri 
la atât, am minti. 

În primul rând, s-ar cuveni să precizăm că nu orice 
relaxare vine de la diavolul. Intre spartul pietrelor și 
consumarea artei există totuși o mică deosebire, în sensul 
că atunci când citești o mult lăudată carte de „actualitate” 
nu trebuie să ai senzaţia că spargi pietre - nu strică și un 
pic de plăcere. Arta educă prin recreatie, prin plăcere, cel 
puţin prin plăcere estetică, chiar în subiectul cel mai 
neplăcut. De unde teoria asta, că tot ce-ţi provoacă dureri 
de cap e neapărat educativ și că tot ce distrează ar fi 
nociv? 

În ce-l privește pe Wodehouse, indiferent de 
convingerile politice pe care le-ar avea, credem că mesajul 
scrierilor sale nu se ascunde în originea plebee a valetului 
Jeeves, ci în adâncurile râsului. Dintre toate manifestările 
omului, râsul e poate cel mai rar surprins în flagrant delict 
de nedreptate. Faptul că râzi pe moment când vezi că un 
om a căzut pe stradă - râzi, deși îți pare rău - e mai curând 
o excepţie. Se întâmplă des să încerci milă faţă de un om 
care nu merită nici o milă. Dar se întâmplă mult mai rar să 
râzi de cineva pe nedrept. Mătușile snoabe, copiii 
imposibili, logodnicele acre și autoritare, flăcăii bătrâni 
mari mâncăi și băutori, artiștii impostori, falșii savanţi, 
simandicoși, preţioși și găunoși, băieţii de bani gata, 

personajele pătrunse de morgă oficiantă, marele cavaler de 
industrie îngâmfat, pisălogii, mărginiţii, înţepaţii, siropoșii, 
zurbagiii, rigizii, profitorii, răzgâiaţii, hiperpredicatorii, 
supraîncordaţii și mult-prea-exageraţii - nimeni nu scapă 
de râsul nostru când îl citim pe Wodehouse. 

Personajele lui, indiferent de anul în care se petrece 
acţiunea, în Anglia sau în America, aparţin de sfârșitul erei 
lui Eduard al VIl-lea, începutul secolului nostru, perioadă 
de automulțumire, de opulenţă a păturilor suspuse. S-ar 
crede că aceste povestiri n-au rost pentru noi, de vreme ce 
nu posedăm lorzi pătrunși de gravitate, copii cercetași, sau 
tineri care trăiesc luni și ani fără să se știe din ce și de 
unde. Mă rog, rămâne de discutat, dar lorzii lui 
Wodehouse, înainte de a fi aristocrați prin titlu, sunt prin 
caracter și moravuri. 

Convenţionalul de care vorbeam face să ne oprim la 
omenescul situaţiilor, și nu la verosimilitatea lor. Se 
întâmplă mai rar să te aventurezi noaptea cu un ac, pentru 
a înţepa buiota? cu apă caldă din patul unui antipatic, dar 
nu sunt o excepţie soţii care se plâng că nevasta îi ţine la 
post, că nu tolerează prietenii lor, ci numai ai ei, 
îndrăgostiţii care se bâlbâie ș.a.m.d. Dar chiar și farsele 
cele mai extravagante, cele mai „făcute” ale lui Wodehouse 
- farse care nu se puteau naște decât în ţara celei mai 
stricte respectabilităţi, ţara unde, ca răspuns, se ivesc cei 
mai mari excentrici - privite mai de aproape au în ele acel 
iz de sfidare a verosimilului pe care numai realitatea îl 
posedă. 

Nu vi s-a întâmplat oare niciodată să staţi de vorbă cu 
niște prieteni, să vă minunati de cine știe ce întâmplare, 
reală, și să vă spuneţi: „Dacă ai citi asta într-un roman, nici 
nu ti-ar veni să crezi!” Wodehouse te face să crezi, cel 
puţin pe moment, și să râzi. 

In sfârșit, umorul lui, lipsit de răutate, nu iartă nici 

personajele simpatice. Are o dragoste afectuoasă pentru 
tinerii naivi, sentimentali, încurcă-lume, și - tocmai autorul 
a aproape 150 de lucrări mari! - tinerii care nu prea iubesc 
munca; dar dragostea nu le scuză scăderile; autorul nu 
absolvă pe nimeni, nici pe Jeeves; n-are nimic sfânt, decât 
râsul. Un râs care nu scutește pe nimeni s-ar zice că e prea 
larg, generator de relativism. Dar aici umorul „superficial” 
al lui Wodehouse se învecinează cu filozofia cea mai 
serioasă, care, în fiecare epocă, a supus examenului critic 
toate valorile lumii înconjurătoare, a negat fetișurile și 
adevărurile absolute, a avut încredere în inteligenţă și 
spirit; umorul e antisacerdotal și lipsește din cărţile 
religioase. Ar trebui să se scrie odată un tratat - de ce 
umorul și simţul proporțiilor constituie o calitate atât de 
omenească, atât de greu imitabilă, atât de justiţiară și atât 
de indispensabilă oamenilor aflaţi în situaţii-clește. Până 
atunci, ne vom mulțumi cu lectura lui Wodehouse. 


S.F. 

JEEVES INTRĂ ÎN ACTIUNE: 


Acum, că a venit vorba de bătrânul Jeeves - îl știți, 
valetul meu - hai să vedem cum stau lucrurile. Mulţi își 
închipuie că aș depinde prea mult de Jeeves. Mătușă-mea 
Agatha a mers până acolo încât l-a poreclit gardianul meu. 
Ei bine, eu vă spun numai atât: de ce nu? Omul acesta este 
un geniu. De la guler în sus, nu are pereche. O săptămână 
după ce Jeeves sosise la mine, am renunţat să mă mai ocup 
de treburile mele. Asta s-a petrecut acum vreo șase ani, 
imediat după afacerea cam bizară cu Florence Craye, cu 
cartea unchiului meu Willoughby și cu Edwin, cercetașul. 

Povestea a început de fapt când m-am întors la Easeby, 
reședința din Shropshire a unchiului meu. Urma să stau 
acolo vreo săptămână, ca în mai toate verile; dar a trebuit 
să-mi întrerup vizita ca să mă întorc la Londra, să-mi fac 
rost de un nou valet. Pe Meadowes, tipul luat cu mine la 
Easeby, îl prinsesem șterpelindu-mi ciorapii de mătase, o 
inițiativă cu care nu se putea împăca nici un om cu reflexe 
normale. Ba mai mult, a răsuflat că mai prădase o grămadă 
de lucruri ici și colo prin partea locului; m-am văzut nevoit 
să pun pe liber această pacoste rătăcitoare și să mă duc la 
Londra pentru a cere oficiului de plasare să-mi descopere 
alt specimen, unul acceptabil. Mi l-au trimis pe Jeeves. 

Niciodată n-o să uit dimineaţa când a sosit. Se 
întâmplase ca peste noapte să iau parte la o modestă 
agapă, oleacă agitată, și aveam în cap un mic bolovan. 
Colac peste pupăză, mă căzneam să citesc o carte pe care 


3 Titlul original „Jeeves Takes Charge”, publicată prima dată în Saturday Evening Post, nov. 1916. 

mi-o dăduse Florence Craye. Ea era unul din invitaţii de la 
Easeby și, cu două-trei zile înainte de a fi plecat, ne 
logodisem. Trebuia să mă întorc înainte de sfârșitul 
săptămânii și știam că Florence se aștepta din partea mea 
ca până atunci să termin cartea. Vedeţi, avea un zel 
deosebit în a-mi sălta nivelul intelectual, ca să-l mai 
apropie puţintel de-al ei. Era o fată cu un profil minunat, 
dar afundată până la gușă numai în țeluri serioase. Nu văd 
o cale mai bună de a vă explica situaţia, decât informându- 
vă că volumul pe care mi-l predase spre lectură se intitula 
Tipuri de teorie a eticii și că, atunci când l-am deschis la 
întâmplare, am căzut peste o pagină care începea așa: 


Postulatul sau înțelesul obișnuit implicat în cuvinte 
este cu siguranță concordant, în privința obligațiilor pe 
care le include, cu organismul social al cărui 
instrument este limbajul, și al cărui scop final este un 
efort de deservire. 


Totul perfect adevărat, fără îndoială; dar nu era chestia 
pe care s-o azvârli în capul unui flăcău mahmur. 

Mă străduiam și eu după puteri să răzbesc prin acest 
volumaș strălucit, când a sunat la intrare. M-am târât de 
pe pat până la ușă și am deschis. Un individ cam oacheș 
stătea foarte respectuos în prag. 

— Sir, spuse el, am fost trimis de agenţie. Mi s-a dat de 
înțeles că aţi avea nevoie de un valet. 

Aș fi preferat un cioclu, dar l-am invitat să-și ia elan 
până înăuntru. Plutind, a alunecat prin cadrul ușii, fără 
zgomot, ca un zefir atotvindecător. Asta m-a impresionat 
din prima clipă. Meadowes avusese picior plat și obișnuia 
să tropăie. Individul ăsta însă parcă nici n-avea picioare. 
Intra ca un curent de aer. Avea o faţă gravă, pătrunsă de 
înţelegere, ca și cum ar fi știut și el ce înseamnă să fii după 
o noapte cu băieţii. 

— Scuzaţi-mă, sir, spuse el ușor. 

Apoi păru să străfulgere, și în clipa următoare nu mai 
era lângă mine. L-am auzit umblând prin bucătărie și uite-l 
îndărăt cu un pahar pe o tăviţă. 

— Poate aveţi bunăvoința de a bea asta, sir, spuse el cu 
mult tact, ca un doctor al curţii regale când expediază 
elixirul în prinţișorul bolnav. Este un mic preparat inventat 
de mine. Culoarea îi vine de la sosul Worcester. Forța 
nutritivă, de la oul crud. Picanteria, de la piperul roșu. 
Domnii mi-au spus că au găsit această băutură extrem de 
înviorătoare după o seară prelungită. 

În dimineaţa aceea, m-aș fi agăţat de orice îmi putea 
aminti de viaţă. Am dat paharul pe gât. O clipă, am simţit 
că cineva a detonat o bombă înăuntrul vechii mele cutiuțe 
și îmi cutreieră gâtlejul cu o făclie aprinsă; pe urmă, brusc, 
totul a fost în regulă. Soarele strălucea în fereastră 
păsărelele ciripeau în vârful copacilor și, ca să nu mai 
intrăm în amănunte, speranţa răsărea iarăși. 

— Eşti angajat! i-am spus de îndată ce am izbutit să spun 
ceva. 

Îmi dădeam seama cu toată limpezimea că individul era 
un lucrător de nivel mondial, specia care n-ar trebui să 
lipsească din nici o casă. 

— Vă mulţumesc, sir. Mă numesc Jeeves. 

— Poţi să începi imediat? 

— Chiar din clipa aceasta, sir. 

— Pentru că sunt așteptat poimâine la Easeby, în 
Shropshire. 

— Foarte bine, domnule. 

Apoi, uitându-se peste umărul meu pe polița căminului: 

— Excelentă asemănare cu lady Florence Craye, sir! Au 
trecut doi ani de când am văzut-o ultima oară. Eram în 
serviciul lordului Worplesdon. Mi-am înaintat demisia, 
întrucât nu puteam fi în deplin acord cu dorința domniei- 
sale de a-și lua cina în pantaloni reiați, cămașă de flanelă și 
surtuc de vânătoare. 

Despre excentricitatea bătrânului nu putea să-mi spună 
nimic de care să nu fi știut dinainte. Acest lord Worplesdon 
era tatăl lui Florence. Era bătrânul ins exploziv care, câţiva 
ani mai apoi, coborând să-și ia gustarea de dimineaţă, a 
ridicat capacul de pe prima farfurie, a zis: „Oouă! Iarăşi 
ouă! Dar-ar dracu'n toate ouăle!”, asta pe o voce care 
dansa pe culmile exasperării, și a întins-o imediat în 
Franţa, ca să nu se mai întoarcă niciodată în sânul familiei. 
Faptul, să fim bine înţeleși, reprezenta un noroc frumușel 
pentru sânul menţionat, bătrânul Worplesdon având cel 
mai cumplit caracter din regiune. 

Cunoșteam familia încă din copilărie și, de la cea mai 
fragedă vârstă, bătrânul băgase spaima în mine. Timpul, 
care le vindecă pe toate, n-ar putea niciodată să-mi scoată 
din minte momentul când m-a surprins - eram pe atunci un 
adolescent de vreo cincisprezece ani - fumând în grajd 
unul din trabucurile lui speciale. A pornit-o glonţ după 
mine cu cravașa de vânătoare, tocmai când începusem să- 
mi dau seama că ceea ce îmi doresc cel mai mult pe 
pământ este singurătatea și odihna, și m-a fugărit mai bine 
de o milă, pe teren accidentat. Dacă exista vreo fisură, ca 
să zic așa, în bucuria de a fi logodit cu Florence, era faptul 
că începea s-o apuce pe drumul lui taică-su și nu puteai fi 
sigur niciodată că n-o să erupă. Avea un profil minunat, 
totuși. 

— Jeeves, i-am spus, Lady Florence și cu mine suntem 
logodiţi. 

— Într-adevăr, sir? 

Ştiţi, avea ceva straniu în comportarea lui. Totul în 
regulă, mă-nţelegeţi, dar nu părea prea vesel. Imi dădea 
cumva impresia că nu e tocmai încântat de Florence. Mă 
rog, desigur că nu era treaba mea. Probabil că atunci când 
fusese valet la bătrânul Worplesdon, l-o fi călcat și ea pe 
bătătură, cine știe cum. Florence era o scumpete de fată și 
- văzută din profil - grozav de arătoasă; dar dacă avea 

vreun păcat, era tendinţa de a fi niţel dictatorială cu 
personalul casnic. 

La acest punct al evenimentelor s-a auzit din nou soneria 
de la intrare. Jeeves a dispărut ca fulgerul și s-a întors cu o 
telegramă. Am deschis-o. Scurt și cuprinzător: 


Întoarce-te imediat. Foarte urgent. la primul tren 
Florence. 


— Ciudat! am spus. 

— Poftiţi? 

— Nu, nu, nimic. 

Faptul că n-am intrat mai adânc în materie cu el arată 
cât de puţin îl cunoșteam atunci pe Jeeves. Acum, n-aș mai 
concepe să citesc un mesaj ciudat, fără să-i cer părerea. 
lar mesajul acesta era al naibii de ciudat. Vreau să spun, 
Florence știa că oricum mă întorc la Easeby în ziua 
următoare; și atunci, de ce atâta urgenţă? Firește, trebuie 
să se fi întâmplat ceva; dar nu reușeam să ghicesc ce naiba 
ar putea să fie. 

— Jeeves, i-am spus, ne vom întoarce la Easeby azi după- 
masă. Poţi să te descurci? 

— Desigur, domnule. 

— Poţi să aranjezi cu bagajele și cu toate celelalte? 

— Fără nici o greutate, domnule. Ce costum veţi purta în 
voiaj? 

— Acesta! 

În dimineaţa aceea îmbrăcasem un tineresc costum în 
carouri, cam zglobiu, de care eram destul de atașat; ca să 
spun tot adevărul, îmi plăcea în lege. Poate că efectul pe 
care-l provoca era nițeluș cam brusc, dar numai până te 
obișnuiai; reprezenta totuși o operă temeinică, pe care 
mulți băieţi, la club și pretutindeni, o admiraseră fără 
rezerve. 

— Foarte bine, domnule. 

Și iarăși era acel ceva straniu în comportarea lui. Totul 
era felul cum o spunea, tonul, mă-nţelegeţi. Nu-i plăcea 
costumul meu! Mi-am adunat puterile ca să mă impun. 
Ceva îmi spunea că, dacă nu-s destul de prudent și nu-i 
sugrum din fașă pornirile, curând va începe să mă 
patroneze. Se profila la orizont ca o pacoste implacabilă. 

Ei bine, nu eram eu omul care să accept una ca asta, pe 
Jupiter! Văzusem prea multe cazuri de băieţi deveniți 
sclavi absoluţi ai valetului lor. Mi-l amintesc și acum pe 
bietul Aubrey Fothergill, într-o noapte, la club, spunându- 
mi - cu lacrimi adevărate, bietul băiat! - cum a fost nevoit 
să se despartă de o pereche favorită de pantofi maro doar 
pentru că Meekyn, valetul lui, nu era de acord cu ei. 
Trebuie să-i ţii pe indivizii ăștia la locul lor, vă spun! 
Trebuie să lucrezi cu tactica încercată și sănătoasă a 
ghearelor de fier învelite în mănușă de catifea! 

Altfel, numai vârful degetului dacă le întinzi, te înghit cu 
totul. 

— Jeeves, i-am zis eu pe un ton rece, nu-ţi place 
costumul acesta? 

— O, ba da, domnule. 

— Ce nu-ţi place la el? 

— E un costum foarte drăguţ, domnule. 

— Cu ce păcătuiește? Hai, dă-i drumul, zi! 

— Dacă domnul îmi permite o ușoară sugestie, atunci un 
maro simplu sau un bleumarin, cu o nuanţă liniștită de... 

— Aiurea, absolut aiurea! 

— Foarte bine, sir. 

— Cai verzi pe pereţi, omule! 

— Așa cum spuneţi, sir. 

M-am simţit ca și când aș fi călcat pe locul unde trebuia 
să se afle ultima treaptă, care însă lipsea. Simţeam nevoia 
de a sfida, dacă ați trecut vreodată prin asta, și nu aveam 
ce să sfidez. 

— Atunci, așa rămâne, am zis. 

— Da, domnule. 

Pe urmă s-a dus să strângă cele necesare drumului, în 
vreme ce eu m-am pus iarăși pe Tipurile de teorie a eticii, 
reușind să fac o străpungere în capitolul intitulat „Etici 
idiopsihologice”. 


În după-amiaza aceea, pe mai tot timpul călătoriei cu 
trenul, mă întrebam ce mă așteaptă la capătul drumului. 
Nu-mi puteam imagina ce s-a întâmplat, Easeby nefiind 
unul din conacele acelea despre care citești în romanele 
mondene, unde tinerele fete ar fi ademenite să joace 
bacara și ar fi jupuite până la os, ușurate de bijuterii și-așa 
mai departe. Invitaţii pe care-i lăsasem acolo erau făpturi 
cu teama legii, de soiul meu. 

În plus, era clar că unchiu-meu n-ar fi lăsat să se 
petreacă în casa lui asemenea lucruri. Era un bătrân cam 
ţeapăn, plin de precizie în stilul de viaţă, dornic de liniște. 
Tocmai termina o istorie a familiei, sau ceva în genul ăsta, 
o lucrare de care se apucase în ultimul an, și nu se urnea 
din bibliotecă. Constituia mai curând un exemplu pozitiv, 
bun de dat ca model tinerilor chemaţi să se lepede de 
apucăturile urâte. Mi se povestise că în tinereţe unchiul 
Willoughby fusese puţintel cam deocheat. N-ai fi ghicit, 
uitându-te acum la el. 

Când am ajuns la conac, Oakshott, majordomul, mi-a 
spus că Florence se afla în odaia ei, supraveghindu-și 
camerista care împacheta. Se pare că la vreo douăzeci de 
mile depărtare se dădea o serată dansantă, iar Florence 
pleca acolo cu câţiva dintre invitaţii de la Easeby, pe mai 
multe zile. Oakshott mi-a spus că îi ceruse să fie anunţată 
imediat ce sosesc; așadar, m-am infiltrat prudent în salon 
și am așteptat-o până a venit. Dintr-o privire mi-am dat 
seama că e tulburată, dacă nu chiar scoasă din pepeni. 
Ochii ei aveau o privire holbată și, în general, părea destul 
de fiartă. 

— Draga mea! am exclamat, încercând vechea și buna 
îmbrăţișare; dar ea, dintr-un pas, m-a fentat ca un boxer de 
categoria cocoș. 

— Termină! 

— Ce s-a întâmplat? 

— Ce nu s-a întâmplat! Bertie, îţi amintești că atunci 
când ai plecat, m-ai rugat să fiu drăguță cu unchiul tău? 

— Da. 

Desigur, știam eu de ce o rugasem asta: pe atunci eram 
mai mult sau mai puţin dependent de unchiul Willoughby, 
și mi-era cam greu să mă căsătoresc fără aprobarea lui. 
Eram sigur că n-ar avea nici o obiecţie faţă de Florence, 
căci îl cunoștea pe tatăl ei de când fuseseră împreună la 
Oxford, dar voiam să mă feresc de orice risc; așadar, o 
rugasem să se străduiască a-l fascina pe bătrânul flăcău. 

— Mi-ai spus că i-aș face o deosebită plăcere, dacă i-aș 
cere să-mi citească câte ceva din istoria familiei. 

— Şi nu i-a făcut plăcere? 

—A fost încântat. Ieri  după-masă terminase 
manuscrisul, iar noaptea trecută mi l-a citit aproape în 
întregime. În viaţa mea n-am avut un asemenea șoc! 
Cartea este un ultragiu la adresa moralei! E de 
neconceput! Este oribilă! 

— Păi, fir-ar să fie, n-aveam o familie chiar atât de rea! 

— Nu este câtuși de puţin vreo istorie a familiei. Unchiul 
tău și-a scris propriile sale memorii. Le numește Amintiri 
dintr-o viața îndelungată! 

Începeam să înţeleg. V-am spus că prin tinereţe unchiul 
Willoughby o luase cam razna și, după toate semnele, dacă 
se pornea să-și amintească existenţa lui îndelungată, 
rezultatul ameninţa să fie destul de suculent. 

— Dacă e adevărat numai jumătate din ce-a scris, spuse 
Florence, atunci tinereţea unchiului tău a fost cu 
desăvârșire înspăimântătoare. Imediat ce a început să-mi 
citească, a sărit de-a dreptul în cea mai scandaloasă istorie 


18 


cu putinţă, cum el și cu tăticul meu au fost zvârliţi afară 
dintr-un cabaret, în anul 1887! 

— De ce i-au azvârlit afară? 

— Refuz să-ţi spun de ce. 

Trebuie să fi fost o ispravă niţeluș cam prea deșucheată. 
Era nevoie să te căznești serios, ca să ajungă să te dea 
afară dintr-un cabaret în anul 1887! 

— Unchiul tău, urmă ea, declară cu precizie că tăticu ar 
fi băut o sticlă și jumătate de șampanie, asta numai înainte 
de a-și începe seara. Cartea abundă în asemenea istorii. 
Există una îngrozitoare despre lordul Emsworth. 

— Lordul Emsworth? Nu cumva cel pe care-l cunoaștem? 
Nu cumva cel din Blandings? 

Un tip destul de respectabil, în caz că nu știți. Azi nu mai 
face nimic, stă toată ziua cu săpăliga prin grădină. 

— Chiar acela. Tocmai asta face cartea atât de 
inadmisibilă. E plină de istorii despre oameni cunoscuţi, azi 
o întruchipare a respectabilităţii, dar care s-ar fi 
comportat, pare-se, când se aflau la Londra în deceniul al 
nouălea, într-o manieră de netolerat chiar și în cabina 
mateloţilor de pe o balenieră! Unchiul tău pare să-și 
amintească orice ispravă deocheată a oricărei persoane 
care a avut vreodată douăzeci de ani. E acolo o poveste 
despre sir Stanley Gervase-Gervase, pur și simplu fioroasă 
prin fidelitatea detaliilor. Se pare că sir Stanley - dar nu, 
mi-e imposibil să-ţi spun! 

— Dă-i drumul, încearcă! 

— Nu, nu. 

— Eh, eu unul nu mi-aș face atâtea griji. Dacă e o carte 
atât de cumplită, nici un editor n-o să se apuce s-o publice. 

— Dimpotrivă, unchiul tău mi-a spus că toate 
amănuntele au fost perfectate cu Riggs și Ballinger și că le 
trimite mâine manuscrisul, pentru publicare imediată. Fac 
o trufanda din cărţile de soiul ăsta. Tot ei au publicat și 
memoriile scrise de lady Carnaby, Optzeci de ani 
pasionanți. 

— Am citit-o. 

— Ei, atunci înţelegi starea mea, dacă o să-ţi spun că 
memoriile lady-ei Carnaby nici măcar nu suferă comparaţie 
cu Amintirile unchiului tău. lar tăticu apare în aproape 
fiecare episod al cărţii! Sunt îngrozită de isprăvile pe care 
a putut să le comită în tinereţe! 

— Ce-i de făcut? 

— Manuscrisul, înainte de a ajunge la Riggs și Ballinger, 
trebuie interceptat și distrus. 

M-am ridicat. 

Părea o performanţă oarecum competițională. 

— Şi cum ai de gând să faci chestia asta? m-am interesat 
eu. 

— Cum o s-o fac eu? Nu ţi-am spus că mâine expediază 
coletul? Eu mă duc astă-seară să dansez la Murgatroyd și 
nu mă mai întorc până luni. De treaba asta trebuie să te 
ocupi tu! Doar ţi-am telegrafiat! 

— Ce?! 

Mi-a aruncat o privire. 

— Bertie, vrei să spui că refuzi să mă ajuţi? 

— Nu, dar... știi! 

— E foarte simplu. 

— Dar chiar dacă aș... Vreau să spun... Desigur, orice 
îmi stă în puteri... însă... dacă înţelegi ce vreau să zic... 

— Bertie, spui că vrei să te căsătorești cu mine? 

— Da, desigur; însă, totuși... 

Pe moment, arăta exact ca bătrânul ei tată. 

— N-o să mă mărit cu tine niciodată, dacă amintirile 
acelea sunt publicate. 

— Dar, Florence dragă, măi fato... 

— Te-am avertizat! Bertie, poţi s-o iei ca o încercare. 
Dacă găsești în tine resurse și curaj pentru a duce acţiunea 
la bun sfârșit, voi lua asta drept o probă că nu ești 
individul neputincios și insipid pe care-l cunoaște ca atare 
mai toată lumea. Dar dacă dai greș, o să știu că avea 
dreptate mătușă-ta Agatha când te-a numit o nevertebrată 

lipsită de șira spinării! Pentru tine, Bertie, va fi destul de 
ușor să interceptezi manuscrisul. Trebuie numai un pic de 
hotărâre. 

— Dar închipuie-ţi că unchiu-meu mă prinde asupra 
faptului?! O să-mi taie veniturile până la ultimul bănuţ. 

— Dacă-ţi pasă mai mult de banii unchiului tău decât de 
mine... 

— Nu, nu! N-aș zice chiar așa. 

— Atunci, foarte bine. Coletul conţinând manuscrisul va 
fi pus mâine, mai mult ca sigur, pe masa din hol, ca 
Oakshott să-l ducă în sat împreună cu restul 
corespondenţei. Tot ce ai de făcut este să-l iei și să-l 
distrugi. Unchiul tău o să creadă că s-a pierdut la poștă. 

Gheaţa mi se părea cam subţire. 

— N-are cumva vreo copie? 

— Nu, nu și-a bătut cartea la mașină. Trimite 
manuscrisul așa cum l-a scris. 

— Dar s-ar putea să-l mai scrie o dată. 

— Parcă o să mai aibă el energia asta! 

— Bine, dar... 

— Bertie, dacă n-ai de gând să faci altceva decât să scoţi 
la iveală mereu alte obiecţii absurde... 

— Voiam doar să reliefez unele aspecte. 

— la nu mai reliefa! O dată pentru totdeauna, vrei sau 
nu să-mi faci acest extrem de simplu mic serviciu? 

Felul cum înfățișa lucrurile mi-a dat o idee. 

— De ce nu-l pui pe Edwin la treaba asta? Ar rămâne 
totul în cadrul familiei, ceva în genul ăsta, intim, dacă mă- 
nțelegi. De altfel, pentru puști ar fi o pleașcă. 

Mie ideea mi se părea strașnică. Edwin era fratele ei mai 
Mic, care-și petrecea vacanţa la Easeby. Era un băiat cu o 
faţă de nevăstuică, pe care-l antipatizam de la naștere. De 
fapt, dacă e să vorbim de memorii și reconstituiri, tocmai 
pacostea de Edwin era persoana care, cu nouă ani în urmă, 
îndrumase pașii tatălui său spre locul unde îi fumam 
trabucul și pricinuise toate neplăcerile mele. Acum avea 

paisprezece ani și se înrolase recent în organizaţia 
cercetașilor. Era unul din acei copii perseverențţi, care își 
iau în serios toate răspunderile. Îl zgâlţâia mereu un soi de 
febră, simțind că nu și-a îndeplinit planul zilnic de fapte 
bune. Oricât de tare se străduia, rămânea mereu sub plan; 
și pe urmă îl găseai dând târcoale prin casă, încercând atât 
de amarnic să se depășească pe sine însuși, încât Easeby 
devenea rapid un iad perfect, pentru oameni ca și pentru 
animale. 

Ideea mea nu părea s-o încânte pe Florence. 

— Ba nici prin cap nu-mi trece, Bertie! Mă surprinde că 
nu ești în stare să apreciezi cinstea pe care ţi-o fac, 
acordându-ţi încrederea mea. 

— Vai, cum să nu-mi dau seama, dar vreau numai să 
spun că Edwin ar face treaba asta mult mai bine decât 
mine. Cercetașii ăștia sunt gata oricând pentru tot felul de 
trucuri. Ei se pricep să citească urmele pașilor, zău așa, 
știu să se camufleze, să se târască pe brânci și te miri mai 
câte! 

— Bertie, vrei sau nu vrei să-mi faci serviciul ăsta 
absolut mărunt? Dacă nu, spune așa pe loc, și hai să 
terminăm cu farsa asta, să nu te mai aud cum te prefaci că- 
ți pasă de mine! 

— Sufletul meu ales, doar știi cu cât devotament te 
iubesc! 

— Atunci, vrei sau nu vrei să... 

— Bine, fie, bine! i-am spus. Bine, s-a făcut, e-n regulă, 
bine, fie, bine, bine! 

Așa am spus și m-am împleticit spre ieșire, să cuget. 
Imediat, pe coridor, am dat peste Jeeves. 

— Mă scuzaţi, domnule. Tocmai mă străduiam să vă 
găsesc. 

— Ce s-a întâmplat? 

— Am socotit că e cazul să vă relatez, domnule, că 
pantofii dumneavoastră maro de plimbare au fost unși de 
cineva cu cremă neagră. 

— Ce? Cum? Cine? De ce? 

— Nu aș putea spune, domnule. 
— Se mai poate face ceva cu ei? 
— Nimic, domnule. 

— La dracul! 

— Prea bine, domnule. 


M-am întrebat adesea, începând din acea zi, cum de 
reușesc unii inși să se menţină în formă de-a lungul întregii 
perioade cât meditează asupra asasinatului pe care-l 
pregătesc. Eu aveam de-a face cu o misiune mult mai 
simplă, dar numai gândindu-mă la ea începeam să horcăi 
în așa hal, încât insomnia a făcut din mine, până în ziua 
următoare, o adevărată epavă. Cearcăne negre sub ochi - 
pe cuvântul meu! Ca să revin la viaţă, a trebuit să-l chem 
pe Jeeves să-mi sară în ajutor cu unul din preparatele lui 
salvatoare. 

După gustarea de dimineaţă, mă simțeam ca un hoţ de 
valize pe peronul gării. Trebuia să mă învârt prin partea 
locului, așteptând ca pe masa din hol să fie pus coletul cu 
manuscrisul, și nu-l mai punea odată! Unchiul Willoughby 
înțepenise în bibliotecă, să adauge ultimele trăsături de 
perfecţiune la marea operă a vieţii sale - așa presupuneam 
- iar eu, cu cât mă gândeam mai mult la toată chestia, cu 
atât mai puţin îmi plăcea. Șansele mele de a nu scăpa 
basma curată atinseseră un curs de trei contra două și, 
gândindu-mă la ce se va întâmpla atunci când n-o să scap, 
mă treceau pe spinare fiori de gheaţă. Bătrânul meu unchi 
Willoughby era un om destul de blând, vorbind în general, 
dar îl cunoscusem și ca pe o forţă atotpustiitoare, iar 
acum, pe Jupiter! dacă mă prindea încercând să fug cu 
opera vieţii sale, urma să se întreacă pe sine însuși! 

Abia spre ora patru a ieșit din bibliotecă tipăind cu 
coletul sub braţ, l-a pus ne masă și, tipăind iar, a plecat. Eu 
mă ascunsesem pe moment în direcţia sud-est, îndărătul 
unei armuri. Am ţâșnit afară și am întins-o în direcţia 

mesei. Pe urmă, m-am repezit pe scări în sus, să pitesc 
prada. Am năvălit la mine în cameră ca un cal sălbatic și 
aproape că mi-am strivit copita, izbindu-mă de pacostea de 
Edwin, cercetașul. Stătea în faţa unui scrin și deschisese 
toate sertarele, lua-l-ar naiba! făcând din cravatele mele 
un talmeș-balmeș. 

— Bună! a zis el. 

— Ce cauţi aici? 

— Îţi fac ordine în cameră. E fapta mea cea bună pe 
ultima sâmbătă în curs. 

— Ultima sâmbătă? 

— Da, că am rămas cu cinci zile sub plan. Până noaptea 
trecută eram cu șase, dar ţi-am lustruit pantofii. 

— Va să zică tu mi-ai... 

— Da, eu. Nu i-ai văzut? Ideea mi-a venit dintr-o dată. 
Eram aici, uitându-mă în jur. Cât ai lipsit, domnul Berkeley 
a stat în camera asta. A plecat azi-dimineaţă. M-am gândit 
că o fi uitat vreun lucru, pe care să i-l trimit. E o faptă 
bună, cu care m-am mândrit adesea. 

— Trebuie să fie o plăcere să aibă omul de-a face cu tine. 

Îmi devenea din ce în ce mai evident că acest copil 
infernal trebuie cumva evacuat instantaneu, sau măcar cu 
viteză maximă. Aveam coletul ascuns la spate; socoteam că 
nu putuse să-l vadă; dar voiam să ajung cât mai repede la 
scrin și la sertarele lui, până nu pică cineva. 

— Eu în locul tău, i-am spus, nu m-aș obosi să fac ordine 
prin cameră. 

— Îmi place să fac ordine. Şi nu mă obosește, zău că nu. 

— Dar e destulă ordine. 

— Nu-i destulă; stai să vezi după ce termin eu. 

Operaţiunea căpăta un miros urât. Nu voiam să-l 
asasinez pe puști, și totuși se părea că nu există nici o altă 
cale de a scăpa de el. Am apăsat cu toată puterea pe 
acceleratorul meu cerebral. Cutiuţa a început să-mi 
vibreze în draci. Mi-a venit o idee. 

— Există o faptă mult mai bună cu care ai putea să mă 
ajuţi, i-am spus. Vezi cutia asta cu trabucuri? la-o jos în 
fumoar și taie-le toate vârfurile. Asta m-ar scăpa de o 
grămadă de muncă. Dă-i drumul la vale, puștiule. 

Părea niţeluș șovăitor, dar a luat-o la vale. Am vârât 
coletul într-un sertar, am încuiat, am băgat cheia în 
buzunar și m-am simţit mai bine. Oi fi eu un descreierat, 
dar, la naiba, sunt capabil să-l răzbesc pe un simplu copil 
cu faţă de nevăstuică. M-am dus iarăși jos. Tocmai când 
treceam de ușa fumoarului, s-a aplecat în afară Edwin. 
Aveam senzaţia că, dacă ar vrea să înscrie la activul său o 
faptă cu adevărat bună, cea mai bună ar fi să se sinucidă. 

— Tocmai le tai, a spus el. 

— Taie înainte, taie! 

— Îţi plac cu vârful tăiat adânc sau numai puţin? 

— Mijlociu. 

— E-n regulă. Atunci îi dau drumul mai departe. 

— Fără grijă. 

Și ne-am despărțit. 


Indivizii care cunosc chestiile astea - detectivii și toţi 
ceilalți - vă pot spune că cel mai greu lucru din lume este 
să scapi de cadavru. Îmi amintesc că în copilărie a trebuit 
să învăţ un poem despre un gealat cu numele de Eugene 
Aram, unul dat naibii, care făcuse minuni în direcția asta. 
Tot ce mai pot reconstitui acum din fosta poezie este un 
crâmpei care sună așa: 


Tum turum tum, tumti tum 
Tum l-am omorât acum! 


Dar îmi amintesc că sărmanul trebuia să-și piardă bună 
parte din timpul său preţios aruncând cadavrul în eleșteie, 
îngropându-l, căznindu-se în fel și chip, numai ca să-l vadă 
cum îi răsare iarăși în faţă. Trecuse cam o oră după ce 

strecurasem coletul în sertar, când mi-am dat seama că m- 
am vârât într-un caz foarte asemănător. 

Florence vorbise destul de suav despre distrugerea 
manuscrisului; dar când ajungi la fapte, cum naiba poate 
cineva să distrugă o grămadă uriașă de hârtii, în casa 
altuia, în plină vară? Nu puteam să cer să mi se facă foc în 
odaie, când termometrul arăta aproape treizeci de grade. 
Şi dacă nu ardeam corpul delict, cum altfel să scap de el? 
Eroii de pe câmpul de bătălie mănâncă mesajele ca să nu 
cadă în mâinile dușmanului, dar mi-ar fi trebuit un an ca să 
mănânc memoriile unchiului Willoughby. 

Trebuie să spun că problema mă depășea cu totul. 
Singurul lucru posibil părea să lași pachetul în sertar și să 
speri. 

Nu știu dacă aţi trecut vreodată prin asta, dar e al naibii 
de neplăcut să ai o crimă pe conștiință. Către sfârșitul zilei, 
simpla imagine a sertarului ajungea să mă deprime. Eram 
pe muchie, gata să fac o criză nervoasă, iar o dată, când 
unchiul Willoughby s-a strecurat în fumoar fără nici un 
zgomot, în timp ce eram singur, și când mi-a vorbit înainte 
ca eu să fi aflat că e acolo, am bătut recordul de înălțime la 
săritura din scaun. 

Mă întrebam tot timpul când anume unchiul Willoughby 
o să bage de seamă că a dispărut manuscrisul. După 
socoteala mea, nu putea să observe nimic până sâmbătă 
dimineața când, normal, urma să se aștepte la primirea 
unei confirmări din partea editorilor. Dar încă de vineri, 
nici nu începuse bine seara și a ieșit din bibliotecă tocmai 
când treceam pe acolo. M-a rugat să intru. Părea în bună 
măsură năucit. 

— Bertie, mi-a spus (vorbea întotdeauna într-un fel care 
reda cu mare precizie stilul, pompos), s-a petrecut un 
fenomen extrem de tulburător. După cum știi, am expediat 
ieri după-masă, către domnii editori Riggs și Ballinger, 
manuscrisul cărții mele. Ar fi trebuit să le parvină la prima 
oră a dimineţii. N-aș putea să spun de ce m-am simţit 

neliniștit, dar cugetul meu nu-și găsea astâmpăr în privința 
securităţii coletului. Prin urmare, acum câteva minute am 
telefonat domnilor Riggs și Ballinger, să investighez. Spre 
consternarea mea, m-au informat că încă nu se află în 
posesia manuscrisului. 

— Foarte bizar! 

— Imi reamintesc extrem de clar cum am pus pachetul 
eu însumi pe masă în hol, la timpul potrivit ca să fie dus în 
sat. Dar aici intervine elementul sinistru. Am vorbit cu 
Oakshott, care a dus la poștă restul scrisorilor și care nu-și 
amintește să fi văzut pachetul. De fapt, este categoric 
neabătut în aserţiunile lui, cum că atunci când a venit să ia 
scrisorile, nu se afla printre ele nici un colet. 

— Sună ciudat! 

— Bertie, vrei să-ţi spun ce bănuială am? 

— Ce bănuială? 

— Ceea ce bănuiesc eu o să-ţi pară, fără îndoială, de 
necrezut, dar e singura ipoteză care se potrivește cu 
faptele, așa cum le cunoaștem. Înclin spre convingerea că 
pachetul a fost furat. 

— Oh, nici așa să n-o luăm! Nu pot să cred! 

— Așteaptă! Stai să auzi! Deși până acum nu v-am spus 
nimic în această privinţă, nici ţie, nici altora, rămâne un 
fapt că în cursul ultimelor săptămâni o serie de obiecte - 
unele de valoare, altele nu - au dispărut din această casă. 
Concluzia către care te vezi mânat irezistibil este că în 
mijlocul nostru se află un cleptoman. O ciudăţenie a 
cleptomaniei, despre care fără îndoială ai aflat, constă în 
faptul că maniacul este incapabil să diferenţieze obiectele 
în funcţie de valoarea lor intrinsecă. El este în stare să 
șterpelească o haină veche tot atât de bine ca un inel cu 
diamant, o pipă în valoare de numai câţiva șilingi cu un zel 
tot atât de aprins ca în cazul șterpelirii unei pungi de aur. 
Faptul că acest manuscris al meu nu putea reprezenta vreo 
valoare pentru o altă persoană mă convinge că... 

— Dar, unchiule, stai o clipă. Știu totul despre obiectele 
furate. Cel care le-a sfeterisit era Meadowes, valetul meu. 
L-am surprins înhățându-mi ciorapii de mătase. În flagrant 
delict, pe Dumnezeu! 

A fost colosal de impresionat. 

— Mă uluiești, Bertie! Trimite imediat după el și 
interoghează-l. 

— Dar nu mai e aici. Ştii, imediat ce am aflat că-mi 
zulește ciorapii, l-am pus pe liber. De aceea m-am dus la 
Londra: să-mi fac rost de alt valet. 

— Atunci, dacă Meadowes nu mai e în casă, nu putea fi 
el acela care mi-a șterpelit manuscrisul. Toată afacerea 
este inexplicabilă. 

După care ne-am cufundat în gânduri, pentru câteva 
momente. Unchiul Willoughby se învârtea prin odaie, 
acumulând perplexitate, în timp ce eu ședeam trăgând din 
țigară, simţindu-mă oarecum ca unul despre care citisem 
într-o carte, unul ce-l omorâse pe un tip și îi ascunsese 
cadavrul sub masa din sufragerie, și pe urmă se văzuse 
nevoit să fie animatorul unei mari petreceri, tot timpul cu 
hoitul pe dedesubt. Taina vinovăţiei mele mă apăsa atât de 
tare, încât după un timp am simţit că nu mai pot. Mi-am 
aprins încă o ţigară și am pornit-o la o plimbare în jurul 
casei, să mă mai răcoresc. 

Era una din acele seri de vară, când poţi să auzi de la o 
milă cum un melc își limpezește gâtlejul. Soarele se dădea 
la fund pe după dealuri, musculiţele se învârteau ca 
nebunele pretutindeni, toate chestiile din natură miroseau 
clasa întâi - ca să nu vă mai pomenesc de roua care se lăsa 
delicată și de toate celelalte - și tocmai începeam și eu să- 
mi găsesc oleacă de alinare, când mi-am auzit numele. 

— Este ceva despre Bertie. 

Era vocea scârboasă a neisprăvitului de Edwin! O clipă, 
mi-a fost imposibil s-o localizez. Pe urmă mi-am dat seama 
că venea din bibliotecă. Plimbărica mea mă adusese la doi 
pași de fereastra deschisă. 

Întotdeauna m-am mirat cum reușesc tipii ăia din cărti, 
vreau să zic cetăţenii cărora nu le trebuie decât o clipită ca 
să facă vreo duzină de lucruri ce ar lua în mod obișnuit pe 
puţin zece minute. Dar e un fapt precis că mie mi-a fost de 
ajuns o clipă ca să-mi arunc ţigara, să înjur un pic, să fac 
un salt de aproape zece metri, să mă cufund într-un tufiș 
lângă fereastră bibliotecii și să rămân acolo cu urechile 
ciulite. Eram mai sigur decât oricând că ies la iveală tot 
felul de chestii din cele mai spurcate. 

— Despre Bertie? l-am auzit spunând pe unchiul 
Willoughby. 

— Despre Bertie și pachetul dumneavoastră. Tocmai v- 
am auzit când vorbeaţi cu el despre asta. Cred că Bertie a 
luat pachetul. 

Dacă o să vă spun că taman când auzeam cuvintele astea 
înspăimântătoare, un soi de albină remarcabil de 
corpolentă a plonjat din tufiș drept pe ceafa mea în jos și 
că n-am putut nici măcar să mă mișc ca s-o terciuiesc, o să 
înţelegeţi că mă simțeam în plină descompunere. Toate se 
adunau împotriva mea. 

— Ce vrei să spui, băiete? Chiar adineauri discutam cu 
Bertie dispariția manuscrisului meu și, în faţa misterului se 
arăta tot atât de perplex ca mine însumi! 

— Ei bine, eram în camera lui ieri după-amiază, îl ajutam 
cu o faptă bună, când a intrat cu un pachet. Deși încerca să 
și-l ascundă la spate, am putut să-l văd. Și pe urmă mi-a 
cerut să merg în fumoar, să-i tai vârful la niște trabucuri - 
iar după două minute a apărut jos, și nu mai avea la el 
nimic. Deci pachetul trebuie să fie în camera lui. 

Îmi dau seama că îi învaţă cu bună știință pe afurisiţii 
ăștia de cercetași să-și cultive puterile de observaţie, de 
deducție și te miri de mai ce. Eu afirm că se comite o 
greșeală cumplită. Uite la ce buclucuri se ajunge. 

— Sună de necrezut, spuse unchiul Willoughby, ceea ce 
era de natură să mă remonteze de doi bani. 

— Să mă duc și să mă uit în camera lui? întrebă pacostea 
precoce numită Edwin. Sunt sigur că pachetul e acolo. 

— Dar care ar putea fi motivele lui în comiterea acestui 
furt extraordinar? 

— Poate că este un... așa cum aţi zis adineauri. 

— Un cleptoman? Imposibil. 

— S-ar putea ca Bertie să fie cel care a furat toate 
lucrurile alea de la bun început, sugeră plină de nădejde 
mica brută. Poate că e ca Raffles. 

— Raffles? 

— E un gentleman dintr-un șir de cărți, care umfla tot 
felul de lucruri. 

— Nu pot să cred că Bertie ar umbla să... să umfle 
lucruri. 

— Mă rog, dar sunt sigur că el a pus mâna pe pachet. Vă 
spun ce ați putea să faceți. Ați putea spune că domnul 
Berkeley a telegrafiat, rugându-vă să-i trimiteţi un obiect 
uitat în cameră. Ştiţi, el a stat în camera unde-i Bertie 
acum. Aţi putea să spuneţi că vreţi să căutaţi obiectul uitat 
acolo. 

— Asta cred că s-ar putea. Eu voi... 

N-am mai așteptat să aud restul. Afacerea se încingea 
prea tare. M-am extras mlădios din tufiș și am gonit spre 
ușa de intrare. Am sprintat în sus până la camera mea și 
m-am năpustit asupra sertarului în care se afla pachetul. Și 
atunci am descoperit că nu mai am cheia la mine. După 
câteva momente infernale, mi-am amintit că o 
transferasem noaptea trecută în pantalonii mei de seară și 
trebuie să fi uitat s-o mai scot 

Unde dracu erau hainele mele de seară? Am început să 
le caut peste tot, până mi-am amintit că Jeeves trebuie să 
le fi luat ca să le perie. Un salt până la sonerie a fost 
pentru mine o afacere de-o clipă. Tocmai sunasem, când s- 
au auzit niște pași și a intrat unchiul Willoughby. 

— Hei, Bertie, a spus el fără ca măcar să roșească, am 
primit o... hrr, telegramă de la Berkeley, care a stat aici în 

lipsa ta. M-a rugat să-i trimit... hrr, să-i trimit tabachera pe 
care, pare-se, a uitat s-o ia când a plecat de aici. Nu pot s-o 
găsesc jos; așadar, mi-a venit în minte că probabil a lăsat-o 
aici în cameră. O să... hrr... o să arunc o privire prin jur. 

Era pentru mine unul dintre cele mai dezgustătoare 
spectacole văzute vreodată - acest om bătrân și cu capul 
înălbit, care ar fi trebuit să se gândească la lumea de apoi, 
stând aici și minţind ca un actor. 

— N-am văzut-o nicăieri, i-am spus. 

— Totuși, o s-o caut. Trebuie să... hrr... să fac tot ce e 
posibil. 

— Păi, dacă era pe-aici, aș fi văzut-o, nu? 

— Poate că n-ai băgat-o în seamă. S-ar putea să fie... 
hrrr... într-unul din sertarele acestea. 

A început să-și bage nasul. Deschidea sertar după sertar, 
răscolind lucrurile ca un bătrân dulău și bolborosind în 
răstimpuri despre Berkeley și tabachera lui, într-un mod 
înfiorător, care pur și simplu mă consterna. Nu făceam 
decât să stau acolo, pierzându-mi din greutate clipa de 
clipă. 

Și uite că a ajuns la sertarul unde se afla pachetul. 

— Ăsta pare să fie încuiat, zise el zgâlţâind în lege 
mânerul. 

— Este. Eu unul nu mi-aş pierde vremea cu sertarul ăsta. 
Este, cum să zic, este încuiat, încuiat și așa mai departe. 

— N-ai cheia? 

O voce suavă și pătrunsă de respect răsună la spatele 
meu. 

— Presupun, sir, că aceasta trebuie să fie cheia de care 
aveţi nevoie. Se afla în buzunarul pantalonilor 
dumneavoastră de seară. 

Era Jeeves. Se străfulgerase în cameră, purtându-mi 
hainele de seară, și stătea așa, cu cheia întinsă. L-aș fi 
masacrat pe loc. 

— Mulţumesc, spuse unchiul meu. 

— N-aveţi pentru ce, domnule. 

În clipa următoare, unchiul Willoughby a deschis 
sertarul. Eu am închis ochii. 

— Nu, zise unchiul Willoughby, nu e nimic aici. Sertarul 
e gol. Îţi mulţumesc, Bertie. Sper că nu te-am deranjat. Îmi 
închipui că... hm... Berkeley trebuie totuși să fi luat 
tabachera cu el. 

După ce s-a dus, am închis ușa cu mare grijă. Apoi m-am 
întors spre Jeeves. Omul îmi punea hainele de seară pe un 
scaun. 

— Ăăă... Jeeves! 

— Da, domnule? 

— Nu, nu, nimic. 

Era al naibii de greu să găsești introducerea. 

— Ăăăă... Jeeves! 

— Da, domnule? 

— Oare ai...? A fost pe aici vreun...? Nu cumva, din 
întâmplare...? 

— Am mutat coletul azi-dimineaţă, domnule. 

— Aăăă... 000... de ce? 

— Am socotit că e mai prudent, domnule. 

Am cugetat o bucată de vreme. 

— Desigur, Jeeves, toată chestia asta ţi se pare nițeluș 
cam ciudată. 

— Câtuși de puţin, domnule. S-a întâmplat să aud 
involuntar conversaţia dintre dumneavoastră și lady 
Florence, în legătură cu întreaga problemă, domnule. 

— Dumnezeule, chiar așa? 

— Da, domnule. 

— Atunci, hm, Jeeves, cred că, privind problema în 
ansamblu, poate ar fi cazul - așa cum și este - să blochezi 
apariţia pachetului aceluia, până ajungem la Londra... 

— Intocmai, domnule. 

— lar atunci am putea... ăăă... ca să zicem așa, să-l 
azvârlim undeva, nu? 

— Precis, domnule. 

— Atunci, las chestiunea în mâinile tale. 

— În întregime, domnule. 

— Ştii, Jeeves, începi să devii un soi de culme. 

— Mă străduiesc să corespund, domnule. 

— Unul la un milion, pe Jupiter! 

— E foarte amabil din partea dumneavoastră să spuneţi 
asta, domnule. 

— Ei, cred că atunci cam asta-i totul, dacă mă gândesc 
mai bine. 

— Prea bine, domnule. 


Florence s-a întors luni. N-am văzut-o până nu ne-am 
luat ceaiul cu toţii, în sufragerie. Abia când gloata s-a mai 
împrăștiat puţin, am putut să schimbăm o vorbă. 

— Ei, Bertie? m-a întrebat ea. 

— E-n regulă. 

— Ai distrus manuscrisul? 

— Nu tocmai, însă... 

— Ce vrei să spui? 

— Adică, nu chiar cu totul. 

— Bertie, nu mai ocoli! 

— E-n regulă. Să vezi cum... 

Tocmai voiam să-i explic situaţia, când a sărit din 
bibliotecă unchiul Willoughby, arătând întremat ca un 
prunc de doi ani. Bătrânul era cu totul alt om. 

— O chestie extraordinară, Bertie! l-am telefonat 
adineauri domnului Riggs, și îmi spune că a primit 
manuscrisul meu cu poșta de dimineaţă. Nu pot să-mi 
explic de ce a întârziat atâta. Organizarea noastră poștală 
este absolut nesatisfăcătoare în districtele rurale. O să 
scriu despre asta la conducere! Este intolerabil ca pachete 
de valoare să fie întârziate în felul acesta! 

Se întâmpla ca tocmai atunci să mă uit la profilul lui 
Florence, și când a auzit asta s-a răsucit spre mine și mi-a 
aruncat o privire care m-a înjunghiat până pe partea 
cealaltă. Unchiul Willoughby s-a dus în derivă îndărăt spre 

bibliotecă, iar în odaie a rămas o tăcere groasă, de puteai 
să desprinzi din ea bucățele întregi, cu lingurita. 

— E de neînțeles! am spus eu într-un sfârșit. Pur și 
simplu nu pot să înţeleg! 

— Eu pot. Pot să înţeleg perfect, Bertie. N-ai avut curaj 
până la capăt. Decât să riști supărându-ţi unchiul, tu... 

— Nu, nu! Zău că nu! 

— Ai preferat să mă pierzi pe mine, decât să riști 
pierderea banilor. Poate ţi-ai închipuit că nu-ţi vorbeam 
destul de serios, atunci când te-am avertizat. Să știi că nici 
un cuvânt n-a fost întâmplător. Logodna noastră este 
desfăcută. 

— Dar, stai s-auzi...! 

— Nici un cuvânt! 

— Dar Florence, măi fato! s 

— Nu vreau să mai aud nimic. Imi dau seama acum că 
mătușă-ta Agatha avea perfectă dreptate. Mă socotesc 
norocoasă că am scăpat. A existat o perioadă când îmi 
închipuiam că, dacă am răbdare, aș putea să modelez din 
făptura ta ceva de valoare. Îmi dau seama acum că este 
imposibil! 

Și a zbughit-o din odaie, lăsându-mă să culeg ţăndările. 
După ce am izbutit să strâng ceva deșeuri, m-am dus la 
mine în cameră și l-am sunat pe Jeeves. A intrat ca și când 
nimic nu s-ar fi întâmplat și nici n-ar putea să se întâmple 
vreodată. Era cea mai liniștită fiară din cușcă. 

— Jeeves! am urlat. Jeeves, coletul acela a ajuns la 
Londra! 

— Da, domnule? 

— Tu l-ai expediat? 

— Da, domnule. Am acţionat cum e mai bine, domnule. 
Consider că dumneavoastră și lady Florence aţi 
supraapreciat primejdia ca oamenii să se simtă ofensaţi că 
au fost pomeniţi în amintirile lordului Willoughby. Din 
experiența mea, domnule, pot să vă asigur că o persoană 
obișnuită se bucură când numele ei vede lumina tiparului, 

indiferent ce se spune despre ea. Am o mătușă, domnule, 
care acum câţiva ani era o martiră a picioarelor umflate. A 
încercat cu Pomada Supremă Walkinshaw și a obţinut o 
ușurare atât de considerabilă, încât le-a trimis, fără ca ei s- 
o ceară, o scrisoare de mulțumire. Când și-a văzut 
fotografia în presa cotidiană, alături de descripţii cel puţin 
revoltătoare ale membrelor ei inferioare înainte de a-și fi 
dat cu pomada, mândria ei a fost atât de intensă, încât m-a 
condus la convingerea că publicitatea, de orice fel ar fi ea, 
este dorită de mai fiecare om. Mai mult, dacă aţi studiat 
vreodată psihologia, sir, nu se poate să nu știți că bătrânii 
domni respectabili nu sunt câtuși de puţin împotriva unei 
reclame care să  popularizeze remarcabila vigoare 
manifestată de domniile lor în tinereţe. Am un unchi care... 

I-am blestemat mătușile, unchii, cu el împreună și cu 
toate neamurile lor. 

— Ştii că lady Florence a rupt logodna? 

— Într-adevăr, domnule? 

Nici o fărâmă de simpatie. Parcă i-aș fi spus că afară e 
frumos. 

— Te-am pus pe liber! Eşti dat afară. 

— Prea bine, domnule. 

A tușit delicat. 

— De vreme ce nu mă mai aflu în slujba dumneavoastră, 
pot să vorbesc liber, fără a crea impresia că îmi permit 
prea multe. După părerea mea, dumneavoastră și lady 
Florence alcătuiaţi o pereche total nepotrivită. Dumneaei 
are un temperament îndârjit în cea mai înaltă măsură și 
arbitrar, cu totul opus celui al dumneavoastră. M-am aflat 
în serviciul lordului Worplesdon aproape un an, răstimp în 
care am avut ample oportunităţi de a o studia pe lady 
Florence. Opinia obștei servitorilor era departe de a-i fi 
favorabilă. Firea dumneaei stârnea între noi un număr 
impresionant de comentarii potrivnice. Era uneori ceva cu 
totul insuportabil. Domnule, n-aţi fi fost fericit. 

— Ieși afară! 

— Socot de asemeni că ati fi găsit metodele ei educative 
oarecum astenizante, domnule. Am aruncat o privire 
asupra cărţii pe care dumneaei v-a încredinţat-o spre 
lectură - a zăcut pe masa dumneavoastră de când am sosit 
aici! - și este, după părerea mea, total nepotrivită. Nu v-ar 
fi făcut nici o plăcere. Și mai deţin o informaţie, direct de 
la camerista lady-ei Florence, care s-a nimerit să audă 
involuntar o conversaţie între dumneaei și unul dintre 
domnii aflați aci - domnul Maxwell, redactor-șef la o revistă 
- conversaţie despre intenţia dumneaei de a vă lansa 
aproape imediat în studierea lui Nietzsche. Nu v-ar plăcea 
Nietzsche, domnule. Este, din temelii, nesănătos. 

— Ieși afară! 

— Prea bine, domnule. 


E bizar cum un gând care te frământă, dacă apuci să 
adormi o noapte peste el, îţi apare la trezire cu totul 
schimbat. Mi s-a întâmplat mereu și mereu. Când m-am 
deșteptat dimineaţa următoare, vechea inimă, într-un fel 
sau altul, nu se mai simţea nici pe jumătate atât de 
zdrobită. Era o zi absolut la înălţime și exista ceva, în felul 
cum soarele mi se strecura în fereastră și în cearta 
păsărelelor prin iederă, ceva care aproape mă făcea să mă 
întreb dacă nu cumva Jeeves a avut dreptate. La urma 
urmei, deși Florence avea un profil minunat, oare o 
asemenea logodnică era o captură chiar atât de strălucită 
pe cât ar fi putut să-și imagineze un observator de rând? 
Oare nu era nici un pic de adevăr în tot ce-mi spusese 
Jeeves despre caracterul ei? Am început să-mi dau seama 
că nevasta ideală pentru mine era ceva radical diferit, ceva 
mult mai călduț și mai lin și mai ciripind și mă-nţelegeţi. 

Ajunsesem tocmai la partea asta, când ochiul mi-a căzut 
pe Tipurile de teorie a eticii. Am deschis-o și, cu mâna pe 
inimă, vă dau cuvântul meu de onoare că pasajul care m-a 
pălit arăta exact așa: 

Din cei doi termeni antitetici ai filozofiei elene, numai 
unul era real și de sine stătător; iar acesta era Gândirea 
Ideală, ca opus a ceea ce avea de pătruns și modelat. 
Celălalt, corespunzător Naturii noastre, era în sine 
fenomenologic, ireal, fără reazim permanent, neavând 
vreun atribut care să reziste două clipe la rând; pe scurt, 
reconsiderat de la negare doar prin includerea sălășluirii 
realităților întrevăzute din latura opusă. 


Ei bine, vreau să vă spun că - dar ce mai poţi să spui? Și 
pe urmă, peste toate astea, Nietzsche, cu mult mai 
cumplit! 

— Jeeves, i-am spus când a intrat cu ceaiul meu de 
dimineaţă, m-am mai gândit. Ești angajat din nou. 

— Vă mulțumesc, domnule. 

Am tras o sorbitură veselă și i-am dat drumul la vale. Un 
măreț respect pentru gândirea acestui individ a început să 
se infiltreze în mine. 

— Ştii, Jeeves, i-am spus, costumul meu acela în 
carouri... 

— Da, domnule? 

— E chiar atât de dezastruos? 

— Puțin cam prea bizar, domnule, după opinia mea. 

— Dar o grămadă de băieți m-au întrebat care-i croitorul 
meu. 

— Fără îndoială pentru a-l evita, domnule. 

— Se zice că e unul din oamenii cei mai de seamă ai 
Londrei. 

— Împotriva calităţilor sale morale nu am nimic de 
obiectat, domnule. 

Am  șovăit nițeluș. Simţțeam că încap în ghearele 
flăcăului ăstuia și că, dacă cedez acum, o să ajung ca bietul 
Aubrey Fothergill, incapabil să fiu stăpân pe propria-mi 
soartă. Pe de altă parte, ăsta de acum era neîndoios un tip 
de rară inteligenţă, și în multe privinţe mi-ar fi fost mai 

comod să-l las să gândească pentru mine. Până la urmă m- 
am hotărât. 

— E-n regulă, Jeeves, i-am spus. Asta e! Dă de pomană 
cuiva păcătosul ăla de costum. 

S-a uitat în jos spre mine, ca un tată contemplându-și 
tandru copilul poznaș. 

— Vă mulțumesc, domnule. L-am dat azi-noapte 
ajutorului de grădinar. Încă un pic de ceai, domnule? 

SIR RODERICK SOSEȘIE LA 
MASA: 


Bomba a căzut exact la treisprezece și patruzeci și cinci 
de minute (după ora Greenwich). Benson, majordomul 
mătușă-mi Agatha, tocmai îmi oferea cartofi prăjiţi; emoția 
mea a fost atât de mare, încât, servindu-mă, am scăpat din 
lingură șase bucăţi. Zguduit până în măduva oaselor, dacă 
mă înţelegeți. 

Poate v-am povestit altă dată cum am ajuns să mă 
logodesc cu Honoria Glossop, datorită strădaniilor mele de 
a-i face un serviciu tânărului Bingo Little. Ei, și în 
dimineaţa de care vă vorbesc, Honoria mă remorcase până 
la mătușa Agatha, la dejun, și tocmai spuneam: „Moarte, 
unde ţi-e coasa?”, când mi-am dat seama că partea cea mai 
groaznică abia acum urma. 

— Bertie, mi-a spus brusc Honoria ca și când tocmai își 
adusese aminte, cum ziceai că-l cheamă pe valetul acela al 
tău? 

— Îhm? A, Jeeves. 

— Cred că are o influență proastă asupra ta, a spus 
Honoria. Până ne căsătorim, trebuie să te descotorosești 
de el. 

Acesta era momentul când mi-a tremurat în mână 
lingura și când am expediat în zbor peste bord șase dintre 
cei mai buni și mai crocanțţi cartofi, în timp ce Benson se 


4 Titlul original „Sir Roderick Comes To Lunch”, publicată prima dată în The Strand Magazine, 
martie, 1922. 

arunca după ei ca un demn și bătrân câine de vânătoare 
lansat în recuperarea vânatului. 

— Să mă descotorosesc de Jeeves? am întrebat eu 
aproape sufocat. 

— Da. Nu-mi place. 

— Nu-mi place, a spus și mătușa Agatha. 

— Dar nu pot. Vreau să spun... păi, fără Jeeves nu pot să 
rezist nici măcar o zi! 

— Ba trebuie să poţi, a spus Honoria. Nu-mi place de loc. 

— Nu-mi place de loc, a spus mătușa Agatha. Nu mi-a 
plăcut niciodată. 

Înspăimântător, nu? Știam eu că însurătoarea este un soi 
de lichidare generală, dar nu mi-a trecut prin cap că ar 
putea pretinde de la un muritor asemenea sacrificii 
cumplite. Restul mesei l-am petrecut într-un fel de 
stupoare. 

După dejun, dacă-mi amintesc bine, planul era să mă ţin 
după Honoria prin Regent Street, ca să-i car 
cumpărăturile; dar când s-a sculat și a început să mă 
adune printre celelalte lucruri ale ei, mătușa Agatha a 
oprit-o. 

— Ia-o înainte, draga mea, a spus ea. Vreau să-i spun lui 
Bertie câteva cuvinte. 

Deci Honoria a întins-o, iar mătușa Agatha și-a apropiat 
scaunul de-al meu și a început. 

— Bertie, mi-a spus ea, drăguţa de Honoria nu știe, dar 
în legătură cu căsătoria voastră s-a ivit o mică greutate. 

— Dumnezeule! chiar așa? am exclamat eu, speranţa 
începând să încolțească. 

— A, nu e mare lucru, desigur. Doar că e un pic cam 
exasperant. Chestia e că sir Roderick a devenit cam 
sâcâitor. 

— Ce, i se pare cumva că nu sunt o partidă bună? Vrea 
să rupă învoiala? Mă rog, poate că are dreptate. 

— Bertie, nu fi absurd. Nici vorbă de ceva atât de serios. 
Dar profesia lui sir Roderick, prin natura ei, îl face, din 
păcate, excesiv de prudent. 

N-am priceput. 

— Excesiv de prudent? 

— Da. Bănuiesc că e inevitabil. Un specialist în boli 
nervoase, cu o experienţă atât de largă ca a lui, greu ar 
putea să nu-și formeze despre omenire o imagine oarecum 
cam pocită. 

De data asta am înţeles unde bătea. Sir Roderick 
Glossop, tatăl Honoriei, este numit specialist în boli 
nervoase, pentru că sună mai frumos, dar toată lumea știe 
că de fapt e un soi de paznic la balamuc. Vreau să spun că 
atunci când unchiul dumneavoastră, ducele, se simte 
nițeluș agitat și când îl găsiţi în salonul albastru înfigându- 
și paie prin păr, prima persoană după care trimiteţi e 
bătrânul Glossop. Tipăie în jurul pacientului, face 
inventarul organismului, vorbește despre sistemul nervos 
suprasolicitat și recomandă repaos total și izolare și toate 
cele. Mai fiecare familie a ţării l-a chemat cândva, și 
presupun că a te afla mereu în această situaţie - adică, să 
stai de pază la căpătâiul oamenilor, în timp ce rudele lor 
cele mai dragi și apropiate telefonează la ospiciu după 
dubă - înclină să-l facă pe un tip să-și formeze ceea ce ai 
putea numi o imagine pocită despre natura omenească. 

— Vrei să spui că mă crede smucit, am zis eu, și că nu-și 
dorește un ginere smucit? 

În loc să se bucure de viteza cu care pricepusem, mătușa 
Agatha părea mai curând dezamăgită. 

— Nu e vorba câtuși de puţin să creadă ceva atât de 
ridicol. Ti-am spus că e numai excesiv de prudent. Vrea să 
se încredinţeze personal că ești perfect normal. (Aici s-a 
oprit, pentru că Benson intrase cu cafeaua. După plecarea 
lui, a continuat:) Pare-se că i-a ajuns la urechi o poveste 
extraordinară, cum că l-ai fi îmbrâncit pe fiu-său, Oswald, 

în lacul de la Ditteredge Hall. O chestie de necrezut, 
firește. Până și tu cu greu ai fi în stare de una ca asta. 

— La drept vorbind, să știi că m-am cam sprijinit de el și 
că a cam zburat de pe pod. 

— Oswald te acuză categoric că l-ai îmbrâncit în apă. 
Asta l-a tulburat pe sir Roderick și, din păcate, l-a hotărât 
să întreprindă cercetări - și așa a aflat despre bietul tău 
unchi Henry. 

M-a privit cu o doză zdravănă de solemnitate, iar eu am 
tras o sorbitură gravă din cafea. Ne uitam pe furiș 
împreună în dulapul familiei, examinând dragul și bătrânul 
schelet. Să vedeţi, răposatul meu unchi Henry era pe cale 
de a deveni pata de pe blazonul Wooster-ilor. Ca om, era 
cât se poate de cumsecade, unul dintre cei pe care i-am 
îndrăgit când eram școlar, pentru că îmi strecura bani de 
buzunar fără să se zgârcească; dar nu încape îndoială că 
uneori făcea chestii destul de ciudate, remarcându-se prin 
adăpostirea a unsprezece iepuri favoriţi în dormitorul lui; 
și bănuiesc că un purist l-ar fi putut socoti mai mult sau 
mai puţin ţicnit. De fapt, ca să fiu sincer, și-a încununat 
cariera, fericit până în ultima clipă și înconjurat din toate 
părţile de iepuri, într-un soi de cămin. 

— Desigur, e un lucru grozav de absurd, a urmat mătușa 
Agatha. Dacă cineva din familie i-ar fi moștenit bietului 
Henry excentricitatea - și nu era mai mult decât atât - ar fi 
fost mai curând Claude și Eustace - și nu cred să existe doi 
băieţi mai străluciți decât ei. 

Claude și Eustace erau gemeni și fuseseră încă băietani 
când eu îmi terminam la școală ultimul trimestru. 
Scormonindu-mi amintirile, mi se părea că acest cuvânt - 
„străluciţi” - abia de ajungea să-i descrie. Întreg acel 
trimestru, după câte mi-l aminteam, îl petrecusem 
scoţându-i dintr-o serie de tărăboiuri înspăimântătoare. 

— Uite cât de bine se comportă ei la Oxford. Mătușă-ta 
Emily a primit deunăzi o scrisoare de la Claude, spunându- 

i că amândoi speră să fie primiţi curând într-un club foarte 
important, numit „Căutătorii”. 

— Căutătorii? (Nu puteam să-mi amintesc de nici un club 
cu numele ăsta.) Și ce caută? 

— Claude n-a precizat. Caută, presupun, Adevărul, sau 
Cunoașterea. Dar, evident, e mare lucru să fii membru al 
clubului, căci Claude adăuga că lordul Rainsby, fiul 
contelui Datchet, este și el unul dintre candidaţi. Oricum, 
ne-am îndepărtat de subiect: sir Roderick vrea să aibă cu 
tine o discuţie liniștită, între patru ochi. Mă bizui pe tine, 
Bertie, să fii... n-o să spun inteligent, dar măcar 
înţelegător. Nu mai chicoti isteric; încearcă să izgonești 
din ochii tăi expresia asta sticloasă; nu mai căsca și nu te 
bâţâi mereu; și ţine minte că sir Roderick este președintele 
secției din vestul Londrei a Ligii împotriva jocurilor de 
noroc, așa că te rog să nu-i vorbești despre curse. Va lua 
masa cu tine, mâine în apartamentul tău, la Unu și 
jumătate. Te rog, ţine minte că nu bea vin, dezaprobă 
viguros fumatul, și nu poate mânca decât feluri extrem de 
ușoare, datorită unei digestii dificile. Nu-i oferi cafea, care 
în ochii lui reprezintă jumătate din cauzele tuturor 
tulburărilor nervoase de pe lume. 

— Cred că cel mai potrivit ar fi un biscuit pentru câini și 
un pahar de apă, nu? 

— Bertie! 

— Bine, bine. A fost un fel de glumă. 

— Să știi că tocmai remarcile idioate de felul acesta sunt 
de natură să stârnească la sir Roderick cele mai groaznice 
bănuieli. Te rog, încearcă să te abţii în prezenţa lui de la 
oricare din persiflările tale prost plasate. E un om extrem 
de serios... Ce, ai și plecat? Fie, dar te rog, ţine minte tot 
ce ţi-am spus. Mă bizui pe tine, și dacă se întâmplă ceva, 
să știi că niciodată n-am să te iert. 

— E-n regulă! am spus eu. 

Așadar, iată-mă spre casă, cu perspectiva unei zile cum 
nu se poate mai plăcute. 

Mi-am luat micul dejun cam târzior în dimineaţa 
următoare și pe urmă am ieșit să fac un tur. Mi se părea că 
nu trebuie să crut nici un efort pentru a-mi limpezi bătrâna 
cutiuță, iar un pic de aer proaspăt de obicei alungă 
senzaţia aceea de ceaţă care te împresoară la începutul 
zilei. Mă plimbam prin Hyde Park și ajunsesem la capătul 
lui când un individ mi-a trăsnit una între omoplaţi. Era 
tânărul Eustace, vărul meu. Umbla braţ la braţ cu alţi doi 
tipi: cel de la margine era vărul meu Claude, iar cel din 
mijloc era un flăcău cu fața rozalie, părul blond și un soi de 
privire care cerea scuze. 

— Bertie, bătrâne! spuse călduros tânărul Eustace. 

— Bună! am răspuns eu, fără să sar în sus de bucurie. 

— Ia te uită, ce noroc să dăm peste tine, singurul om din 
Londra în stare să ne ajute așa cum se cuvine și cum ne-ai 
obișnuit! Apropo, încă nu l-ai cunoscut pe Răcanu, nu? 
Răcane, ăsta-i văru-meu Bertie. Lordul Rainsby - domnul 
Wooster. Tocmai trecusem pe la tine, Bertie. Amarnic 
dezamăgiţi că nu te-am găsit, dar bătrânul Jeeves ne-a 
făcut onorurile casei. Omul ăsta e o comoară, Bertie. Nu-l 
lăsa din mână. 

— Ce faceţi la Londra? am întrebat eu. 

— Ei, ne învârtim și noi pe-aici. Doar pentru o zi. O vizită 
fulger, absolut neoficială. Ne prelingem îndărăt cu trenul 
de trei și zece. Și acum, în legătură cu prânzul la care te-ai 
oferit de bună voie să ne inviţi, unde mergem? Ritz? 
Savoy? Carlton? Ori, dacă ești membru în clubul Ciro sau 
Embassy, o să ne mulțumim și cu asta. 

— Nu pot. Am eu însumi întâlnire cu cineva. Și, Doamne! 
am spus uitându-mă la ceas, sunt în întârziere. (Am făcut 
semn unui taxi.) Imi pare rău. 

— Atunci, a spus Eustace, ca de la bărbat la bărbat 
împrumută-ne o hârtiuţă de cinci lire. 

N-aveam timp să mai stau la tocmeală. M-am despărțit 
de bani și am sărit în taxi. Când am ajuns acasă, se făcuse 
două fără douăzeci. Am dat buzna în salon, dar era gol. 

Jeeves a apărut ca fulgerul. 

— Sir Roderick n-a sosit încă, domnule. 

— Băiat bun, am spus eu. Credeam că o să-l găsesc 
nimicindu-mi mobilele. (Experienţa m-a învăţat că, cu cât 
ai mai puţină poftă de cineva, cu atât sunt mai multe șanse 
ca să-ţi pice pe cap cu mare punctualitate: îl și vedeam în 
minte pe bătrânul flăcău patrulând pe covorul din salonul 
meu, spunând mereu: „lată, deci, că nu mai vine odată!” și 
încingându-se clipă de clipă.) Totul e-n regulă? 

— Am impresia că veţi găsi pregătirile pe deplin 
satisfăcătoare, domnule. 

— Ce ne dai? 

— Consomme rece, cotlet de vițel și desert. Cu suc de 
lămâie la gheaţă. 

— Merge: nu văd cum mâncarea asta i-ar putea distruge 
digestia. Să nu te lași antrenat de ospăț și să te apuci 
cumva să aduci vreo cafea. 

— Nu, domnule. 

— Şi nu-ţi lăsa ochii să capete o privire sticloasă, dacă 
nu vrei să te trezești într-o celulă capitonată, înainte de a 
ști ce s-a întâmplat cu tine. 

— Prea bine, domnule. 

S-a auzit soneria. 

— 'Ţin-te bine, Jeeves! i-am spus. Am pornit-o! 


Îl întâlnisem, desigur, pe sir Roderick Glossop și mai 
înainte, dar numai în prezenţa Honoriei; și are Honoria 
ceva care face ca oricine se află prin preajma ei să-ţi apară 
oarecum pitic și neînsemnat, în comparaţie cu ea. Nu-mi 
dădusem seama până atunci ce pasăre ciudată era 
bătrânul Roderick. Avea o pereche de sprâncene stufoase, 
care dădea ochilor săi o privire sfredelitoare, soiul de 
privire cu care nu era de loc sănătos să te izbești pe 

stomacul gol. Era destul de înalt și destul de voinic și avea 
capul cel mai enorm ce se poate închipui, lipsit de urmele 
vreunui fir de păr, ceea ce îl făcea să pară și mai imens și-i 
mărea asemănarea cu cupola catedralei Sf. Paul. Cred că 
la pălării avea numărul cel mai mare. lată la ce dezastre se 
ajunge când îţi lași creierul să se dezvolte prea mult. 

— Ura, ura, ura! am spus eu, încercând să găsesc nota 
voioasă, când brusc mi-am dat seama că tocmai ăsta era 
genul de lucruri pe care fusesem prevenit să nu le scap din 
gură. 

E al naibii de greu s-o începi cu bine în situaţii din astea. 
Un flăcău cu apartament în Londra este tare handicapat. 
Vreau să spun că, dacă aș fi fost tânărul moșier ce-și 
primește oaspetele la ţară, aș fi putut să spun: „Bine aţi 
venit la conacul Meadowsweet!” sau altă chestie din asta, 
plină de aplomb. Sună însă idiot să spui: „Bun venit la 
numărul 6 A, blocul Crichton, strada Berkeley, sectorul I 
Vest.” 

— Mă tem că am întârziat puţin, a spus el în timp ce ne 
așezam. Am fost reţinut la clubul meu de către lordul 
Alastair Hungerford, fiul ducelui de Ramfurline. M-a 
informat că excelența sa prezintă o reînnoire evidentă a 
simptomelor care i-au îngrijorat atâta familia. N-am putut 
să-l părăsesc imediat. De aci, nepunctualitatea mea, care, 
sper, nu v-a incomodat. 

— Vai, câtuși de puţin! Va să zică, ducelui i-a sărit o 
doagă, ai? 

— Expresia pe care o folosiţi nu este exact aceea la care 
aș fi recurs eu pentru a mă referi la capul poate al celei 
mai nobile familii a Angliei, dar nu încape îndoială că o 
oarecare agitaţie cerebrală, așa cum aţi sugerat, se 
manifestă, și nu puţin. (A oftat, pe cât îi permitea gura 
plină de cotlet.) O profesie ca a mea reprezintă o 
necontenită încordare, necontenită încordare. 

— Cred și eu. 

— Câteodată, sunt îngrozit de cele ce văd în jurul meu. 
(S-a oprit brusc, și a înţepenit ca un câine de vânătoare cu 
laba în aer.) Aveţi o pisică, domnule Wooster? 

— Cum? O ce? O pisică? Nu, nici o pisică. 

— Am avut impresia distinctă că aș fi auzit o pisică 
miorlăind, fie în camera asta, fie în apropierea locului în 
care ne aflăm. 

— O fost vreun taxi sau ceva pe stradă. 

— Mă tem că nu vă înţeleg. 

— Vreau să spun că taxiurile urlă, știți. Cumva ca 
pisicile, pe o cale sau alta. 

— Nu observasem asemănarea, mi-a răspuns el cu 
oarecare răceală. 

— Serviţi-vă cu suc de lămâie, am spus eu. 

Conversaţia începea să devină mai curând anevoioasă. 

— Mulţumesc. Jumătate de pahar, dacă se poate. 

Părea că licoarea iadului l-a mai întremat, pentru că a 
reluat discuţia un pic mai de la om la om: 

— Am o deosebită antipatie pentru pisici. Dar ce 
spuneam? - a, da. Câteodată sunt de-a dreptul îngrozit de 
cele ce văd în jurul meu. Nu este vorba numai de cazurile 
ce ţin direct de mine, ca profesionist, oricât de dureroase 
ar fi multe dintre ele. Este vorba de ceea ce văd mergând 
prin Londra. Câteodată mi se pare că lumea întreagă 
suferă de dezechilibru mintal. Bunăoară, chiar azi 
dimineaţă s-a produs un incident cu totul aparte și extrem 
de dureros, în timp ce mă îndreptam spre club. Vremea 
fiind blândă, îi cerusem șoferului să decapoteze mașina, și 
stăteam în spate, rezemat comod, bucurându-mă din plin 
de soare, când am fost opriţi în stradă de una din acele 
blocări ale circulaţiei, inevitabile într-un sistem atât de 
congestionat cum e Londra. 

Probabil că îmi cam lăsasem mintea să hoinărească, căci 
atunci când s-a oprit să ia o sorbitură de suc, am avut 
sentimentul că ascultam o prelegere și că era de așteptat 
să spun și eu ceva. 

— I-auzi! I-auzi! am zis eu. 

— Poftiţi? 

— Nimic, nimic. Spuneaţi că... 

— Vehiculele din direcţia opusă fuseseră și ele oprite 
temporar; dar, după un moment, li s-a dat liber să-și 
urmeze cursul. Eram afundat în meditaţie, când deodată s- 
a întâmplat ceva extraordinar. Pălăria mi-a fost brusc 
smulsă de pe cap! Și, uitându-mă îndărăt, am zărit-o 
fluturată, cu un soi de triumf înfrigurat, din interiorul unui 
taxi care, chiar în timp ce mă uitam, a dispărut într-un 
punct mai puţin aglomerat și s-a pierdut din vedere. 

N-am râs, dar am auzit clar câteva din coastele mai 
puţin sudate cum îmi jucau în ligamente, din cauza 
efortului de a mă abtine. 

— O fi vrut să facă o glumă, am spus eu. Nu? 

Presupunerea nu părea de loc pe placul bătrânului 
flăcău. 

— Consider, a spus el, că nu prezint deficienţe în 
aprecierea elementelor de umor, dar mărturisesc că mi-e 
greu să detectez ceva înrudit cu gluma în acest ultragiu. 
Nu poate încăpea vorbă că această acţiune aparţinea unei 
ființe dezechilibrate mintal. Aceste vătămări mintale se pot 
exprima în orice formă. Ducele de Ramfurline, la care m- 
am referit chiar adineaori, are impresia - și vă spun asta 
strict confidenţial - că e un canar; iar izbucnirea accesului 
său de astăzi, care l-a tulburat atâta pe lordul Alastair, se 
datora faptului că un servitor neglijent a omis să-i aducă 
matinala lui bucăţică de zahăr. Se mai cunosc cazuri 
când... domnule Wooster, EXISTĂ o pisică în imediata 
noastră apropiere! Şi NU este pe stradă! Miorlăitul pare să 
provină din camera învecinată. 


De data asta trebuia să admit că nu mai poate încăpea 


îndoială. Din camera de alături se făcea auzit sunetul 
distinct al unui mieunat. L-am sunat pe Jeeves, care s-a 

strecurat înăuntru și a rămas în așteptare, cu un aer de 
adânc devotament. 

— Domnul dorește? 

— Aăăă, Jeeves, am spus eu. Pisici! Ce-i cu asta? Există 
vreo pisică în apartament? 

— Numai cele trei din dormitorul dumneavoastră, 
domnule. 

— Cum?! 

— Pisici în dormitorul lui! l-am auzit pe sir Roderick 
murmurând cu un soi de durere, și privirile lui m-au izbit în 
turelă ca o salvă de gloanţe. 

— Ce vrei să spui? am întrebat. Cum adică, numai cele 
trei din dormitorul meu? 

— Cea neagră, cea vărgată și aceea mică, de culoarea 
lămâii, domnule. 

— Ce naiba o mai...?!. 

M-am precipitat în jurul mesei, spre ușă. Din păcate, sir 
Roderick tocmai se hotărâse s-o cotească și el în aceeași 
direcţie, așa că ne-am ciocnit în ușă cu o forță năprasnică 
și ne-am împleticit împreună până în hol. S-a desprins cu 
mare abilitate din această încleștare și a înșfăcat de pe 
cuier o umbrelă. 

— Nu te apropia! a zbierat el, agitând-o deasupra 
capului. Nu te apropia, domnule! Sunt înarmat! 

Am simţit că e cazul să-l potolesc. 

— Îmi pare nespus de rău că v-am tamponat, am spus 
eu. Pentru nimic în lume n-aș fi vrut una ca asta. Nu voiam 
decât să mă reped să văd și eu cum stau lucrurile. 

Parcă puţin mai domolit, și-a coborât umbrela. Dar 
tocmai atunci s-a dezlănţuit în dormitor un tărăboi 
înspăimântător. Se auzea ca și când toate pisicile din 
Londra, împreună cu delegatele din suburbii, s-au întrunit 
să-și rezolve divergenţele, o dată pentru totdeauna. Un soi 
de orchestră a felinelor, transmisă cu amplificatoare. 

— Zgomotul ăsta este de neîndurat! a răcnit sir 
Roderick. Nu pot să mă aud nici pe mine însumi. 

— Îmi imaginez, domnule, a spus Jeeves plin de respect, 
că animalele s-au înveselit oarecum, ca urmare a faptului 
că au descoperit peștele de sub patul domnului Wooster. 

Bătrânul flăcău s-a clătinat. 

— Pește! Am auzit bine? 

— Poftiţi, domnule? 

— Ai spus că se află un pește sub patul domnului 
Wooster? 

— Da, domnule. 

Sir Roderick a scos un geamăt înfundat și s-a întins după 
pălărie și baston. 

— Ce, aţi și plecat? am spus eu. 

— Domnule Wooster, nimic nu mă poate împiedica să 
plec! Prefer să-mi petrec timpul liber într-o companie mai 
puţin excentrică. 

— Păi, o clipă! Staţi că vin și eu! Sunt sigur că toată 
istoria asta poate fi lămurită. Jeeves, pălăria! 

Jeeves a apărut lângă mine. Am luat pălăria de la el și 
mi-am îndesat-o pe cap. 

— Doamne Dumnezeule! 

Șocul a fost supraomenesc. Obiectul acela blestemat pur 
şi simplu m-a înghiţit, dacă înţelegeţi ce vreau să spun. 
Încă în timp ce-mi puneam pălăria, aveam o vagă impresie 
că este puţin cam prea încăpătoare; și n-am apucat bine 
să-i dau drumul la vale, că mi s-a instalat până mai jos de 
urechi, înghițindu-mi oxigenul ca un soi de stingător de 
incendii. 

— Ptiu! Nu e pălăria mea! 

— E pălăria MEA! a zis sir Roderick pe o voce, cum să vă 
spun, aproximativ cea mai rece și mai urâcioasă din câte 
mi-a fost dat să aud vreodată. Această pălărie mi-a fost 
furată azi dimineaţă, în timp ce mă aflam în mașină. 

— Dar... 

Presupun că Napoleon sau altul în genul ăsta ar fi făcut 
faţă situaţiei, dar trebuie să vă mărturisesc că pe mine mă 
depășise. Nu făceam decât să stau acolo, holbându-mă 

într-un soi de comă, în timp ce bătrânul flăcău a ridicat 
pălăria de pe făptura mea și s-a întors către Jeeves. 

— Cred că ar fi bine, i-a spus el, să mă însoţești o bucată 
de drum. Vreau să-ţi pun câteva întrebări. 

— Prea bine, domnule. 

— Păi, stai, dar...! am început eu, dar m-a abandonat 
acolo. 

A ieșit cu pași marţiali, urmat de Jeeves, și în clipa aceea 
tărăboiul din dormitor s-a dezlănţuit iarăși, mai tare ca 
oricând. 

Eram sătul aproape până peste cap. Vreau să spun, 
pisici în propriul tău dormitor - cam lată, nu? Nu știam 
cum naiba răzbiseră acolo, dar eram binișor hotărât să le 
întrerup fără întârziere picnicul. Am dat ușa de perete. O 
clipită, am zărit cam o sută cincisprezece pisici de toate 
mărimile și culorile, zgâriindu-se în mijlocul camerei, și 
imediat au zbughit-o pe lângă mine, dintr-un salt, și duse 
au fost, pe ușa din faţă; de pe urma acestei încleștări de 
masă n-a rămas decât capul contuzionat al unui pește 
mare, zăcând pe covor și privind spre mine cu oarecare 
severitate, de parcă mi-ar fi cerut să-i prezint în scris scuze 
și explicaţii. 

Era ceva în expresia acestui vestigiu care pur și simplu 
m-a îngheţat; m-am retras în vârful picioarelor și am închis 
ușa după mine. Și, în timp ce făceam asta, am dat peste 
cineva. 

— Pardon! zise vocea. 

M-am întors. Era cetățeanul acela cu faţa rozalie, lordul 
Așa-și-pe-dincolo, tipul pe care-l întâlnisem cu Claude și 
Eustace. 

— Nu te supăra, a spus el pe un ton de scuză, dar 
pisicile acelea pe care tocmai le-am întâlnit fugind în jos nu 
cumva erau ale mele? Semănau perfect cu ale mele. 

— Fuseseră în dormitorul meu. 

— Atunci ERAU într-adevăr pisicile mele! a spus el trist. 
E, dă-le naibii. 

— Dumneata mi-ai pus pisici în dormitor? 

— Valetul, cum naiba îi zice, le-a pus. Mi-a dat un sfat 
care părea destul de sănătos, că pot să le las acolo până 
îmi pleacă trenul. Tocmai venisem să le iau. Şi uite-le că s- 
au dus! Ei, gata, cred că nu mai e nimic de făcut. Oricum, 
să iau pălăria și peștele. 

Tipul începea să-mi displacă. 

— Tot dumneata mi-ai pus acolo peștele acela împuţit? 

— Nu, peștele era al lui Eustace. Pălăria, a lui Claude. 

M-am prăbușit moale într-un scaun. 

— Aș zice că astea nu mai poţi să mi le explici, ai? 

Flăcăul s-a zgâit la mine cu oarecare mirare. 

— Păi, nu știi despre ce e vorba? Ia te uită! (S-a înroșit 
ca un rac.) Firește, dacă nu ești la curent, nu m-ar mira ca 
toată chestia să-ţi fi părut oarecum curioasă. 

— Curioasă e puţin zis. 

— Ştii, era pentru „Căutătorii”. 

— „Căutătorii”? 

— Ştii, un club dat dracului, la noi, la Oxford; verii 
dumitale și cu mine ne dăm peste cap să fim primiţi acolo. 
Ca să fii ales, trebuie să șterpelești ceva. Ştii, un soi de 
mică amintire. Să zicem o cască de poliţist, sau o bucată 
dintr-o ușă, sau așa ceva. Sala clubului, la dineul anual, e 
garnisită cu lucruri din astea, și toată lumea ţine cuvântări 
și așa mai departe. Destul de simpatic. Ei, și noi voiam să 
facem un efort oarecum deosebit, să ne remarcăm printr-o 
ispravă în stil mare, dacă mă-nţelegi, și am venit la Londra 
să vedem dacă nu se poate culege ceva mai ieșit din 
comun. Și chiar de la început am avut un noroc uluitor. 
Vărul dumitale Claude a reușit să colecţioneze un joben 
bunicel dintr-o mașină în mers, iar vărul dumitale Eustace 
s-a furișat cu o splendoare de somon, sau alt pește, de la 
restaurantul Harrod, iar eu, de la prima oră, am înhăţat 
trei pisici grozave. Pot să te asigur că eram îngrozitor de 
împovăraţi. Greutatea era să găsim locul unde să ne 
parcăm lucrurile, până pleacă trenul. Arăţi bestial de 

suspect, mă-nţelegi, când te fâţâi prin Londra cu un pește 
și o turmă de pisici. Și atunci, Eustace și-a amintit de 
dumneata, și am venit aici toţi grămadă într-un taxi. Erai 
plecat, dar omul dumitale a spus că e în regulă. Când te- 
am întâlnit, te grăbeai atâta, că n-am apucat să-ți 
explicăm. Eh, atunci să iau pălăria, dacă nu te superi. 

— S-a dus. 

— S-a dus? 

— Tipul de la care aţi șterpelit-o, s-a nimerit să fie invitat 
aici la prânz. A luat-o cu el. 

— Oh, ia te uită! Bietul Claude va fi pur și simplu 
zdrobit. Am rămas numai cu superbul nostru somon, sau 
cum îi zice peștelui acela. 

— Te interesează să-i examinezi rămășițele? 

Când a văzut epava, părea ajuns la capătul puterilor. 

— Mă îndoiesc că membrii comitetului vor accepta 
această piesă, a spus el cu tristeţe. Nu prea a rămas mare 
lucru, nu? 

— Pisicile au mâncat restul. 

A oftat din adâncuri. 

— Nici tu pisici, nici tu pește, nici tu pălărie. Atâtea 
eforturi, pentru nimic. Viaţa e cumplită. Și unde mai pui 
că... mă scuzi, mi-e foarte greu să-ți spun, dar n-ai putea 
cumva să-mi împrumuţi o hârtiuţă de zece lire? 

— Zece? Pentru ce? 

— Ştii, de fapt trebuie să mai dau o raită și să-i scot pe 
Claude și Eustace de la pușcărie. Au fost arestaţi. 

— Arestaţi? 

— Da. Vezi, ori că s-au entuziasmat prea tare după 
înhăţarea pălăriei, sau a peștelui, ori că am avut un dejun 
mai curând festiv, dar s-au întrecut pe sine, bieţii băieţi, și 
s-au apucat să sfeterisească” un autocamion. Naiv, firește, 
pentru că nu văd cum ar fi putut să-l ducă în ședința 
comitetului de la Oxford să-l arate. Dar nu era chip să te 
înţelegi cu ei, iar când șoferul a început să facă gălăgie, s-a 

produs o mică învălmășeală, iar acum Claude și Eustace 
mai mult sau mai puţin lâncezesc la poliţie, la staţia de pe 
Vine Street, până trec eu pe-acolo să depun cauţiunea 
pentru ei. Așa că, dacă ai reuși, în legătură cu hârtiuţa 
aceea... Vai, mulţumesc, e grozav de amabil din partea 
dumitale. Ar fi fost tare păcat să-i lăsăm acolo, nu? Vreau 
să spun că sunt amândoi băieţi nemaipomenit de buni, știi. 
Toată lumea îi iubește la universitate. E înspăimântător cât 
de populari sunt. 
— Te cred! am spus eu. 


Când Jeeves s-a întors, îl așteptam pe preșul de la 
intrare. Voiam o explicaţie cu ticălosul. 

— Ei? l-am îmboldit eu. 

— Sir Roderick mi-a pus o serie de întrebări, domnule, 
cu privire la obiceiurile și modul dumneavoastră de viaţă, 
la care am răspuns cu precauţie. 

— Nu-mi pasă de asta! Vreau să știu de ce nu i-ai 
explicat toate de la bun început! Un singur cuvânt de-al 
tău ar fi lămurit totul. 

— Da, domnule. 

— Acum a început să mă creadă ţicnit. 

— Nu m-ar mira prea mult, judecând după convorbirea 
avută cu dumnealui, domnule, să-i fi intrat în cap vreo 
asemenea idee. 

Tocmai mă pregăteam să deschid iar gura, când a sunat 
telefonul. A răspuns Jeeves. 

— Nu, doamnă, domnul Wooster nu este acasă. Nu, 
doamnă, nu știu când se întoarce. Nu, doamnă, n-a lăsat 
vorbă. Da, doamnă, îi voi comunica. 

A pus receptorul în furcă. 

— Doamna Gregson, domnule. 

Mătușa Agatha! Mă așteptam la asta. De când masa 
fusese scurtcircuitată, umbra mătușii Agatha începuse să 
spânzure deasupra capului meu, ca să zic așa. 

— Cum, știe? A și aflat? 

— Bănuiesc că sir Roderick a vorbit cu dânsa la telefon, 
domnule, și... 

— S-a zis cu clopotele mele de nuntă, ai? 

Jeeves a tușit. 

— Doamna Gregson, de fapt, nu mi-a făcut vreo 
confidenţă, sir, dar îmi închipui că așa s-a întâmplat. Părea 
vădit agitată, domnule! 

Ciudat, dar mă năuciseră în așa hal bătrânul tip, și 
pisicile, și peștele, și pălăria, și individul rozaliu, plus tot 
ce-a urmat, încât până acum pur și simplu îmi scăpase 
partea pozitivă. Uf, Dumnezeule, mi se lua de pe suflet o 
adevărată piatră de moară! Ușurarea mea era sublimă, și 
am scos un chiot. 

— Jeeves, am spus eu, cred că aici e lucrătura ta. 

— Poftiţi? 

— Cred că ai avut situaţia în mână, de la bun început. 

— Să vedeţi, domnule. Benson, valetul doamnei Gregson, 
a auzit fără voie o parte din conversaţia pe care aţi avut-o 
la dumneaei acasă și mi-a menţionat câteva amănunte; și, 
deși poate îmi iau o libertate nepermisă, vă mărturisesc că 
nădăjduiam să se întâmple ceva și să împiedice această 
căsătorie. Mă îndoiesc că tânăra persoană era pe deplin 
potrivită pentru dumneavoastră, domnule. 

— Şi te-ar fi dat afară pe scări, la cinci minute după 
cununie. 

— Da, domnule. Benson m-a informat că dumneaei și-ar 
fi exprimat și asemenea intenţii. Doamna Gregson dorește 
să treceţi pe la ea de urgenţă, domnule. 

— Așa, ai? Şi care ar fi sfatul tău, Jeeves? 

— Cred că o mică deplasare în sudul Franţei s-ar putea 
dovedi plăcută, domnule. 

— Jeeves, i-am spus, ai dreptate ca întotdeauna. 
Pregătește buna și vechea valiză, și așteaptă-mă în gara 
Victoria, la trenul pentru Franţa. Cred că aceasta este 
calea bărbăţiei și independenţei, ai? 

— Absolut că da, domnule! a spus Jeeves. 

CARIERA ARTISTICĂ A LUI 
CORKY: 


O să observați, pe măsură ce goniţi printre amintirile 
astea ale mele, că în răstimpuri acţiunea se deplasează la 
New York și prin împrejurimi; și se prea poate întâmpla ca 
asta să vă prilejuiască o privire mirată, să vă cam 
surprindă. „Oare - s-ar putea să vă întrebaţi - ce caută 
Bertram atât de departe de patria lui iubită?” 

Ei bine, e o poveste destul de lungă; dar miniaturizată 
pentru clipa de faţă și restrânsă la un film de două bobine, 
ajunge să vă spun că mătușă-mea Agatha m-a trimis o dată 
să încerc a-l împiedica pe tânărul Gussie, un văr de-al meu, 
să ia de nevastă pe una de la cabaret, și am încurcat toată 
afacerea în așa hal, încât am hotărât că-i mai sănătos să 
rămân la New York, decât să dau ochi cu ea și să am 
agreabile convorbiri îndelungate despre eșuarea misiunii. 

L-am trimis deci pe Jeeves să-mi caute un apartament, 
ca lumea, și m-am stabilit acolo pentru o ţâră de exil. 

Mă simt dator să vă spun că New York-ul, între toate 
locurile de exil, e unul din cele mai zglobii. Toată lumea a 
fost grozav de drăguță cu mine, și mereu mi se părea că 
am ceva de făcut, așa că, dacă întocmesc un inventar mai 
general, n-am trecut prin suferinţe prea cumplite. Erau tipi 
care mă prezentau altor tipi, iar aceștia mai departe, și n-a 
durat mult până să cunosc toate clicile de băieţi bine, de la 
cei ce se tăvăleau în bani, prin cartierul cel mai lux al 


€ Titlul original „The Artistic Career of Corky”, publicată prima dată în Saturday Evening Post, 

orașului, până la cei ce trăiau mai tot timpul cu caloriferul 
închis, să facă economie, mai ales în jurul pieţei 
Washington - artiști, scriitori și toţi ceilalţi. Creieri de 
calibru. 

Corky, tipul de care o să vă vorbesc acum, făcea parte 
dintre artiști. Se intitula pictor portretist, dar în realitate 
palmaresul lui de până atunci era egal cu zero. Să vedeţi, 
buclucul cu portretistica - am studiat și eu problema un pic 
- este că nu poţi începe să pictezi portrete până nu vine 
lumea să ţi le comande, și nu vine și nu ţi le comandă până 
n-ai pictat o grămadă. Asta face chestia un pic cam dificilă, 
ca să nu zic amarnică, pentru orice începător ambițios. 

Corky se mai descurca desenând câte o caricatură 
pentru ziarele umoristice - avea talent la chestiile 
amuzante, când dădea peste el vreo idee bună - și mai 
picta lemnărie de pat, scaune și altele, pentru reclamele 
din reviste. Totuși, sursa lui principală de venit era 
ciugulirea banilor unui unchi bogat - unul Alexander 
Worple, care avea o afacere cu iută”. Nu prea mi-e clar ce 
este iuta, dar pare-se că populaţia se dă în vânt după ea, 
întrucât domnul Worple, de pe urma iutei, își ridicase un 
morman de bani de-a dreptul indecent. 

Și, să vedeţi, o grămadă de cetăţeni își închipuie că dacă 
ai un unchi bogat, ţi-a pus Dumnezeu mâna-n cap; dar, 
conform versiunii lui Corky, nu era de loc cazul. Unchiul 
lui Corky era un tip dintre aceia zdraveni: părea profilat 
pentru viață veșnică. Avea cincizeci și unu de ani, și nu era 
exclus să-i dubleze. Dar nu asta îl amăra pe bietul Corky, 
care, nefiind evlavios, n-avea obiecţii dacă un om se 
încăpăţânează să trăiască mereu pe lumea asta. Chestia 
care-l revolta pe Corky era felul în care numitul Worple 
obișnuia să-l chinuie. 

Unchiul lui Corky, înţelegeţi, nu voia ca nepotu-său să 
fie artist. Socotea că n-are nici un talent în direcţia asta. Il 
y Iuta (Corchorus olitorius) (arabă ü> glo mulūchia) este o plantă anuală din familia „Malvaceae” 


care se cultivă pentru fibrele care se obțin din tulpina plantei care se utilizează la confecționarea 
frânghiilor sau unei pânze pentru saci. 


îmboldea mereu să abandoneze Arta, să se lanseze în iută, 
s-o înceapă de jos și să-și croiască drum până sus. La care 
Corky zicea că, deși n-are habar ce s-o fi întâmplând în 
josul unei afaceri de iută, trebuie să fie ceva mult prea 
bestial ca să poată fi exprimat în cuvinte. Corky, în plus, 
credea în viitorul lui, ca artist. Într-o zi, spunea el, va da 
lovitura. Până atunci, cu tact și supremă forță de 
convingere, îl făcea pe unchiu-său să scuipe în silă o mică 
alocaţie trimestrială. 

N-ar fi obţinut el asta, dacă unchiul lui n-ar fi avut o 
pasiune. În privinţa asta, domnul Worple era mai curând o 
excepţie. De regulă, după câte am observat, cavalerul de 
industrie american nu face nimic în afara orelor de lucru. 
Seara, dă afară pisica, să n-o închidă peste noapte, încuie 
biroul și cade imediat într-o stare de comă, din care nu mai 
iese decât în dimineaţa următoare, pentru a fi din nou 
cavaler de industrie. Dar domnul Worple, în timpul său 
liber, era ceea ce se numește un ornitolog. Scrisese o carte 
intitulată Păsări ale Americii, iar acum scria încă una, care 
urma să se cheme Alte păsări ale Americii. Se presupunea 
că la terminarea acesteia va începe o a treia, și că o va ţine 
mereu așa, până la epuizarea întregului stoc de păsări ale 
Americii. Corky obișnuia să se ducă la el, cam o dată pe 
trimestru, și-l lăsa să-i vorbească despre păsările Americii. 
Se pare că puteai să faci orice cu bătrânul Worple, dacă îi 
dădeai prioritate la subiectul lui favorit, așa că aceste mici 
prelegeri făceau ca alocaţia lui Corky să fie în regulă, 
deocamdată. Dar era ceva putred în situaţia bietului băiat. 
Era un suspans înspăimântător, mă-nţelegeţi, și - colac 
peste pupăză - păsările, afară de cazul că erau fripte bine 
și însoţite de o sticlă rece, îl plictiseau de moarte. 

Ca să terminăm studiul figurii domnului Worple, avea 
toane greu de prevăzut, iar tendinţa lui generală era de a 
crede că nepotu-său nu-i decât un biet tont și că, orice pas 
ar fi făcut Corky pe cont propriu, nu era decât o dovadă 


58 


suplimentară a idioţeniei sale înnăscute. Am impresia că 
așa gândește și Jeeves despre mine. 

Deci, când Corky s-a strecurat la mine în apartament 
într-o după-masă, împingând o fată înaintea lui și spunând: 
„Bertie, vreau să ţi-o prezint pe logodnica mea, 
domnișoara Singer”, latura care m-a izbit mai întâi era 
tocmai cea pentru care venise să mă consulte. Primele 
mele cuvinte au fost astea: „Corky, și cum rămâne cu 
unchiu-tău?” 

Sărmanul băiat a scos unul din hohotele acelea lipsite de 
veselie. Arăta neliniștit și îngrijorat, ca un om care și-a 
făptuit crima cu bine, dar nu știe cum naiba să scape de 
cadavru. 

— Suntem atât de speriaţi, domnule Wooster! a spus 
fata. Speram că dumneavoastră ne-aţi putea sugera o cale, 
cum să-i servim știrea. 

Muriel Singer era una din fetele acelea liniștite și 
atrăgătoare, care au un fel special de a te privi cu ochii lor 
mari, ca și când ar găsi că ești fenomenul cel mai măreț de 
pe lume și s-ar mira cum de încă n-ai aflat și tu. Stătea 
acolo cam pricăjită, uitându-se la mine de parcă și-ar fi 
spus: „O, sper că acest bărbat mare și puternic n-o să-mi 
provoace nici o durere.” Stârnea la orice flăcău un soi de 
sentiment proteguitor; îţi venea să-i baţi ușurel mânuţa și 
să-i spui: „Gata, mititico, lasă, nu te mai necăji!” sau ceva 
în genul ăsta. Îmi dădea sentimentul că nu există în lume 
lucru pe care să nu-l fac pentru ea. Semăna oarecum cu 
una din acele băuturi americane nevinovate, care ţi se 
strecoară în organism fără să bagi de seamă: înainte de a 
ști ce s-a întâmplat cu tine, te pornești să prefaci lumea din 
temelii, la nevoie și cu forța, oprindu-te din drum o clipă, 
cât să-i pui în vedere gealatului de la colţul străzii că, dacă 
se mai uită așa la tine, o să-i scoţi toate măselele din gură. 
Vreau să spun că mă făcea să mă simt sprinten și al naibii 
de îndrăzneţ, ca un cavaler rătăcitor sau orice alt tip de 

felul ăsta. Aveam senzaţia că, în faţa ei, sentimentele astea 
atingeau plafonul maxim. 

— Nu văd de ce unchiu-tău n-ar fi încântat, i-am spus lui 
Corky. Va găsi că domnișoara Singer este pentru tine 
nevasta ideală. 

Corky a refuzat să se înveselească. 

— Nu-l cunoști! Chiar dacă Muriel s-ar întâmpla să-i 
placă, n-ar recunoaște una ca asta. E un porc încăpățânat 
ca un catâr. La el e o chestie de principiu să fie 
întotdeauna contra. Tot ce-ar înțelege ar fi că am 
întreprins un pas important fără să mă sfătuiesc cu el; 
automat, s-ar apuca să-l trezească din morţi pe Cain. Așa a 
făcut întotdeauna. 

Mi-am încordat bătrâna cutiuţă, să fac faţă acestei 
urgente. 

— Vrei să manevrezi în așa fel, încât s-o cunoască pe 
domnișoara Singer fără să știe că și tu o cunoşti. Pe urmă, 
apari și tu, și... 

— Dar cum să întorc lucrurile în felul ăsta? 

Am înţeles punctul lui de vedere. Aici era cârligul. 

— N-avem decât o singură soluţie. 

— Care? 

— Las-o pe seama lui Jeeves. 

Și am sunat. 

— Domnul dorește? a zis Jeeves, mai mult ca să se facă 
observat. 

Unul din lucrurile bizare la el este că, afară de cazul că 
stai la pândă ca un uliu, e foarte rar să-l vezi când a intrat 
în odaie. E ca una din acele păsări vrăjite din India, care se 
topesc în văzduh și pe urmă, în piese separate, despică 
spaţiile și se asamblează la loc în punctul de sosire. Am un 
văr, teosof budist, și pretinde că a izbutit și el chestia asta, 
aproape, dar n-a putut s-o rezolve până la capăt, probabil 
din pricina alimentaţiei avute în copilărie, cu carne de 
animale moarte în chinuri și pateuri. 

În clipa când mi-am văzut omul acolo, așteptând plin de 
atenţie respectuoasă, mi s-a luat o greutate de pe cap. Mă 
simțeam un copil pierdut care izbutește să-și zărească tatăl 
la orizont. 

— Jeeves, i-am spus, avem nevoie de sfatul tău. 

— Prea bine, domnule. 

Am scăzut zeama cazului dureros al lui Corky, reducând- 
o la câteva cuvinte bine alese. 

— Așa că asta e, Jeeves. Vrem să ne sugerezi o cale prin 
care domnul Worple ar putea face cunoștință cu 
domnișoara Singer, fără să știe că domnul Corcoran o și 
cunoaște. Ai înțeles? 

— Perfect, domnule. 

— Ei, atunci încearcă să găsești ceva. 

— Am și găsit, domnule. 

— Ai și găsit? 

— Schema pe care aș propune-o nu poate da greș, dar 
pare-se că prezintă un inconvenient pentru 
dumneavoastră, domnule, întrucât ar necesita un anumit 
sprijin pecuniar. 

— Vrea să spună, i-am tradus lui Corky, că are o idee 
grozavă, dar că o să coste. 

Firește, faţa sărmanului băiat s-a prăbușit: finanţele 
păreau să lichideze toată afacerea. Dar eu mă mai aflam 
sub efectul privirii fetei, care mă topise, și mi-am dat 
seama că aici e startul rolului meu de cavaler rătăcitor. 

— Corky, i-am spus eu, poţi să te bizui pe mine în 
chestiile astea. Va fi pentru mine o plăcere. Dă-i înainte, 
Jeeves. 

— Aș sugera, sir, ca domnul Corcoran să se folosească 
de atașamentul domnului Worple pentru ornitologie. 

— Cum naiba ai aflat că e nebun după păsări? 

— Datorită felului cum sunt construite apartamentele 
acestea din New York, domnule. Cu totul altfel decât 
casele noastre londoneze. Zidurile despărţitoare dintre 
camere sunt cum nu se poate mai subţiri. Fără vreo 

intenţie de a trage cu urechea, l-am auzit uneori pe domnul 
Corcoran exprimându-se cu mare vehemenţță asupra 
subiectului menţionat. 

— Așa! Ei, și? 

— De ce nu ar scrie tânăra domnișoară o cărticică, 
intitulată, să zicem, Păsările America pe înțelesul copiilor 
și dedicată domnului Worple? O ediţie limitată ar fi 
publicată pe cheltuiala dumneavoastră, domnule, iar o 
bună parte a cărţii ar putea fi închinată, firește, unor 
remarci elogioase privind tratatul mult mai larg al 
domnului  Worple, referitor la același subiect. Aș 
recomanda expedierea unui exemplar către domnul 
Worple, imediat după apariţie, însoţit de o scrisoare prin 
care tânăra domnișoară își exprimă nădejdea de a putea să 
cunoască personal pe omul căruia îi datorează atât de 
mult. Aceasta, presupun, ar duce la rezultatul dorit, dar 
cheltuielile implicate ar fi considerabile. 

Mă simțeam ca proprietarul unui câine savant de circ 
care și-a executat numărul fără umbră de ezitare. Mă 
lăsam mereu pe mâna lui Jeeves și niciodată nu-mi înșelase 
așteptările. Uneori, nu reușesc să înţeleg de ce un bărbat 
cu geniul lui se mulțumește să rămână în preajma mea, 
călcându-mi hainele și făcând mai de toate. Dacă aș fi avut 
numai jumătate din creierul lui Jeeves, m-aș fi lansat spre 
postul de prim-ministru sau ceva în genul ăsta. 

— Jeeves, i-am spus, e absolut năucitor! Una din cele 
mai remarcabile performanţe ale tale! 

— Vă mulțumesc, domnule. 

Fata a făcut o obiecţie. 

— Dar sunt sigură că n-aş fi în stare să scriu vreo carte, 
indiferent de subiect. Nu-mi reușesc nici măcar scrisorile. 

— Talentele lui Muriel, a intervenit Corky tușind ușor, 
zac mai mult în direcţia dramei, dragă Bertie. Am uitat să- 
ţi spun, dar unul din motivele pentru care suntem puţin 
cam nervoși este îndoiala noastră cu privire la felul în care 
unchiul Alexander va primi știrea că Muriel face parte din 

corpul de ansamblu al revistei Plecați când vreți!, care se 
joacă în Manhattan. E absolut ilogic din partea noastră, 
dar ni se năzărește mereu că faptul ăsta ar putea agrava 
tendința înnăscută a unchiului Alexander de a se încontra 
ca un berbec. 

Înţelegeam perfect ce vrea să spună. Nu știu de ce - 
poate o să ne explice odată unul din isteţii psihologiei - dar 
unchii și mătușile, în calitatea lor de clasă, sunt mereu 
porniţi contra dramei, fie ea de calitate. Nu par capabili să 
suporte teatrul, cu nici un preţ. 

Dar Jeeves avea o soluţie, firește. 

— Cred că ar fi foarte simplu, domnule, să găsim un 
autor cu finanţele mai zdruncinate, dornic să compileze 
volumul, în schimbul unui onorar modest. Totul ar fi ca 
numele domnișoarei să apară pe copertă. 

— Asta-i adevărat, zise Corky. Sam Patterson ar face 
asta pentru o sută de dolari. În fiecare lună scrie un roman 
mic, trei schițe și zece mii de cuvinte dintr-un serial pentru 
revistele literare, sub nume diferite. O cărticică din asta ar 
însemna pentru el nimica toată. Mă duc după el chiar 
acum. 

— Bravo! 

— Domnul mai dorește ceva? m-a întrebat Jeeves. Nu? 
Prea bine, domnule. Vă mulțumesc, domnule. 

Obișnuiam să cred că editorii trebuie să fie niște tipi ai 
naibii de inteligenţi, încărcaţi cu materie cenușie; dar 
acum, le-am descoperit formula. Tot ce are de făcut un 
editor este să scrie în răstimpuri un cec, în vreme ce în 
juru-i se agită și fac toată treaba o grămadă de băieţi 
serviabili și harnici. Știu asta pentru că m-am aflat eu 
însumi pe post de editor. Tot ce-am avut de făcut a fost să 
stau confortabil în apartamentul meu, cu un stilou, și uite 
că la termen s-a ivit o carte strălucită, clasa întâi. 

Se nimerise să fiu la Corky, când au ţâșnit la suprafaţă 
primele exemplare din Păsări ale Americii pe înțelesul 
copiilor. Muriel Singer era și ea de faţă, discutam 


63 


generalităţi, când s-a auzit o bătaie puternică în ușă și ne-a 
fost livrat coletul. 

Nu era de loc o carte oarecare. Avea o copertă roșie, 
purtând pe ea o orătanie din nu știu care specie, iar 
dedesubt numele fetei, în litere aurite. Am deschis un 
exemplar, la întâmplare. 

„Adesea, într-o dimineață de primăvară - se spunea la 
începutul paginii 21 - în timp ce hoinărești pe câmp, vei 
auzi ciripitul dulce și nepăsător al cintezoiului purpuriu. 
Când o să te faci mare, trebuie neapărat să citești totul 
despre cintezoi în minunata carte a domnului Alexander 
Worple, «Păsări ale Americii ».” 

Clar. Nu începea bine cartea, și imediat urale la adresa 
unchiului. Și, câteva pagini mai încolo, iarăși unchiul, în 
plină lumină, apropo de cucul cu codiţță galbenă. Operă 
sublimă. Cu cât citeam mai mult, cu atât mai vârtos îl 
admiram pe tipul care o scrisese, și pe Jeeves care ne 
pusese pe pista găselniței. Era imposibil ca unchiul să nu 
muște din momeală. Nu-l poţi proclama pe un tip drept cea 
mai mare autoritate mondială în materie de cuci cu coada 
galbenă, fără a trezi în el o anumită înclinaţie amicală. 

— Merge la sigur! am spus eu. 

— Absolut și sută la sută! a spus Corky. 

lar o zi sau două mai apoi, a aterizat la mine în 
apartament să-mi spună că toate-s în regulă. Unchiul îi 
adresase lui Muriel o scrisoare de pe care laptele bunătăţii 
umane picura atât de abundent, încât Corky, dacă n-ar fi 
recunoscut scrisul domnului Worple, ar fi refuzat să creadă 
că acesta este autorul. Oricând domnișoara Singer va dori 
să-i facă o vizită, răspundea unchiul, va fi binevenită. 


N-a trecut mult, și a trebuit să plec din oraș. Câţiva 
amatori de sport mă invitaseră la ei la ţară și s-au scurs 
mai multe luni până să mă întorc. Firește, mă întrebam 
mereu ce-o fi cu Corky, dacă a ieșit pasienţa, iar în prima 
mea seară îndărăt la New York, nimerindu-se să intru la un 

restaurant mai mic și mai liniștit, unde mă duc când n-am 
poftă de prea multă lumină și ceremonie, am dat peste 
Muriel Singer, așezată singură la o masă aproape de ușă. 
Corky, bănuiam, s-o fi dus să dea un telefon. M-am dus la 
ea și am încasat evenimentul zilei. 

— Ia te uită, ia te uită, pe cine-mi văd ochii! am zis eu. 

— O, domnul Wooster. Bună seara. 

— Corky e pe-aici? 

— Poftim? 

— Îl aştepţi pe Corky, nu? 

— Mă scuzaţi, nu auzisem bine. Nu, nu-l aştept. 

Mi se părea că există ceva în vocea ei, o chestie 
imponderabilă, dacă mă-nţelegețţi. 

— Nu cumva ai avut vreo păruială cu Corky? 

— O păruială? 

— Scandal, cum să-ţi spun?... o mică neînțelegere... 
fiecare cu micile lui greșeli... și... mă-nţelegi, conflicte 
trecătoare de îndrăgostiţi... 

— Dar cum de-ţi vine în minte una ca asta? 

— Păi, și ce dacă ar fi așa? Vreau să spun... cred că 
obișnuiai să iei cina cu el, înainte de a te duce la teatru. 

— Am părăsit scena. 

Dintr-o dată, mi s-a făcut lumină în cap. Uitasem că am 
lipsit atâta vreme. 

— Aha, firește, acum înţeleg! Te-ai măritat! 

— Da. 

— Bravo, e pur și simplu splendid! Îţi urez toate 
bucuriile cu putinţă! 

— Mulţumesc, ești foarte amabil. O, Alexander - a 
adăugat ea, uitându-se dincolo de mine - îţi prezint pe un 
prieten al meu, domnul Wooster. 

M-am întors în grabă. Un jupân cu o grămadă de păr sur 
și ţeapăn, cu obraz roșu-încins, stătea acolo. Tip oarecum 
fioros, așa părea, deși pentru moment aerul lui era pașnic. 

— Dă-mi voie să ţi-l prezint pe soţul meu, domnule 
Wooster. Mister Wooster e un prieten de-al lui Bruce, 
dragă Alexander. 

Bătrânul jupân mi-a înșfăcat mâna cu căldură, mi-a tinut- 
o, și numai asta m-a împiedicat să nu cad lat pe podea. 
Restaurantul se învârtea. Cumplit. 

— Așadar, domnule Wooster, îl cunoașteţi pe nepotul 
meu? l-am auzit spunând. Tare m-ar bucura să încercaţi să- 
i mai băgaţi puţin minţile în cap și să-l convingeţi să 
renunţe la joaca asta de-a pictura. Dar am impresia că s-a 
mai potolit. Am observat asta prima oară când a venit să 
cineze la noi, draga mea, ca să-i fac cunoștință cu tine. 
Părea din ce în ce mai liniștit și mai serios. Pare-se că ceva 
l-a făcut să-și mai vină în fire. Poate că ne faceţi plăcerea 
de a cina cu noi, domnule Wooster? Sau aţi și luat masa? 

Am zis că mâncasem. Ce-mi trebuia era oxigen și nu 
mâncare. Simţeam nevoia să răzbesc la aer liber și să mă 
gândesc la toată chestia. 

Ajungând acasă, l-am auzit pe Jeeves umblând prin 
bârlogul lui. L-am chemat. 

— Jeeves, am spus, a venit momentul în care oamenii de 
bine trebuie să-mi sară în ajutor. Un tonic zdravăn, înainte 
de toate, cu puţin sifon, și pe urmă am niște vești pentru 
tine. 

S-a întors cu o tavă și un pahar încăpător. 

— Jeeves, poate ar fi mai bine să te servești și tu. O să ai 
nevoie. 

— Vă mulțumesc, domnule, dar eventual mai târziu. 

— Mă rog, cum vrei. Dar să știi că te așteaptă un șoc. Îi 
amintești de prietenul meu, domnul Corcoran? 

— Da, domnule. 

— Şi de fata care urma să intre în grațiile unchiului său, 
prin scrierea cărții despre păsări? 

— Îmi amintesc perfect, domnule. 

— Ei bine, i-a intrat în graţii. S-a măritat cu unchiul. 

A încasat fără să clipească. Imposibil să-l clatini. 

— Aceasta, domnule, a fost tot timpul o întorsătură de 
temut. 

— Nu cumva vrei să spui că te așteptai la asta? 

— Mi-a trecut prin minte, ca o posibilitate. 

— Ţi-a trecut, Doamne Dumnezeule! Păi, cred că ar fi 
trebuit să ne previi! 

— Cu greu aș fi îndrăznit să-mi iau o asemenea libertate, 
domnule. 


Firește, după câteva îmbucături și după ce mi-am lăsat 
creierii să se mai liniștească, mi-am dat seama că 
întâmplarea nu se petrecuse din vina mea, dacă stai să 
judeci. Nu era de așteptat, din partea mea, să prevăd că 
planul, strălucit în sine, o să dea greș; totuși, sunt nevoit 
să recunosc că nu îndrăgeam ideea de a mai da ochi cu 
Corky, înainte ca Timpul, marele vindecător, să apuce să-și 
îndeplinească un pic din munca lui de alinare. M-am 
abținut să mai trec prin piața Washington, luni în șir. Zonă 
minată. Și apoi - tocmai când începeam să cred că aș putea 
arunca o privire pe-acolo fără prea mari riscuri și să adun, 
ca să zic așa, fâșiile rupte, - Timpul, în loc să muncească 
pentru trucul acela alinător, a luat-o razna mai departe, cu 
gafa cea mai înspăimântătoare, care a pus capac. 
Deschizând ziarul într-o dimineaţă, am citit că doamna 
Alexander Worple i-a adus soţului său un fiu și moștenitor. 

Eram atât de mâhnit pentru bietul Corky, încât n-am 
avut inima să mă ating de micul dejun. Eram răsturnat. 
Absolut. La limită. A 

Nici nu știam ce să fac. Imi venea, desigur, să mă reped 
în piața Washington și să apuc mâna nenorocitului, în 
tăcere deplină, fără un cuvânt; dar, văzând scena în minte, 
știam că n-o să am puterea. Abordarea cea mai potrivită 
era un tratament prin absenţă. I l-am acordat în doze 
masive. 

Dar, după vreo lună, iar am început să șovăi. Mi se părea 
că joc partida incorect, cu lovituri sub centură, ocolindu-l 

astfel pe bietul flăcău tocmai când avea nevoie mai mare 
să-i răsară prin jur toţi amicii. Mi-l închipuiam stând în 
studioul lui singuratic, neînsoţit decât de gândurile-i 
amare, iar patetismul situaţiei m-a răzbit în asemenea 
măsură, încât m-a azvârlit într-un taxi și am strigat adresa 
studioului. 

Am năvălit înăuntru, și uite-l pe Corky, cocoșat peste 
șevalet, pictând de zor, în vreme ce pe postamentul 
modelului se afla o femelă severă, între două vârste, ţinând 
un prunc. 

Un om trebuie să fie pregătit pentru orice. 

— Oh, ah! am zis și am dat să mă retrag. 

Corky s-a uitat peste umăr. 

— Bună, Bertie. Nu pleca. Tocmai terminăm. Asta e tot 
pentru azi după-masă, i-a spus el doicii, care s-a ridicat cu 
copilul și l-a descărcat într-un cărucior aflat la faţa locului. 

— Mâine la aceeași oră, domnule Corcoran? 

— Da, vă rog. 

— La revedere. 

— La revedere. 

Corky a rămas privind spre ușă, apoi s-a întors spre 
mine și a început să-și ușureze sufletul. Din fericire, părea 
să meargă la sigur că știu tot ce s-a întâmplat, așa că n-a 
fost atât de penibil pe cât mă așteptam. 

— E ideea unchiului meu, a spus el. Muriel încă n-a aflat 
nimic. Portretul urmează să fie o surpriză, de ziua ei. Doica 
ia pruncul, chipurile ca să-l ducă la aer, și o șterg amândoi 
încoace. Dacă vrei un exemplu despre ironia soartei, 
Bertie, servește-te. Iată prima comandă pe care am primit- 
o vreodată pentru un portret, iar model îmi este oul ăsta 
fiert, cu chip aproape omenesc, care s-a năpustit peste 
mine și m-a aruncat din tronul meu de moștenitor. Cum să 
te împaci cu asta? Eu zic că-i o adevărată răzuire și siluire 
a faptelor, a tot ce-a fost, să te aștepți să-mi petrec după- 
amiezile zgâindu-mă la obrazul urât al acestui poznaș hain, 
care cu bună știință și abjectă premeditare m-a izbit cu 

ciomagul îndărătul urechii și m-a despuiat de tot ce mai 
aveam. Nu pot să refuz pictarea portretului, pentru că 
unchiul mi-ar tăia alocaţia; și totuși, de fiecare dată când 
îmi ridic ochii și prind privirea absentă a acestui 
mormoloc, sufăr chinurile morţii. Iți spun, Bertie, 
câteodată când se uită la mine de sus și pe urmă întoarce 
capul și varsă, ca și când l-ar fi dezgustat înfățișarea mea, 
nu-mi lipsește mult să sar în pagina întâi a ziarelor de 
seară și s-o ocup în întregime cu cea mai senzaţională 
crimă. Există momente când aproape că văd titlurile: 
„Tânăr artist promițător ciopârțește cu topor cap de 
prunc”. 

L-am bătut pe umăr în tăcere. Simpatia mea pentru 
sărmanul om era prea adâncă pentru a putea fi exprimată 
în cuvinte. 

O vreme am ocolit studioul; nu mi se părea drept să apar 
acolo, ca un intrus, în mijlocul suferinței nenorocitului. În 
plus, vă spun drept, mă intimida doica. Semăna infernal cu 
mătuşa Agatha. Acelaşi tip de ochi-burghiu. 

Dar, într-o după-amiază, Corky m-a chemat La telefon. 

— Bertie! 

— Bună. 

— Ce faci azi după-masă? 

— Nimic special. 

— Ai putea să vii pe-aici? 

— Care-i necazul? Iar s-a întâmplat ceva? 

— Am terminat portretul. 

— Straşnic bărbat. Muncă, nu glumă! 

— Da. (Vocea lui suna mai curând încărcată de îndoieli.) 
Chestia e, dragă Bertie, că nu mi se pare chiar în regulă. 
Are ceva în el... Unchiu-meu pică peste o juma’ de oră, să-l 
examineze, şi... nu ştiu nici eu de ce, dar parcă aş avea 
nevoie de sprijinul tău moral. 

Îmi dădeam seama că mă lansez într-o operaţiune 
serioasă. Cooperarea înţelegătoare a lui Jeeves mi s-a 
părut necesară. 

— Crezi că o să reacționeze violent? 

— S-ar putea. 

Mi-am aruncat antenele memoriei îndărăt, spre jupânul 
cu fața roșie-încinsă întâlnit la restaurant, și am încercat 
să mi-l imaginez reacţionând violent. Ca să-mi imaginez 
asta, nu era decât prea lesne. l-am vorbit prin telefon lui 
Corky cu toată fermitatea: 

— O să vin, i-am spus. 

— Bravo! 

— Dar numai dacă-mi permiţi să-l aduc și pe Jeeves. 

— De ce Jeeves? Ce legătură are Jeeves cu asta? Cui îi 
trebuie Jeeves? Jeeves este debilul mintal care a sugerat 
planul acela și m-a adus la... 

— Ascultă, Corky, scumpule! Dacă îţi închipui că o să 
dau ochi cu unchiul acela al tău fără sprijinul lui Jeeves, te 
înșeli profund. Mai curând aș intra în vizuina unor fiare 
sălbatice și aș mușca un leu de ceafă. 

— Mă rog, fie, a zis Corky. 

N-a zis-o din inimă, dar a zis-o; așadar, l-am sunat pe 
Jeeves și i-am explicat situaţia. 

— Prea bine, domnule, a spus Jeeves. 


L-am găsit pe Corky lângă ușă, privind tabloul, cu o 
mână ridicată parcă în apărare, ca și când simţea că ar 
putea să sară la el. 

— Bertie, stai pe loc unde te afli! a spus el fără să se 
miște. Acuma, spune cinstit: nu e prea izbitor? 

Lumina marii ferestre cădea drept pe tablou. M-am uitat 
mai multe clipe. Apoi, m-am apropiat niţel și m-am uitat 
din nou. lar pe urmă m-am îndepărtat iarăși, până în 
punctul unde fusesem prima oară, căci de acolo nu părea 
chiar atât de groaznic. 

— Ei? a întrebat Corky neliniștit. 

Am șovăit puţintel. 

— Firește, bătrâne, l-am văzut pe prunc doar o dată, și 
atunci numai pentru o clipă, dar... dar era într-adevăr un 
soi urât de copil, dacă îmi amintesc bine, nu? 

— Chiar atât de urât? 

M-am uitat iarăși; cinstea m-a obligat să fiu sincer. 

— Nu văd cum ar fi putut să fie chiar atât de urât, 
bătrâne. 

Bietul Corky și-a trecut degetele prin păr, într-un gest 
plin de simţire. A gemut. 

— Ai perfectă dreptate, Bertie. Ceva a ieșit prost în 
chestia asta blestemată. Impresia mea personală este că, 
fără să-mi dau seama, am reușit turul de forță al lui 
Sargent? - să pictezi sufletul modelului. Am pătruns dincolo 
de simpla suprafaţă exterioară și am dezvăluit pe pânză 
adevăratul suflet al acestui copil. 

— Dar cum ar putea un copil la vârsta asta să aibă 
asemenea suflet? Nu știu cum a putut să-l capete într-un 
timp atât de scurt. Jeeves, ce zici? 

— Mă îndoiesc că a putut, domnule. 

— Te privește parcă... parcă zbanghiu, nu? 

— Ai observat și asta? a zis Corky. 

— Nu știu cum aș fi putut să nu observ. 

— Eu n-am încercat decât să-i dau micii brute o expresie 
voioasă. Dar, așa cum mi-a ieșit, are o privire mai rău 
decât sașie, absolut împrăștiată. 

— Tocmai asta voiam să-ţi spun și eu, bătrâne. Se uită ca 
și când ar fi în mijlocul unui chef colosal, bucurându-se de 
fiece minut. Nu ţi se pare, Jeeves? 

— Pare categoric în stare de ebrietate, domnule. 

Corky dădea să spună ceva, când ușa s-a deschis și a 
intrat unchiul. 

Vreme de vreo trei secunde, totul a fost numai bucurie, 
jovialitate și bunăvoință. Bătrânul jupân mi-a scuturat 
braţul, l-a izbit pe Corky în spinare, a spus că niciodată n-a 
văzut o zi atât de frumoasă și și-a bătut ușurel coapsa cu 


3 John Singer Sargent (12.01.1856-14.04.1925) pictor portretist american. 

bastonul. Jeeves se refugiase în planul doi, așa că pe el nu 
l-a observat. 

— Va să zică, Bruce, băiatule, portretul e cu adevărat 
terminat, nu-i așa? Într-adevăr terminat? Ei bine, scoate-l 
la iveală. Hai să ne uităm la el! O să fie o surpriză 
minunată pentru mătușă-ta. Unde e? Hai să... 

Și atunci, a încasat lovitura subit, când nici nu se afla în 
gardă; și s-a clătinat pe călcâie. 

— Ululiu! a exclamat. 

Și, poate pentru un minut întreg, s-a produs una din 
tăcerile cele mai cumplite prin care mi-a fost dat să trec. 

— Ce glumă o mai fi și asta? a spus el într-un târziu, pe 
un ton care a dezlănțuit imediat vreo șaisprezece vârtejuri 
și curente de aer, despicând camera în toate direcţiile. 

Am socotit că e momentul să mă alătur bătrânului Corky. 

— Poate vreţi să staţi puţintel mai departe, am spus. 

— Aveţi perfectă dreptate! a fornăit el. Vreau! Vreau să 
stau atât de departe, încât să nu pot zări obiectul acesta 
nici măcar prin telescop! (S-a smucit spre Corky ca un 
tigru neîmblânzit care tocmai a depistat o halcă de carne.) 
Și asta... asta... pentru asta ai irosit atâţia ani timpul tău și 
banii mei!? Asta e pictură? Nu ești bun nici de zugrav! Ți- 
am dat această comandă, crezând că ești un meseriaș 
competent, iar rezultatul este acest... acest fragment dintr- 
un supliment comic de revistă! (S-a lansat spre ușă, cu 
pulpanele fâlfâind după el, mârâind:) Cu asta s-a terminat. 
Dacă vrei s-o faci mai departe pe artistul, numai pentru că 
ai nevoie de-o scuză pentru lenevie, să-ţi fie de bine! Eu îţi 
spun doar atât: Dacă nu te prezinţi la biroul meu luni 
dimineaţa, pregătit să lași deoparte idioţenia asta și să 
începi o viaţă nouă, de jos, ca să-ţi croiești drum până sus, 
așa cum ar fi trebuit să faci acum șase ani, nu mai vezi de 
la mine nici un ban... nici un ban... nici un... Rușine! 

Apoi ușa s-a închis și unchiul n-a mai fost printre noi. Iar 
eu am ieșit pe brânci din cazemată. 

— Corky, scumpule! am șoptit eu slab. 

Corky stătea uitându-se la tablou. Obrazul lui era 
oblonit. În ochi, avea o privire hăituită. 

— Eh, cu asta s-a terminat, a mormăit el zdrobit. 

— Ce-ai de gând să faci? 

— Să fac? Ce pot să fac? Nu pot să rezist aici, dacă-mi 
taie liniile de aprovizionare. Ai auzit ce zicea. Luni trebuie 
să mă duc la birou. N 

Nu știam ce să-i mai spun. Imi dădeam seama perfect ce 
trebuie să simtă în legătură cu biroul. Nu-mi amintesc să 
mă fi simţit vreodată atât de stingherit. Era ca și când te-ai 
învârti în jurul unui tip, încercând să faci o șuetă cu el 
după ce a încasat o condamnare la douăzeci de ani muncă 
silnică. 

Iar apoi, o voce plină de alinare a pus capăt tăcerii. 

— Dacă domnul îmi îngăduie, aș avea o sugestie. 

Era Jeeves. Se desprinsese pe furiș din umbră și se uita 
grav la tablou. Pe cuvântul meu, nu pot să vă dau o idee 
mai bună despre efectul zguduitor pe care mi-l produsese 
nenea Alexander al lui Corky, decât spunându-vă că mă 
făcuse să uit cu desăvârșire că se afla și Jeeves pe acolo. 

— Mă întreb, domnule, dacă s-a întâmplat vreodată să vă 
pomenesc de domnul Digby Thistleton, în serviciul căruia 
m-am aflat cândva. Poate că l-aţi cunoscut. Era financiar. 
Azi e lord, lordul Bridgworth. O zicală favorită a domniei- 
sale era că întotdeauna există o soluţie. Prima oară când l- 
am auzit folosind această maximă a fost după eșecul unui 
produs cosmetic depilator, pe care încercase să-l lanseze. 

— Jeeves, i-am spus, despre ce naiba tot vorbeşti? 

— L-am pomenit pe domnul Thistleton, întrucât în unele 
privinţe a fost un caz similar cu cel de faţă. Depilatorul său 
n-a dat rezultate, dar el nu a disperat. L-a lansat din nou 
pe piaţă, sub numele de Plete-Plete, garantat să producă în 
numai câteva luni o recoltă bogată de păr. Publicitatea s-a 
făcut, dacă vă amintiţi, domnule, cu o ilustrație umoristică 
a unei bile de biliard, înainte și după administrarea 
produsului, și i-a adus o asemenea avere, încât domnul 

Thistleton a fost curând ridicat la rangul de lord, 
mulțumită serviciilor făcute partidului său. Mi se pare că 
domnul Corcoran, dacă analizează problema, va găsi, ca 
domnul Thistleton, că există întotdeauna o soluţie. De fapt, 
a sugerat-o însuși domnul Worple. În fierbinţeala clipei, a 
comparat portretul cu o ilustrație dintr-un supliment 
comic. Socot sugestia drept foarte valoroasă, domnule. 
Portretul domnului Corcoran s-ar fi putut să nu-i placă 
domnului Worple sub raportul asemănării cu singurul său 
copil, dar n-am nici o îndoială că editorii l-ar lua drept bază 
pentru o serie întreagă de desene umoristice. Dacă domnul 
Corcoran îmi îngăduie o remarcă, talentul său s-a înclinat 
întotdeauna de partea umorului. Tabloul acesta are în el 
ceva... ceva îndrăzneţ și viguros, care atrage atenţia. Sunt 
sigur că se va bucura de o înaltă popularitate. 

Corky se căsca la tablou, scoțând din gură un soi de 
sunet, de parcă ar fi supt. Părea complet surmenat. 

Și apoi, deodată, a început să râdă sălbatic. 

— Corky, bătrâne! i-am spus eu masându-l cu tandreţe. 

Mi-era teamă că nenorocitul a dat în isterie. 

A început să se împleticească prin toată odaia. 

— Are dreptate! Omul are absolută dreptate! Jeeves, ești 
un colac de salvare! Ai nimerit ideea cea mai măreaţă a 
secolului! Să mă prezint luni la birou! S-o pornesc de jos! 
Aiurea, dacă am poftă o să-i cumpăr toată afacerea! Il 
cunosc pe omul care conduce secţia comică la Sunday 
Star. O să sară pe portretul ăsta! Abia deunăzi mi se văita 
cât de greu e să găsești o mutră cu adevărat nouă pentru 
un serial! Pentru moaca asta irezistibilă e în stare să-mi 
dea orice-i cer! Am căpătat o mină de aur! Unde mi-e 
pălăria? Am un venit pe viaţă! Unde e blestemata aceea de 
pălărie? Atinge-mă cu o hârtiuţă de cinci, Bertie. Vreau să 
iau un taxi până acolo! 

Jeeves a zâmbit părintește. Mai bine zis, avea în jurul 
gurii un fel de spasm muscular părintesc, care însemna la 
el tot ce poate fi mai aproape de zâmbet. 


74 


— Dacă îmi permiteţi o sugestie, domnule - Corcoran - 
pentru un titlu al serialului pe care-l aveţi în minte - 
„Peripeţiile lui Făt Fleașcă”. 

Corky și cu mine ne-am uitat la tablou, apoi unul la altul, 
cu uluire și venerație. Jeeves avea dreptate. Era imposibil 
să găsești alt titlu. 


— Jeeves, am spus. (Trecuseră câteva săptămâni, și 
tocmai îmi încheiasem lectura suplimentului comic al lui 
Sunday Star.) Să știi că sunt un optimist. Întotdeauna am 
fost. Sunt de acord cu Shakespeare și băieţii ăia poeţi, care 
spun că întunericul e mai mare înainte de răsărit, că apare 
la orizont o linie de argint și că tot răul e spre bine. Uită- 
te, de pildă, la domnul Corcoran. Era înfundat în bucluc 
până la sprâncene. După toate semnele, nici gâtlejul nu-i 
mai era liber. Și totuși, privește-l acuma! Ai văzut desenele 
alea? 

— Mi-am luat libertatea de a le contempla, domnule, 
înainte de a vă aduce ziarul. Extrem de amuzante. 

— Ştii, a dat lovitura cu ele. 

— Am anticipat-o, domnule. 

M-am sprijinit de perne. 

— Ştii, Jeeves, ești un geniu. Ar trebui să percepi un 
comision la chestiile astea. 

— În această privinţă, nu pot să mă plâng. Domnul 
Corcoran a fost foarte generos. Vă scot costumul maro, 
domnule. 

— Nu, cred mai curând că îl voi purta pe cel bleumarin, 
cu mici dungi roșii. 

— În nici un caz acela bleumarin cu mici dungi roșii, 
domnule! 

— Dar am impresia că îmi vine foarte bine. 

— Nu acela bleumarin cu mici dungi roșii, domnule! 

— Bine, bine, fie cum vrei tu. 

— Foarte bine, domnule. Vă mulţumesc, domnule. 

JEEVES ȘI OUL RĂSCOPT: 


Câteodată, dimineţile, când stăteam lungit în pat, 
sorbindu-mi primul ceai și urmărindu-l pe Jeeves cum se 
deplasează prin cameră ca fulgerul și pregătește hainele 
pentru ziua care începe, m-am întrebat ce naiba m-aș face 
dacă flăcăului i-ar veni în cap ideea de a mă părăsi. Acum, 
la New York, situaţia nu e chiar atât de teribilă, dar la 
Londra  neliniștea mea era îngrozitoare. Acolo se 
produceau tot felul de tentative, nenorociţi de duzină care 
încercau să mi-l racoleze. Ştiu cu precizie că tânărul 
Reggie Foljambe i-a oferit dublul banilor pe care-i primea 
de la mine, iar Alistair Bingham-Reeves, care avea un valet 
renumit pentru felul cum îi călca pantalonii alături de 
dungă, obișnuia să se uite la Jeeves, când venea în vizită la 
mine, cu ochi strălucitori și flămânzi, răscolindu-mă 
cumplit. Piraţi nemernici. 

Chestia e, mă-nţelegeţi, că Jeeves posedă o teribilă 
competenţă. Poţi s-o depistezi până și în felul cum înfige 
butonii într-o manșetă. 

În momentele de criză, îmi încredinţez soarta în mâinile 
lui, și niciodată nu mă lasă de căruţă. Ba, mai mult, pot să 
mă bizui pe el că își va extinde atribuţiile în folosul oricărui 
amic al meu, adus de întâmplare să se înfunde în cine știe 
ce bucluc. Luaţi, de pildă, cazul destul de ciudat al 
dragului meu Bicky și al unchiului său, așa-zisul ou 
răscopt. 


9 Titlul original „Jeeves and the Hard-boiled Egg”, publicată prima dată în Saturday Evening Post, 
martie, 1916. 

Chestia a început la câteva luni după ce sosisem în 
America. Mă întorsesem acasă ceva mai târzișor spre 
noapte, și Jeeves, când mi-a adus paharul de concluzii, a 
spus: 

— Domnul Bickersteth a fost aici în cursul serii, 
domnule, când erati plecat. 

— Da? 

— De două ori, domnule. Părea un pic cam agitat. 

— Vrei să spui, dărâmat? 

— Dădea această impresie, domnule. 

Mi-am sorbit whisky-ul. Imi părea rău că Bicky a dat de 
bucluc, dar, de fapt, eram mai curând bucuros că aveam ce 
discuta cu Jeeves, fără stânjeneală - pentru că în ultima 
vreme relaţiile dintre noi fuseseră oleacă încordate și era 
destul de greu să nimerești un subiect care să nu te mâne 
la aspecte personale. Ştiţi, mă hotărâsem - just sau nejust - 
să-mi las mustață, iar asta îl rănise de moarte pe Jeeves. 
Nu putea în ruptul capului să se împace cu chestia asta, și 
de atunci trăiam într-o atmosferă de dezaprobare continuă, 
și mă săturasem până peste cap. Vreau să zic că, fără 
îndoială, aprecierile lui Jeeves sunt absolut sănătoase și 
demne de urmat în unele aspecte vestimentare, dar că 
gluma începea să se îngroașă atunci când voia să-mi 
administreze nu numai costumul, dar și chipul. Nimeni nu 
poate spune că sunt un tip cu care nu te poţi înțelege, și 
pot cita numeroase cazuri când am cedat ca un mielușel 
dacă Jeeves a votat contra vreuneia dintre hainele sau 
cravatele mele favorite; însă când ajungi ca un valet să 
aibă revendicări asupra buzei tale superioare, trebuie să 
scoţi la iveală vechile și încercatele reflexe de buldog și să- 
l sfidezi pe atentator. 

— A spus că o să vă caute mai târziu, domnule. 

— Jeeves, să știi că s-a întâmplat ceva. 

— Da, domnule. 

Gânditor, mi-am răsucit mustaţa. Gestul părea să-l 
rănească pe Jeeves, așa că am lăsat mustaţa în pace. 

— Am citit în ziar, sir, că unchiul domnului Bickersteth 
sosește cu vasul Carmantic. 

— Zău? 

— Excelenţa sa ducele de Chiswick, domnule. 

Era o noutate pentru mine că unchiul lui Bicky este 
duce. Ciudat, cât de puţine știi despre amicii tăi! Il 
întâlnisem pe Bicky prima oară la un soi de zaiafet în piaţa 
Washington, la scurtă vreme după sosirea mea la New 
York. Cred că mi-era dor de ţară și m-am cam atașat de 
Bicky, atunci când am aflat că e englez și că fusese la 
Oxford o dată cu mine. În plus, era trăsnit în lege, așa că, 
firește, ne-am simţit atrași unul de altul; și, în timp ce luam 
un păhărel liniștit într-un colţișor al pieţei mai puţin 
năpădit de pictori, sculptori și te miri mai ce, mi-a devenit 
nemaipomenit de drag prin talentul într-adevăr excepţional 
cu care imita zgomotele unui mops urmărind o pisică 
refugiată în pom. Dar, deși ne aflam într-un stadiu avansat 
de batere pe burtă, tot ce știam despre el este că rămânea 
întotdeauna lefter și că avea un unchi care în răstimpuri îl 
mai ușura din strânsoare, expediindu-i o sumă lunară. 

— Dacă ducele de Chiswick este unchiul lui, am întrebat, 
de ce n-are și Bicky un titlu? De ce nu se numește şi el 
lordul Așa-și-pe-dincolo? 

— Domnul Bickersteth este fiul răposatei surori a 
excelenţei sale, care s-a măritat cu căpitanul Rollo 
Bickersteth, din regimentul Coldstream. 

Jeeves le știe pe toate. 

— E mort și tatăl domnului Bickersteth? 

— Da, domnule. 

— I-a lăsat ceva parale? 

— Nu, domnule. 

Am început să înţeleg de ce bietul Bicky, când îl căutai, 
era mai mult sau mai puţin pe geantă. Observatorul 
obișnuit și superficial, dacă aţi cunoscut din ăștia, crede că 
e cine știe ce chilipir să ai un duce pe post de unchi, dar 
buclucul cu bătrânul Chiswick era ăsta: deși toată lumea îl 

știa drept un tip grozav de bogat, care poseda jumătate din 
Londra și vreo cinci comitate în nord, renumele principal 
și-l câștigase ca mâna cea mai strânsă a Angliei. Era ceea 
ce flăcăii americani ar numi un ou răscopt, adică un tip 
dur. Dacă Bicky nu primise nimic de la părinţi și depindea 
numai de bătrânul duce, atunci nu-l vedeam bine. Asta însă 
nu explica de ce mă căutase cu atâta înfrigurare: era un tip 
care nu se împrumuta niciodată. Spunea că vrea să-și 
păstreze prietenii și că, din principiu, nu vrea să 
ciugulească grăunţele altora. 

Tocmai la această turnantă a gândurilor mele, s-a auzit 
soneria. Jeeves a plutit fără zgomot până la ușă, să 
deschidă. 

— Da, sir, l-am auzit spunând, domnul Wooster tocmai s- 
a întors acasă. 

Bicky s-a prelins până la mine; arăta răzbit de jale faţă 
de propria lui soartă. 

— Salve, Bicky, i-am zis. Am aflat de la Jeeves că m-ai 
căutat. Dă-i drumul, Bicky: care-i necazul? 

— Bertie, am dat de bucluc. Am nevoie de sfatul tău. 

— Zi înainte, bătrâne! 

— Bertie, mâine își face apariţia unchiu-meu. 

— Așa mi-a spus și Jeeves. 

— Să știi că e duce, ducele de Chiswick. 

— Așa mi-a spus și Jeeves. 

Bicky arăta un pic cam surprins. 

— Jeeves pare să le știe pe toate. 

— Ciudat, dar tocmai la asta mă gândeam și eu acum. 

— Ei bine, zise Bicky lugubru, tare aș dori să știe și un 
mijloc prin care aș putea ieși din bucluc. 

— Jeeves, i-am spus, domnul Bickersteth este înfundat 
într-un mic bucluc și dorește să treci de partea dumnealui. 

— Foarte bine, domnule. 

Bicky părea cam șovăitor. 

— Dar, desigur, știi, dragă Bertie, că e o chestie puţintel 
cam particulară și așa mai departe. 

— Eu unul nu mi-aș face o grijă din asta, bătrâne. Pot să 
pariez că Jeeves a și aflat despre toată chestia. Nu-i așa, 
Jeeves? 

— Da, domnule. 

— Ei, nu?! zise Bicky descumpănit. 

— Sunt gata să  rectific, sir, dar oare dilema 
dumneavoastră nu constă în faptul că vă este greu să 
explicaţi excelenţei sale de ce vă aflaţi la New York, în loc 
de Colorado? 

Bicky se clătină ca o piftie bătută de uragan. 

— Cum naiba ai ajuns s-o afli și pe-asta? 

— S-a nimerit să-l întâlnesc pe majordomul excelentei 
sale înainte de plecarea noastră din Anglia. M-a informat 
că a auzit din întâmplare pe excelența sa discutând 
subiectul cu dumneavoastră, domnule, în timp ce trecea pe 
la ușa bibliotecii. 

Bicky a râs cu un hohot de tip cavernos. 

— Ei, de vreme ce toată lumea pare să fi aflat, discreţia 
nu-și mai are rostul. Bătrânul m-a îngropat de viu, dragă 
Bertie, pe motiv că aș fi un neisprăvit și descreierat. Ideea 
lui era să-mi expedieze o sumă fixă, cu condiţia să mă car 
într-o prăpădită de localitate numită Colorado și să învăţ 
agricultura și creșterea vitelor, sau cum se spune, la vreo 
păcătoasă de fermă sau crescătorie, sau cum naiba se 
spune. Ideea nu-mi surâdea absolut de loc. Ar fi trebuit să 
alerg pe spinarea cailor și să urmăresc vaci și așa mai 
departe. În același timp, mă-nţelegi, aveam nevoie de 
alocaţia aceea. 

— Te înţeleg pe deplin, dragă băiete. 

— Ei, și când am ajuns la New York, arăta ca un orășel 
curăţel, așa că m-am gândit că-i mai sănătos să mă opresc 
aici. I-am telegrafiat deci unchiului meu că am căzut peste 
un chilipir de afacere aici în oraș și că vreau să abandonez 
ideea crescătoriei. Mi-a răspuns că-i în regulă, și de atunci 
mă aflu în orașul ăsta. Crede că o duc bine, în nu știu ce 

afacere. Nici n-am visat, îţi închipui, că o să pice când va 
pe-aici. Ce naiba să fac? 

— Jeeves, am întrebat eu, ce naiba să facă domnul 
Bickersteth? 

— Să vezi, zise Bicky, mi-a telegrafiat că vine să stea la 
mine - probabil ca să economisească banii de hotel. I-am 
dat mereu impresia că trăiesc mai mult decât binișor. Nu 
pot să-l primesc la pensiunea unde stau. 

— Vreo idee, Jeeves? am zis eu. 

— În ce măsură, sir, dacă întrebarea nu este deplasată, 
sunteţi dispus să-l ajutaţi pe domnul Bickersteth? 

— Bicky, bătrâne, desigur că voi face pentru tine orice 
îmi stă în puteri. 

— Atunci, dacă îmi îngăduiţi această sugestie, sir, aţi 
putea împrumuta domnului Bickersteth... 

— Nu, pe Dumnezeu! l-a întrerupt Bicky hotărât. Nu m- 
am atins de tine, dragă Bertie, și n-o să încep acuma. S-ar 
putea să fiu zănatic, dar îndrăznesc să mă laud că nu 
datorez nici măcar un bănuţ nimănui - firește, în afară de 
negustori. 

— Eram pe cale de a sugera, sir, că i-aţi putea 
împrumuta domnului  Bickersteth acest apartament. 
Domnul Bickersteth i-ar putea da excelenţei sale impresia 
că dumnealui este locatarul. Cu permisiunea 
dumneavoastră, sir, aș putea crea senzaţia că mă aflu în 
serviciul domnului Bickersteth și nu al dumneavoastră. 
Dumneavoastră aţi locui aici vremelnic, ca oaspete al 
domnului Bickersteth. Excelenţa sa ar putea ocupa al 
doilea dormitor liber. Sper că veţi găsi acest răspuns 
satisfăcător, sir. 

Bicky încetase să se mai clatine și se uita la Jeeves cu 
evlavie. 

— Aș pleda pentru expedierea unui mesaj telegrafic 
către excelența sa, la bordul navei, notificându-i 
schimbarea de adresă. Domnul Bickersteth ar putea 

întâmpina pe excelența sa la chei și l-ar aduce de-a dreptul 
aici. Oare aceasta ar face faţă situaţiei, sir? 

— Absolut că da! 

— Vă mulțumesc, domnule. 

Bicky l-a urmărit din ochi până când ușa s-a închis 
îndărătul lui. 

— Bertie, m-a întrebat el, cum de reușește? Să-ţi spun eu 
care o fi cauza. Cred că e ceva în legătură cu forma 
capului. Bertie, bătrâne, ai observat vreodată ce formă are 
capul lui? Iese nu știu cum în afară, la spate! 


În dimineaţa următoare am sărit din pat cât puteam de 
devreme, ca să fiu printre cei prezenţi când o sosi 
bătrânul. Știam din proprie experienţă că transatlanticele 
astea ajung în port la o oră pur și simplu barbară. Nu 
trecuse mult peste nouă când eram gata îmbrăcat, cu 
ceaiul băut, și mă aplecam pe fereastră să-i văd în stradă 
pe Bicky și pe unchiul său. Era una din acele dimineţi 
vesele și pașnice care îl fac pe un flăcău să-și dorească un 
suflet sau mai știu eu ce, și meditam asupra existenţei în 
general, când atenţia mi-a fost atrasă de un schimb mereu 
mai puternic de expectoraţii, jos în stradă. 

Un taxi era oprit la trotuar, și un cetățean bătrân, cu 
joben, coborâse și făcea un scandal grozav pe chestia 
plăţii. După câte puteam să-mi dau seama, încerca să-l 
cotească pe tipul cu taxiul de la tarifele New York-ului la 
acelea ale Londrei, dar amicul șofer pare-se că n-auzise în 
viaţa lui de vreo Londră, și nici nu părea să regrete acest 
fapt. Cetăţeanul urla că în Londra călătoria i-ar fi adus un 
rest de opt pence, iar șoferul răspundea că una ca asta l-ar 
mira nespus de mult. Am apelat la Jeeves. 

— Ducele a sosit, Jeeves! 

— Da, domnule? 

— Trebuie să fie chiar el la ușă. 

Jeeves și-a lungit braţul la extrem și a deschis ușa din 
faţă, iar bătrânul s-a târât înăuntru, părând sfărâmat în 
țăndări extrem de mărunte. 

— Sir, îngăduiţi-mi să vă salut! - și m-am foit imediat în 
jurul lui, adevărată rază de soare binefăcătoare. Nepotul 
dumneavoastră s-a dus la chei să vă întâmpine, dar 
pesemne nu v-aţi întâlnit. Numele meu este Wooster, în 
caz că n-aţi aflat. Mare prieten al lui Bicky, la cataramă și 
toate celelalte. Sunt musafirul lui, dacă mă-nţelegeţi. Doriţi 
un ceai? Jeeves, adu un ceai. 

Bătrânul Chiswick se scufundase într-un fotoliu și făcea 
examenul camerei. 

— Oare acest apartament luxos aparţine nepotului meu 
Francis? 

— Absolut că da. 

— Trebuie să fie cumplit de scump. 

— Costă ceva, firește. Ştiţi, pe aici toate sunt grozav de 
scumpe. 

A gemut. Jeeves s-a insinuat înăuntru cu ceaiul. Bătrânul 
Chiswick a plonjat în ceașcă, să-și refacă țesuturile, și apoi 
a dat din cap. 

— Cumplită ţară, domnule Wooster! O ţară cumplită! 
Aproape opt șilingi pentru o călătorie scurtă cu taxiul! 
Nelegiuire! (S-a mai uitat o dată jur-împrejurul camerei. 
Părea să-l fascineze.) Aveţi idee, domnule Wooster, cât l-o 
fi costând pe nepotul meu apartamentul acesta? 

— Cred că vreo cinci sute de dolari pe lună. 

— Cum?! O sută de lire pe lună? 

Am început să-mi dau seama că, dacă nu dau lucrurilor o 
aparență mai rezonabilă, planul s-ar putea dovedi o 
catastrofă. Nu mi-era greu să ghicesc la ce se gândea 
bătrânul. Căuta să raporteze prosperitatea asta la tot ce 
știa despre sărmanul meu Bicky. Şi trebuie să admiteţi că 
avea mult de muncit pentru raportarea asta, deoarece 
scumpul meu Bicky, deși era un flăcău rezistent și absolut 
neîntrecut ca imitator al mopșilor și al pisicilor fugărite, 

reprezenta în multe privințe unul din cele mai remarcabile 
capete nătânge plantate vreodată deasupra unui costum de 
gentleman. 

— Presupun că vi se pare straniu, am zis eu, dare un 
fapt că New York-ul adesea îi cabrează pe unii flăcăi și îi 
bagă într-o viteză de care nu i-ai fi crezut în stare. Într-un 
fel, îi dezvoltă. Nu știu cum să zic, o fi aerul orașului. Imi 
închipui că în trecut, Bicky, așa cum l-aţi cunoscut, trebuie 
să fi fost cam prostănac, dar acum este cu totul altfel. 
Flăcău al naibii de eficient, căutat în cercurile de afaceri ca 
o adevărată somitate! 

— Sunt uluit! Și ce fel de afacere are nepotul meu, 
domnule Wooster? 

— Ei, afaceri ca oricare altele, mă-nţelegeţi. Chestii în 
genul acelora cu care se ocupă Rockefeller și toţi tipii 
ceilalți, mă-nţelegeţi. (Am alunecat spre ușă.) Imi pare 
nespus de rău să vă părăsesc, dar trebuie să mă întâlnesc 
cu băieţii. 

Coborând din lift, am dat de Bicky, care tocmai năvălea 
dinspre stradă. 

— Salve, Bertie. L-am scăpat. S-a arătat la față? 

— E sus, își ia ceaiul. 

— Şi ce crede despre toată chestia? 

— E absolut năucit. 

— Formidabil! Atunci mă strecor până sus. Bătrâne 
Bertie, te-am salutat provizoriu și te sărut pe frunte! 

— Pa, Bicky, bătrâne! 

A șters-o plin de fericire și veselie, iar eu m-am dus la 
club, să stau în fereastră și să observ circulaţia, cum se 
apropie mașinile dintr-o direcţie și se îndepărtează în 
cealaltă. 

Era cam târziu pe seară când m-am arătat pe acasă, să 
mă schimb pentru cină. 

— Unde-s cu toţii, Jeeves? l-am întrebat eu, căci nu mai 
zăream nici un picioruș împleticindu-se prin casă. S-au 
dus? 

— Excelenţa sa dorea să vadă atracțiile orașului, sir. 
Domnul Bickersteth joacă rolul de ghid. Presupun că 
obiectivul lor imediat este mormântul generalului Grant. 

— Îmi închipui că domnul Bickersteth și-a mai revenit 
oleacă, văzând cum merg lucrurile, nu? 

— Poftiti? 

— Vreau să spun, cred că domnul Bickersteth se simte în 
al șaselea cer, dacă nu chiar în al șaptelea. 

— Nu tocmai, domnule. 

— Dar ce s-a mai întâmplat? 

— Planul pe care mi-am luat libertatea să-l sugerez 
domnului Bickersteth și domniei-voastre, din păcate nu s-a 
dovedit a fi pe deplin satisfăcător. 

— Precis că ducele crede acum că domnul Bickersteth se 
descurcă strălucit în afaceri și așa mai departe. 

— Chiar așa, domnule. În consecinţă, a hotărât să 
anuleze alocaţia lunară a domnului Bickersteth, pe temei 
că domnul Bickersteth o duce atât de bine pe cont propriu, 
încât nu mai necesită vreun ajutor pecuniar. 

— Doamne Dumnezeule, Jeeves! Asta e pur și simplu 
îngrozitor! 

— Oarecum neplăcut, domnule. 

— Nu m-am așteptat la una ca asta! 

— Mărturisesc, domnule, că eu însumi cu greu aș fi 
putut anticipa urmările. 

— Cred că nenorocitul se simţea dat peste cap, întors pe 
dos. 

— Domnul Bickersteth părea cam abătut, sir. 

Inima mea sângera pentru bietul Bicky. 

— Jeeves, trebuie neapărat să facem ceva. 

— Da, domnule. 

— Dar ce să facem? Ai vreo idee? 

— Pentru moment, nu, domnule. 

— Trebuie să existe vreo soluţie. 

— Unul din foștii mei stăpâni avea o maximă - cred că i- 
am mai amintit-o domniei-voastre cu un prilej. Actualul 

lord Bridworth spunea că întotdeauna există o soluţie. Nu 
încape îndoială că vom fi în stare să găsim un leac și 
împotriva greutăților domnului Bickersteth, sir. 

— Hai, Jeeves, avântă-te! 

— Sir, n-o să-mi cruţ puterile. 

M-am dus și m-am îmbrăcat, plin de tristeţe. Ca să vă 
arăt în ce hal ajunsesem, e destul să vă spun că era să-mi 
pun o cravată albă la smoching. Am făcut o mică deplasare 
să iau o îmbucătură, mai mult ca să-mi treacă vremea, nu 
că aș fi avut poftă. Mi se părea brutal să atac energic 
hrana, atunci când bietul Bicky se profila la orizont stând 
la coada unde li se împarte supă săracilor. 

Când m-am întors, bătrânul Chiswick plecase să se 
culce, dar Bicky era aici, încovoiat într-un fotoliu, meditând 
destul de intens, cu o ţigară atârnând în colţul gurii și, în 
ochi, cu o privire mai mult sau mai puţin sticloasă. 

— Bătrâne, e lată, i-am spus. 

El și-a ridicat paharul și a sorbit cu înfrigurare, fără să 
dea importanţă faptului că paharul era gol. 

— S-a zis cu mine, Bertie, a oftat el. 

Şi iar a tras din paharul gol. Se pare că nu-l ajuta cu 
nimic. 

— Măcar de s-ar fi întâmplat cu o săptămână înainte, 
dragă Bertie! Banii pentru luna viitoare urmau să-mi 
sosească sâmbăta asta. Aș fi putut pune la cale o găselniță 
formidabilă, despre care am aflat în reclamele din reviste. 
Pare-se că poți să strângi un munte drăcesc de parale, 
numai cu câțiva dolari, dacă întemeiezi o fermă de păsări. 
Şi e o viață splendidă, să ai găini! (Ideea cu găinile 
începuse să-l frământe de-a binelea, dar la punctul ăsta s-a 
muiat din nou în fotoliu, cu o doză masivă de mohorâre.) 
Dar degeaba, a adăugat el, de vreme ce tot n-am banii. 

— Bicky, scumpule, n-ai decât să spui un cuvânt... 

— Îţi mulţumesc din adâncuri, Bertie, dar n-o să mă apuc 
să te storc tocmai pe tine. 

Așa merg lucrurile pe lumea asta. Inșii pe care ţi-ar 
plăcea să-i împrumuţi nici nu vor să audă de una ca asta, în 
vreme ce inșii pe care n-ai vrea să-i împrumuţi ar face 
orice, dacă le-ar sta în puteri te-ar așeza pe cap, ca să-ţi 
scuture buzunarele mai bine. Ca băiat care a nimerit-o 
bine la capitolul finanţe, am avut o grămadă de cazuri, mai 
ales cu categoria a doua. De multe ori, când eram la 
Londra, zoream pasul prin Piccadilly și simţeam în ceafă 
răsuflarea fierbinte a urmăritorului și îi auzeam hămăitul 
plin de poftă și excitare, în timp ce se abătea asupra mea. 
Pur și simplu, mi-am petrecut o bună parte din viaţă 
făcând de nevoie pe galantul cu oameni care nu meritau 
nici doi bani; iar acum, iată-mă căptușit cu hârtiuţe calde și 
monezi grele, tânjind să le înmânez, iar bietul Bicky, 
nenorocitul, cu buzunarele pustii, refuzând să le accepte. 

— Păi atunci, nu ne mai rămâne decât o singură 
speranţă. 

— Ce speranţă? 

— Jeeves. 

— Domnul m-a chemat? 

Jeeves se afla lângă mine, plin de zel. În chestia asta, 
când e vorba să se strecoare într-o odaie iute și tăcut ca 
fulgerul, tipul este întrucâtva bizar. Șezi într-un vechi 
fotoliu, te gândești la una și la alta, îţi ridici privirile - și 
uite-l! Se deplasează dintr-un loc într-altul cu gălăgia unei 
meduze. Fenomenul l-a speriat binișor pe Bicky. A sărit din 
scaun cu viteza unui fazan care-și ia zborul. Acum sunt 
obișnuit cu Jeeves, dar la început au fost perioade când, 
cufundat în gânduri și dând de el, îmi mușcam zdravăn 
limba. 

— M-aţi chemat, domnule? 

— O, Jeeves, ești aici. 

— Chiar așa, domnule. 

— Jeeves, ai vreo idee? 

— Desigur că da, domnule. De la recenta noastră 
conversaţie, am impresia că am găsit ceea ce s-ar putea 

dovedi o soluţie. N-aș dori să pară că îmi permit prea 
multe, domnule, dar cred că am trecut cu vederea 
potenţialul excelenţei sale ca izvor de venituri. 

Bicky a scos un hohot adesea caracterizat drept 
cavernos și batjocoritor, din fundul gâtlejului, o varietate 
tragică mai apropiată de cotcodăcit decât de gargară. 

— Nu fac aluzie, domnule, a precizat Jeeves, la 
posibilitatea de a determina pe excelența sa să se despartă 
de vreun ban. Îmi iau îngăduinţa de a privi pe excelența sa 
drept o proprietate, dacă pot spune astfel, absolut 
nefolositoare, dar care prezintă mari perspective. 

Bicky s-a uitat la mine foarte neajutorat. Mă simt obligat 
să precizez că nici mie nu-mi căzuse fisa. 

— Jeeves, n-ai putea să explici chestia asta mai pe- 
nțeles? 

— În esenţă, domnule, mă refer la următoarele: 
excelența sa este, într-un sens, un personaj de vază. 
Locuitorii acestei ţări, după cum fără îndoială aţi observat, 
manifestă o pasiune neobișnuită în a strânge mâna celor 
mai proeminente personalităţi. Mi-a venit ideea că domnul 
Bickersteth sau dumneavoastră înșivă aţi putea ști de 
unele persoane dornice să plătească o mică taxă - să zicem 
doi-trei dolari - pentru privilegiul de a face cunoștință cu 
excelența sa, inclusiv o strângere de mână. 

Bicky nu părea prea entuziasmat. 

— Vrei să spui că cineva ar putea fi atât de idiot, încât să 
se despartă de valută forte numai ca să poată strânge 
mâna unchiului meu? 

— Am o mătușă, domnule, care i-a plătit unui puști cinci 
șilingi ca să-l aducă la ceai într-o duminică pe un actor de 
cinema. I-a conferit prestigiu între vecini. 

Bicky începuse să șovăie: 

— Dacă socoţi că s-ar putea... 

— Sunt convins că da, domnule. 

— Bertie, tu ce zici? 

— Bătrâne, eu votez pentru, absolut pentru. E o 
găselniţă îmbibată cu materie cenușie! 

— Vă mulţumesc, domnule. Mai aveţi nevoie de mine? 
Noapte bună, domnule. 

Și a plutit în afara camerei, lăsându-ne să punem la 
punct detaliile. 


Până am pornit afacerea asta, de a-l pune în funcţie pe 
bătrânul Chiswick ca un proiect nou pentru fabricarea 
banilor, nu mi-am dat seama niciodată ce plictiseală 
trebuie să fie pe capul băieţilor de la bursă când publicul 
nu se îndeasă. De atunci, citesc pasajul acela din 
rapoartele financiare - „piaţa a început azi într-o atmosferă 
liniștită” - cu un ochi plin de înţelegere, dar, Doamne 
Dumnezeule, nici nu se putea un început mai liniștit decât 
al nostru. N-o să mă credeţi cât de greu ne-a fost să trezim 
interesul publicului ca să vină să strângă mâna bătrânului. 
Până la sfârșitul săptămânii, singurul nume existent pe 
lista noastră era acela al unui băcan din cartierul prăpădit 
al lui Bicky, și nici ăsta nu ne era de mare ajutor, căci voia 
să ne plătească, în loc de bani, felii gata tăiate de slănină. 
S-a ivit o licărire de speranţă când fratele cămătarului lui 
Bicky a oferit zece dolari, bani peşin, pentru a-i fi 
prezentat bătrânului Chiswick, dar am reziliat acordul 
când am aflat că tipul era anarhist și că voia să-l doboare 
pe bătrânul flăcău, în loc de a da mâna cu el. De fapt, mi-a 
luat amar de multă vreme să-l conving pe Bicky să renunte, 
pentru că voia să înhaţe banii și să lase lucrurile să-și 
urmeze cursul firesc. Părea să-l privească pe fratele 
cămătarului drept un soi de sportiv și binefăcător al 
umanității. 

Înclin să cred că afacerea ne-ar fi scăpat de sub control, 
dacă nu era Jeeves. S-a strecurat într-o dimineaţă în 
camera mea, cu nelipsita și încercata ceașcă de ceai, și mi- 
a dat de înţeles că s-a întâmplat ceva. 

— Aș putea oare să vă vorbesc, domnule, în problema 
aceea legată de excelența sa? 

— S-a zis. Ne-am hotărât s-o lăsăm baltă. 

— Poftiti? 

— Nu merge. Nu găsim clienti. 

— Am impresia, domnule, că aş putea rezolva acest 
aspect al problemei. 

— Vrei să spui că ai izbutit să pui mâna pe cineva? 

— Da, sir. Optzeci și șapte de gentlemeni din Birdsburg, 
domnule. 

M-am ridicat în pat, în capul oaselor, și am vărsat ceaiul 
din ceașcă. 

— Birdsburg? 

— Birdsburg, domnule. Statul Missouri. 

— Și cum i-ai procurat? 

— Aseară, domnule, întrucât mă lăsaseţi să înțeleg că 
veţi lipsi de acasă, s-a întâmplat să asist la o reprezentaţie 
teatrală și să intru în vorbă, în pauză, cu ocupantul 
scaunului învecinat. Observasem că purta un soi de 
decorație foarte împodobită la încheietoarea reverului, 
domnule - un buton foarte mare, albastru, având pe 
deasupra imprimate în roșu cuvintele „Sprijiniți Birdsburg- 
ul!” un adaus nu prea judicios la costumul unui 
gentleman. Spre surprinderea mea am constatat că 
auditoriul era intens populat de persoane purtând podoabe 
similare. Am luat asupra mea riscul de a cere explicaţii și 
am fost informat că acești domni, în total optzeci și șapte, 
reprezintă un congres din orașul cu numele de Birdsburg, 
situat în statul Missouri. Vizita lor, am dedus, avea un 
caracter obștesc și de plăcere, iar vecinul meu mi-a vorbit 
destul de mult despre distracţiile pregătite pentru șederea 
lor aci. În momentul când relata cu un grad înalt de 
satisfacţie și mândrie că o delegaţie a lor a fost prezentată 
unui binecunoscut luptător profesionist și i-a strâns mâna, 
mi-a venit în minte ideea de a aborda subiectul legat de 
excelența sa. Ca să nu lungesc povestea, domnule, am 

aranjat, sub rezerva aprobării dumneavoastră, ca întregul 
congres să fie prezentat excelenţei sale mâine după- 
amiază. 

Eram uluit. 

— Optzeci și șapte, Jeeves! Şi cât, pe cap de om? 

— Am fost nevoit să mă declar de acord cu o ajustare, 
pentru un preţ cu ridicata. Părţile au convenit până la 
urmă asupra a o sută cincizeci de dolari, pentru tot grupul. 

M-am gândit oleacă. 

— Plătibili înainte? 

— Nu, domnule. M-am străduit să dobândesc plata 
anticipat, dar n-am avut succes. 

— Ei, oricum, când punem mâna pe bani, îi întregesc eu 
până la cinci sutare. Bicky n-o să știe. Ce crezi, Jeeves, 
dacă pun de la mine până la cinci sute, domnul Bickersteth 
ar putea bănui ceva? 

— Presupun că nu, sir. Domnul Bickersteth este un 
gentleman simpatic, dar nu strălucește. 

— Atunci e-n regulă. După micul dejun, dă o fugă până la 
bancă și fă-mi rost de ceva bani. 

— Am înţeles, domnule. 

— Ştii, Jeeves, ai în tine ceva miraculos. 

— Vă mulțumesc, domnule. 

— Chiar așa! 

— Prea bine, domnule. 

În cursul dimineţii, când l-am luat pe dragul de Bicky de- 
o parte și i-am spus ce s-a întâmplat, era să leșine. A 
tropăit în grabă până în hol și l-a apucat de nasture pe 
bătrânul Chiswick, care citea rubrica umoristică a ziarului 
cu un soi de îndârjire posacă. 

— Unchiule, i-a spus el, ai vreun program deosebit 
pentru mâine după-masă? Vreau să spun că i-am invitat 
aici pe câţiva dintre prietenii mei, să faceţi cunoștință, mă- 
nțelegi. 

Bătrânul flăcău i-a aruncat cu coada ochiului o privire 
bănuitoare. 

— Nu cumva o să se afle printre ei și ceva ziariști? 

— Ziariști? Nu prea. Dar de ce mă întrebi? 

— Refuz să mă las sâcâit de ziariști. Nişte tineri s-au 
ținut ca scaiul de mine, să-mi smulgă păreri despre 
America, în vreme ce vasul se apropia de chei. Nu voi mai 
permite să fiu supus la asemenea persecuții! 

— O să fie absolut în regulă, unchiule. N-o să existe prin 
partea locului picior de ziarist. 

— În acest caz, voi fi bucuros să fac cunoștință cu 
prietenii tăi. 

— O să le strângi mâna, și așa mai departe? 

— In mod firesc, voi adapta comportarea mea la normele 
unanim acceptate ale relaţiilor civilizate dintre oameni. 

Bicky i-a mulţumit din adâncul inimii și a mers cu mine 
să ia masa la club, unde a flecărit pe larg despre găini, 
incubatoare și alte chestii jalnice. 


După o matură chibzuinţă, hotărâserăm să slobozim 
haita din Birdsburg asupra bătrânului flăcău, în grupuri de 
câte zece. Jeeves a adus la faţa locului pe amicul de la 
teatru, să ne vadă, și am aranjat tot planul cu el. Un 
cetăţean destul de curăţel, dar înclinat să înșface 
conversaţia și s-o cotească mereu spre noul sistem de 
alimentare cu apă al orașului său. Am stabilit că, după 
toate probabilitățile, bătrânul nu va rezista mai mult de o 
oră, astfel încât fiecare grup să se considere îndreptăţit la 
șapte minute petrecute în compania ducelui, socotite după 
cronometrul lui Jeeves, și că la expirarea intervalului 
Jeeves va aluneca în cameră, tușind semnificativ. Pe urmă 
ne-am despărţit cu ceea ce cred că se numește expresia 
unor sentimente de înțelegere reciprocă, tipul din 
Birdsburg adresându-ne o invitaţie cordială să picăm pe la 
ei în oraș într-o zi și să aruncăm o privire la noul lor sistem 
de alimentare cu apă, invitaţie pentru care i-am mulțumit. 

În ziua următoare, tot congresul s-a rostogolit la fața 
locului. Primul val era alcătuit din cetățeanul cu care ne 

întâlnisem și încă nouă, aproape identici cu el până în cele 
mai mici amănunte. Păreau grozav de zeloși și eficienţi, ca 
și când din copilărie s-ar fi străduit să atragă asupra lor 
privirile șefului și tot ce urmează. Toţi au strâns mâna 
bătrânului flăcău, cu o satisfacţie destul de vizibilă - afară 
de o pasăre rară, unul care părea măcinat de nu știu ce 
gând - și pe urmă s-au aliniat și au devenit comunicativi. 

— Domnule duce, întrebă amicul nostru, ce mesaj aveţi 
de adresat orașului Birdsburg? 

Bătrânul flăcău părea niţeluș descumpănit. 

— N-am fost niciodată în Birdsburg. 

Cetăţeanul a dat semne de durere. 

— Ar trebui să-l vizitaţi, a spus el. E orașul cu cel mai 
înalt ritm de dezvoltare din toată ţara. Sprijiniţi Birdsburg- 
ul! 

— Sprijiniţi Birdsburg-ul! l-au îngânat cu evlavie ceilalți 
tipi. 

Pasărea măcinată de gânduri a prins deodată glas. 

— Cer cuvântul! 

Era un soi zdravăn, tip bine hrănit, cu bărbie din acelea 
pline de hotărâre și ochi reci. 

Toţi au întors capul spre el. 

— Dacă e să discutăm în termeni de afaceri, a grăit 
păsărica, ferească sfântul, nu pun la îndoială buna credinţă 
a nimănui, dar, câtă vreme e vorba de afaceri, cred că 
domnul aflat aci de faţă ar trebui să-și ia răspunderea de a 
ne declara în prezenţa unor martori cum că este cu 
adevărat un duce. 

— Ce vreţi să spuneţi, domnule? a strigat bătrânul 
flăcău, făcându-se purpuriu. 

— N-am nici o intenţie jignitoare, e vorba doar de 
afaceri. Eu nu afirm nimic, ferească sfântul, dar mi se pare 
că-i aici o chestie cu cântec. Domnul de dincoace spune că 
numele lui ar fi Bickersteth, dacă am auzit bine. Ei și 
atunci, dacă dumneavoastră sunteţi lordul Chiswick, de ce 

nu e și dumnealui lordul Percy Așa-și-pe-dincolo? Am citit 
romane englezești și cunosc toată problema. 

— Monstruos! 

— Ei, nu vă mai încingeţi așa, că n-o să mai reziste 
gulerul. Eu nu fac decât să întreb. Sunt îndrituit să aflu. O 
să ne luaţi banii, așa că mi se pare drept să ne încredințăm 
că merită cheltuiala. 

Cetăţeanul cu canalizarea s-a vârât și el: 

— Ai perfectă dreptate, Simms. Am neglijat asta la 
încheierea târgului. Vedeţi, domnilor, ca oameni de 
afaceri, suntem îndreptăţiţi la unele garanţii elementare de 
bună credinţă. De vreme ce îi plătim domnului Bickersteth, 
aci de faţă, o sută cincizeci de dolari, e normal să vrem să 
știm dacă... 

Bătrânul Chiswick i-a aruncat lui Bicky o privire 
pătrunzătoare; apoi s-a întors spre cetăţeanul cu 
canalizarea. Era înspăimântător de calm. 

— Sunt în măsură să vă asigur că nu știu nimic despre 
toată treaba asta, a spus el foarte politicos. V-aș fi 
recunoscător dacă mi-aţi explica. 

— Păi, am aranjat ca optzeci și șapte de cetăţeni să aibă 
privilegiul de a vă întâlni și a da mâna cu dumneavoastră, 
în schimbul unei recompense financiare convenite 
reciproc, iar ceea ce dorește să spună prietenul meu 
Simms, aci de faţă - și mă aflu întru totul pe poziţiile sale - 
este că nu dispunem decât de cuvântul domnului 
Bickersteth, care pentru noi este un străin, cum că 
dumneavoastră ati fi duce. 

Bătrânul a înghiţit un nod. 

— Permiteţi-mi să vă încredinţez, domnule, a spus el cu 
o voce destul de ciudată, că sunt ducele de Chiswick. 

— Atunci e-n regulă, a spus cu însufleţire cetăţeanul. 
Asta e tot ce voiam să aflăm. Atunci, să-i dăm drumul mai 
departe! 

— Cu tot regretul, a spus bătrânul Chiswick, trebuie să 
vă comunic că nu putem să-i dăm drumul mai departe. 
Sunt cam obosit. Mă tem că o să trebuiască să mă scuzati. 

— Dar mai sunt după colț încă șaptezeci și șapte de 
băieţi, chiar acum, așteptând să vă cunoască, domnule 
duce. 

— Mă tem că trebuie să-i dezamăgesc. 

— Păi atunci, târgul ar urma să fie anulat. 

— Această chestiune s-o discutaţi dumneavoastră cu 
nepotul meu. 

Cetăţeanul părea stânjenit. 

— Va să zică, chiar nu mai vreţi să vă întâlniți cu restul? 

— Nu! 

— Bine, atunci cred că o să plecăm. 

Și duși au fost, iar în cameră s-a lăsat o tăcere puţintel 
cam grea. Pe urmă, bătrânul Chiswick s-a întors spre 
Bicky: 

— Ei?! 

Bicky însă părea că n-are nimic de zis. 

— E adevărat ce a spus omul acela? 

— Da, unchiule. 

— Şi ce urmăreai, cu șmecheria asta? 

Bicky părea făcut knock-out, așa că am strecurat un 
cuvânt: 

— Dragă Bicky, cred că ar fi mai bine să explici toată 
chestia. 

Mărul lui Adam aflat în gâtlejul lui Bicky s-a agitat niţel 
încoace și încolo; până la urmă, i-a dat drumul: 

— Ştii, îmi tăiaseși alocaţia, unchiule, și aveam nevoie de 
un pic de bani ca să lansez o fermă de găini. Vreau să spun 
că-i o afacere sigură, numai să ai la început o bucăţică de 
capital. Cumperi o găină și îţi depune un ou în fiecare zi a 
săptămânii, și vinzi ouăle, să zicem cu douăzeci și cinci de 
cenți șapte ouă. Îngrijirea găinii nu costă nimic. Profitul, 
atunci, în practică, se ridică la... 

— Ce-i cu aiurelile astea despre găini? M-ai făcut să cred 
că ești un om de afaceri foarte prosper. 

— Bătrânul Bicky a cam exagerat nițeluș, domnule, am 
spus eu sărind în ajutorul lui. Adevărul e că bietul băiat 
depinde în întregime de alocaţia dumneavoastră, iar când 
i-aţi tăiat-o, mă-nţelegeţi, s-a văzut în pom, și atunci a 
trebuit să caute mijlocul de a găsi la iuțeală ceva bani 
lichizi. Așa am ajuns să ne gândim la sistemul ăsta cu 
strângerile de mână. 

Bătrânul Chiswick făcea spume la gură. 

— Va să zică, m-ai minţit! M-ai înșelat cu premeditare 
asupra stării tale materiale! 

— Bătrânul Bicky, bietul de el, nu voia să se ducă la 
crescătoria aceea, am explicat eu. Nu se simte atras de 
vaci și cai, dar crede mai curând că ar face senzaţie printre 
găini. Tot ce vrea, este un piculeţ de capital. Nu credeţi că 
ar fi un fel de găselniță grozavă, dacă dumneavoastră i- 
aţi... 

— După cele întâmplate? După această... această 
înșelătorie și batjocorire?! Nici un sfant! 

— Dar... 

— Nici un sfanţ! 

Din adâncul odăii a auzit o tuse pătrunsă de respect. 

— Oare aș putea să fac o sugestie, domnule? 

La linia orizontului se profila silueta lui Jeeves, cu 
aspectul lui geniali 

— Dă-i drumul, Jeeves! am spus eu. 

— Aș sugera mai curând, sir, de vreme ce domnul 
Bickersteth are nevoie de ceva bani lichizi și nu reușește 
să-i obţină din altă parte, că ar putea realiza suma 
necesară descriind întâmplările de azi după-amiază în 
folosul ediției duminicale a unuia dintre ziarele cele mai 
pline de iniţiativă și duh. 

— Pe Jupiter! am spus eu. 

— Doamnă Dumnezeule! a spus Bicky. 

— Cerule! a spus bătrânul Chiswick. 

— Foarte bine, domnule, a spus Jeeves. 

Bicky s-a întors spre bătrânul Chiswick cu o licărire în 
priviri. 

— Jeeves are dreptate! Așa o să fac! Ziarul Chronicle o 
să sară pe subiectul ăsta! Numai cu chestii din astea se 
hrănește! 

Bătrânul Chiswick a scos un soi de răget îndurerat. 

— Îţi interzic în mod categoric, Francis, să faci una ca 
asta! 

— Tot ce spui sună frumos, a zis Bicky pătruns de o 
splendidă vigoare, dar dacă nu pot obţine banii pe altă 
cale... 

— Stai! Hm... stai, măi băiete. Nu te repezi așa. Poate că 
aranjăm ceva. 

— Eu nu mă duc la crescătoria aia păcătoasă! 

— Nu, nu! Nu, băiete, nu! N-aș propune una ca asta. 
Nici prin minte nu-mi trece. Eu... eu cred că... (Părea să 
dispute un meci bunicel cu sine însuși.) Eu... eu cred că, 
dacă privim chestiunea în ansamblu, ar fi mai bine dacă te- 
ai întoarce cu mine în Anglia... Eu... eu aș putea să... de 
fapt, mi se pare că e foarte realizabil... să... aș putea să te 
folosesc ca un fel de secretar. 

— Nu m-ar deranja. 

— N-aș avea posibilitatea să-ţi ofer un salariu, dar, după 
cum știi, în viaţa politică engleză secretarul onorific este 
recunoscut ca o figură centrală... 

— Singura figură pe care o recunosc, spuse Bicky 
hotărât, este lira sterlină, cinci sute pe an, în plăţi 
trimestriale. 

— Dar, dragă băiete... 

— Cum am spus! 

— Dar, dragă Francis, adevărata ta răsplată ar consta în 
posibilităţile fără pereche pe care le-ai avea, ca secretarul 
meu, de a câștiga experienţă, de a te familiariza cu cele 
mai intime implicaţii ale vieţii politice, de a...- ce să mai 
vorbim, ai fi într-o poziţie extrem de avantajoasă. 

— Cinci sute pe an! zise Bicky plimbând cifra cu 
voluptate prin toată gura. Ce mai, ar fi nimica toată în 
comparaţie cu ce aș câștiga de pe urma găinilor. E o 
chestie evidentă. Inchipuie-ţi că ai o duzină de găini. 
Fiecare din aceste găini are câte doisprezece pui. Nici nu 
știi când, și puișorii au crescut și au câte doisprezece pui 
fiecare și pe urmă pornesc cu toţii si se ouă! Se află aici o 
adevărată avere! În America, pentru ouă, poţi să capeţi 
orice-ți place! Indivizii de-aici le păstrează la gheaţă ani și 
ani de zile și nu le lansează pe piaţă decât atunci când 
preţul urcă la un dolar lada! Doar nu-ţi trece prin minte că 
o să dau cu piciorul într-o asemenea carieră pentru mai 
puţin de cinci sutici pe an, nu? 

O vâltoare de spaimă a trecut peste obrazul bătrânului 
Chiswick; apoi a părut să se resemneze. 

— Foarte bine, băiete, a consimţit el. 

— Păi da! a zis Bicky. Atunci e-n regulă. 


— Jeeves, am spus. (Bicky îl luase la cină pe bătrânul 
băiat, să se sărbătorească, și eram singuri.) Jeeves, asta a 
fost una din cele mai strălucite mișcări ale tale. 

— Vă mulțumesc, domnule. 

— Zău dacă înţeleg cum faci. 

— Poftiţi? 

— Numai că tu nu te-ai ales cu nimic. 

— Presupun că domnul Bickersteth intenţionează - am 
dedus asta din remarcile dumisale - să marcheze prețuirea 
sa pentru oricare din eventualele aspecte prin care am 
avut norocul să-i fiu de folos, iar asta o va face mai târziu, 
când se va afla într-o poziție care să-i permită asemenea 
efort. 

— Jeeves, să știi că asta nu e destul. 

— Poftiţi? 

Era un dezastru, dar simţeam că nu există altă cale. 

— Adu-mi trusa de bărbierit. 

O  licărire de speranţă se ivi în privirea omului, 
amestecată cu îndoială. 

— Trusa de bărbierit, domnule? 

— Şi rade-mi mustata. 

O clipă s-a lăsat tăcerea. Îmi dădeam seama că insul este 
profund mișcat. 

— Vă mulțumesc într-adevăr foarte mult, domnule, zise 
el cu glas coborât. 

CLAUDE ȘI EUSTACE NU 
MAI VOR SA EMIGREZE.» 


Sentimentele mele, în dimineaţa când mătușa Agatha m- 
a surprins în bârlog și mi-a  deșertat în cap 
înspăimântătoarele noutăţi, au fost că s-a zis cu mine. 
Regula, știți, este să nu fiu târât în păruielile familiei. În 
frumoasele ocazii când o mătușă vizitează altă mătușă, ca 
mastodonţii care rag primăvara peste mlaștini, și când 
scrisoarea unchiului James despre comportarea deplasată 
a verișoarei Mabel face turul familiei („Te rog să citești cu 
toată atenţia rândurile de faţă și să le trimiti mai departe 
la Jane”), clanul are tendinţa de a mă ignora. Este unul din 
avantajele pe care le-am dobândit rămânând burlac - și, 
conform părerii celor mai apropiaţi și mai dragi, un burlac 
numai cu jumătate de minte pentru chestii din astea. „N- 
are rost să încerci a-l face pe Bertie să manifeste măcar o 
umbră de interes” - este deviza lor și, drept să vă spun, 
sunt întru totul de acord. Ce-mi place mie este o viață 
liniștită. Iată de ce am simţit că dă blestemul peste mine, 
când mătușa Agatha a debarcat în salonul meu, m-a 
surprins când îmi fumam liniștit ţigara și a început să-mi 
vorbească despre Claude și Eustace. 

Am impresia că v-am mai pomenit de Claude și Eustace 
undeva prin aceste mici memorii ale mele. Verii mei, dacă 
vă amintiţi. Am fost la școală cu ei când erau puști, și i-am 
salvat de la exmatriculare în nu mai puţin de trei ocazii 


39 Titlul original „The Delayed Exit of Claude and Fustace”, publicată prima dată în The Strand 
Magazine, sept., 1922. 

diferite. De când sunt plecaţi la Oxford, i-am văzut foarte 
rar, dar mi-a fost absolut de ajuns. Străluciţi băieţi, zău, 
dar un pic prea mult pentru unul ca mine, care vrea să 
parcurgă viaţa în trap liniștit. 

— Slavă Domnului, a spus mătușa Agatha, s-au terminat 
toate pregătirile pentru Claude și Eustace. 

— Pregătirile? am întrebat eu, care habar n-aveam de 
nimic. 

— Se îmbarcă vineri pentru Africa de Sud. Domnul Van 
Alstyne, un prieten de-al bietei Emily, le-a oferit câte un 
cuibușor la firma lui din Johannesburg, și sperăm toţi că se 
vor stabili acolo și că o să le priască. 

Nu înţelegeam nimic. 

— Vineri? Vrei să spui, poimâine? 

— Da. 

— Spre Africa de Sud? 

— Da. Pleacă pe Edinburgh Castle. 

— Dar ce le-a venit? Adică, nu-s în mijlocul anului la 
Oxford? 

Mătușa Agatha mi-a aruncat o privire de gheaţă. 

— Ai oare de gând, Bertie, să susţii într-adevăr că te 
preocupă atât de puţin treburile celor mai apropiate rude 
ale tale, încât nici nu știai că de mai bine de două 
săptămâni Claude și Eustace au fost exmatriculaţi de la 
Oxford? 

— Ei, nu zău? 

— Bertie, ești un caz disperat. Eram aproape sigură că 
de data asta până și tu... 

— De ce-au fost daţi afară? 

— Au turnat limonadă peste prodecanul cel tânăr al 
colegiului... Să știi, Bertie, că nu-i nimic de râs! 

— Nu, nu, desigur, am spus eu în cea mai mare grabă. 
Nici nu râdeam. Mă înecasem. Ştii, mi-a rămas ceva în gât. 

— Biata Emily, a urmat mătușa Agatha, este o mamă 
care-și răsfaţă copiii și-i nenorocește: voia să-i păstreze pe 
băieţi la Londra. Spunea că ar putea să tocească pentru 

examen la armată. Dar m-am ţinut tare. Coloniile sunt 
singurul loc potrivit pentru tineri sălbatici de felul lui 
Claude și Eustace. Se îmbarcă vineri. De două săptămâni, 
stau cu unchiul Clive în Worcestershire. Seara de mâine și- 
o vor petrece la Londra, ca să prindă cursa pentru vapor 
vineri dimineaţa. 

— Cam riscant, nu? Vreau să spun, ce, nu sunt ei în stare 
s-o șteargă mâine seară, dacă sunt lăsaţi singuri prin 
Londra? 

— Nu vor fi lăsaţi singuri. Vor fi în grija ta. 

— A mea?! 

— Da. Vreau să le dai adăpost în apartamentul tău peste 
noapte și să ai grijă să nu piardă trenul mâine dimineaţă. 

— Nu, zău, te rog, nu! 

— Bertie! 

— Firește, amândoi sunt drăguţi, dar n-aş putea spune 
că... Sunt zurlii, dacă mă-nţelegi. Eu n-am nimic cu ei, mă 
bucur să-i văd, dar când e vorba să-i adăpostesc peste 
noapte... 

— Bertie, ești înfundat în cea mai crasă nepăsare dacă 
nu vrei să faci un fleac de serviciu, care nu te-ar deranja 
decât... 

— Of! bine, fie, am spus eu, bine. 

N-avea rost să mai discut. Întotdeauna, mătuşa Agatha 
mă face să mă simt de parcă aş avea gelatină în locul 
coloanei vertebrale. Când mă ia în raza ochilor ei lucitori și 
spune „Sări, băiete!” - sau ceva în genul ăsta, mă execut 
fără să crâcnesc. După plecarea ei, l-am sunat pe Jeeves, 
să-i servesc bomba. 

— Ăă, Jeeves, am spus eu, domnul Claude și domnul 
Eustace vor dormi la noi mâine noapte. 

— Foarte bine, domnule. 

— Mă bucur că asta ţi-e părerea. Pentru mine, 
perspectiva este pur și simplu neagră și zgrunţuroasă. Îi 
știi pe băieţii ăștia! 

— Sunt niște tineri domni foarte plini de viaţă, sir. 

— O calamitate, Jeeves. Incontestabil, două calamităţi. E 
lată rău. 

— Domnul mai are nevoie de mine? 

Când l-am auzit vorbind așa, ca să vă spun drept, mi-am 
îndreptat spinarea, un pic trufaș. Noi, Woosterii, suntem 
daţi dracului în materie de răceală, atunci când căutăm 
simpatie la cineva și suntem întâmpinați cu nepăsare și 
rezerve. De vreo două zile exista în casă un oarecare grad 
de răceală pronunţată, din cauza unor ghetre!! zglobii, pe 
care le descoperisem colindând magazinele galeriilor 
Burlington. Un tip căruia îi umbla mintea, probabil tot 
flăcăul care a inventat și tabacherele colorate, avusese 
recent ideea oarecum formidabilă de a scoate în linia de 
bătaie ghetre colorate după același sistem. Vreau să spun 
că, în locul ghetrelor obișnuite, albe sau gri, poţi să le obţii 
acum în culorile regimentului sau școlii tale. Şi, credeți- 
mă, era nevoie de unul mult mai călit decât mine, ca să 
poată rezista vechilor culori de la Eton, care-mi făceau cu 
ochiul sub formă de ghetre, în vitrină. Eram de mult în 
magazin, angajat în toiul tratativelor, înainte de a-mi trece 
prin minte ideea că Jeeves s-ar putea să nu aprobe. Şi 
trebuie să vă spun că a îndurat evenimentul cu oarecare 
caznă. Dacă e vorba să privim lucrurile așa cum sunt, 
Jeeves, deși în multe privinţe poate fi socotit cel mai bun 
valet din Londra, este prea conservator. Un conservator 
închistat, dacă mă-nţelegeţi, și un dușman al progresului. 

— Nu mai am nevoie de nimic, Jeeves, am spus eu cu o 
demnitate calmă. 

— Prea bine, domnule. 

A mai aruncat o privire glacială în direcţia ghetrelor 
mele și dus a fost. La naiba cu el! 


De când respir pe lumea asta, n-a dat peste mine ceva 
mai însufleţit și mai zglobiu decât gemenii, care s-au 


11 1. Învelitoare de piele sau de stofă care acoperă pulpa piciorului sau numai partea de deasupra 
ghetei. 2 Fâșie de piele pentru protecția gleznei la muncitorii metalurgiști. 

abătut asupra  bietului meu apartament în seara 
următoare, pe când mă îmbrăcam pentru cină. Sunt doar 
cu patru ani mai mare decât Claude și Eustace, dar, într-un 
mod destul de straniu, ei îmi dau întotdeauna sentimentul 
că aș face parte din contingentul bunicilor ce-și așteaptă 
obștescul sfârșit. Nici nu apucasem bine să-mi dau seama 
că sosiseră, că mi-au și înșfăcat cele mai bune scaune, mi- 
au umflat câteva din ţigările mele speciale, și-ar turnat 
câte un whisky cu sifon, și, astfel instalaţi, începuseră să 
sporovăiască cu voioșia și nepăsarea unor păsărele - două 
păsărele care și-au realizat visul vieţii, nicidecum niște 
lepădături sinistre, condamnate la exil. 

— Bună, Bertie, bătrâne! a spus Claude. Drăguţ din 
partea ta că ne dai adăpost. 

— Vai, lăsaţi, am spus eu. (Întotdeauna am fost un 
gentleman.) Păcat că staţi atât de puţin. 

— Ai auzit-o, Eustace? Cică să stăm mai mult. 

— Cred că o să i se pară destul de mult, a spus filozofic 
Eustace. 

— Ai auzit despre chefulețul nostru, Bertie? Vreau să 
spun, micul nostru bucluc. 

— A, da. Mi-a povestit mătușa Agatha. 

— Ne părăsim patria, pentru binele patriei! a spus 
Eustace. 

— Şi o dată ce-am întins-o pe ocean, să nu mai plângă 
nimeni după noi prin baruri, a spus Claude. Ce ţi-a spus 
mătușa Agatha? 

— Spunea că aţi turnat limonadă peste prodecanul cel 
tânăr. 

— Aș vrea ca odată și odată, a spus Claude plictisit, 
oamenii să se înveţe dracului să aibă precizie în chestiile 
astea. Nu era prodecanul cel tânăr, fusese dirigintele cel 
bătrân. 

— Şi nu era limonadă, a spus Eustace. Era sifon. 
Drăguţul de el, se întâmplase să stea taman sub fereastra 
noastră, tocmai când mă aplecam în afară cu un sifon. S-a 

uitat în sus, și... zău, ar fi fost păcat, ar fi însemnat să ratez 
ocazia vieţii, dacă nu l-aș fi lăsat s-o încaseze drept în albul 
ochilor. 

— Pur și simplu o ocazie unică în viaţă, a încuviințat 
Claude. 

— Putea să nu se ivească niciodată, a spus Eustace. 

— O șansă la o sută, a spus Claude. 

— Ei, și acum, a urmat Eustace, ia să vedem ce propui 
tu, Bertie, ca mijloc de a-i distra în seara asta pe distinșii 
tăi oaspeţi. 

— Ideea mea era să ne cam luăm cina în apartament, am 
spus eu. Jeeves trebuie să fie pe terminate. 

— Bravo. Și pe urmă? 

— Păi, m-am gândit că am putea avea o mică șuetă 
despre una sau alta, și pe urmă mi-am amintit că probabil 
vreţi să vă retrageţi devreme: trenul vostru pleacă pe la 
zece sau așa ceva, nu? 

Gemenii au schimbat o privire, oarecum încărcată de 
milă. 

— Bertie, a spus Eustace, ai nimerit programul aproape 
bine, dar nu până la capăt. Eu concep evenimentele acestei 
nopţi în felul următor. După cină, ne împleticim până la 
Ciro. E o noapte menită să ne ajute să facem legătura, nu? 
Atunci, să facem legătura. Ciro o să ne ţină până la două 
jumătate, trei. 

— După care, fără îndoială, a spus Claude, bunul 
Dumnezeu va avea grijă de noi! 

— Dar eu m-am gândit că aţi prefera un pui de somn. 

— Un pui de somn! a spus Eustace. Dragul meu, nu 
cumva ţi-ai închipuit vreo secundă că am vrea să punem 
noaptea asta capul pe pernă, nu? 

Toată chestia, după părerea mea, e că nu mai sunt omul 
care am fost. Vreau să zic, veghile astea de o noapte 
întreagă nu mă mai fascinează ca acum câţiva ani. În 
perioada actuală, ora două e pentru mine limita supremă; 
or, pe la două, gemenii abia își făcuseră încălzirea și 


105 


începeau să se aștearnă pe muncă. Mai pot să-mi amintesc 
că, după Ciro, ne-am dus la o partidă de cărți cu niște 
indivizi pe care nu-i cunoscusem înainte, și trebuie să fi 
fost cam nouă dimineața când am atins cota 
apartamentului meu. Oră la care, în ce mă privește, sunt 
nevoit să admit că prospeţimea mea de început pornise să 
se uzeze oleacă pe la colțuri. De fapt, nu am mai avut 
putere decât să le spun gemenilor la revedere și să le urez 
drum bun, o carieră fericită în Africa de Sud, și să mă 
prăbușesc în pat. Ultimul lucru de care-mi amintesc este 
că am auzit cele două năpaste cântând din baie ca niște 
ciocârlii, sub dușul rece, întrerupându-se în răstimpuri 
numai ca să strige după Jeeves, să grăbească omleta cu 
slănină. 


Trebuie să fi fost cam unu după-amiază când m-am 
trezit. Mă simţeam mai mult sau mai puţin ca un produs 
respins de Comitetul pentru Igiena Alimentaţiei, dar mă 
mai ţinea întreg un singur gând, luminos, și anume că pe la 
ora asta gemenii or fi stând sprijiniți de balustrada 
vaporului, întipărindu-și în ochi o ultimă imagine a patriei 
iubite. Șocul a fost cu atât mai puternic, când ușa s-a 
deschis și a pășit înăuntru Claude. 

— Bună Bertie! a spus Claude. Ai tras un somnuleţ 
înviorător? Ce-ai zice acum și de-un prânz cinstit? 

Atâtea coșmare distorsionante trecuseră prin mintea 
mea de când pusesem capul pe pernă, încât - vreme de o 
jumătate de minut - mi s-a părut că nu e decât încă unul, 
cel mai îngrozitor din toată seria. Abia când Claude mi s-a 
așezat pe picior, am avut revelaţia că e vorba de o cruntă 
realitate. 

— Cerule! Ce dracu faci pe-aici? am îngăimat eu. 

Claude m-a privit mustrător. 

— Nu prea îmi place să aud tonul ăsta din partea unei 
gazde, Bertie, m-a dojenit el. Păi, abia noaptea trecută 

spuneai că ai vrea să rămân aici mai mult timp. [i s-a 
împlinit visul! lată-mă! 

— Dar de ce nu ești în drum spre Africa de Sud? 

— Asta da, a spus Claude, e un punct pe care și eu m-am 
gândit că ai vrea să ţi-l lămuresc. Uite care e treaba, 
bătrâne. Mai ţii minte fata pe care mi-ai prezentat-o aseară 
la Ciro? 

— Care fată? 

— Era numai una, zise Claude cu răceală. Mai precis, 
numai una care conta. O chema Marion Wardour. Am 
dansat cu ea o grămadă, dacă mai ţii minte. 

Am început să-mi amintesc ca prin ceaţă. Marion 
Wardour fusese prietenă cu mine, o vreme. Soi bun. Acum 
joacă în revista aceea de la Apollo. Mi-am amintit că fusese 
și ea la Ciro cu un grup, și că gemenii insistaseră să-i fie 
prezentaţi. 

— Suntem două suflete născute unul pentru altul, zise 
Claude. Mi-am dat seama de asta imediat, încă înainte de 
miezul nopţii, și cu cât m-am gândit mai mult, cu atât m- 
am convins mai tare. Se mai întâmplă când și când, știi și 
tu. Adică, două inimi care bat ca una, și tot restul. Așa că, 
ce mai încolo și încoace, la gara Waterloo m-am 
descotorosit de bătrânul Eustace și m-am strecurat îndărăt 
până aici. Ideea de a mă duce în Africa de Sud și de a lăsa 
în Anglia o fată ca ea nu-mi surâde câtuși de puţin. Sunt 
partizanul concepţiilor imperiale, sunt și eu de acord să le 
dăm coloniilor o mână de ajutor și toate alea, dar nu se 
poate. La urma-urmei - a adăugat Claude plin de bun simţ - 
Africa de Sud s-a descurcat până acum și fără mine, așa că 
nu văd de ce nu ar putea suporta mai departe această 
situaţie! 

— Bine, dar cum rămâne cu Van Alstyne, sau cum l-o fi 
chemând? Te așteaptă să apari. 

— Eh, o să-l aibă pe Eustace. Asta o să-l satisfacă pe 
deplin. Om de nădejde, Eustace! Cred că până la urmă o să 
devină un magnat de un soi sau altul. Am să urmăresc cu 

deosebit interes desfășurarea viitoare a carierei lui. Iar 
acum, scuză-mă o clipă. Vreau să-l vânez pe Jeeves, până-l 
fac să-mi prepare o licoare de-a lui, din acelea „pune-mă 
pe picioare și nu mă lăsa”. Dintr-o cauză care îmi rămâne 
de neînțeles, în dimineaţa asta am o ușoară durere de cap. 

Și, credeţi-mă sau nu, abia s-a închis ușa în urma lui, că 
Eustace a și pătruns în cameră, cu o mutră matinal 
strălucitoare, care îmi făcea rău numai privind-o. 

— Oh, mătușă-mea! am spus. 

Eustace s-a pornit să chicotească în lege. 

_ — Lucrătură subţire, Bertie, lucrătură subţire! a spus el. 
Imi pare rău de bietul Claude, dar n-aveam de ales. l-am 
înșelat vigilenta în gara Waterloo și m-am târât ca un șarpe 
până la primul taxi. Cred că bietul măgăruș de frate-meu 
se întreabă unde naiba oi fi dispărut. Dar n-aveam încotro. 
Dacă te așteptai serios să mă reped până în Africa de Sud 
ca să mă iau la trântă cu greutăţile, atunci n-ar fi trebuit să 
mă prezinţi aseară domnișoarei Marion Wardour. Vreau să- 
ți spun totul, Bertie. Eu nu sunt un om - a spus Eustace 
așezându-se pe pat - care să se îndrăgostească de orice 
fată ar vedea. Presupun că „puternic și liniștit” e cea mai 
bună descriere pe care-ai putea s-o găsești pentru mine. 
Dar când dau peste ceea ce mi se potrivește, nu mai pierd 
o clipă. M-am... 

— Ah, cerule! Și tu te-ai îndrăgostit de Marion Wardour? 

— Şi? Cum adică, și eu? 

Tocmai voiam să-i spun despre Claude, când pacostea a 
pătruns personal în cameră, cu înfățișarea unui gigant 
renăscut. Nu încape nici o îndoială că „pune-mă pe 
picioare” al lui Jeeves poate produce efecte imediate în 
orice cazuri, până aproape de stadiul mumiilor egiptene. E 
ceva pus de el în licoare - sosul Worcester, sau altceva. 
Claude reînviase ca o floare proaspăt udată, dar aproape 
că a dat într-o reșută când l-a văzut pe nemernicul de 
frate-său holbându-se la el de după grilajul patului. 

— Ce dracu cauţi aici? a spus el. 

— Ce dracu cauţi TU aici? a spus Eustace. 

— Te-ai întors ca să-ți impui prezenţa bestială pe lângă 
domnișoara Wardour. 

— De asta te-ai întors tu? 

Au târât subiectul până la capăt. 

— Ei, a zis Claude în cele din urmă, cred că nu maie 
nimic de făcut. Dacă ești aici, ești aici. Cel mai bun să 
câștige! 

— Mă rog, dar la dracu! am reușit eu să mă intercalez la 
acest punct al discuţiei. Ce idee mai e și asta? Unde vă 
închipuiţi că o să staţi, dacă rămâneţi în Londra? 

— Păi, aici, a spus mirat Eustace. 

— Unde altundeva? a întrebat Claude ridicându-și 
sprâncenele. 

— Doar n-o să ne refuzi adăpostul tău, Bertie, nu-i așa? a 
spus Eustace. 

— Nu ești tu omul, a spus Claude. 

— Dar, idioţilor, dacă mătușa Agatha află că, în loc să fiţi 
în Africa de Sud, sunteţi ascunși la mine? Pe unde mai scot 
eu cămașa? 

— Pe unde mai scoate el cămașa? l-a întrebat Claude pe 
Eustace. 

— Eh, se descurcă el cumva, i-a spus Eustace lui Claude. 

— Desigur! s-a înveselit deodată Claude. Se descurcă el! 

— Şi încă cum! a întărit Eustace. Un tip cu resursele lui 
Bertie! Te cred că se descurcă! 

— Şi acum, a spus Claude punând la dosar subiectul, ce 
se aude cu prânzișorul acela despre care vorbeam 
adineaori, Bertie? Chestia aceea pe care drăguţul de 
Jeeves tocmai a strecurat-o în mine a deschis în adâncurile 
mele ceea ce s-ar putea numi o mare poftă de mâncare. 
Cred că șase cotlete și o budincă rumenă ar merge de 
minune. 

Bănuiesc că fiecare om de pe lumea asta are perioadele 
lui negre, de care nu-și poate aminti fără să se înfioare în 
tăcere. Există tipi care, judecând după romanele scrise azi, 

numai prin perioade negre trec; dar eu, cu un venit 
personal bunicel și o digestie înfloritoare, trebuie să vă 
mărturisesc că n-am obișnuința de a mă pomeni cu 
întreaga mea existență dezumflată ca un cauciuc spart. 
lată de ce, la perioada despre care vă povestesc acum, 
caut să mă gândesc numai când sunt obligat. Căci, după 
învierea neașteptată a pacostei gemenilor, am avut niște 
zile atât de înnebunitoare, încât bătrânii mei nervi îmi 
ieșiseră de-un cot în afara corpului și începuseră să se 
îndoaie spre capete. Era de groază, credeţi-mă! Imi 
închipui că asta-i nenorocirea: noi, Woosterii, suntem atât 
de îngrozitor de cinstiţi, de sinceri și de așa mai departe, 
încât pur și simplu ne îmbolnăvim de răpciugă numai la 
gândul că am putea dezamăgi pe cineva. 

Timp de douăzeci și patru de ore, apele au fost liniștite, 
și deodată mătușa Agatha a răzbit înăuntru, să mai 
converseze un pic cu mine. Dacă pica cu douăzeci de 
minute mai devreme, i-ar fi găsit pe gemeni îmbrâncindu- 
se cu mare veselie în lupta pentru ultimele felii de șuncă și 
un ou. Mătușa Agatha s-a cufundat într-un fotoliu, și mi-am 
putut da seama că nu era în starea ei cea mai însorită. 

— Bertie, a spus ea, nu-mi găsesc liniștea. 

Așa și eu. Nu știam cât are de gând să mai stea și nici 
când se întorc gemenii. 

— Mă întreb, a spus ea, dacă în privinţa lui Claude și 
Eustace n-am luat o poziţie prea aspră. 

— Prea aspră? Imposibil. 

— Ce vrei să spui? 

— Aăă... hm... voiam să spun că nu-ţi stă în caracter să 
fii aspră, mătușă Agatha. 

Şi nici rea. Vreau să spun că nu era deloc rea replica 
mea, așa - ţac! - fără să clipesc. Chestia i-a plăcut 
încercatei mele rude, astfel că m-a privit cu o silă un pic 
mai mică decât de obicei. 

— E drăguţ din partea ta, Bertie, să-mi spui asta, dar mă 
gândeam la ei: oare sunt în siguranță? 


110 


— În ce? În ce să fie? 

Cuvântul părea total bizar atunci când voiai să-l aplici 
celor doi gemeni; ca și când te-ai fi întrebat dacă sunt în 
siguranţă doi nevinovaţi păianjeni veninoși din zburdalnica 
specie tarantula. 

— Crezi că totul e în ordine? 

— Ce vrei să spui? 

Mătușa Agatha m-a privit, aproape visătoare. 

— Bertie, a spus ea, ţi-ai închipuit vreodată că unchiul 
tău George ar putea fi mediu? 

Aveam impresia că încearcă să schimbe vorba. 

— Mediu? 

— Psihic, mediu psihic. Crezi că ar putea să vadă lucruri 
care pentru ochiul normal rămân invizibile? 

Mi se părea al naibii de posibil, dacă nu chiar foarte 
probabil. Nu știu dacă l-aţi cunoscut vreodată pe unchiul 
meu George. E o bătrână persoană festivă care colindă pe 
rând toate locurile unde ar putea sărbători ceva cu alte 
bătrâne persoane festive, trăgând mereu la toasturi. Cum 
se ivește unchiul George la orizont, chelnerii se 
mobilizează, iar picolii scot din buzunar tirbușoanele. 
Unchiul meu George este cel care a descoperit, cu mult 
înaintea gândirii medicale moderne, că și alcoolul este o 
hrană. 

— Unchiul George cina cu mine aseară, și era tare 
zguduit. Declară că, în timp ce mergea de la clubul 
Devonshire la Boodle, a văzut deodată ectoplasma lui 
Eustace. 

— Cea lui Eustace? 

— Năluca. Duhul. Arătarea se vedea atât de clar, încât, o 
clipă, unchiul George, a crezut că-i chiar Eustace în 
persoană. Dar silueta s-a evaporat după colţ și, când 
unchiul George a ajuns acolo, nu se mai vedea nimic. 
Foarte ciudat și tulburător. Fenomenul l-a afectat puternic 
pe bietul George. În tot timpul mesei nu s-a atins de nimic, 
afară de zeama de orez, iar întreaga lui comportare era 

adânc răscolită. Crezi că sărmanii și drăguţii de băieţi sunt 
bine, Bertie? N-or fi avut cine știe ce accident îngrozitor? 

Îmi lăsa gura apă la gândul ăsta, dar i-am spus că nu, nu 
cred să fi avut vreun accident îngrozitor. Socoteam că 
Eustace era în sine un îngrozitor accident al Naturii, și 
Claude aproape la fel, dar nu i-am mai spus-o. Până la 
urmă, mătușa Agatha a plecat, tot îngrijorată. 

Când gemenii s-au întors, le-am pus problema absolut pe 
șleau. O fi nostim să-i provoace șocuri unchiului George, 
însă nu mai au voie să cutreiere orașul. 

— Dar, sufleţelule, a spus Claude, fii rezonabil! Nu ne 
putem permite ca mișcările noastre să fie stânjenite. 

— Nici nu poate intra în discuţie! a spus Eustace. 

— Miezul problemei, dacă poţi să mă înţelegi, a spus 
Claude, este că trebuie să avem deplină libertate în a ne 
mișca încoace și încolo. 

— Chiar așa! a spus Eustace. Ba încoace, ba încolo. 

— Dar, la dracu... 

— Bertie! m-a întrerupt Eustace mustrător. Nu înjura în 
faţa băiatului! 

— Firește, a spus Claude, într-un fel înţeleg și punctul lui 
de vedere. Cred că singura soluţie ar fi să ne facem rost de 
niște travestiuri. 

— Iubitule! a spus Eustace, privindu-l cu admiraţie. E 
cea mai grozavă idee din toată darea de seamă! Desigur, 
nu e chiar din capul tău, nu? 

— Păi, dacă ne luăm după fapte, Bertie a fost acela care 
mi-a vârât-o în cap. 

— Eu?! 

— Tu îmi povesteai deunăzi despre Bingo Little și despre 
barba pe care și-o cumpărase când nu voia să fie 
recunoscut de unchiu-său. 

— Dacă vă închipuiți că am să las două excrescenţe ca 
voi să intre și să iasă mereu din apartamentul meu, cu 
bărbi... 

— Are și el oarecare dreptate, a aprobat Eustace. Atunci, 
hai să facem o reducere. Favoriţi. 

— Şi nasuri false, a spus Claude. 

— Așa, bine, și nasuri false. Atunci, îi dăm drumul: 
Bertie, bătrâne, ţi s-a luat o piatră de pe suflet. Nu vrem să 
ai nici o supărare cât timp va dura mica noastră vizită. 

Și când m-am dus într-un suflet la Jeeves, să mă 
consoleze, s-a mărginit să îndruge ceva despre Sângele 
Tânăr. Nici o compasiune. 

— Foarte bine, Jeeves, am spus. Mă duc să mă plimb în 
parc. Te rog să-mi pregătești ghetrele, acelea în culorile 
Eton. 

— Prea bine, domnule. 


Trebuie să fi trecut câteva zile, când Marion Wardour a 
picat la mine pe la ora ceaiului. Inainte de a se așeza, a 
aruncat o privire prudentă jur-împrejurul camerei. 

— Verii tăi nu sunt pe-aici, Bertie? a întrebat ea. 

— Nu, slavă Domnului! 

— Atunci, să-ţi spun eu unde se află! Zac la mine în 
salon, holbându-se unul la altul din colțuri opuse și 
așteptând să mă întorc acasă. Bertie, povestea asta trebuie 
să se sfârșească! 

— Îi vezi cam mult, nu? 

Jeeves a intrat cu ceaiul, dar biata fată era prea încinsă, 
nu l-a mai așteptat să iasă, se tot plângea înainte. Avea 
într-adevăr un aer de făptură hăituită, sărmana de ea. 

— Nu fac un pas fără să dau nas în nas cu ei, ba unul, ba 
celălalt, ba amândoi laolaltă, a spus ea. În general, 
amândoi. S-au deprins să vină amândoi în vizită, se 
instalează cu un aer posac, într-o întrecere: care rezistă 
mai mult pe scaun, până pleacă celălalt. Chestia asta m-a 
epuizat, am ajuns o umbră. 

— Te înţeleg, i-am spus eu compătimitor. Știu ce 
înseamnă asta. 

— Şi? Ce e de făcut? 

— Mă depășește. Nu poţi să pui servitoarea să le spună 
că nu ești acasă? 

S-a cutremurat ușurel. 

— Am încercat o dată. Au făcut un fel de camping pe 
scări, și n-am mai putut să ies din casă toată după-masa. Și 
aveam o mulţime de obligaţii importante. Aș vrea să-i 
convingi să plece în Africa de Sud, unde, pare-se, ar fi 
doriţi. 

— Cred că le-ai făcut o impresie a dracului de puternică! 

— Cam așa, că acum s-au pornit să-mi aducă și cadouri. 
Cel puţin, s-a pornit Claude. Aseară a stăruit să accept 
tabachera asta. A venit la teatru și n-a vrut să plece de 
acolo până n-am luat-o. La drept vorbind, nu e rea de loc. 

Nu era. Arăta ca expresia consistentă a unei aprinse 
pasiuni pentru aur, cu un diamant înfipt la mijloc. Partea 
ciudată era că aveam senzaţia de a mai fi văzut pe undeva 
un obiect asemănător. Nu reușeam să-mi închipui cum 
naiba reușise Claude să dezgroape bani ca să cumpere un 
lucru din ăsta! 

A doua zi era o miercuri și, cum ţinta pasiunii lor avea 
matineu, gemenii se aflau, ca să spunem așa, în orele lor 
libere. Claude plecase cu perciunii lui în parcul Hurst, iar 
Eustace și cu mine ne aflam în apartament, stând de vorbă. 
Cel puţin, el vorbea, iar eu între timp doream intens să-l 
văd plecat. 

— Dragostea unei adevărate femei, Bertie, îmi spunea el, 
trebuie să fie minunată. Uneori... oh. Doamne! ce e asta? 


Ușa din faţă fusese deschisă și dinspre hol se auzea 
vocea mătușii Agatha, întrebând dacă sunt acasă. Mătușa 
Agatha are una din acele voci subţiri și pătrunzătoare, dar 
era prima oară când mă simțeam recunoscător pentru asta. 
Aveam la dispoziţie pentru degajarea terenului vreo două 
secunde, dar i-a fost de ajuns lui Eustace ca să plonjeze 
sub canapea. Tocmai își retrăsese ultimul pantof, când a 
intrat mătușa Agatha. 

Avea o privire îngrijorată. De fapt, ajunsesem la un 
stadiu unde toată lumea numai priviri din astea avea. 

— Bertie, a spus ea, care sunt planurile tale imediate? 

— Cum adică? Diseară cinez cu... 

— Nu, nu! Nu mă interesează seara asta. Ești ocupat în 
zilele următoare? Dar desigur că nu ești, a urmat ea fără 
să-mi aștepte răspunsul. Tu niciodată n-ai nimic de făcut. 
Întreaga ta viaţă e irosită în trândăveală... dar de subiectul 
ăsta putem să ne ocupăm și mai târziu. Am venit la tine ca 
să-ți spun că doresc să-l însoţești pe sărmanul tău unchi 
George, la Harrogate, pentru câteva săptămâni. Cu cât 
pleci mai iute, cu atât mai bine. 

Chestia asta se apropiase într-atât de punctul meu de 
fierbere, încât am scos un chelălăit de protest. O fi fost 
unchiul George un om foarte cumsecade, dar proiectul nu 
ţinea. Am vrut să-i spun asta mătușii Agatha, când, dintr-o 
clătinare a mâinii, mi-a poruncit să mă așez. 

— Dacă nu ești cu totul lipsit de inimă, Bertie, o să faci 
întocmai cum te-am rugat. Bietul unchiu-tău George a avut 
un șoc foarte serios. 

— Ce, alt șoc?! 

— Simte că numai repaosul absolut și o asistenţă 
medicală plină de grijă pot readuce sistemul lui nervos la 
un echilibru normal. Se pare că pe vremuri i-au priit apele 
de la Harrogate, și acum vrea să meargă acolo. Socotim că 
nu se cade să fie lăsat fără supraveghere, așa că vreau să-l 
însoţești tu. 

— Dar, stai să...! 

— Bertie! 

S-a ivit În convorbire un moment de răgaz. 

— Ce șoc a avut? am întrebat eu. 

— Între noi fie vorba, a spus mătuşa Agatha, 
scoborându-și glasul într-un stil de-a dreptul impresionant, 
înclin să cred că toată afacerea e rezultatul unei imaginaţii 
supraexcitate. Tu, Bertie, faci parte din familie și ţie pot 
să-ţi spun. Ştii ca și mine că bietul George, de mulţi ani, nu 

și-a mai ţinut... vreau să spun... hm... a căpătat obiceiul de 
a... cum să spun? 

— Se cam cârmea? 

— Poftim?! Nu înţeleg ce spui. 

— Cam lua butoaiele cu asalt? 

— Imi displace profund exagerarea cu care te exprimi, 
dar trebuie să admit că n-a mai fost, poate, atât de 
temperat pe cât s-ar fi cuvenit să fie. E impresionabil la 
maximum și... Ei, ce să mai vorbim, a suferit un șoc. 

— Da, dar de unde? 

— Tocmai asta e foarte greu să-l faci să-ţi explice, cât de 
cât precis. În ciuda calităţilor sale, bietul tău unchi George 
e în stare să devină incoerent, dacă a fost impresionat prea 
puternic. După câte am putut să-mi dau seama, se pare că 
este victima unui furt. 

— Un furt? 

— El susţine că un individ suspect, cu favoriți mari și nas 
ciudat, a intrat la el în casă, pe strada Jermyn, și, în lipsa 
lui, i-a furat niște obiecte. Spune că, întorcându-se acasă, l- 
a găsit pe individ în salon, dar că imediat, a șters-o din 
cameră și s-a făcut nevăzut. 

— Unchiul George? 

— Nu, individul. Şi, susține unchiul tău George, ar fi 
furat o tabacheră de preţ. Dar, ţi-am mai spus, cred că 
totul e o chestie de imaginaţie. Unchiul George n-a mai 
fost același om, din ziua când i s-a năzărit că-l vede pe 
Eustace în stradă. Așa că vreau să te pregătești, Bertie, s-o 
pornești cu el spre Harrogate, cel mai târziu sâmbătă. 

Dusă a fost, și Eustace s-a târât să iasă de sub canapea. 
Nemernicul era profund mișcat. Și eu la fel, în situaţia 
dată. Ideea de a-l însoţi pe unchiul George la Harrogate, 
câteva săptămâni în șir, părea să-mi înnegrească totul în 
faţa ochilor. 

— Va să zică, de acolo și-a făcut rost de tabacheră, lua-l- 
ar dracu! a spus cu năduf Eustace. Ce șmecherie murdară! 

Să furi de la carne din carnea ta și de la sânge din sângele 
tău! Individul ar trebui ucis prin strangulare! 

— Ar trebui să fie în Africa de Sud, am spus eu. Și la fel 
și tu. 

Şi, cu o elocvenţă care m-a surprins oarecum și pe mine, 
vreo zece minute i-am tot tras pe tema datoriei față de 
familie și cu toate celelalte. Am făcut apel la bunul său 
simţ. l-am evocat, într-o reclamă viguroasă, calităţile 
Africii de Sud. l-am plasat toate argumentele pe care le 
puteam găsi, iar multe i le-am plasat de câte două ori. Dar 
pacostea n-a făcut decât să trăncănească despre josnicia 
afurisitului său de frate, care căutase să-l ducă prin 
manevra tabacherei. Părea convins că, prin lansarea 
distinsului cadou, Claude i-o luase înainte; și când numitul 
s-a întors din parcul Hurst, s-a petrecut o scenă dureroasă. 
Jumătate din noapte am tot putut să-i aud vorbind, ceasuri 
și ceasuri după ce mă împleticisem până la patul meu. Nu 
cred să mai fi cunoscut alţi tipi care să se poată lipsi atâta 
de somn, ca ăștia doi. 


Pe urmă, lucrurile au început să se încordeze putintel 
prin casă, întrucât Claude și Eustace nu-și mai vorbeau. Eu 
sunt pentru oarecare frăție de arme în cadrul unui 
apartament și era consumant să fiu obligat a trăi cu doi 
tipi, amândoi refuzând să admită că și numele celuilalt 
figurează pe hartă. 

Simţeam că lucrurile nu mai pot merge așa multă vreme 
și, Doamne, nici n-au mers. Dar dacă ar fi venit cineva cu o 
zi înainte să-mi spună ce-o să se petreacă, m-aș fi mulţumit 
să-i răspund cu un zâmbet palid. Vreau să spun, mă 
resemnasem cu ideea că nimic, în afara unei explozii cu 
dinamită, nu i-ar putea disloca pe acești doi tipi cuibăriţi la 
pieptul meu, iar atunci când Claude s-a strecurat la mine, 
vineri dimineaţa, să-mi spună vestea lui, de-abia am putut 
să-mi cred urechilor. 

— Bertie, mi-a spus el, să știi că m-am mai gândit o dată. 

— La ce? am întrebat eu. 

— La toată problema. La afacerea asta, că stau la 
Londra, când ar trebui să fiu în Africa de Sud. Nu e frumos, 
a spus Claude cu căldură. Nu e drept. Și, ce mai încoace și 
încolo, Bertie, bătrâne, mâine plec. 

Am vibrat adânc în învelișul meu de carne omenească. 

— Pleci? am îngăimat eu. 

— Da. Dar numai dacă, a spus Claude, dacă n-ai nimic 
contra să-l trimiţi pe bătrânul Jeeves să-mi cumpere un 
bilet. Mă tem că în problema banilor de drum o să cad pe 
capul tău, bătrâne. Nu te superi, nu? 

— Să mă supăr?! am exclamat eu strângându-i mina de 
zor. 

— Atunci, e-n regulă. Ah, încă ceva: nici un cuvânt lui 
Eustace despre treaba asta! 

— Cum, nu pleacă și el? 

Claude s-a cutremurat. 

— Mulţumesc cerului, nu! Numai la gândul că aș putea fi 
înțărcuit pe aceeași punte cu nemernicul, dă holera în 
mine! Nu, să nu-i sufli lui Eustace o vorbă! Și, auzi, cred că 
poţi dobândi o cușetă pentru mine - chiar dacă o cerem 
abia acum, în ultima clipă? 

— Cum să nu! am spus eu. (Decât să las să-mi scape 
ocazia, preferam să cumpăr tot nenorocitul de vapor!) 

— Jeeves, am spus eu năvălind în bucătărie, du-te în cea 
mai mare viteză la ghișeele lui Union-Castle și reține o 
cușetă pentru mâine, pe numele domnului Claude. Ne 
părăsește, Jeeves. 

— Da, domnule. 

— Domnul Claude nu vrea să i se pomenească despre 
asta domnului Eustace. 

— Firește, domnule. Domnul Eustace a pus aceeași 
condiţie, atunci când și-a exprimat dorința să-i rețin o 
cușetă pentru el însuși. 

Am rămas cu gura căscată. 

— Cum, și el pleacă? 

— Da, domnule. 

— Ciudat. 

— Da, domnule. 

În alte împrejurări, la asemenea întorsătură mi-aș fi 
deschis mai larg sufletul față de Jeeves. M-aș fi zbenguit 
oleacă în jurul lui și aș fi chiuit un pic de bucurie și ce n-aș 
fi făcut! Dar ghetrele acelea mai alcătuiau o barieră și, o 
spun cu regret, mă cam folosisem de ele ca să frec 
spinarea bietului om cu o perie de sârmă. Vreau să spun, 
fusese al dracului de distant și lipsit de compasiune, deși 
era perfect conștient că tânărul său stăpân se afla la 
ananghie și că de el depinde să îi ofere serviciile - așa încât 
nu m-am putut opri de a sublinia că sfârșitul fericit s-a ivit 
fără vreun ajutor de-al lui. 

— Așa că, asta e, Jeeves! am spus. Episodul e încheiat. 
Am știut eu că lucrurile or să se aranjeze de la sine, dacă 
le las așa, un timp, fără să intru în panică. Mulţi tipi, dacă 
erau în locul meu, și-ar fi pierdut capul, Jeeves. 

— Da, domnule. 

— Ar fi dat din colţ în colţ, vreau să spun, cerându-le 
semenilor ajutor, sfaturi și așa mai departe. 

— Se prea poate, domnule. 

— Dar nu sunt eu acela, Jeeves. 

— Nu, domnule. 

Cu asta, l-am lăsat să mai mediteze. 


Până și gândul că trebuia să merg la Harrogate cu 
unchiul George n-a reușit să mă deprime în sâmbăta aceea, 
când m-am uitat prin apartament și mi-am dat seama că, 
gata, Claude și Eustace nu se mai află acolo. Se 
strecuraseră afară în mare taină, separat unul de altul, 
imediat după micul dejun, Eustace ca să prindă la 
Waterloo trenul până la vapor, Claude la garaj, să-mi ia 
mașina. Nu voiam să risc ca gemenii să se întâlnească 
întâmplător la Waterloo și să se răzgândească; i-am 


119 


sugerat lui Claude că poate i-ar face mai mare plăcere să 
meargă cu mașina până la Southampton. 

Stăteam lungit cu faţa în sus pe vechea canapea, 
zgâindu-mă pașnic la muștele de pe tavan și gustând 
frumuseţea lumii, când Jeeves a intrat cu o scrisoare. 

— V-a adus-o un comisionar, domnule. 

Am deschis plicul și primul lucru care a căzut afară a 
fost o bancnotă de cinci lire. 

— Mare e Domnul! am spus eu. Ce-o mai fi și asta? 

Scrisoarea era mâzgălită cu creionul și era destul de 
concisă: 


„Dragă Bertie, 

Te rog să-i dai omului tău hârtia anexată și să-i spui 
că aș fi dorit să-i ofer mai mult. Mi-a salvat viața. E 
prima mea zi fericită după o săptămână. 


A ta, 
M.W.” 


Jeeves stătea în picioare, ținând în mână bancnota care 
căzuse fâlfâind pe podea. 

— Ai face mai bine să ţi-o păstrezi, i-am spus. Se pare că 
e pentru tine. 

— Poftiţi? 

— Am spus că hârtiuța aceea e pentru tine, după toate 
semnele. Domnișoara Wardour a trimis-o. 

— Este extrem de amabil din partea dumneaei, domnule. 

— De ce naiba îţi trimite cinci lire? Susţine că i-ai salvat 
viaţa. 

Jeeves a zâmbit blând. 

— Îmi supraapreciază serviciile, domnule. 

— Dar care naiba au fost serviciile tale, ai? 

— În problema domnului Claude și a domnului Eustace, 
sir. Sperasem că dumneaei n-o să mai amintească de asta, 
căci nu doream ca dumneavoastră să credeţi despre mine 
că îmi permit prea multe. 

— Ce vrei să spui? 

— S-a întâmplat să mă aflu în cameră când domnișoara 
Wardour se plângea, cu oarecare înciudare, de 
comportarea domnilor Claude și Eustace, care îi impuneau 
nepoftiți prezenţa lor. Am simţit că în aceste împrejurări ar 
fi scuzabil dacă aș sugera o mică șiretenie, menită să-i 
ofere putinţa de a se lipsi de atenţiile lor. 

— Doamne, Dumnezeule! Nu cumva vrei să spui că, 
dedesubtul plecării lor te ascundeai, la urma urmelor, tot 
tu? 

Mă simţeam ca un idiot. Mă-nţelegeţi, după ce-i 
scosesem ochii că am ieșit la liman și fără ajutorul lui. 

— Mi-a venit în minte că, dacă domnișoara Wardour i-ar 
înștiința separat pe domnii Claude și Eustace că își 
propune să plece în Africa de Sud în cadrul unui contract 
teatral, s-ar putea produce efectul dorit. Pare-se că 
previziunile mele au fost corecte, domnule. Tinerii 
gentlemeni au mușcat momeala, dacă mi-e îngăduită 
expresia. 

— Jeeves, i-am spus eu (noi, Woosterii, mai facem gafe, 
dar nu suntem atât de trufași încât să nu le recunoaștem), 
ești fără pereche! 

— Vă mulțumesc foarte mult, domnule. 

— Ah, dar ia stai! 

Mă izbise un gând înspăimântător. 

— Dacă domnii ajung pe vas și constată că domnișoara 
nu e acolo, n-o să se întoarcă peste noi? 

— Am anticipat această posibilitate, domnule. La 
propunerea mea, domnișoara Wardour i-a informat pe 
tinerii gentlemeni că va lua alt vapor până la Madeira și se 
va alătura de acolo vaporului lor. 

— Şi unde mai au escală după Madeira? 

— Nicăieri, domnule. 

O clipă am rămas așa, lungit pe spate, lăsând ideea să- 
mi picure bine înăuntru. Totul părea perfect, afară de un 
amănunt. 

— E păcat însă, am spus eu, că pe un vapor atât de mare 
vor avea posibilitatea să se ocolească. Tare mi-ar fi plăcut, 
adică, să știu că Eustace are parte din belșug de compania 
lui Claude, și viceversa. 

— Presupun că așa va fi, domnule. Le-am făcut rost de-o 
cușetă cu două locuri. Domnul Claude va ocupa un pat, 
domnul Eustace celălalt. 

Am gemut de plăcere. Numai că părea rușinos ca, într- 
un moment atât de sublim, să fiu obligat a pleca la 
Harrogate cu unchiul George. 

— Ai început împachetatul, Jeeves? am întrebat. 

— Împachetatul, domnule? 

— Pentru Harrogate. Trebuie să ajung azi acolo cu 
unchiul meu George. 

— A, da, desigur, domnule. Am uitat să vă spun. Domnia 
sa a telefonat azi dimineaţă, în timp ce mai dormeaţi, și a 
spus că și-a schimbat planurile. Nu mai intenţionează să 
plece la Harrogate., 

— O, i-auzi! Să-nnebunesc de bucurie! 

— M-am gândit că s-ar putea să vă facă plăcere, 
domnule. 

— Ce l-a făcut să-și schimbe planurile? A spus ceva? 

— Nu, domnule. Dar am dedus de la valetul lui, Stevens, 
că se simte mult mai bine și nu mai are nevoie de cură de 
odihnă. Mi-am permis să-i destăinui lui Stevens reţeta 
preparatului meu „pune-mă pe picioare”, acela care se 
bucură întotdeauna de prețuirea dumneavoastră. Stevens 
îmi spune că domnia-sa l-ar fi informat azi dimineaţă că se 
simte ca un om nou. 

E clar, nu mai îi rămânea de făcut decât un singur lucru, 
și l-am făcut. Nu zic că n-a durut, dar altă ieșire nu exista. 

— Jeeves, am spus eu, ghetrele acelea... 

— Da, domnule? 

— Îți displac într-adevăr? 

— Intens, domnule. 

— Nu crezi că trecerea timpului te-ar putea face să-ţi 
mai schimbi puţin părerile? 

— Nu, domnule. 

— Atunci, e-n regulă. S-a făcut. Nu mai e nevoie să spui 
nimic. Îţi dau voie să le arzi. 

— Vă mulțumesc foarte mult, domnule. Am și procedat 
astfel. Inainte de micul dejun, dis-de-dimineaţă. Un gri 
sobru este cu mult mai potrivit, domnule. Vă mulțumesc, 
domnule. 


123 


BINGO ȘI DULCEA COPILA.: 


Am dat peste tânărul Bingo Little în fumoarul clubului 
Senior Liberal. Zăcea într-un fotoliu, cu gura deschisă și un 
soi de expresie idioată în ochi, iar de la o distanţă medie 
un tip cu barba sură îl pândea cu atâta antipatie, încât am 
fost sigur că Bingo îi uzurpase fotoliul favorit. Asta-i 
chestia cea mai rea când te afli într-un club străin: absolut 
fără voie, nimerești mereu peste vestigiile drepturilor 
agonisite de băștinașii cei mai bătrâni. 

— Să-ţi trăiască mutra! i-am spus. 

— Salve, urâtule! a zis tânărul Bingo și ne-am instalat 
împreună, pentru una mică înainte de prânz. 

O dată pe an, comitetul Trântorilor hotărăște că 
bătrânului club nu i-ar strica o curăţenie, așa că ne dă 
afară și ne descarcă pe câteva săptămâni la vreo altă 
instituție. De data asta, ne aciuiasem la Senior Liberal, iar 
eu, personal, găseam tensiunea cam înspăimântătoare. 
Vreau să spun, când te-ai obișnuit cu un club unde toate-s 
simple și drăguţe, și unde, dacă vrei să-l chemi pe un amic, 
arunci în el cu un cocoloș de pâine, te cam îngheaţă să te 
pomenești într-un loc unde membrul cel mai tinerel are 
vreo optzeci și șapte de ani, și unde nu-i semn de bună 
creștere să intri în vorbă cu cineva, afară de cazul că aţi 
făcut împreună războaiele contra lui Napoleon. Era pentru 
mine o ușurare să dau peste Bingo. Am început să vorbim 
în șoaptă. 


sa Titlul original „Bingo and the Little Woman”, publicată prima dată în The Strand Magazine, 


nov., 1922. 

— Clubul ăsta, i-am spus, e mai mult decât poate un om 
îndura. 

— Absolut ţeapăn, a încuviințat tânărul Bingo. Sunt 
convins că flăcăul acela bătrân de lângă fereastră este 
mort de cel puţin trei zile, dar mi-e penibil să intru în 
vorbă cu cineva ca să-i spun. 

— Ai mâncat vreodată aici? 

— Nu. De ce? 

— In loc de chelneri, au chelneriţe. 

— Doamne Dumnezeule! Credeam că, după război, s-a 
terminat cu asta. (Bingo a meditat o clipă, îndreptându-și 
distrat cravata.) Fete... hm... drăguţe? 

— Nu. 

Păru cuprins de dezamăgire, dar și-a revenit. 

— Ce să-i faci. Am auzit că au însă cea mai bună 
mâncare din Londra. 

— Așa se zice. Îi dăm drumul? 

— E-n regulă, zise tânărul Bingo, numai că la sfârșitul 
mesei - sau te pomenești că încă de la început - chelnerița 
o să întrebe: „Fac socoteala împreună, domnule?” 
Răspunde-i afirmativ. N-am un sfant. 

— Tot nu te-a iertat unchiu-tău? 

— Încă nu, lua-l-ar naiba! 

Să vedeţi, nu de mult tânărul Bingo avusese cu lordul 
Bittlesham, unchiu-său, o ceartă în urma căreia alocaţia îi 
fusese tăiată. Regretam să aud că ostilitățile continuă. M- 
am hotărât să-i acord bietei victime un prânz festiv și, când 
o fată a apărut cu meniul, am pigulit înșiruirea cu oarecare 
intensitate. 

— Ce-ai zice de astea, Bingo? l-am întrebat eu după un 
timp. Un pic de hors d'œuvres, până ne lansăm în luptă, o 
ceașcă de supă, un pic de somon rece, ceva carne și 
legume reci, presărate cu condimente, și o împroșcătură 
de agrișe peste o tartă cu cremă, iar în final o îmbucătură 
de brânză, ai? 

Nu zic că m-aș fi așteptat ca omul să urle de bucurie, 
deși pescuisem, după câte știam, felurile lui favorite, dar 
mă așteptam ca măcar să zică ceva. Mi-am ridicat privirile 
și am descoperit că atenţia lui fugise lateral. Se zgâia la 
chelneriță cu privirea unui câine care tocmai și-a amintit 
unde își îngropase osul. 

Era o fată înăltuță, cu ochi căprui oarecum blânzi și 
sensibili. Figură drăguță și tot ce trebuie. Mâini onorabile, 
de asemeni. Nu-mi aminteam s-o mai fi văzut prin partea 
locului, și trebuie să admit că înălța binișor nivelul 
stabilimentului. 

— Ei, ce zici, băiete? am întrebat, dornic din toată inima 
să dau comanda și să ne așternem pe muncă serioasă, cu 
furculiţa și cuțitul. 

— A? a întrebat tânărul Bingo, parcă de pe altă lume. 

I-am recitat din nou întregul meu plan culinar. 

— Da, da, bine, a zis Bingo. Orice, orice! 

Fata a întins-o, iar el s-a întors spre mine bulbucându-și 
ochii. 

— Parcă ziseseși, dragă Bertie, că nu-s drăguţe! mi-a 
spus el mustrător. 

— Aoleu, Dumnezeule! am spus. Nu cumva iarăși te-ai 
îndrăgostit!... Așa, de la prima vedere! 

— Există împrejurări, Bertie, mi-a răspuns tânărul Bingo, 
când o privire este de ajuns... când, trecând prin mulţime, 
întâlnim ochii cuiva și o voce pare să ne șoptească... 

Tocmai atunci a sosit garnitura de hors d'œuvres, iar el 
mi-a amânat explicaţiile, ca să se năpustească cu oarecare 
vigoare asupra gustării. 


— Jeeves, am spus eu imediat ce m-am văzut acasă, fii 
gata! 

— Poftiţi? 

— Lustruiește-ţi încercatul creier, fii alert și vigilent! 
Bănuiesc că în curând domnul Little o să pice pe-aici, în 
căutare de înţelegere și ajutor. 

— Se află domnul Little în vreun bucluc, domnule? 

— Păi, s-ar putea spune cam așa. S-a îndrăgostit. Cred 
că i se întâmplă a cincizeci și treia oară. Te întreb, Jeeves, 
ca de la bărbat la bărbat: ai mai văzut vreunul ca ăsta? 

— E absolut sigur că domnul Little are o inimă fierbinte! 

— Inimă fierbinte? Cred că ar trebui să poarte veste de 
protecţie, cu azbest! Oricum, Jeeves, fii pe picior de luptă. 

— Prea bine, domnule. 

Și, firește, nu trec bine zece zile, că imediat se ivește 
numitul măgar, suspinând după voluntari care să iasă din 
rând făcând un pas înainte, oferindu-se să-i sară în ajutor. 

— Bertie, a început el, dacă îmi ești prieten, a sosit 
momentul s-o arăţi. 

— Bătrâne balaur, i-am răspuns, dă-i drumul: la mine 
găsești oricând o ureche dispusă să te audă. 

— Îţi amintești că mi-ai oferit deunăzi un prânz la clubul 
Senior Liberal. Am fost serviţi de o... 

— Îmi amintesc. Femelă înaltă și suplă. 

L-au cam trecut fiorii. 

— Aș dori să nu mai vorbești astfel despre ea, la dracu! 
E un înger! 

— S-a înregistrat. Dă-i drumul mai departe. 

— O iubesc. 

— E-n regulă. Dă-i-nainte! 

— Pentru numele lui Dumnezeu, nu mă mai îmboldi 
atâta! Lasă-mă să-ţi spun povestea în felul meu. Așa, va să 
zică, îţi spuneam că o iubesc, și te-aș ruga, Bertie bătrâne, 
să te arăţi pe la unchiu-meu și să desfășori un pic de 
muncă diplomatică. Alocaţia aceea a mea trebuie reînviată, 
și încă al naibii de repede! Ba mai mult, trebuie mărită. 

— Dar ia ascultă, am spus eu departe de-a simţi vreun 
zel pentru păcătoasa misiune, de ce să nu aștepți un pic? 

— Să aștept? La ce bun? 

— Ei, știi ce se întâmplă de obicei când te îndrăgostești. 
Lucrurile, pe undeva, se surpă și până la urmă rămâi cu 

buzele umflate. E mult mai bine să-l abordezi pe unchiu-tău 
după ce chestia e bine stabilită și definitivată. 

— Este stabilită și definitivată! Azi dimineaţă, am cerut-o 
de nevastă și a acceptat. 

— Doamne Dumnezeule! Asta zic și eu muncă rapidă! N- 
o cunoști nici de două săptămâni! 

— În existenţa asta nu, a spus tânărul Bingo. Dar ea are 
un soi de sentiment, că noi doi trebuie să ne fi întâlnit în 
vreo existență anterioară. Crede că eu trebuie să fi fost un 
rege din Babilon, pe vremea când ea era o sclavă creștină. 
N-aș putea zice că îmi amintesc, dar o fi ceva. 

— Uluitor! am spus. Oare chelneriţele vorbesc într- 
adevăr chiar așa? 

— De unde să știu eu cum vorbesc chelneriţele? 

— Păi, ar fi vremea să știi. Prima oară când ţi-am 
cunoscut unchiul, era atunci când m-ai asmuţit să-l rog să 
te ajute, ca s-o iei de nevastă pe fata aceea Mabel, din 
ceainăria de pe Piccadilly. 

Bingo a tresărit violent. O strălucire sălbatică i s-a ivit în 
ochi. Și, înainte de a-mi da seama ce pregătește, mi-a tras 
o plesnitură înspăimântătoare peste pantalonii de vară, 
făcându-mă să sar ca un cerb tânăr. 

— Hei, fii atent! i-am spus. 

— Scuză-mă, a răspuns Bingo. Tulburarea. Mă simt 
transportat. Bertie, mi-ai dat o idee! (A așteptat să-mi 
termin masarea coapsei și iar a început:) Bertie, ai putea 
să-ți direcționezi memoria îndărăt, spre momentele acelea? 
Oare mai ţii minte planul acela grozav de subtil, pe care l- 
am pus la cale? Când i-am spus lui unchiu-meu că tu ești - 
cum naiba o cheamă? - vreau să spun femeia care a scris 
cărțile alea. 

Nu era o chestie pe care s-o pot uita. Afacerea, 
înfricoșătoare, era pur și simplu marcată cu fierul roșu în 
memoria mea. Pentru a-l face pe afurisitul lui de unchi să 
mă socotească prieten și să atârne de buzele mele, Bingo - 
dacă v-am mai povestit chestia asta vreodată, vă rog să mă 

opriţi - îi spusese, măgarul naibii, că eu aș fi autorul unui 
morman de romane siropoase, după care unchiul lui se 
dădea în vânt. Toată seria romanelor semnate Rosie M. 
Banks, dacă aţi auzit de ele. Zicea că eu le-aș fi scris de 
fapt, și că numele Rosie de pe copertă nu era decât un cum 
naiba îi spune de-al meu. Lordul Bittlesham, unchiul, 
înghiţise toată lingura fără pic de șovăială, iar de atunci 
mă trata cu un soi afurisit de imensă pietate. 

— Asta-i linia de atac! a spus Bingo. Aici e planul. Rosie 
M. Banks intră iarăși în acţiune! 

— Nu se mai poate, bătrâne. Regret, dar nu mai ţine. N- 
aș mai putea trece iarăși prin tot ce-am trecut. 

— Nici măcar de dragul meu? 

— Nici măcar pentru încă o duzină ca tine. 

— Nu mi-am închipuit vreodată, a spus Bingo cu 
mâhnire, să pot auzi cuvintele astea din gura lui Bertie 
Wooster! E 

— Ei bine, le-ai auzit acum! i-am zis eu. Indeasăţi-le bine 
sub pălărie! 

— Bertie, doar am fost colegi de școală! 

— Nu e vina mea. 

— Am fost prieteni vreme de cincisprezece ani. 

— Știu. Și o să am nevoie de tot restul vieții mele ca să- 
mi revin. 

— Bertie, bătrâne, a spus Bingo, trăgându-și scaunul mai 
aproape și începând să-mi frământe umărul, ascultă aici! 
Înţelege-mă. 

Și, firește, la naiba! după zece minute, îi îngăduisem 
nenorocitului să mă aducă unde voia. Așa mi se întâmplă 
mereu. Oricine vrea, mă convinge. Dacă m-aș afla într-o 
mânăstire de trapiști, unde n-ai voie să vorbești, sunt 
convins că imediat vreun maestru m-ar ademeni să comit 
cine știe ce idioțenie, contrară convingerilor mele, 
folosindu-se de alfabetul surdo-muţilor. 

— Ei, și ce vrei de la mine? l-am întrebat, dându-mi 
seama că lupta devenise inutilă. 

— Începe prin a-i trimite bătrânului un exemplar cu 
autograf, rezultatul ultimelor tale eforturi creatoare, cu 
vreo dedicație lingușitoare. Asta o să-l dea gata. Pe urmă 
apari în persoană și dezlănţui atacul final. 

— Şi care naiba este ultima mea carte? 

— Femeia care i-a sfidat pe toți, zise junele Bingo. Toată 
ziua, numai peste ea nimeresc. Vitrinele și rafturile nu mai 
poartă altceva. Judecând după copertă, îmi pare o carte cu 
a cărei scriere s-ar mândri oricare cetăţean. Desigur, o să 
vrea s-o discute cu tine. 

— Aha! am răspuns eu înveselindu-mă. Atunci, s-a zis cu 
planul, nu-i așa? Căci habar n-am ce-i în păcătoasa aceea 
de carte. 

— Firește, o să trebuiască s-o citești. 

— S-o citesc? Ia ascultă... 

— Bertie, am fost colegi de școală! 

— Bine, fie, bine, bine, am spus. 

— Ştiam că pot să mă bizui pe tine. Ai o inimă de aur. 
Jeeves, spuse Bingo în vreme ce credinciosul slujitor își 
făcea drum înăuntru, domnul Wooster are o inimă de aur. 

— Prea bine, domnule, zise Jeeves. 


Abia de pot suporta o luptă săptămânală cu vreo revistă 
de sport și o scufundare ocazională într-un catalog de 
mode, așa că nu-s eu omul care să citească, iar când am 
abordat Femeia - lua-o-ar dracu! - care i-a sfidat pe toți, 
suferințele mele au devenit de-a dreptul înspăimântătoare. 
Dar, în cele din urmă, am izbutit să răzbesc până în final, și 
asta la ţanc, căci n-am ajuns bine la pasajul unde buzele lor 
s-au unit într-o sărutare lungă și înceată, unde totul era 
liniștit, afară de ușorul oftat al brizei printre gardenii, că 
imediat un comisionar mi-a adus o notă de la bătrânul 
Bittlesham, invitându-mă să mă reped până la el să luăm 
masa împreună. 

L-am găsit pe bătrânul băiat într-o dispoziţie pe care n-o 
pot descrie decât prin cuvântul topit. Avea pe măsuţa de 

lângă el un exemplar al cărții, și mereu o frunzărea, în 
intervalele explorării și a celorlalte feluri. 

— Domnule Wooster, a spus el înghițind o halcă de 
păstrăv, vreau să te felicit. Vreau să-ți mulțumesc. Mergi 
din bine în și mai bine! Am citit Totul pentru dragoste, am 
citit O simplă ucenică, iar Zăpăcita Myrtle o știu pe 
dinafară. Dar asta... asta e tot ce-ai scris mai curajos și mai 
frumos. Îţi rupe corzile inimii. 

— Da? 

— Absolut că da! De când ai avut amabilitatea de a-mi 
trimite volumul - vreau să-ți mai mulțumesc o dată pentru 
dedicaţia fermecătoare - l-am citit de trei ori la rând și 
cred că mă pot socoti, după lectura acestei cărţi, un om 
mai bun, mai blând, mai profund. Sunt plin de caritate 
umană și compasiune faţă de semenii mei. 

— Nu zău? 

— Absolut că da. 

— Faţă de toţi semenii? 

— Faţă de toţi semenii. 

— Chiar şi față de tânărul Bingo? am întrebat, 
supunându-l la o încercare un pic cam prea dură. 

— Nepotul meu? Richard? (A rămas oleacă gânditor, dar 
a suportat lovitura bărbătește, n-a încercat să fenteze.) Da, 
chiar și față de Richard. Adică... vreau să spun... poate... 
da, chiar și față de Richard. 

— Asta-i bine, căci doream să vă vorbesc despre el. Ştiţi, 
o duce cam greu. 

— Se află în situaţii de strâmtorare? 

— Sugrumare. Şi bine i-ar mai prinde sprijinul acela 
trimestrial, dacă v-aţi deschide putintel... hm... sufletul... 

A rămas meditativ și a trebuit să lichideze o feliuță de 
bibilică până a căpătat putere să răspundă. Se juca ușurel 
cu cartea, iar aceasta s-a deschis la pagina două sute 
cincisprezece. Nu-mi aminteam ce scria la pagina două 
sute cincisprezece, dar trebuie să fi fost ceva destul de 
sfâșietor, căci expresia feţei lui s-a schimbat și m-a privit 

cu ochi înlăcrimaţi, ca și când ar fi luat prea mult muștar o 
dată cu ultima îmbucătură de slănină. N 

— Foarte bine, domnule Wooster, a spus el. Incă sub 
impresia lecturii adâncite a acestei nobile lucrări a 
dumitale, nu pot să-mi înăspresc inima. Richard își va avea 
alocaţia. 

— Un unchi și jumătate! am spus admirativ. 

Pe urmă mi-a venit în minte că expresia asta ar putea 
apărea, în cazul unui individ care cântărește mult peste 
suta de kile, putintel cam personală. Așa că m-am corectat: 

— Băiat bun, vreau să zic. O să-i luaţi o mare greutate de 
pe suflet. Știţi, vrea să se însoare. 

— Nu știam. Şi nu sunt sigur că aș aproba. Cine este 
domnișoara? 

— Păi să vedeţi, de fapt este o chelneriţă. 

A sărit în scaunul lui. 

— Nu mai spune, domnule Wooster! Asta este 
remarcabil. Este îmbucurător. Nu-l credeam în stare de 
atâta consecvență. Frumoasă trăsătură, pe care nici n-aş fi 
bănuit-o la el! Îmi amintesc clar că, atunci când am avut 
prima oară plăcerea de a sta de vorbă cu dumneata, acum 
vreo optsprezece luni, Richard era dornic de a se însura cu 
exact aceeași chelneriță. 

A trebuit să-i deșert săculeţul la picioare. 

— Să vedeţi, nu chiar absolut aceeași chelneriță. De 
fapt, o chelneriţă cu totul diferită. Dar totuși o chelneriţă, 
dacă mă-nţelegeţi. 

Luminița de unchi binevoitor s-a stins din ochii 
bătrânului. A 

— Hm! a spus el pe un ton cam dubios. Îmi închipuisem 
că Richard a manifestat consecvenţa aceea atât de rară la 
tinerii moderni. Trebuie... trebuie să mă mai gândesc. 

A rămas așa, că se mai gândește, și i-am dat lui Bingo 
raportul. 

— Alocaţia în regulă. Binecuvântarea unchiului puţintel 
șubredă. 

— Refuză să dea semnalul pentru clopotele de nuntă? 

— A rămas să se mai gândească. Dacă aș lucra la cursele 
de cai ca bookmaker, mi s-ar părea cinstit să-ţi ofer o sută 
contra opt, că n-o să fie de acord. 

— Înseamnă că nu l-ai luat cum trebuia. Am știut eu de 
la început că o să încurci totul! 

Așa a zis tânărul Bingo, iar spusele lui, având în vedere 
câte pătimisem de dragul lui, mi s-au părut mai tăioase 
decât colții unui șarpe. 

— E penibil, a adăugat tânărul Bingo. E infernal de 
penibil. Nu pot să-ți spun pe moment toate amănuntele, 
însă... da, tare penibil mai e! 

S-a servit absent cu un pumn din trabucurile mele, și s-a 
dus. 


Nu l-am mai văzut trei zile. La începutul după-amiezii, în 
ziua a treia, a năvălit cu o floare la butonieră și un zâmbet 
fericit pe obraz, parcă lovit cu leuca. 

— Bună, Bertie! 

— Să-mi trăiești, buruiană bătrână! Unde mi-ai tot 
umblat? 

— E, ici-colo. Ce zici ce vreme splendidă? 

— Nu e rea. 

— Văd că iar au coborât acţiunile la bursă. 

— Nu zău? 

— Ştiri proaste de la minele sileziene. 

— Ei, fir-ar să fie! 

S-a plimbat oleacă prin cameră, fără nici un rost, 
bolborosind în răstimpuri. Părea ţăcănit. 

— Ia stai, Bertie, aha, da, a zis el deodată, mi-am adus 
aminte ce tot voiam să-ţi spun de când am intrat. M-am 
căsătorit. 

M-am uitat bine la el. Floarea de la butonieră. Privirea 
năucă. Da, avea toate simptomele; și, totuși, părea de 
necrezut. Chestia e că văzusem prea multe din afacerile 
sentimentale ale lui Bingo, fiecare iubire nouă repezindu- 

se înainte cu un salt de leu și căzând fleșcăită înainte de 
jumătatea drumului; pesemne nu mai puteam crede că 
acum a dus-o până la capăt. 

— Căsătorit! 

— Da. Azi dimineaţă, la un ofițer al stării civile din 
Holborn. Am picat aici de-a dreptul de la prânzul de nuntă. 

M-am ridicat din scaun. Agil și atent. Expert. Mi se 
părea că problema se cere puricată în toate aspectele ei. 

— Stai să ne lămurim, i-am spus. Eşti cu adevărat 
însurat? 

— Da. 

— Cu aceeași fată? Cea pe care o iubeai alaltăieri? 

— Ce vrei să spui? 

— Mă rog, te cunoşti mai bine ca mine. la zi, și ce te-a 
determinat să comiti acest act necugetat? 

— Aș vrea să nu vorbești în stilul ăsta împuţit! Am luat-o 
de nevastă pentru că o iubesc al dracului de tare! Cea mai 
dulce copilă (zise tânărul Bingo) din întreaga lume! 

— Dacă spui tu, așa o fi, pe naiba, absolut sigur! Dar te- 
ai întrebat ce-o să spună unchiul tău? Ultima oară când l- 
am văzut, nu părea dispus să împrăștie confeti. 

— Bertie, zise Bingo, o să fiu sincer cu tine. Copila mai 
curând m-a lăsat pe mine să decid, dacă înţelegi situaţia. I- 
am spus care e părerea unchiului meu, iar ea a răspuns că 
atunci trebuie să ne despărţțim, afară de cazul că o iubesc 
destul pentru a avea curajul să înfrunt mânia bătrânului și 
s-o iau de nevastă imediat. Așa că n-am avut de ales. Mi- 
am pus o floare la butonieră și m-am prezentat la primărie. 

— Şi ce ai de gând să faci acuma? 

— Păi, am plănuit totul! După ce-l vezi pe unchiu-meu și- 
i dai vestea... 

— Cum? 

— După ce... 

— Nu cumva spui c-ai de gând să mă târăști și în 
afacerea asta? 

M-a privit ca Greta Garbo când iese din leșin. 

— Oare cel ce mi-a vorbit era Bertie Wooster? a întrebat 
el plin de durere. 

— Ba bine că nu! 

— Bertie, bătrâne, a început Bingo, periindu-mă și 
bătându-mă ici și colo, adu-ţi aminte: am fost co... 

— Uf, bine, bine! 

— O dată om! Ştiam că pot să mă bizui pe tine! Copila ne 
așteaptă jos în hol. O luăm cu noi și ne repezim imediat la 
unchiul meu! 


O mai văzusem pe mireasă doar în echipamentul ei de 
chelneriță, și mă aşteptam mai curând ca în ziua nunţii să 
se arunce după o toaletă zglobie, ceva în genul stofelor 
înflorate pentru tapisat scaune. Prima licărire de speranţă 
de la începutul acestei afaceri sumbre, a fost când am 
văzut că fata, în loc să fie ticsită cu catifele, miresme și 
pălărie gemând sub fructe pârguite, era îmbrăcată cu un 
gust îndrăcit. Liniște. Nimic ţipător. Ca aspect, părea 
aterizată din nobilimea cartierului Berkeley. 

— Draga mea, a spus Bingo, dumnealui este vechiul meu 
amic Bertie Wooster. Am fost colegi de școală, nu-i așa, 
Bertie? 

— Am fost! am zis eu. Încântat de cunoștință. Parcă - nu? 
- parcă ne-am văzut deunăzi, la prânz, nu? 

— O, da. Imi pare bine. 

— Unchiul meu, a explicat Bingo, ciugulește blând din 
palma lui Bertie. Tot ce-i spune Bertie, crede. Așa că Bertie 
merge cu noi, să urnească lucrurile și, într-un fel, să ne 
paveze drumul. Hei, taxi! 

Pe drum, nu am vorbit prea mult. Oarecare tensiune. M- 
am bucurat când taxiul s-a oprit la coliba bătrânului 
Bittlesham și când ne-am dat jos. I-am lăsat în hol pe Bingo 
și pe ne vastă-sa, am luat-o în sus, spre salon, iar 
majordomul s-a cărat să-l descopere pe bătrânul șef de 
trib. 

În timp ce dădeam târcoale încăperii, așteptându-l, 
ochiul mi-a căzut fără voie pe pacostea aceea de Femeia 
care i-a sfidat pe toți, zăcând pe o măsuţă. Era deschisă la 
pagina două sute cincisprezece, iar un pasaj subliniat din 
belșug cu creionul a sărit în întâmpinarea privirii mele. Şi 
cum l-am citit, mi-am dat seama că aici se afla muștarul 
care-ţi dă lacrimi în ochi, aici era cheia succesului meu 
diplomatic. 

Iată și pasajul: 


— Ce poate precumpăni (ochii frumoasei Millicent 
fulgerau în timp ce-l înfrunta pe bătrânul țeapăn) ce poate 
precumpăni asupra unei iubiri curate și atotmistuitoare? 
Nici principatele și nici puterile, stimate lord, nici 
opreliștile meschine ale paznicilor și părinților. Il iubesc 
pe fiul dumneavoastră, lord Windermere, și nimic nu ne 
poate despărți. De la începutul lumii, așa ne-a fost hărăzit, 
să ne iubim, iar cine sunteți dumneavoastră, să vă opuneți 
decretelor Destinului? 5 

LORDUL O PRIVI SARCASTIC, PE SUB TUFA DEASA A 
SPRÂNCENELOR. 

— HÎNH! ZISE EL. 


N-am mai apucat să-mi împrospătez memoria cu ce a 
răspuns Millicent la remarca asta; uşa s-a deschis, şi 
bătrânul Bittlesham s-a rostogolit înăuntru, numai 
zâmbete, ca de obicei. 

— Ce plăcere, dragă domnule Wooster, ce plăcere! Dar 
te rog, ia loc! Cu ce-ţi pot fi de folos? 

— Păi, de fapt, sunt mai mult sau mai puțin un soi de 
bătrân ambasador voios, pe moment. Reprezentantul 
tânărului Bingo, știți. 

Jovialitatea lui s-a dezumflat oleacă dar, de vreme ce 
încă nu mă aruncase afară din casă, m-am gândit să profit 
de avantaj. 

— Felul cum am privit eu totdeauna problema, i-am zis, 
este că-i al naibii de greu să se găsească ceva care poate 

precumpăni asupra unei iubiri curate și atotmistuitoare. 
Vreau să spun, se poate găsi ceva mai tare? Eu unul mă 
îndoiesc. 

Ochii mei nu fulgerau chiar când l-am înfruntat pe 
bătrânul ţeapăn, dar am izbutit să-mi agit sprâncenele. El 
a pufăit un pic, părând bănuitor. 

— Am discutat despre asta în cursul ultimei noastre 
întâlniri, domnule Wooster. Și, cu ocazia asta... 

— Da, însă de atunci s-au ivit întorsături noi. În esenţă, 
am spus eu hotărându-mă să trec la ordinea de zi, azi 
dimineaţă tânărul Bingo a luat-o peste arătură, a găsit un 
jug și s-a apucat să și-l pună pe gât. 

— Doamne Dumnezeule! și bătrânul flăcău a sărit în 
picioare, cu gura larg deschisă. Ce? Care arătură? Ce jug? 

Mi-am dat seama că nu era chiar pe fază. 

— M-am exprimat metaforic, l-am lămurit eu, dacă se 
poate spune astfel. Vreau să spun că s-a căsătorit. 

— Căsătorit! 

— Înjugaţi la bine și la rău! Sper că nu sunteţi prea 
zguduiţi. Știţi, sânge tânăr. Două inimioare îndrăgostite, și 
așa mai departe. 

Gâfâia într-un stil un pic cam agonizant. 

— Sunt profund supărat de vestea dumitale. Con... 
consider că am fost... hîhm... sfidat. Da, sfidat! 

— Dar cine sunteţi dumneavoastră, să vă opuneţi 
decretelor Destinului? am spus eu uitându-mă cu coada 
ochiului la volumul-memento. 

— Ăăă? 

— Vedeţi, dragostea lor era predestinată. De la începutul 
lumii, știți. 

Mă văd nevoit să vă mărturisesc că de-ar fi spus „Hînh 
la acest punct al dialogului, m-ar fi încuiat. Din fericire, 
replica nu i-a venit în minte. S-a lăsat o tăcere în cursul 
căreia lordul păru să cugete un pic. Apoi, ochii i-au căzut 
asupra cărții și a avut un fel de tresărire. 


Ud 
! 

— Dar, domnule Wooster, așa să mă ajute Dumnezeu, 
dumneata mi-ai vorbit în citate! 

— Mai mult sau mai puţin! 

— Vedeam eu că vorbele îmi sună cunoscute, dar nu-mi 
dădeam seama de ce. 

Întreaga lui înfățișare s-a schimbat și a izbutit să scoată 
un fel de chicotit revărsat în gargară. 

— Vai de mine, mi-ai dibuit punctele slabe. 

A luat cartea și a rămas scufundat în ea vreme 
îndelungată. Începusem să cred că a uitat de mine. După 
un timp, totuși, a pus cartea la locul ei și și-a șters ochii. 

— Ei, bine, a spus el. 

Mi-am târșâit picioarele mai aproape de el, și am sperat. 

— Ei, bine, a spus el iarăși. Eu nu trebuie să fiu ca lordul 
Windermere, nu-i așa că nu trebuie, domnule Wooster? Ia 
spune-mi, l-ai portretizat pe omul acela trufaș după vreun 
model de viaţă? 

— O, nu. Doar mi l-am imaginat și l-am trântit pe hârtie, 
așa, știți... 

— Geniu! murmură bătrânul Bittlesham. Zi-i geniu și 
gata! Oricum, domnule Wooster, m-ai câștigat de partea 
dumitale. Într-adevăr, cum bine ai spus, cine sunt eu să mă 
opun decretelor Destinului? Îi voi scrie lui Richard în seara 
asta și îl voi informa că îmi dau consimțământul la 
căsătoria lui. 

— Puteţi să-i strecuraţi personal vestea asta bună, i-am 
spus. Așteaptă jos, cu nevastă cu tot. Mă reped jos și-i 
expediez sus. Salve și mari mulțumiri. Bingo o să se simtă 
ca nou născut! 

Am zbughit-o din odaie și m-am dus jos. Bingo și doamna 
stăteau pe niște scaune ca pacienţii în sala de așteptare a 
dentistului. 

— Ei? întrebă Bingo nerăbdător. 

— Tot programul îndeplinit, în afara strângerii finale de 
mână, i-am răspuns bătrânului bărzăun, bătându-l pe 
spinare. Suie repede la atac și aveţi-vă ca fraţii! Puișorilor, 

v-am salutat. Știți unde mă găsiţi, la nevoie. Vă urez multă 
fericire și toate năzbâtiile care se urează de obicei! 

Și am întins-o, să nu mă-ncurce cu gudurările lor de 
mulțumire. 

Niciodată nu poţi fi sigur, pe lumea asta. Dacă am simţit 
însă vreodată că am terminat ceva, că am realizat ceva și 
că mi-am meritat odihna nopţii, asta a fost atunci când m- 
am întors acasă, mi-am întins picioarele în faţa căminului 
și am început să sorb din ceaiul adus de Jeeves. Călit la 
surprizele și întorsăturile vieţii, obișnuit să-i văd pe toţi 
tărâie-brâu cum se dezlănţuie pe ultimul tur de pistă și 
sprintează fără să ajungă nicăieri, mă gândeam că totuși 
tânărul Bingo, oricât s-ar pripi acum și orice iniţiativă ar 
lua, nu mai poate rata combinaţia. Tot ce avea de făcut, 
atunci când îl lăsasem în Pounoeby Gardens la unchiu-său, 
era să urce scările cu doamna lui și să recepţioneze 
binecuvântarea. Eram atât de convins de asta, încât, o 
jumătate de oră mai târziu, când a irupt în galop peste 
covorul meu din salon, am crezut că nu vrea decât să-mi 
mulțumească cu glasul frânt de emoție și să-mi repete ce 
băiat bun am fost. M-am mulţumit să surâd larg și 
binevoitor în direcţia ciudatei făpturi, pregătindu-mă să-i 
ofer o ţigară, când am observat că părea cam bântuit. De 
fapt, ca să spun tot adevărul, arăta ca și când un obiect 
masiv și contondent l-ar fi lovit în plexul solar. 

— Sufleţelule, i-am spus, ce e, bătrâne, ce s-a întâmplat? 

Bingo făcea prin odaie un fel de salturi de la trambulină. 

— O să fiu CALM! spunea el lovind câte o masă care se 
întâmpla să-i iasă în cale. Calm, fir-ar a dracului de calm! 
și a răsturnat un scaun. 

— Să nu-mi spui că s-a întâmplat ceva rău. 

Bingo a scos un fel de chelălăit cavernos și sinistru. 

— Ceva rău? Numai cele mai păcătoase și mai împuţite 
chestii care ar fi putut să iasă rău, toate laolaltă! Ce crezi 
că s-a întâmplat după plecarea ta? Îţi amintești de cartea 


139 


aceea nemernică pe care te-ai tot încăpățânat să i-o trimiţi 
unchiului meu? 

Nu erau chiar termenii în care aș fi formulat eu faptul, 
dar am văzut că bietul meu iepuraș era răscolit dintr-o 
cauză sau alta, așa că n-am mai stat după rectificări. 

— Femeia care i-a sfidat pe toți? l-am întrebat. Ne-a 
prins al naibii de bine. Citind mereu bucățele din ea, am 
izbutit să-l întorc pe moșu. 

— Ei bine, nu ne-a mai prins atât de bine când am intrat 
în cameră. Zăcea pe masă și, după ce ne-am pornit să 
sporovăim puţintel și totul începea să meargă bine, dulcea 
copilă a văzut cartea. „O, aţi citit cartea asta, lord 
Bittlesham?” l-a întrebat ea. „De trei ori până acum”, a 
răspuns unchiu-meu. „Vai, sunt atât de bucuroasă”, a zis 
ea. „Dar de ce? Sunteţi și dumneavoastră o admiratoare a 
lui Rosie M. Banks?" a întrebat bătrânul flăcău, cu gura 
până la urechi. „Nu - zice dulcea copilă - eu sunt Rosie M. 
Banks!” 

— Oh, Sfântă Fecioară! Nu zău, chiar așa? 

— Da. 

— Păi cum să fie ea? Vreau să spun, la naiba, abia 
deunăzi trântea pe masă farfuriile cu mâncare, la clubul 
Senior Liberal. 

Bingo i-a tras canapelei o lovitură crâncenă. 

— A luat slujba asta ca să strângă material pentru o 
carte pe care o scrie acum: Mervyn Keene, membru al 
clubului. 

— Ar fi trebuit să-ţi spună! 

— A fost atât de încântată când a aflat că o iubesc 
pentru ea însăși, în ciuda situaţiei ei modeste, încât a luat 
apă în gură. Își propunea să-mi dezvăluie taina mai târziu, 
așa mi-a zis. 

— Ei, şi ce s-a întâmplat? 

— A fost o scenă afurisit de dureroasă. Pe moșu era să-l 
lovească damblaua. A strigat la ea că este o impostoare. S- 
au pornit amândoi să vorbească în același timp, pe glasul 

lor cel mai ridicat, și înfruntarea nu s-a încheiat decât 
atunci când copila a plecat vâjâind, la editorii ei, să 
culeagă șpalturi și dovezi, în vederea scuzelor scrise pe 
care i le pretinde bătrânului flăcău. Ce altceva o să se mai 
întâmple, nu știu. Afară de faptul că unchiu-meu o să dea 
în clocot când o să afle cum a fost dus de nas; o să se mai 
ivească o grămadă de buclucuri când dulcea copilă o să 
descopere că am mai folosit găselnița cu Rosie M. Banks și 
atunci când am vrut să mă însor cu alta. Ştii, una din 
chestiile ce-au atras-o spre mine era faptul că până atunci 
nu fusesem îndrăgostit niciodată. 

— I-ai spus tu asta? 

— Da! 

— Uluitor! 

— Mă rog, nu fusesem... nu chiar îndrăgostit de tot. E o 
deosebire ca de la cer la pământ între... In sfârșit, nu de 
asta-i vorba. Ce mă fac acum? Asta-i întrebarea. 

— Nu știu. 

— Mulţumesc, spuse tânărul Bingo. Asta zic și eu ajutor. 


În dimineaţa următoare, m-a chemat la telefon taman 
când apucasem să-mi strecor în organism slănina cu ouă - 
pe scurt, acel unic moment al zilei când un flăcău își 
dorește să mediteze asupra vieţii absolut netulburat. 

— Bertie! 

— Bună. 

— Afacerea se încinge. 

— Ce s-a mai întâmplat? 

— Unchiu-meu s-a uitat peste șpalturile copilei și s-a 
convins că-i așa cum spune ea. Adineauri, am petrecut la 
telefon cu el cinci minute sălbatice. Spunea că tu și cu 
mine ne-am bătut joc de el; abia putea să mai vorbească, 
așa îl sugruma furia. Totuși, a izbutit la urmă să pronunţe 
cuvintele prin care mă anunţa că alocaţia mea e iarăși în 
aer. 

— Îmi pare rău. 

— Nu-ţi irosi minutele cu păreri de rău pentru mine, că 
intri în criză de timp, a spus tânărul Bingo cu o intonaţie 
funebră. Din clipă în clipă, o să pice la tine să-ţi ceară în 
persoană explicaţii. 

— Sfinte Doamne! 

— Şi dulcea copilă te va căuta, pentru a-ţi cere în 
persoană explicaţii. 

— Doamne Dumnezeule! 

— Voi urmări cariera ta viitoare cu wun interes 
considerabil, a spus tânărul Bingo. 

Am zbierat după Jeeves. 

— Jeeves! 

— Domnul doreşte? 

— Sunt în pom. 

— Într-adevăr, domnule? 

I-am schițat scenariul, să aibă și el o idee. 

— Ce sfat mi-ai da? 

— Cred că, în locul dumneavoastră, domnule, aș accepta 
imediat invitaţia domnului Pitt-Waley. Dacă vă amintiţi, v-a 
invitat la vânătoare, săptămâna asta în Norfolk. 

— Chiar așa! Pe Jupiter, Jeeves, întotdeauna ai dreptate. 
Să fii la gară cu bagajele, pentru primul tren de azi după- 
masă. Până atunci, mă strecor la club și mă pitesc acolo. 

— Domnul va avea oare nevoie să-l însoțesc în cursul 
vizitei din Norfolk? 

— Vrei să vii și tu? 

— Dacă domnul îmi îngăduie o sugestie, socot că ar fi 
mai bine dacă aș rămâne aici și aș păstra contactul cu 
domnul Little. Poate că nimeresc cumva peste vreo metodă 
de a pacifica diferitele tabere, domnule. 

— Dă-i înainte! Dar să știi că, dacă reușești, ești o 
adevărată minune! 

Nu m-am distrat prea grozav în Norfolk. Ploua mai toată 
vremea și, când nu ploua, eram atât de-al naibii de nervos, 
că tresăream din te miri ce și nu nimeream nici o ţintă. Pe 
la sfârșitul săptămânii, n-am mai putut să rabd. Prea 

păcătoasă absurditate: adică să fiu eu mazilit într-un fund 
de ţară, la mile și mile depărtare, numai că unchiul și 
nevasta lui Bingo voiau să schimbe câteva cuvinte cu 
mine?! M-am hotărât să irup la faţa locului și să apuc calea 
cea aspră și bărbătească, lăsându-mă la fund în 
apartamentul meu și instruindu-l pe Jeeves să spună oricui 
că nu-s acasă. 

I-am trimis lui Jeeves o telegramă cum că sosesc, iar 
când am ajuns în oraș, m-am dus glonţ mai întâi la locuința 
lui Bingo. Voiam să pun mâna pe ultima hartă a poziţiilor 
frontului. Dar, pare-se, omul meu nu era acasă. Am sunat 
de mai multe ori, dar nu s-a întâmplat nimic, și eram pe 
cale s-o întind, când am auzit pași înăuntru; ușa s-a 
deschis. N-a fost unul din cele mai fericite momente ale 
carierei mele, când m-am pomenit zgâindu-mă la faţa 
globulară a lordului Bittlesham. 

— Ah, oh... bună! am zis. 

Şi s-a lăsat o mică pauză. De fapt, nu prea știu ce mă 
așteptam să facă bătrânul la prima ocazie când voi avea 
ghinionul să dau de el, dar aveam așa, un fel de idee 
generală, cum că va adopta o culoare purpurie de toată 
frumuseţea și că, imediat, se va dezlănțui în căutarea 
pipotei mele. Atitudinea lui m-a izbit deci, ca fiind oarecum 
stranie, când s-a mulțumit să zâmbească galben. Părea un 
fel de surâs îngheţat; ochii i se cam scuturau în orbite și a 
înghiţit în sec, o dată sau de două ori. 

— Ăă...a spus el. 

Mă așteptam să continue, dar după toate semnele asta 
era totul. 

— Bingo e pe-aici? am întrebat, după o pauză mai 
curând penibilă. 

A dat din cap că nu și a încercat iar să surâdă. Și pe 
urmă, subit, tocmai când izvorul conversaţiei începuse să 
sece cu totul, dracu să mă ia dacă n-a făcut un soi de 
săritură strâmbă, îndărăt în apartament, și pac cu ușa 
după el! 

De neînțeles. Dar, de vreme ce convorbirea, câtă fusese, 
părea să se fi terminat, m-am gândit că ar fi bine să-mi 
îndrept pânzele în altă direcţie. Tocmai coboram scara 
când am dat de tânărul Bingo, care asalta câte trei trepte o 
dată. 

— Bună, Bertie! De unde-ai răsărit? Te credeam plecat 
din oraș. 

— M-am întors. Am trecut pe la tine, să știu unde a mai 
ajuns linia frontului. 

— Cum adică? 

— Păi, toată afacerea, doar știi! 

— A, chestia aia? a spus tânărul Bingo cu nepăsare. S-a 
lămurit de mult. Porumbelul păcii își fâlfâie aripile 
pretutindeni. Toate sunt cum nu se poate mai bine. Le-a 
lămurit Jeeves pe toate. Omul ăsta e o minune, Bertie, și 
am spus-o întotdeauna. A aranjat toate afacerea într-o 
jumătate de minut, cu una din ideile alea ale lui pline de 
strălucire. 

— Bravo, sunt entuziasmat! 

— Am știut că o să-ţi facă plăcere. 

— Te felicit. 

— Mulţumesc. 

— Şi ce idee a avut Jeeves? Mi-am bătut și eu capul, dar 
afacerea era atât de păcătoasă, că nu puteam găsi nimic. 

— A, Jeeves a luat situaţia în mână și a netezit-o toată 
într-o secundă. Unchiu-meu și mititica sunt acum prieteni 
la cataramă. Flecăresc amândoi ore întregi despre 
literatură și toate alea. Moșu vine mereu pe la noi, să mai 
tragă o șuetă. 

Mi-am adus aminte. 

— Şi acum e la voi, i-am zis. la spune, Bingo, cum se 
simte unchiu-tău zilele astea? 

— Cum să se simtă? Ca de obicei. Ce vrei să spui? 

— Vreau adică să te întreb dacă nu cumva se resimte de 
pe urma tensiunii prin care a trecut. Ce zici? Adineauri, 
comportarea lui părea mai curând ciudată. 

— Cum, te-ai văzut cu el? 

— Când am sunat, mi-a deschis ușa. Şi pe urmă, după ce 
a încremenit oleacă holbându-se la mine, deodată mi-a 
trântit ușa-n nas. M-a cam intrigat, dacă mă-nţelegi. Adică, 
aș fi înţeles dacă mă lua în primire și așa mai departe, dar, 
la naiba, omul părea pur și simplu îngrozit. 

Tânărul Bingo a scos niște hohote de râs eliberate de 
orice urmă de grijă. 

— Lasă, lasă, e-n regulă, a spus el. Am uitat să-ţi spun. 
Voisem mereu să-ţi scriu, să te previn, dar am tot amânat. 
E convins, în ce te privește, că ești dement. 

— Că...?! 

— Da. Asta era ideea lui Jeeves. Rezolva dintr-o dată 
toată problema, admirabil. Mi-a sugerat să-i spun unchiului 
meu că acţionasem cu perfectă bună credinţă atunci când i 
te-am prezentat drept Rosie M. Banks; că auzisem asta în 
repetate rânduri din gura ta și că nu vedeam de ce nu te-aș 
crede. Ideea era că ești o victimă a halucinațţilor, și în 
general ţăcănit. Și pe urmă am pus mâna pe sir Roderick 
Glossop - îl știi, bătrânul flăcău pe al cărui băiat l-ai 
îmbrâncit o dată în lac - și ni s-a alăturat și el, cu povestea 
aceea, cum trebuia să vină într-o zi la tine la masă și ţi-a 
găsit dormitorul ticsit de pisici și de pești, și cum i-ai 
șterpelit pălăria când treceai cu taxiul pe lângă mașina lui, 
și toate celelalte - le știi și tu. Rotunjea drăguţ întreaga 
istorie. Am spus-o și o s-o spun mereu: tu n-ai de făcut 
altceva decât să te bizui pe Jeeves, și Soarta e 
neputincioasă în faţa ta. 

Pot îndura multe, dar am și eu marginile mele. 

— Fir-ar a dracului, din cele mai ticăloase mostre de 
neobrăzare de care am auzit vreodată, asta de acum le... 

Bingo se uită la mine, mirat. 

— Nu cumva te deranjează? m-a întrebat el. 

— Deranjează? Când jumătate din Londra crede că mi-a 
sărit o doagă? Fir-ar să... 

— Bertie, interveni Bingo, mă surprinzi și mă rănești. 
Dacă aș fi visat că ai putea obiecta pentru un fleac de 
ajutor în favoarea unuia din care ţi-a fost prieten vreme de 
cincisprezece ani... 

— O fi, dar ia ascultă aici la mine...! 

— Ai uitat, zise tânărul Bingo, că am fost colegi de 
scoală? 


M-am năpustit spre casă, clocotind ca un cazan al 
iadului. De un lucru eram absolut sigur, și anume că între 
mine și Jeeves drumurile se despart. Un valet de vârf, mă 
rog, fără pereche în toată Londra, dar asta nu mă putea 
clinti din hotărârea mea. Am năvălit în apartament vâjâind 
ca un vânt de la răsărit - și uită-te, cutia de ţigări pregătită 
pe masa cea mică, și revistele săptămânii frumos aranjate 
pe masa cea mare, și papucii la îndemână, și fiecare 
afurisit de lucru așezat cu atâta nemernicie exact unde 
trebuie, dacă mă-nţelegeţi, că am început să mă liniștesc 
din primele două secunde. Era ca unul din momentele 
acelea dintr-o piesă de teatru, când tipul, gata să se afunde 
în crimă, aude accentele calde și blânde ale vechii melodii 
învăţate în braţele mamei. Îndulcit, adică. Ăsta e cuvântul, 
mă simțeam îndulcit. 

Și deodată, în pragul ușii s-a străfulgerat silueta 
încercatului meu Jeeves, în plină acţiune, cu o tăviţă 
doldora cu leacurile necesare, iar până și în privirile 
omului era ceva care... 

Dar nu m-am lăsat, mi-am călit inima și am trecut la 
atac. 

— Jeeves, am spus, tocmai m-am văzut cu domnul Little! 

— Într-adevăr, domnule? 

— Şi... hm... mi-a spus că l-ai ajutat. 

— M-am străduit pe cât am putut, domnule. Și sunt 
fericit să vă pot anunța că acum lucrurile par să se 
desfășoare lin. Domnul dorește whisky? 

— Mulţumesc. Aăă... Jeeves. 

— Poftiţi? 

— Altă dată să... 

— Poftiţi? 

— A, nimic. Destul sifon, Jeeves. 

— Prea bine domnule. 

A pornit-o să iasă din cameră. 

— Ascultă, Jeeves! 

— Poftiti. 

— Tin ca... adică... consider... vreau să spun... a, nimic. 

— Prea bine, domnule. Ţigările se află acolo, domnule. 
Masa de seară va fi servită la opt fără un sfert precis, afară 
de cazul că doriţi să cinaţi în oraș. 

— Nu. O să mănânc acasă. 

— Am înţeles, domnule. 

— Jeeves! 

— Poftiti. 

— A, nimic. 

— Prea bine, domnule, a zis Jeeves. 

— Jeeves, i-am spus într-o după-masă când, întorcându- 
mă de la club, îl căutasem prin casă, nu vreau să te 
întrerup din lucru. 

— Nu, domnule? 

— Nu, dar aș vrea să schimb un cuvânt cu tine. 

— Vă ascult, domnule. 

Tocmai împachetase strict necesarul woosterian, îl 
pusese în vechea valiză de luptă, în vederea apropiatei 
noastre deplasări la mare, iar acum se ridicase respectuos 
și stătea în faţa mea, mustind de zel. 

— Jeeves, i-am spus, s-a ivit o situaţie oarecum 
neplăcută în ce-l privește pe un amic de-al meu. 

— Într-adevăr, domnule? 

— Îl cunoști pe domnul Bullivant? 

— Da, domnule. 

— Ei bine, m-am abătut pe la clubul Trântorilor azi 
dimineaţă, să iau o îmbucătură, și l-am găsit într-un colţ 
întunecos al fumoarului: arăta ca ultimul trandafir al verii 
ce moare. Firește, am fost surprins. Doar știi ce băiat de 
viaţă este el, de obicei. Sufletul oricărei adunări. 

— Da, domnule. 

— Al oricărei petreceri, vreau să zic: o bucăţică bună. 

— Intocmai, domnule. 


13 SN Sa ; 
Titlul original „Fixing it for Freddie”, publicată prima dată în Canadian Home Journal, sept., 

— Ei bine, am făcut investigaţii, și mi-a spus că a avut o 
ceartă cu logodnica lui. Ai aflat că era logodit cu 
domnișoara Elizabeth Vickers? 

— Da, domnule. Îmi amintesc că am citit anunţul în 
Morning Post. 

— Ei bine, nu mai e logodit. Nu mi-a spus de unde a 
pornit cearta, dar fapt este că fata a rupt logodna. Nu-l 
lasă să se mai apropie de ea, refuză să răspundă la telefon 
și îi returnează scrisorile, nedeschise. 

— Foarte consumant, domnule. 

— Jeeves, ar trebui să facem ceva. Dar ce? 

— E întrucâtva greu de făcut o sugestie, domnule. 

— Păi, până una-alta, o să-l iau cu mine la Marvis Bay. 
Tipii ăștia, care au fost puși pe liber de femeia visurilor lor, 
sunt pentru mine un fenomen cunoscut. Nimic nu 
valorează cât o schimbare de decor. 

— E mult adevăr în ceea ce spuneţi, domnule. 

— Da. Asta e, schimbare completă de decor! Am auzit de 
un caz. Fata îl refuzase. Omul a plecat în străinătate. După 
două luni, fata i-a telegrafiat: „Vino îndărăt. Muriel”. Omul 
a început să scrie răspunsul. Deodată, și-a dat seama că 
nu-și mai poate reaminti numele de familie al fetei; așa că 
nu i-a mai răspuns niciodată și a trăit fericit până la adânci 
bătrâneţi. S-ar putea, Jeeves, ca și Freddie Bullivant, după 
ce dă cu nasul de golful Marvis pe câteva săptămâni, să 
uite. 

— Tot ce se poate, domnule. 

— Şi, dacă nu uită, e foarte probabil că tu, înviorat de 
aerul mării și de hrana simplă și sănătoasă, vei fi străbătut 
de o undă cerebrală: o să-ţi vină în minte vreun plan de a-i 
reuni iar pe sărmanii rătăciţi. 

— O să mă străduiesc, domnule. 

— Eram sigur, Jeeves, eram sigur. Nu uita să pui în 
valiză ciorapi din belșug. 

— Nu voi uita, domnule. 

— Şi tricourile de tenis să nu fie numai câteva. 

— Prea bine, domnule. 

L-am lăsat la împachetatul lui, și după câteva zile am 
pornit-o spre Marvis Bay, unde îmi reţinusem o vilă pentru 
iulie și august. 

Nu știu dacă știți cum e la Marvis Bay. E în Dorsetshire; 
și, deși nu-i locul pe care să-l numești cel mai amuzant cu 
putinţă, are calităţile lui. Ziua ţi-o petreci făcând baie și 
zăcând pe nisip, iar seara; cutreieri țărmul împreună cu 
ţânţarii. Pe la nouă seara, te freci cu unsoare pe răni și te 
duci în pat. Era o viaţă simplă, sănătoasă, și părea să i se 
potrivească de minune bietului Freddie. Cum se ridica luna 
și începea briza să ofteze prin copaci, nu mai puteai să-l 
smulgi pe Freddie de pe plajă nici cu frânghii. Devenise 
foarte popular printre țânțari, favoritul lor. Stăteau prin jur 
așteptându-l să iasă și, chiar când se mai plimbau pe acolo 
și alte persoane, ţânţarii erau în stare să le neglijeze, 
numai ca să se păstreze în formă pentru Freddie. 

Dar în timpul zilei îl găseam un pic cam împovărător, ca 
oaspete. Presupun că nu poţi să blamezi un cetăţean care 
are inima zdrobită, dar îmi trebuia o mare tărie sufletească 
pentru a rezista demonstrațiilor de jale și fărâmare totală 
pe care le dădea în primele zile ale micii noastre vacanțe. 
Când nu-și mesteca pipa și nu se încrunta la covor, stătea 
la pian, cântând „Ave Maria” cu un deget. Nu știa să cânte 
altceva decât „Ave Maria” și nu știa mult din ea. Oricât de 
ferm și încrezător și-ar fi început execuţia, undeva prin 
jurul celei de-a treia măsuri se ardea o siguranţă și trebuia 
să ia totul de la început. 

Intr-o dimineaţă, când m-am întors de la înot, o cânta ca 
de obicei: dar am avut impresia că extrage din execuţia lui 
o melancolie și mai hidoasă decât de obicei. Iar simţurile 
nu mă înșelaseră. 

— Bertie, a spus el pe o voce lugubră, derapând pe a 
doua pătrime dinspre stânga, imediat ce intri în măsura a 
doua, și producând un sunet cutremurător, ca bătaia unei 
cozi de pește în spasmele morții, am văzut-o. 

— Ai văzut-o? l-am întrebat. Adică, pe Elizabeth Vickers? 
Cum adică, ai văzut-o? Nu este aici. 

— Ba da, este. Cred că stă cu niște cunoștințe sau așa 
ceva. Mă dusesem la poștă, să întreb dacă nu-s scrisori 
pentru mine, și am întâlnit-o în prag. 

— Şi ce s-a întâmplat? 

— M-a retezat. 

A început iarăși „Ave Maria” și și-a poticnit degetul într- 
o șaisprezecime. 

— Bertie, n-ar fi trebuit niciodată să mă aduci aici. E mai 
bine să plec. 

— Să pleci? Prostii! E lucrul cel mai bun ce ţi se putea 
întâmpla! A dat norocul peste tine! Auzi, să fie aici! 
Înseamnă că totul e pregătit ca să intri în scenă cu toată 
puterea! 

— M-a retezat. 

— Fă-te că nu observi. Fii sportiv. Mai încearcă dracului 
o dată. 

— S-a uitat prin mine, parcă aș fi fost de sticlă. 

— Nu da importanţă. Insistă! O dată ce ai adus-o aici, ce- 
ți mai trebuie este s-o faci să-ţi mulțumească pe o voce 
timidă. Ce-ţi trebuie ţie... 

— Pentru ce să-mi mulţumească pe o voce timidă? 

M-am gândit o vreme. Neîndoios, pusese degetul pe 
nodul problemei. Câteva clipe am fost fără randament, ca 
să nu zic depășit. Apoi, am văzut scânteia. 

— Ce-ţi trebuie ţie, am spus, este să pândești ocazia de a 
o salva de la înec. 

— Nu știu să înot. 

Ăsta era Freddie Bullivant, din cap până-n picioare. Un 
om drăguţ într-o mie de feluri, dar de nici un folos, dacă 
mă-nţelegeți. 

A pus iarăși pianul în funcţie, și am întins-o repede la 
aer. 

Cutreieram acum plaja, și am început să reexaminez 
situaţia. Mi-ar fi plăcut să-l consult pe Jeeves, desigur, dar 

Jeeves dispăruse de dimineaţă. Era neîndoios că n-avea 
rost să te aștepți ca pe parcursul acestei crize Freddie să 
miște în propriul lui interes măcar un deget. Nu zic că 
dragul de Freddie n-are calităţi remarcabile. Ştie polo și 
am auzit vorbindu-se de el ca despre o viitoare speranţă la 
biliard. Dar încolo, n-ai putea să-l numești om 
întreprinzător. 

Fi, și ocoleam niște stânci, raționând cu oarecare 
încordare, când am văzut o rochie albastră - și uite fata în 
persoană. N-o mai întâlnisem niciodată, dar Freddie 
împrăștiase prin dormitor șaisprezece fotografii ale ei, și 
știam că nu poate fi vorba de o greșeală. Stătea pe nisip și 
ajuta un copilaș gras să clădească un castel. Pe un scaun 
apropiat se afla o matroană, citind un roman. Am auzit-o 
pe fată cum îi spunea „mătușă”. Așadar, punându-mi la 
treabă capacitatea de gândire, am dedus că plodul cel 
corpolent trebuie să fi fost vărul ei. M-a trecut ideea că, 
de-ar fi fost Freddie în locul meu, dată fiind situaţia, poate 
ar fi încercat să înjghebeze un sentiment pentru copil. Eu 
nu puteam. Nu cred să fi văzut vreodată un puști care să 
mă facă mai puţin sentimental. Era unul dintre copiii aceia 
rotunzi și umflaţi. 

După ce-și terminase castelul, părea plictisit de viaţă și a 
început să plângă. Fata, de parcă ar fi citit în el ca-ntr-o 
carte deschisă, l-a dus la o tarabă unde un tip vindea 
dulciuri. lar eu mi-am văzut de drum. 

Acum e acum. Cei care mă cunosc, pot depune mărturie 
că sunt un idiot. Mătușă-mea Agatha ar da și certificat. La 
fel, unchiul Percy și mulţi dintre cei mai apropiaţi de mine 
și mai - dacă vreţi neapărat să folosim expresia asta - 
dragi. Ei bine, să știți că nu mă supăr. De acord. Sunt, într- 
adevăr, un idiot. Dar ceea ce ţin să adaug - și vreau 
neapărat să subliniez asta cu maximum de putere - este că 
din când în când, tocmai când populaţia și-a pierdut orice 
nădejde de a vedea la mine cea mai slabă licărire de 
inteligență umană, ei bine, taman atunci se întâmplă să-mi 

vină ceea ce ar fi zadarnic să nu recunoașteţi că e o reală 
inspiraţie. Și tocmai asta s-a întâmplat acum. Hai să luăm 
douăsprezece capete, alese la discreţie dintre cele mai 
mari cunoscute de istorie: mă îndoiesc că ideea care mi-a 
venit acum, la întorsătura asta a lucrurilor, putea să treacă 
măcar printr-unul singur dintre aceste capete. Napoleon 
poate ar fi nimerit-o, dar pariez că lui Darwin, Shakespeare 
și Marc Aureliu nu le-ar fi venit nici într-o mie de ani. 

Mi-a venit pe drumul de întoarcere. Mă duceam îndărăt 
spre vilă de-a lungul țărmului, strunindu-mi sălbatic 
bătrâna cutiuţă, când l-am zărit pe puştiul cel umflat 
plesnind meditativ cu lopăţica o meduză rătăcită pe nisip. 
Fata nu era cu el. Mătușa nu era cu el. De fapt, nu se 
vedea nimeni prin jur. Iar soluţia întregului bucluc dintre 
Freddie și Elizabeth a lui m-a fulgerat brusc. 

Din cele observate înainte, era clar că fata ţine la puștiul 
ăsta și, oricum, era vărul ei, așa că mi-am zis: „Dacă 
pentru scurtă vreme, îl răpesc pe acest june de categorie 
grea; și dacă, atunci când fata a devenit îngrozitor de 
neliniștită, apare brusc dragul de Freddie ducând copilașul 
de mână și povestind cum l-a găsit cutreierând câmpiile și 
pur și simplu i-a salvat viaţa, recunoștinţa o să silească 
fata să lase supărarea și să revină la vechile sentimente.” 

Așa că l-am cules pe copil și am întins-o cu el. 

Freddie, dragul de el, la început a fost foarte lent în a 
sesiza laturile avantajoase ale ideii. Când am apărut la vilă 
cărând copilul și l-am descărcat în salon, Freddie n-a 
arătat nici o bucurie. Între timp, copilul începuse să zbiere, 
neavând o părere prea bună despre toată chestia, iar 
Freddie găsea asta cam obositor. 

— Ce dracu se petrece aici? a întrebat el, privindu-l pe 
micul vizitator cu o doză masivă de repulsie. 

Piciul a dezlănţuit un iad care făcea să se cutremure 
ferestrele, și mi-am dat seama că a sunat ceasul strategiei. 
M-am repezit la bucătărie și am înșfăcat un borcan cu 

miere. Era ideea cea mai bună. Mica făptură și-a sistat 
mugetele și a început să-și ungă obrazul cu marfa. 

— Ei? întrebă Freddie, când liniștea se restabilise. 

l-am explicat planul. După o perioadă, a început să-l 
înţeleagă. Privirea devorată de griji s-a mai luminat niţeluș 
și, pentru prima oară de la sosirea în Marvis Bay, a zâmbit 
aproape fericit. 

— Să știi, Bertie, că e ceva în asta! 

— Tot ce poate fi mai bun! 

— Cred că o să meargă, a spus Freddie. 

Și, dezlipind copilul de borcanul cu miere, l-a dus afară. 

— Cred că Elizabeth trebuie să fie pe undeva pe plajă, a 
spus el. 

Un soi de fericire liniștită m-a cotropit, dacă ăsta e 
cuvântul. Mi-era foarte drag bătrânul Freddie și mă 
bucuram la gândul că în scurtă vreme bafta și fata or să-i 
surâdă iarăși. Mă lăfăiam într-un șezlong pe verandă, 
fumând o pașnică ţigară, când de-a lungul drumului l-am 
văzut pe iubitul meu flăcău întorcându-se și - pe sufletul 
meu - copilul era tot cu el! 

— Ei, i-am spus. Ce, n-ai reușit s-o găsești? 

Abia atunci mi-am dat seama că Freddie arăta ca și când 
ar fi primit una la plex. 

— Da, am găsit-o, a răspuns el cu unul din hohotele 
acelea cavernoase și amare despre care citești în romane. 

— Şi atunci...? 

S-a scufundat într-un scaun și a gemut. 

— Asta nu este vărul ei, idiotule, a spus el. Nu-i este 
câtuși de puţin rudă - pur și simplu un copil întâlnit pe 
plajă. 

— Bine, dar îl ajuta să clădească un castel de nisip. 

— Că mult mă-ncălzește asta. E un copil perfect străin. 


Părerea mea era că, dacă o fată modernă stă mereu să 
construiască palate de nisip cu copii pe care nu-i cunoaște 
decât de cinci minute și care nici nu i-au fost prezentaţi ca 

lumea, atunci trebuie să fie perfect adevărat tot ce s-a 
scris despre ea. Dezmăţată mi se pare cuvântul cel mai 
potrivit în situaţia asta. 

I-am spus-o și lui Freddie, dar nu mă asculta. 

— Ei, și atunci, i-am spus, cine este copilul ăsta 
înspăimântător? 

— Habar n-am. Mamă, prin ce-am mai trecut! Slavă 
Domnului, câţiva dintre anii tăi viitori îi vei petrece la 
închisoarea Dartmoor, pentru răpire de copii. Asta e 
singura mea consolare. O să vin să rânjesc la tine printre 
gratii, în zilele de vizită. 

— Spune-mi totul, bătrâne. 

Mi-a spus totul. Ca să facă asta, i-a trebuit o grămadă de 
timp, pentru că se întrerupea aproape în mijlocul fiecărei 
fraze, ca să mă facă cu ou și cu oţet, dar treptat am 
reconstituit scena. Fata numită Elizabeth ascultase ca un 
aisberg în timp ce el depăna povestea pe care o ticluise, iar 
apoi...- în sfârșit, nu i-a spus că-i mincinos în cuvinte atât 
de multe câte folosesc eu aici, dar i-a dat de înţeles, 
vorbind în linii mai generale, că este un vierme și o 
lepădătură. Iar apoi el, sfărâmat până la ultima ţandără, s- 
a târât de-acolo, cu copilul. 

— Şi fii atent, a încheiat el, că tu răspunzi de toată 
treaba! Eu n-am nici un amestec. Dacă vrei să scapi de 
condamnare sau măcar să capeti o reducere de pedeapsă - 
ar fi mai bine să te duci și să-i găsești pe părinţii copilului, 
înainte de a te găsi pe tine poliţia. 

— Cine sunt părinţii lui? 

— Nu știu. 

— Unde locuiesc? 

— Nu știu. 

Puștiul nu părea nici el să știe. Un copil vid și temeinic 
neștiutor. I-am smuls informaţia că are un tată, dar mai 
departe n-a putut să meargă. Se pare că nu-i trecuse prin 
minte, stând seara la șuetă cu bătrânul, să-l întrebe ce 
nume și adresă are. Așadar, după zece minute irosite 

absolut de pomană, am pornit-o în lumea largă, s-ar putea 
spune mai mult sau mai puţin la întâmplare. 

Vă dau cuvântul meu că, până am început să vagabondez 
pe acolo cu copilul, niciodată nu mi-am dat seama că este o 
treabă atât de grea să returnezi un fiu către părinţii săi. 
Cum naiba sunt vreodată prinși răpitorii - rămâne pentru 
mine un mister. Am răscolit întregul Marvis Bay ca un 
copoi, dar nimeni nu s-a arătat dornic să-și revendice 
copilul. Ai fi zis, judecând după lipsa generală de interes, 
că acest copil venise la mare și se instalase pe cont 
propriu. N-am găsit nici o urmă până ce - prin altă lovitură 
a inspiraţiei - mi-a venit ideea să-l întreb pe omul de la 
standul cu dulciuri. Vânzătorul de dulciuri care, pare-se, îl 
văzuse foarte adesea, mi-a spus că numele copilului era 
Kegworthy, și că părinţii trăiau într-o vilă numită Odihna 
Oceanului. 

Nu-mi mai rămânea decât să găsesc Odihna Oceanului. 
Și, într-adevăr, după ce-am vizitat Tihna Oceanului, Calmul 
Oceanului, Briza Oceanului, Vila Oceanului, Căsuţa 
Oceanului, Cuibușorul Oceanului și Adăpostul Oceanului, 
am nimerit locul cu pricina. 

Am bătut la ușă. N-a răspuns nimeni. Am bătut iarăși. Se 
puteau auzi zgomote dinăuntru, dar nu apărea nimeni. 
Eram decis să mă aștern pe o muncă imensă cu mânerul 
acela mare de alamă, astfel încât în toate capetele să 
răzbească ideea că nu stăteam acolo numai ca să mă 
distrez, când o voce de undeva de sus a strigat „Hei!”. 

M-am uitat în sus și am văzut o faţă rotundă și 
trandafirie, mărginită la est și vest de favoriţi suri, 
zgâindu-se în jos spre mine de la o fereastră ceva mai 
înaltă. 

— Hei! a strigat iar. N-ai cum să intri. 

— Nu vreau să intru. 

— Nu poţi, pentru că... O, cine-i acolo? Tootles? 

— Nu mă numesc Tootles. Sunteţi domnul Kegworthy? L- 
am adus îndărăt pe fiul dumneavoastră. 

— Îl văd. U-hu-hu. Tootles! Tăticu te vede! 

Faţa a dispărut cu o smucitură. Auzeam voci. Faţa a 
reapărut. 

— Hei! 

Mă agitam atât, că pietrișul de sub picioarele mele se 
încălzise nebunește. Să-mi vină rău, nu alta. 

— Locuiţi aici? m-a întrebat faţa. 

— Am închiriat o vilă pentru câteva săptămâni. 

— Cum vă numiţi? 

— Wooster. 

— Ia te uită Se scrie W-o-r-c-e-s-t-e-r sau W-o-o-s-t-e-r? 

— W-o-0... 

— Intreb, pentru că am cunoscut cândva o domnişoară 
Wooster, care se scria W-o-o... 

Aproape că îmi făcusem plinul cu acest apucat al 
silabisirii. 

— Deschideţi ușa, să vă luaţi copilul! 

— Nu am voie să deschid ușa. Domnișoara Wooster pe 
care o cunoșteam eu se măritase cu un bărbat numit 
Spenser Gregson. Vă era cumva rudă? 

— Este mătușa mea Agatha, am răspuns eu, și am vorbit 
cu o doză respectabilă de amărăciune, să-i dau de înţeles 
că, după mine, era soiul de om de la care te așteptai s-o 
cunoască pe mătușa Agatha. 

S-a hlizit în jos la mine, cu gura până la urechi. 

— Ce noroc! Ne întrebam ce să facem cu Tootles. Știţi, 
avem aici un caz de oreion. Fata mea Bootles tocmai a 
făcut  oreion. Tootles nu trebuie expus la riscul 
contaminării. Nu știam ce să facem cu el. E un mare noroc 
că tocmai dumneavoastră l-aţi găsit pe bietul copil. S-a 
pierdut de dădaca lui. Aș șovăi să-l încredinţez unui străin, 
dar dumneavoastră sunteţi cu totul alt caz. Orice nepot al 
doamnei Gregson se bucură de deplina mea încredere. 
Trebuie să-l luaţi pe Tootles în vila dumneavoastră. Acesta 
este aranjamentul ideal. I-am scris fratelui meu la Londra 
să vină și să ni-l ia. S-ar putea să sosească în câteva zile. 

— S-ar putea? 

— E un om ocupat, firește; dar până într-o săptămână, ar 
trebui să sosească. Până atunci, Tootles poate poposi la 
dumneavoastră. E un plan excelent. Vă rămân îndatorat. 
Soţiei dumneavoastră îi va plăcea Tootles. 

— N-am nici o soţie! am urlat, dar fereastra se și 
închisese - zbang! - de parcă omul cu favoriţi ar fi depistat 
un microb care încerca să evadeze și i-ar fi tăiat calea la 
tanc. 

Am oftat din adâncuri și mi-am șters bătrâna frunte. 

Fereastra, trântită larg de perete, s-a deschis iar. 

— Hei! 

Un pachet cântărind cam vreo tonă m-a pocnit în-cap și 
s-a spart cu zgomot de bombă. 

— L-aţi prins? m-a întrebat fața, reapărând. Vai de mine, 
l-aţi scăpat. Nu-i nimic. Puteţi găsi altul la băcănie. Cereti 
Granulele Bailey, felii granulate pentru micul dejun. 
Tootles le mănâncă dimineaţa cu un pic de lapte. Nu 
smântână. Lapte. Vedeţi să nu greșiţi marca: Bailey! 

— Da, dar... 

Faţa a dispărut, iar fereastra, cu o bufnitură, s-a închis 
iar. Am mai zăbovit eu pe-acolo, dar nu s-a mai întâmplat 
nimic, așa că, luându-l pe Tootles de mână, am plecat 
încetișor. 

Și, tocmai când o coteam pe drumul principal, ne-am 
întâlnit cu Elizabeth a lui Freddie. 

— Bravo, mititelule! a zis ea uitându-se la puști. Va să 
zică, tăticu te-a găsit până la urmă, nu-i așa? Copilașul 
dumneavoastră și cu mine ne-am împrietenit grozav pe 
plajă azi-dimineaţă, a adăugat ea către mine. 

Asta era culmea. După convorbirea cu trăsnitul cu 
favoriţi, chestia asta m-a scos din sărite în asemenea 
măsură, încât domnișoara își luase rămas bun dintr-o 
mișcare distrată a capului și ajunsese departe pe drum, 
când mi-am regăsit răsuflarea și glasul, să pot nega 
acuzaţia că eu aș fi tatăl. 

Nu mă așteptasem ca Freddie să cânte de bucurie 
întrezărindu-mă la orizont cu copil cu tot, dar cred că ar fi 
putut arăta mai multă călire bărbătească, un pic mai mult 
din vechiul spirit britanic de buldog. A sărit cât colo când 
ne-a văzut intrând în odaie, s-a holbat la copil și și-a luat 
capul în mâini. A tăcut multă vreme; dar pe urmă, în 
compensație, când a început-o, nu s-a mai oprit. 

— Ei bine, a spus el când terminase grosul remarcilor, zi 
ceva! Pe Dumnezeu, omule, de ce nu spui ceva? 

— Dacă-mi dai ocazia, o să spun, am zis și i-am servit în 
obraz îngrozitoarea veste. 

— Şi ce-ai de gând să faci? m-a întrebat. (Nu pot nega că 
era destul de arțăgos.) 

— Păi, ce putem face? 

— Putem? Cum adică, putem? Mă pui și pe mine la 
socoteală? Eu n-am de gând să-mi pierd timpul făcând cu 
schimbul pe dădaca lângă excrescenţa asta! Mă întorc la 
Londra! 

— Freddie! am răcnit. Freddie, bătrâne! (Vocea mi-era 
zguduită.) Ai fi tu în stare să lași un prieten la ananghie? 

— Da, aș fi în stare. 

— Freddie, i-am spus, trebuie să fii solidar cu mine. 
Neapărat! Iți dai seama că acest copil trebuie dezbrăcat, 
îmbăiat, și din nou îmbrăcat? N-o să mă lași să fac asta 
numai cu mâinile mele, nu? 

— Poate să te ajute Jeeves. 

— Nu, domnule, zise Jeeves, care tocmai se ivise 
înăuntru cu masa. Mă tem că trebuie să mă disociez cu 
totul în această problemă. (Vorbea respectuos, dar cu 
fermitate.) Cu copiii am avut o experienţă extrem de 
restrânsă, dacă nu chiar nulă. 

— E timpul s-o completezi, l-am îndemnat eu. 

— Nu, domnule. Regret că trebuie să v-o spun, dar în 
nici un chip nu mă pot lăsa implicat. 

— Atunci, Freddie, trebuie să rămâi tu lângă mine! 

— Nu rămân! 

— Trebuie. Gândește-te, bătrâne! Am fost prieteni ani și 
ani de zile! Maică-ta mă simpatizează. 

— Nu, nu te simpatizează. 

— Mă rog, oricum, am fost colegi de școală și îmi 
datorezi zece lire. 

— Eh, ce să fac, a spus el pe o voce resemnată. 

— Apoi, bătrâne, am adăugat, nu uita că am făcut-o de 
dragul tău, doar știi. 

S-a uitat ciudat la mine și, câteva momente, a răsuflat 
nițeluș cam greu. 

— Bertie, a spus el, stai să ne înţelegem. Pot îndura 
multe, dar nu pot răbda să te mai aștepți să-ţi fiu și 
recunoscător! 

Privind acum îndărăt, îmi dau seama că ceea ce m-a 
salvat de la balamuc a fost, în mijlocul acestei crize, ideea 
mea strălucită de a cumpăra cea mai mare parte din 
mărfurile magazinului local de dulciuri. Îndopându-l pe 
copil cu dulciuri absolut fără încetare, am reușit să 
ajungem binișor la capătul acelei zile. La opt fix a căzut 
adormit în scaun; și, dezbrăcându-l prin deschiderea 
fiecărui nasture găsit în cale, iar acolo unde nu dădeam de 
nasture, trăgând mereu până ceda ceva, l-am cărat în pat. 

Freddie se uita la mormanul de haine de pe podea; între 
sprâncene i se săpa un soi de cută plină de îngrijorare, și 
știam la ce se gândește. Ca să-l dezbrăcăm pe copil fusese 
o chestiune relativ simplă - afacere de forță musculară. Dar 
cum să-l vârâm la loc în hainele lui? Am zgândărit ușor 
mormanul cu piciorul. Era acolo o combinaţie destul de 
complicată de piese de lenjerie, care puteau să însemne 
orice. Mai era o dungă de flanelă roz, care nu semăna cu 
nimic din ce văzusem pe pământ. Chestie neplăcută. 

Dar în dimineaţa următoare, mi-am adus aminte că 
numai la două vile depărtare se aflau copii și am mers 
acolo pe stomacul gol și am împrumutat nursa lor. Femeile 
sunt minunate, pe Dumnezeu că sunt! Nursa asta a reușit 
în vreo opt minute să asambleze toate piesele împrăștiate 


160 


și să le plaseze la locurile potrivite, și uite-l pe copil 
îmbrăcat, arătând aranjat ca pentru o recepţie dată la 
palatul regal! Am scăldat-o în bani și mi-a promis să vină în 
fiecare dimineaţă și seară. M-am așezat să-mi iau micul 
dejun, aproape reînveselit. Era, până atunci, prima dâră de 
lumină ivită la orizont. 

— Şi, la urma urmei, am spus, există o grămadă de 
argumente în favoarea ţinerii unui copil pe lângă casă, 
dacă mă-nţelegi. Oarecum familial și confortabil; păi nu? 

Tocmai atunci puștiul a răsturnat laptele pe pantalonii 
lui Freddie, iar acesta, când s-a întors cu pantalonii 
schimbaţi, nu mai avea aceeași flacără în ochi. 

La puţină vreme după micul dejun, Jeeves mi-a cerut 
permisiunea de a-mi spune ceva la ureche. 

Precizez că, deși în tumultul înspăimântător al 
evenimentelor mai recente se manifestase la mine o 
oarecare înclinare de a uita intenţia inițială cu care-l 
adusesem aici pe Freddie, totuși n-o uitasem în întregime; 
și mă văd nevoit să adaug că, pe măsură ce zilele treceau, 
simţeam oarecare dezamăgire în privinţa lui Jeeves. Planul 
cerea, dacă vă amintiţi, ca Jeeves să se învioreze cu aer de 
mare și cu mâncare simplă, apoi, punându-și astfel creierul 
la regimul optim de lucru, să dezvolte câteva trucuri 
pentru a-i reuni pe Freddie cu Elizabeth a lui. 

Şi ce se întâmplase? Omul mâncase bine, dormise bine, 
dar nu părea să fi făcut măcar un pas în direcţia 
deznodământului fericit. Unica mișcare în această direcţie 
fusese cea întreprinsă de mine, singur și neajutorat; și, 
deși recunosc din belșug că manevra mea se dovedise până 
la urmă în bună parte o gafă, rămâne totuși un fapt că 
arătasem zel și iniţiativă. Așadar, când a venit, l-am primit 
un pic cam de sus. Niţeluș cam rece. Olecuţă de gheaţă. 

— Da, Jeeves, i-am spus. Voiai să-mi vorbești? 

— Da, domnule. 

— Zi, Jeeves. 

— Vă mulțumesc, domnule. Doream să vă comunic 
următorul fapt: aseară am asistat la o reprezentaţie de film 
a cinematografului local. 

Mi-am ridicat sprâncenele. Omul mă surprindea. Când 
viața căminului era zguduită teribil până-n temelii, când 
tânărul stăpân era expus la încercări atât de îngrozitoare, 
nu puteam decât să dezaprob felul lui de a lipăi până-n 
cameră ca să flecărească despre măruntele sale distracții. 

— Sper că ai petrecut bine, i-am spus pe un ton mai 
curând urâcios. 

— Da, domnule, vă mulțumesc. Conducerea 
cinematografului prezenta un super-super film de șapte 
bobine, despre cele mai sălbatice și mai febrile straturi ale 
vieţii sociale din New York, având în rolurile principale pe 
Bertha Blevitch, Orlando Murphy și Baby Bobbie. Mi s-a 
părut cât se poate de captivant, domnule. 

— Ei bravo, i-am spus. Și dacă acum o să ai o dimineaţă 
plăcută jucându-te cu lopăţica în nisip, te rog neapărat să 
vii și să-mi povestești, da? Ştii, am atât de puţine pe cap, 
încât a auzi acuma despre vacanţa ta plăcută este pentru 
mine o adevărată desfătare. 

Satiric, dacă mă-nţelegeţi. Sarcastic. Aproape amar, la 
urma urmelor, dacă stai să te gândești mai bine. 

— Titlul filmului era „Mânuţe plăpânde”, domnule. Iar 
tatăl și mama personajului jucat de Baby Bobbie se 
despărţiseră, din păcate, și... 

— Tare păcat, am spus. 

— Deși în inima lor încă se mai iubeau, domnule. 

— Se mai iubeau, într-adevăr? Mă bucur s-o aud. 

— Şi astfel au tot mers lucrurile, domnule, până când, 
într-o bună zi... 

— Jeeves, i-am spus, ţintindu-l cu o privire afurisit de 
neplăcută, despre ce dracu îmi tot sporovăiești? Atunci 
când am pe mine copilul ăsta infernal și când pacea 
căminului e pur și simplu spulberată într-un milion de 
bucățele, crezi că îmi mai arde să ascult despre... 

— Vă rog să mă scuzati, domnule. Nu v-aș fi menţionat 
această reprezentaţie cinematografică, dacă n-ar fi fost 
faptul că mi-a dat o idee, domnule. 

— O idee! 

— O idee care, îmi închipui, domnule, se va dovedi de 
preţ în consolidarea viitorului matrimonial al domnului 
Bullivant. Scopul pentru care, dacă vă amintiţi, doreaţi ca 
eu să... 

Am horcăit de remușcare. 

— Jeeves, i-am spus, te-am nedreptăţit. 

— Câtuși de puţin, domnule. 

— Ba da, te-am nedreptăţi. Căzusem în părerea că te-ai 
lăsat pe seama plăcerilor litoralului și că ai abandonat 
afacerea noastră. Trebuia să-mi dau seama că nu ești tu 
omul acela. Spune-mi totul, Jeeves. 

S-a înclinat într-un stil pătruns de recunoștință. Faţa 
mea era numai zâmbet. Și, chiar dacă n-am căzut unul de 
gâtul celuilalt, ne-am dat de înţeles că toate mergeau 
iarăși bine. 

— În acest super-super film, „Mânuţe plăpânde”, 
domnule, zise Jeeves, părinţii copilului, după cum vă 
spuneam adineauri, o apucaseră pe drumuri diferite. 

— Drumuri diferite, am spus eu aprobator. Bine. Şi? Pe 
urmă? 

— A venit o zi, domnule, când micul lor copil i-a readus 
laolaltă. 

— Cum? 

— Dacă îmi amintesc corect, domnule, a spus: „Ticu n-o 
mai ‘beşte pe mămica?” 

— Şi pe urmă? 

— Au lăsat să se citească pe chipurile lor o adâncă 
emoție. S-a produs ceea ce mi se pare că se numește o 
secvenţă retrospectivă, arătând scene din faza de înfiripare 
a iubirii lor, apoi de la începutul vieţii conjugale, pe urmă 
niște imagini fugare ale Marilor Îndrăgostiţi de-a Lungul 
Veacurilor, iar filmul s-a terminat cu un prim plan al 

perechii încleștate într-o sărutare, sub ochii copilului 
privindu-i cu legitimă mulţumire, și cu o orgă cântând în 
depărtare „Inimi și flori”. 

— Dă-i înainte, Jeeves, i-am spus. E ciudat cât de tare mă 
captivezi. Încep să pipăi ideea. Vrei să spui că... 

— Mă refer, domnule, la faptul că, având acest mic domn 
la faţa locului, s-ar putea aranja un deznodământ de natură 
oarecum asemănătoare în ce privește pe domnul Bullivant 
și domnișoara Vickers. 

— Nu cumva uiţi că acest copil nu este rudă cu domnul 
Bullivant sau cu domnișoara Vickers? 

— Chiar cu acest handicap, domnule, socot că s-ar putea 
dobândi rezultate bune. Cred că, dacă ar fi posibil ca 
domnul Bullivant și domnișoara Vickers să fie aduși 
laolaltă pentru o scurtă perioadă de timp în prezenţa 
copilului, domnule, și dacă, mai departe, copilul ar spune 
ceva de natură să emoţioneze... 

— Jeeves, am strigat plin de entuziasm, îți urmăresc 
planul pas cu pas. E măreț. Uite cum văd eu lucrurile. 
Decorul ne înfățișează această cameră. Copilul se află în 
centru. Fata, centru stânga. Freddie, aproape de rampă, 
cântând la pian. Adică nu, asta nu. Ştie să cânte doar o 
bucăţică din „Ave Maria”, cu un singur deget, așa că la 
partea cu muzica duioasă trebuie să renunțăm. Dar restul 
e în regulă. Fii atent aici! - i-am spus. Călimara asta este 
domnișoara Vickers. Cana asta umflată, pe care scrie 
„Suvenir din Marvis Bay”, este copilul. Condeiul acesta e 
domnul Bullivant. Începem cu dialogul care ne conduce 
spre replica de răscruce a copilului. Copilul își spune 
replica, să zicem: „Tanti, nu-l mai 'bești pe ticu?” Mișcare 
de braţe deschise. Obiectivul rămâne nemișcat o clipă. 
Freddie traversează scena spre stânga, ia mâna fetei. 
Pauză mică, de înghiţit noduri. Apoi, cuvinte adânci: „Ah, 
Elizabeth, această neînțelegere dintre noi nu a durat oare 
prea mult? Uită-te! Un copil mic ne mustră!” Și dă-i, și dă- 
i. Eu îţi schiţez numai linia generală a dialogului. Freddie 

trebuie să-și scrie partea lui de rol. Iar noi trebuie să găsim 
o replică tare pentru copil. „Tanti, nu-l mai 'bești pe ticu?” 
nu e destul de clar. Ne trebuie ceva mai... 

— Dacă aș putea face o sugestie, domnule... 

— Da. 

— Aș pleda pentru cuvintele: „Pupă-l pe Freddie!” E o 
replică scurtă, lesne de memorat, și are ceea ce cred că în 
termeni tehnici se numește poantă. 

— Jeeves, ești un geniu! 

— Vă mulțumesc foarte mult, domnule. 

— „Pupă-l pe Freddie!”, așa rămâne deci. Dar, auzi, 
Jeeves, cum dracu îi aducem laolaltă aici? Domnișoara 
Vickers se ferește de domnul Bullivant ca de ciumă. Nu s- 
ar apropia de el nici la o milă. 

— Este neplăcut, domnule. 

— Nu importă. Trebuie să schimbăm decorul: în loc de 
interior să ne profilăm pe aer liber. O încolţim noi undeva 
pe plajă, imediat ce ne-am terminat pregătirile. Până 
atunci, trebuie să-l facem pe copil să-și spună replica la 
perfecţie. 

— Da, domnule. 

— E-n regulă atunci. Prima repetiţie, text și mișcare, 
mâine dimineaţă la unsprezece fix. 

Bietul Freddie se afla într-o dispoziţie atât de lugubră, 
încât m-am hotărât să nu-i pomenesc de idee până nu 
terminăm antrenamentul copilului. Starea lui nu-i permitea 
să suporte așteptarea unui asemenea eveniment. Așadar, 
ne-am concentrat asupra lui Tootles. Și, din stadiile cele 
mai timpurii ale muncii, ne-am dat seama că singura cale 
pe care putem să-l determinăm pe Tootles să-și însușească 
replica și spiritul ei, era să introducem ceva dulciuri în 
subtextul acţiunii, ca să zic așa. 

— Principala dificultate, domnule, mi-a spus Jeeves la 
sfârșitul primei repetiţii, este, după câte pot eu să-mi dau 
seama, aceea de a stabili în mintea tânărului domn o 

conexiune între cuvintele pe care dorim să le spună și 
recompensa alimentară. 

— Asta e! am spus ea De îndată ce nemernicul va 
înţelege esenţialul, dacă va pricepe că replica lui, rostită 
deslușit, dezlănțuie automat o nuga cu ciocolată, vom 
dobândi succesul. 


M-am gândit adesea cât de interesant o fi să faci parte 
dintre tipii ăia dresori de animale, să stimulezi primele 
licăriri ale inteligenţei și toate alea. Ei bine, să știți că 
experienţa noastră a fost, până în cele mai mici amănunte, 
la fel de pasionantă. În unele zile, succesul părea să ne 
privească drept în albul ochilor, iar copilul își plasa replica 
de parcă ar fi fost un vechi profesionist. Și-apoi, se 
demonta iar, bucățele mici. Iar timpul zbura. 

— Trebuie să ne grăbim, Jeeves, am spus. Am intrat într- 
o perioadă când s-ar putea să pice oricând unchiul acestui 
copil și să ni-l ia. 

— Intocmai, domnule. 

— Iar pentru rolul ăsta n-avem dublură. 

— Foarte adevărat, domnule. 

— Trebuie să muncim înainte! Mă văd nevoit să spun că 
acest copil este uneori puţin cam descurajant. Înclin să 
cred că, după atâta timp, până și un surdo-mut și-ar fi 
învăţat rolul. 

Vreau însă totuși să spun ceva și în favoarea copilului: 
avea ceea ce s-ar putea numi un caracter perseverent. 
Eșecul nu-l dezarma niciodată. Oricând apărea la orizont 
ceva dulce, se repezea în încercări disperate de a-și rosti 
replica și vorbea neabătut, fără încetare, spunând mereu 
ceva, până obținea ceea ce dorise. Marele lui defect era 
imprecizia. Personal, mi-aș fi luat riscul unei ridicări de 
cortină și dezlănţuiri a spectacolului public la prima 
ocazie, dar Jeeves a spus că nu. 

— N-aș pleda pentru pripeală, domnule, a spus el. Atâta 
vreme cât memoria tânărului domn refuză să lucreze cu un 

minim de siguranță, trecem prin grave riscuri de eșec. 
Astăzi, dacă vă amintiţi, a spus: „Pocnește-l pe Freddie!” 
Aceasta nu e o replică prin care se poate câștiga inima 
unei tinere fete, domnule. 

— Mai ales că fata s-ar putea s-o pună în aplicare. Ai 
dreptate. Trebuie să amânăm premiera. 

Dar, pe Dumnezeu, n-am amânat-o! Cortina s-a ridicat 
chiar în după-amiaza următoare. 


Nu era greșeala nimănui - și cu siguranţă nu a mea. N-a 
fost decât destinul. Jeeves era plecat, și mă aflam singur în 
casă cu Freddie și copilul. Freddie tocmai se instalase la 
pian, iar eu îl duceam pe băieţel afară, să mai facă un pic 
de mișcare, când, taman în momentul ieșirii noastre pe 
verandă, uite-o pe tânăra Elizabeth cum apare, în drumul 
ei spre plajă. Văzând-o, copilul a scos un zbieret 
prietenesc, la care ea s-a oprit în dreptul scării. 

— Noroc, puștiule, a spus ea. Bună dimineaţa, a adăugat 
apoi pentru uzul meu. Pot să urc o clipă? 

N-a așteptat răspunsul. S-a și înființat pe verandă. Părea 
genul acela de fată care nu stă să aștepte răspuns. A 
început să-și caute de lucru cu puştiul. Și numai la doi 
metri depărtare, vă daţi seama, Freddie, în salon, trăsnea 
clapele pianului. Era o situaţie a naibii de tulburătoare, v-o 
spune Bertram. Din clipă în clipă, Freddie putea să se 
ivească pe verandă, și nici măcar nu începusem să-l 
pregătesc pentru repetițiile cu rolul său. 

Am încercat să întrerup scena. 

— Tocmai ne duceam spre plajă, am spus eu. 

— Da? a zis fata. 

A stat să asculte o clipă. 

— Va să zică, vă acordaţi pianul, spuse ea. Mătușă-mea a 
tot încercat să găsească un acordor bun. Vă supăraţi dacă 
intru o clipă, să-i spun omului dumneavoastră ca, după ce 
termină aici, să treacă pe la noi? 

Mi-am șters fruntea. 

— Aăă, am zis. Aăă, eu n-aș intra tocmai acum. Nu 
tocmai acum, în timp ce lucrează, dacă nu vă supăraţi. 
Cetăţenii ăștia nu suportă să fie întrerupţi când lucrează. 
Temperament artistic. O să-i spun eu mai târziu. 

— Foarte bine. Rugaţi-l să vină la vila Mimoza. Familia 
Vickers... O, dar mi se pare că a terminat. Cred că o să iasă 
dintr-o clipă în alta. Mai bine aștept. 

— Nu credeţi că ar fi cazul... vreau să spun, nu vă duceţi 
la plajă? am întrebat-o eu. 

Începuse să-i vorbească puștiului și nu m-a auzit. Căuta 
ceva în geantă. 

— Plaja... am îndrugat eu. 

— Stai să vezi, băiețaș, ce ţi-am pregătit, a spus fata. Am 
bănuit că s-ar putea să te întâlnesc pe undeva, așa că am la 
mine dulciurile tale favorite. 

Și, pe Dumnezeu, a scos în faţa ochilor holbaţi ai 
copilului o halcă de caramea mare cât mausoleul prințului 
Albert, dacă l-aţi văzut. 

Asta a pus capacul. Eram tocmai după o repetiţie lungă, 
și copilul era încă încins grozav de munca asupra replicii 
lui. Avea să fie prima oară când o nimerea corect. 

— Pupă-l pe Fueddie! a ţipat el. 

Iar ușile-fereastră s-au deschis și Freddie - de parcă ar fi 
primit indicaţii de regie - a apărut pe verandă. 

— Pupă-l pe Fueddie! a urlat copilul. 

Freddie s-a uitat la fată și fata s-a uitat la el. Eu m-am 
uitat la pământ, iar copilul s-a uitat la caramelă. 

— Pupă-l pe Fueddie! a zbierat el. Pupă-l pe Fueddie! 

— Ce înseamnă asta? a întrebat fata, întorcându-se spre 
mine. 

— Ar fi mai bine să-i daţi carameaua, am spus eu. Altfel 
o să continue cu strigătul ăsta, până i-o daţi. 

I-a înmânat copilului carameaua, iar puştiul s-a potolit. 
Freddie, nenorocitul, stătea acolo căscat, fără un cuvânt. 

— Ce înseamnă asta? a întrebat iar fata. 

Faţa i se înroșise, iar ochii îi scoteau niște scântei de 
felul acela, dacă știți, care-l fac pe un flăcău să simtă că n- 
a mai rămas cu nici un os în el, nu știu dacă mă-nţelegeți. 
Da, Bertram se simţea desfăcut în fileuri. Vi s-a întâmplat 
vreodată să călcaţi la dans pe rochia partenerei - vorbesc 
de vremea când femeile purtau rochii destul de lungi ca să 
poţi călca pe ele - și să auziți mătasea cum se sfâșie și să 
vedeţi partenera cum își înalță ochii și zâmbește ca un 
înger și spune: „Vai, dar nu vă mai scuzaţi! Nu face nimic!” 
și pe urmă, subit, să-i vedeţi ochii albaștri limpezi și să vă 
simţiţi ca și când aţi fi călcat pe dinţii unei greble și v-ar fi 
sărit mânerul în obraz? Dacă da, să știți că așa arăta 
Freddie al lui Elizabeth. 

— Ei? a întrebat fata, și i-am auzit dantura scoțând un 
ușor clămpănit. 

Am înghiţit niște noduri. Pe urmă am spus că nu era 
nimic. Pe urmă am spus că nu era mare lucru. Pe urmă am 
spus: „Ei bine, staţi să vedeţi cum a fost”. Și i-am spus 
toată chestia, episod cu episod. Și în tot timpul ăsta 
Freddie Idiotul stătea acolo căscat, fără un cuvânt. Din 
prima clipă, n-a scos din el nici măcar un pâs solitar. 

lar fata n-a scos un cuvânt, nici ea. Stătea numai, 
ascultând. 

Iar apoi s-a pus pe râs. În viaţa mea n-am auzit o fată să 
râdă atâta. S-a sprijinit de balustrada verandei și se 
prăpădea de râs. Şi în tot timpul ăsta Freddie, Campionul 
Mondial la Stane de Piatră și Năuci, stătea acolo și nu 
scotea un sunet. 

Oricum, eu îmi sfârșisem povestea și m-am retras 
lăturalnic ca un crab, către trepte. Spusesem absolut tot și 
mi se părea că indicaţia de regie „iese din scenă cu multă 
prudenţă” era scrisă special pentru rolul meu. L-am 
abandonat pe nenorocitul de Freddie numai în disperare 
de cauză, dându-mi seama că nu mai poate ieși nimic din 
el. De-ar fi spus măcar un cuvânt, mai exista o șansă. Dar 
zăcea acolo, mut. 

Aproape pierdusem vila din ochi, când l-am întâlnit pe 
Jeeves, reîntorcându-se din mica lui plimbare. 

— Jeeves, i-am spus, totul s-a terminat. Cazul e închis. 
Bietul Freddie s-a făcut de râsul lumii și ne-a stricat tot 
spectacolul. 

— Într-adevăr, domnule? Ce s-a întâmplat, de fapt? 

I-am spus. 

— Şi-a încurcat toate replicile, am spus eu în încheiere. 
Stătea acolo de lemn, fără să emită o silabă, și asta când? 
Tocmai atunci - că dacă a existat vreodată un moment 
favorabil pentru elocvenţă, atunci a fost! El însă... prea 
sfinte! ia te uită! 

Ne întorsesem s-o pornim spre vilă, iar acolo, în faţa ei, 
se înșirau șase copii, o nursă, doi pierde-vară, încă o nursă 
și băiatul de la băcan. Toţi nu făceau decât să privească. 
Mai soseau de pe drum în goana mare încă cinci copii, un 
câine, trei bărbaţi și un tânăr, toţi pregătindu-se să 
privească. lar pe veranda noastră, fără să știe de 
spectatori, ca și când s-ar fi aflat în Sahara, stăteau 
Freddie și Elizabeth a lui îmbrăţișându-se de zor. 

— Doamne sfinte! am exclamat. 

— S-ar părea, domnule, a spus Jeeves, că toate s-au 
încheiat în modul cel mai satisfăcător, până la urmă. 

— Da. Drăguţul de Freddie și-o fi încurcat el replicile, 
am spus, dar mișcarea de scenă pare-se că și-a început-o 
exploziv, cu mare zbang. 

— Foarte adevărat, domnule, a zis Jeeves. 

JEEVES ȘI CATASTROFA 
IMINENTA- 


Era în dimineața zilei când trebuia să încep să-mi port 
lespedea spre Woolam Chersey, reședința din Herts a 
mătuşii Agatha, pentru o vizită de trei săptămâni masive; 
și, așa cum stăteam așezat la micul dejun, nu mi-e rușine 
să vă mărturisesc că aveam inima excepţional de grea. Noi, 
Woosterii, suntem oameni de fier, dar dedesubtul 
învelișului meu îndrăzneţ se ascundea pe moment o spaimă 
inexprimabilă. 

— Jeeves, am spus, în dimineaţa asta nu mai simt în 
mine vechiul meu eu voios. 

— Într-adevăr, domnule? 

— Da, Jeeves. Sunt tare departe. Tare departe de vechiul 
meu eu voios. 

— Îmi pare rău să aud asta, domnule. 

A scos capacul de pe farfuria înmiresmată de ouă & 
slănină, iar eu am răsucit cu năduf o furculiță plină. 

— De ce - asta mă tot întreb, Jeeves - de ce m-a invitat 
mătușa Agatha la reședința ei de la ţară? 

— Nu aș putea spune, domnule. 

— Nu pentru că mă iubește. 

— Nu, domnule. 

— E un fapt stabilit în mod științific că îi stau ca un os în 
gât. Nu știu cum se întâmplă, dar de câte ori cărările 
noastre se încrucișează, ca să zic așa, nu mai rămâne decât 


Titlul original „Jeeves and the Impending Doom”, publicată prima dată în The Strand 
Magazine, dec., 1926. 

o chestiune de timp până comit nu știu ce delict îngrozitor 
și mă pomenesc cu ea năpustindu-se cu securea după 
mine. Rezultatul este că mă privește drept un vierme și o 
lepădătură. Am sau n-am dreptate, Jeeves? 

— Absolut corect, domnule. 

— Iar acum, a stăruit nevoie mare să-mi răzuiesc toate 
programele și să mă reped zbârnâind până la Woolam 
Chersey. Trebuie ea să aibă vreun mobil sinistru, de care 
noi nu știm nimic. Poţi să mă condamni, Jeeves, că mi-e 
inima grea? 

— Nu, domnule. Scuzaţi-mă, domnule, mi se pare că am 
auzit sunându-se la intrare. 

S-a străfulgerat în afara odăii, iar eu am mai tras la 
iuțeală un plonjon în ouă & slănină. 

— O telegramă, domnule, spuse Jeeves, reintroducându- 
și prezenţa. 

— Deschide-o, Jeeves, și citește cuprinsul. De la cine 
este? 

— Nesemnată, domnule. 

— Vrei să spui că nu se află nici un nume la sfârșitul ei? 

— Tocmai acesta este faptul pe care mă străduiam să vi-l 
fac înţeles, domnule. 

— Ia să vedem. 

Am scrutat obiectul. Era o comunicare stranie. Stranie. 
Alt cuvânt nu există. După cum urmează: 


Aminteste-ti când vii aici absolut vital întâlnești complet 
străini. 


Noi, Woosterii, nu suntem capete prea pătrunzătoare, 
mai ales la ora micului dejun; și eram conștient de o durere 
surdă între sprâncene. 

— Ce vrea să spună, Jeeves? 

— Nu m-aș putea pronunţa, domnule. 

— Zice „vii aici”. Unde e aici? 

— Puteţi observa că mesajul provine din Woolam 
Chersey, domnule. 

— Ai perfectă dreptate. La Woolam, după cum ai 
localizat foarte perspicace, Chersey. Asta ne spune totuși 
ceva, Jeeves. 

— Ce anume, domnule? 

— Nu știu. Poate o fi de la mătușa mea Agatha; ce crezi? 

— Greu de închipuit, domnule. 

— Nu, nu, ai dreptate iarăși. Deci tot ce putem spune 
este că o persoană oarecare și necunoscută, care se află la 
Woolam Chersey, socoate că e vital pentru mine să 
întâlnesc oameni complet străini. Dar de ce să întâlnesc 
oameni complet străini, Jeeves? 

— N-aș putea spune, domnule. 

— Şi totuși, privind chestiunea din alt unghi, de ce nu aș 
întâlni? 

— Tocmai, domnule. 

— Atunci, totul se rezumă până la urmă la ideea că 
întreaga chestiune este un mister pe care numai timpul îl 
poate rezolva. Jeeves, trebuie să așteptăm și să vedem. 

— Exact acestea sunt cuvintele pe care eram pe cale de 
a le folosi, domnule. 


Am atins Woolam Chersey-ul pe la patru și am găsit-o pe 
mătușa Agatha în bârlog, redactându-și scrisorile. Și, din 
cele ce știam despre ea, probabil scrisori ofensive, dacă nu 
ofensatoare, cu post-scriptumuri urâcioase. N-aș putea 
spune că a leșinat de bucurie văzându-mă. 

— A, Bertie, iată-te. 

— Ilată-mă. 

— Ai o murdărie pe nas. 

Am manipulat batista. 

— Mă bucur că ai venit atât de devreme. Vreau să am o 
vorbă cu tine înainte să faci cunoștință cu domnul Filmer. 

— Cu cine? 


173 


— Domnul Filmer, ministrul. Se află printre noi, aici în 
casă. E neîndoios că până și tu trebuie să fi aflat cine este 
domnul Filmer, nu? 

— Cam așa, am zis, deși de fapt individul mi-era cu totul 
străin. (Ce să-i faci, ba cu una, ba cu alta, nu sunt prea 
cunoscător în protocoalele vieţii politice.) 

— Doresc în mod deosebit să-i faci o impresie bună 
domnului Filmer. 

— E-n regulă. 

— Nu vorbi în modul acesta curent, ca și când ai găsi că 
e perfect normal să-i faci o impresie bună. Domnul Filmer 
este un om foarte serios, cu un caracter și niște țeluri 
foarte înalte, iar tu ești tocmai tipul de pierde-vară, van și 
superficial, împotriva căruia e foarte probabil ca el să fie 
pornit. 

Cuvinte grele, desigur, din partea unei persoane carne 
din carnea etc., dar concordând perfect cu modul în care 
mă tratase și până atunci. Nu voia să-și iasă din formă. 

— Te vei strădui, prin urmare, cât timp te afli aci, să nu 
te dai în spectacol ca ins fără ocupaţie, van și superficial. 
Întâi și întâi, o să renunțţi la fumat pe tot timpul vizitei. 

— l-auzi! 

— Domnul Filmer este președintele Ligii contra 
Fumatului. De asemeni, nu vei bea stimulente alcoolice. 

— Aoleu, fir-ar să fie! 

— Şi fii bun și exclude din conversațiile tale tot ce 
amintește de bar, de sala de biliard și intrarea artistelor. 
Domnul Filmer te va aprecia în mare măsură după felul 
cum vorbești. 

M-am ridicat cu o chestiune de procedură. 

— Bine, bine, dar de ce trebuie să fac impresie bună 
asupra acestui... asupra domnului Filmer? 

— Pentru că, spuse scorpia bătrână, aruncându-mi o 
privire, așa vreau eu. 

Nu părea o replică prea bine întoarsă, prea șfichiuitoare, 
ca la teatru, dar a fost destul ca să-mi arate că asta era, 


174 


mai mult sau mai puţin, situaţia; și m-am proiectat până 
afară, cu junghiuri în inimă. 

Am întins-o spre grădină și - să mă ia naiba dacă prima 
persoană întâlnită n-a fost tânărul Bingo Little! 

Bingo Little și cu mine am fost prieteni practic încă de la 
naștere. Deschizând prima dată ochii în același sat, la 
interval de câteva zile, am trecut împreună prin grădiniţă, 
Eton și Oxford; și, dând amândoi în pârg cam în același 
timp, am făcut împreună în bătrânul municipiu al Londrei 
multe chefuri clasa întâi. Dacă exista pe lume vreun băiat 
care să-mi mai aline chinurile oribile ale acestei vizite 
catastrofale, era tânărul Bingo Little. 

Dar cum ajunsese aici, asta era mai mult decât puteam 
să înţeleg. Cu câtva timp înainte, să vedeţi, se căsătorise 
cu celebra autoare Rosie M. Banks; iar ultima oară când îl 
văzusem, era pe punctul de a o însoţi în America într-un 
turneu de conferinţe. Mi-l aminteam blestemând, într-un 
limbaj mai curând crud, întrucât această deplasare îl 
împiedica să vadă cursa de la Ascot. 

Totuși, oricât ar părea de ciudat, acum era aici. Și, 
tânjind după priveliștea unei fețe amicale, am dat glas cu 
forța unui dulău. 

— Bingo! 

S-a răsucit brusc; și, pe Dumnezeu, faţa lui nu era deloc 
amicală. Era ceea ce unii numesc contorsionată. Şi-a 
clătinat braţele spre mine ca o barieră de tren electrică. 

— Şşşt! a făcut el. Vrei să mă distrugi? 

— Aăă? 

— N-ai primit telegrama mea? 

— A ta era telegrama? 

— Desigur că a mea. 

— Atunci de ce n-ai semnat-o? 

— Am semnat-o. 

— Nu, n-ai semnat-o. N-am putut să mă lămuresc despre 
ce e vorba. 

— Mă rog, dar ai primit și scrisoarea. 

— Care scrisoare? 

— Scrisoarea mea. 

— N-am primit nici o scrisoare. 

— Atunci se vede că am uitat s-o expediez. Era menită 
să-ți comunice că mă aflu aici, că-i dau meditații vărului 
tău Thomas, și că e vital necesar ca, atunci când ne vom 
întâlni, să mă tratezi ca pe un om complet străin. 

— Dar de ce? 

— Pentru că, dacă mătușă-ta ghicește că sunt un prieten 
de-al tău, prima ei mișcare este să mă dea afară. 

— De ce? 

Bingo a ridicat din sprâncene. 

— Cum, de ce? Fii rezonabil, Bertie. Dacă ai fi mătușă-ta 
și ai ști ce golan ești, l-ai lăsa pe un flăcău de care știi că-i 
cel mai bun prieten al tău să-ţi mediteze fiul? 

Cum o explica el, am simţit că mă trec ameţelile, dar 
după un timp înţelesul real mi-a răzbit până la cutiuţă și a 
trebuit să recunosc că în tot ce spunea exista o logică 
feroce. Totuși, nu-mi explicase ceea ce aţi putea numi 
miezul sau esenţa misterului. 

— Credeam că ești în America, am spus. 

— Uite că nu sunt. 

— De ce nu ești? 

— Lasă tu grija că nu sunt. Uite că nu-s. 

— Dar de ce ţi-ai luat slujba de meditator? 

— Lasă asta. Am eu motivele mele. Și vreau să-ţi bagi în 
cap, Bertie - să-ţi pătrundă asta prin tot betonul - că tu și 
cu mine nu trebuie să ne lăsăm surprinși tutuindu-ne! 
Alaltăieri, idiotul de văru-tău a fost prins fumând într-un 
boschet, și asta a făcut situaţia mea să rămână într-o 
cumpănă destul de agitată, pentru că mătușă-ta a spus că, 
dacă-l supravegheam ca lumea, delictul nu s-ar fi ivit. 
Acum, după asta, dacă mai află și că sunt prieten cu tine, 
nimic nu mă salvează de concediere. Și e o chestie vitală 
să nu fiu concediat. 

— De ce? 

— Lasă tu asta. 

La acest punct al convorbirii, păru să fi auzit pe cineva 
venind, căci, brusc, cu o agilitate de necrezut, a sărit într- 
un tufiș de lauri. lar eu mi-am purtat picioarele până la 
Jeeves, să-l consult în privinţa acestor întâmplări bizare. 

— Jeeves, i-am spus, reîntorcându-mă în dormitor unde 
îmi despacheta lucrurile, îţi amintești de telegrama aceea? 

— Da, domnule. 

— Era de la domnul Little. Se află aici, meditându-l pe 
tânărul meu văr Thomas. 

— Într-adevăr, domnule? 

— Nu înţeleg nimic. Pare să fie un agent neîncadrat, 
dacă înţelegi ce vreau să spun; și totuși, oare un om care a 
fost agent neîncadrat s-ar putea aventura într-o casă care 
o conţine pe mătușa mea Agatha? 

— Pare neobișnuit, domnule. 

— Mai mult, s-ar apuca oare cineva, de bună voie și ca o 
simplă plăcere, să-l mediteze pe vărul meu Thomas, care 
este în mod notoriu tare de cap și un drac împielițat? 

— Cât se poate de improbabil, domnule. 

— Ape adânci, Jeeves. 

— Intocmai, domnule. 

— Şi partea oribilă este că, pentru a-și păstra slujba, 
consideră necesar să mă trateze ca pe o boală din 
copilărie, de mult uitată. Asta lichidează ultima mea șansă 
de a avea vreun moment plăcut în acest sălaș al dezolării. 
Căci îţi dai seama, Jeeves, că mătușă-mea îmi cere să nu 
fumez cât timp mă aflu aici? 

— Chiar așa, domnule? 

— Şi nici să beau. 

— Dar de ce, domnule? 

— Vrea morţiș ca eu - în numele unui ţel tenebros și 
ascuns, pe care refuză să mi-l destăinuie - să-i fac o 
impresie bună unui flăcău numit Filmer. 

— Tare păcat, domnule. Totuși, mulţi doctori, după câte 
am înţeles, pledează pentru asemenea abstinenţă, ca fiind 

secretul sănătăţii. Ei afirmă că asta ar promova o circulaţie 
mai liberă a sângelui și ar asigura arterele împotriva 
sclerozării pretimpurii. 

— Zău, așa spun ei? Data viitoare când îi vezi, comunică- 
le din partea mea că sunt niște dobitoci. 

— Prea bine, domnule. 


Și astfel a început ceea ce - uitându-mă îndărăt la o 
carieră binișor agitată - pot spune că a fost vizita cea mai 
presărată de obstacole prin care am trecut de-a lungul 
întregii mele existenţe. Păi ce, cu agonia asta a prânzului, 
când îţi lipsește păhărelul deschizător de drum și dătător 
de viaţă; cu dureroasa necesitate, de câte ori aveam poftă 
de-o ţigară liniștită, de-a mă lungi pe podeaua dormitorului 
și de-a expedia fumul prin hornul căminului; cu veșnica 
neplăcere de a o întâlni, după colţurile cele mai 
neașteptate, pe mătuşa Agatha; și cu tensiunea 
înfricoșătoare a datoriei morale de a conversa amabil cu 
Excelenţa Sa Onorabilul A.B. Filmer, n-a trecut mult până 
ce Bertram a ajuns sătul până la un punct imposibil de 
bănuit înainte. 

Jucam golf cu Excelenţa Sa în fiecare zi, și doar mușcând 
buza Wooster și încleștând pumnii până ce încheieturile 
ieșeau în afară albe de încordare, am reușit să suport 
încercarea. Unul din cele mai groaznice stiluri de golf 
văzute vreodată era acompaniat de Excelenţa Sa cu un 
șuvoi de conversaţie care, în ce mă privește, se revărsa în 
întregime peste baraj; și, pe scurt, începuse să mi se facă 
milă de mine, când, într-o seară, cum stăteam în camera 
mea nepăsător la fierberea supei de pește ce se pregătea 
pentru cină, înăuntru s-a strecurat tânărul Bingo și mi-a 
abătut firul gândurilor. 

Căci, atunci când un prieten e la ananghie, noi, 
Woosterii, nu ne mai gândim la propria noastră piele; iar 
că tânărul Bingo era înfundat până la genunchi într-un nou 
bucluc, asta se vedea de la o poștă, după simpla sa 

înfățișare - aceea a unei pisici care tocmai a fost pocnită de 
o jumătate de cărămidă și așteaptă în scurtă vreme 
cealaltă jumătate. 

— Bertie, a spus Bingo după ce se așezase pe pat și 
răspândise câteva clipe o jale tăcută, cum funcţionează 
creierul lui Jeeves zilele astea? 

— Cu toate pânzele sus, presupun. Jeeves, cum stăm cu 
materia cenușie? Unduiește în voie? 

— Da, domnule. 

— Mulţumesc cerului, a spus Bingo, căci avem nevoie de 
sfatul tău cel mai sănătos cu putință. Dacă oamenii de bine 
n-o să acţioneze ferm pe calea cea justă, numele meu va fi 
pătat. 

— Care-i necazul, bătrâne? am întrebat eu înţelegător. 

Bingo jumulea pătura. 

— O să-ţi spun, m-a anunţat el. O să-ţi spun de asemeni 
de ce stau în ciuma asta de casă, meditând un copil care n- 
are nevoie de limbile greacă și latină, ci de o fulgerătoare 
lovitură de măciucă la baza craniului. Am venit aici, Bertie, 
pentru că n-aveam de ales. În ultima clipă înainte de a se 
îmbarca spre America, Rosie a hotărât că e mai bine să 
rămân în ariergardă și să am grijă de pechinez. Mi-a lăsat 
câteva miare, să supraviețuiesc până la revedere. Această 
sumă, cheltuită cu socoteală în absenţa ei, ar fi fost 
suficientă ca să ne păstreze, pe Pechi și pe mine, într-o 
bunăstare moderată. Dar știi cum se întâmplă. 

— Cum se întâmplă ce? 

— Când unul vine la tine la club și îți spune în mare 
taină că nu știu care gloabă de cal de curse e imposibil să 
nu câștige, chiar dacă înainte de start dă peste el răpciuga 
și lumbago la un loc. Îţi spun, priveam pariul ăsta ca o 
investiţie prudentă și absolut sigură. 

— Vrei să spui că ai scos toţi banii pe covertă pentru un 
cal? 

Bingo a hohotit amar. 

— Dacă i se poate spune cal. De n-ar fi avut o tresărire 
de viteză pe ultimul tur, risca să se amestece în cursa 
următoare. A sosit ultimul, punându-mă într-o situaţie 
destul de delicată. Pe o cale sau alta, trebuia să găsesc 
fonduri care să mă menţină în viață până la reîntoarcerea 
lui Rosie, fără ca ea să afle ceva. Rosie este cea mai 
scumpă fată din lume; dar, dacă ai fi un om căsătorit, 
dragă Bertie, ţi-ai da seama că cea mai bună dintre 
neveste e în stare să te sfâșie în bucăţi dacă află că ai 
prăpădit șase săptămâni de coșniţă într-o singură alergare. 
Nu-i așa, Jeeves? 

— Da, domnule. Femeile sunt ciudate în privinţa asta. 

— Trebuia să iau o hotărâre rapidă. De la naufragiu, îmi 
rămăsese destul ca să-l instalez pe Pechi într-un cămin ca 
lumea. L-am înscris pe șase săptămâni la Coteţele 
Confortului Canin, și am plecat împleticindu-mă - un om 
distrus, pe drumuri, în căutarea unei slujbe de meditator. 
Am aterizat la puştiul Thomas. Și uite-mă aici. 

Era o poveste tare tristă, desigur, dar socoteam că - 
oricât de îngrozitor ar fi să ai mereu de-a face cu mătușa 
Agatha și cu tânărul Thos - până atunci se strecurase 
binișor pe un teren minat. 

— Tot ce ai de făcut, i-am spus, este să mai reziști câteva 
săptămâni, și totul o să se termine Magna Cum S-Aude. 

Bingo a scos un urlet sinistru. 

— Câteva săptămâni?! Două zile dacă mai stau, 
înseamnă că am noroc! Ţii minte, ţi-am spus că încrederea 
mătușii-tale în mine, ca paznic al nemernicului ei de copil, 
a fost zguduită acum câteva zile când puştiul a fost 
surprins fumând. Aflu acum că persoana care l-a surprins 
fumând este omul numit Filmer. lar acum zece minute, 
junele Thomas mi-a destăinuit că își propune să-i 
administreze lui Filmer o pedeapsă oribilă, ca răzbunare că 
l-a denunţat mătușii tale. Nu știu ce are de gând să-i facă, 
dar dacă o să-i facă, eu sunt zvârlit afară pe brânci. Pentru 
mătușă-ta, Filmer ăsta este fenomenul cel mai grozav de 


180 


pe lume - și o să mă lichideze în doi timpi și trei mișcări. 
Trei săptămâni înainte de întoarcerea lui Rosie! 

Am înţeles totul. 

— Jeeves, am spus. 

— Poftiţi, domnule. 

— Am înţeles totul. Tu ai înţeles totul? 

— Da, domnule. 

— Atunci, hai să ne punem gândurile laolaltă. 

— Mă tem, domnule, că... 

Bingo a scos un geamăt slab. 

— Jeeves, a zis el pe o voce tremurătoare, să nu-mi spui 
că nu se arată nimic. 

— Pe moment nu întrevăd nici o soluţie, îmi pare rău să 
v-o spun, domnule. 

Bingo a scos un sforăit îndurerat, ca un buldog căruia i 
s-a refuzat tortul. 

— Atunci, singurul lucru pe care-l mai pot face, cred, a 
spus el sumbru, e să nu-l scap din priviri o clipă pe 
ucigașul ăla mic cu faţă plăcintoasă. 

— Absolut, am spus eu. Vigilenţă mereu trează, nu-i așa, 
Jeeves? 

— Intocmai, domnule. 

— Dar, între timp, Jeeves, a spus Bingo pe glas scoborât, 
plin de seriozitate, vei continua să consacri afacerii cele 
mai bune gânduri ale tale, nu? 

— E cât se poate de sigur, domnule. 

— Îţi mulţumesc, Jeeves. 

— Nu aveţi de ce, domnule. 


Trebuie să recunosc în favoarea tânărului Bingo că, 
odată ce sună goarna acţiunii, se comportă cu o energie și 
o hotărâre demne de tot respectul. Am impresia că două 
zile n-a existat măcar un minut în care tânărul Thos să-și 
poată spune: „În sfârșit, singur!” Dar în seara celei de a 
doua zile, mătușa Agatha ne-a anunţat că în după-amiaza 

următoare o să vină niște invitaţi pentru un pic de tenis, și 
m-am temut că tot ce e mai rău abia acum vine la rând. 

Tânărul Bingo, să vedeţi, e unul din băieţii aceia care, de 
îndată ce degetele li se încleștează pe mânerul unei 
rachete de tenis, cad într-un fel de transă, nu mai văd 
nimic decât liniile de tușă. Dacă picai peste Bingo în 
mijlocul unui set și-i spuneai că panterele tocmai îi 
mănâncă în grădină pe cel mai bun prieten, era în stare să 
se uite la tine și să-ţi spună „aha, da”, sau ceva în genul 
ăsta. Ştiam că n-o să se mai gândească o clipă la tânărul 
Thomas și la Excelenţa Sa înainte de lovirea ultimei mingi 
și, în timp ce mă îmbrăcam pentru seară, am devenit 
conștient de catastrofa iminentă. 

— Jeeves, am spus, ai cugetat vreodată asupra Vieţii? 

— Din când în când, domnule, în orele libere. 

— Sinistră, nu, ce zici? 

— Sinistră, domnule? 

— Vreau să spun, deosebirea între lucruri, așa cum par, 
și așa cum sunt. 

— Pantalonii poate cu doi centimetri mai sus, domnule. 
O foarte ușoară ajustare a bretelelor va provoca 
îmbunătăţirea necesară. Domnul spunea? 

— Vreau să spun că noi, aici, la Woolam Chersey, s-ar 
părea că ducem o viaţă fericită, fără griji. Dar dedesubtul 
suprafeţei poleite, Jeeves, curg curente negre. Te uiţi la 
Excelenţa Sa, învăluindu-se în maioneza de somon în 
timpul prânzului, și poţi să crezi că n-are nici o grijă pe 
lume. Dar, tot timpul, o soartă îngrozitoare atârnă peste 
capul lui și se apropie. Care crezi că vor fi pașii următori ai 
puștiului Thomas? 

— În cursul unei conversații neoficiale pe care am avut-o 
cu tânărul gentleman azi după-masă, domnule, m-a 
informat că a citit un roman intitulat Insula comorilor!5 și 
că ar fi fost adânc impresionat de caracterul și acţiunile 
unui oarecare căpitan Flint. Am înţeles că tocmai 


2 Treasure Island de Robert Louis Stevenson, 1882. 

cântărește în ce măsură ar fi bine să-și modeleze propria 
conduită după aceea a căpitanului. 

— Dar, Doamne Dumnezeule, Jeeves! Dacă-mi amintesc 
bine Insula comorilor, Flint era individul care circula 
lovind oamenii cu un cuţitoi marinăresc. Nu cumva crezi că 
tânărul Thomas o să se apuce să-l deschidă pe domnul 
Filmer cu un asemenea cuţit? 

— S-ar putea să nu posede acest tip de cuţit, domnule. 

— Mă rog, cu orice altceva. 

— Nu putem decât să așteptăm și să vedem, domnule. 
Papionul, dacă îmi este îngăduit să fac o sugestie, 
domnule, ar mai trebui strâns puţin. Se urmărește 
obţinerea unui aspect clar de fluture. Dacă îmi îngăduiţi... 

— Ce  importă  cravatele, Jeeves, în asemenea 
împrejurări? Îţi dai seama că fericirea domestică a 
domnului Little atârnă de un fir de păr? 

— Nu există împrejurări, sir, în care cravatele să nu 
importe. 

Am putut să-mi dau seama că omul se simţise ofensat, 
dar n-am mai stat să-i pansez rana. Care e cuvântul?... 
Preocupat. Eram prea preocupat, vă daţi seama. Și distrat. 
Ca să nu mai spun mâncat de griji. 


Mai eram încă mâncat de griji în ziua următoare, la două 
și jumătate, când au început festivitățile pe terenul de 
tenis. Era una din acele zile zăpușitoare, cu cerul coborât, 
cu trăsnetul pândind după colţ; și mi se părea că aerul 
clocește o ameninţare macabră. 

— Bingo, i-am spus în timp ce intram pe teren pentru 
primele partide de dublu, mă întreb ce e în stare să facă 
tânărul Thomas în după-amiaza asta, când ochiul stăpânirii 
nu mai e aţintit asupra lui. 

— Ăă? a zis distrat tânărul Bingo. 

Pe faţa lui nu mai puteai citi decât tenis, ochii nu-i mai 
vedeau altceva. Și-a fluturat racheta cu putere și a fornăit 
oleacă. 

— Nu pot să-l văd nicăieri, i-am spus. 

— Ce nu poţi? 

— Să-l văd. 

— Pe cine? 

— Junele Thos. 

— Ce-i cu el? 

M-am lăsat păgubaș. 

Singura consolare în perioada neagră a deschiderii 
turneului a fost faptul că Excelenţa Sa luase loc printre 
spectatori și avea în jur mai multe femele cu umbreluţe de 
soare. Rațiunea îmi spunea că până și un june atât de 
cufundat în păcate cum era Thomas, greu ar putea efectua 
un atac serios asupra unei persoane plasate într-o situaţie 
strategică atât de avantajoasă. Considerabil ușurat, m-am 
dăruit jocului; și tocmai lansasem o minge în direcţia 
vicarului local, cu o doză impozantă de energie, când s-a 
auzit rostogolirea unui tunet și a început să plouă cu 
găleata. 

Am tropăit cu toţii la mare iuţeală spre casă, și ne 
adunasem în sufragerie pentru ceai, când mătușa Agatha, 
ridicându-și capul dintr-un sandviș cu castraveți, ne-a 
întrebat: 

— Nu l-a văzut nimeni pe domnul Filmer? 

A fost unul din șocurile cele mai perfide prin care mi-a 
fost dat să trec. 

Păi da, cu mingea mea de servici alunecând dulce peste 
fileu și cu omul lui Dumnezeu, vicarul, pur și simplu 
incapabil să facă față mingii următoare, pe care i-o plasam 
mereu, vizibil, drept în mijlocul terenului, trăisem o vreme, 
ca să spun așa, pe altă lume. Acum, mă pomenisem întors 
pe pământ cu un „zbang” mare; iar felia de tort, alunecând 
din degetele mele rămase fără simţire, a căzut pe podea, 
hăpăită imediat de Robert, prepelicarul mătușii Agatha. O 
dată mai mult, deveneam conștient de o catastrofă 
iminentă. 

Căci acest Filmer, trebuie să mă înţelegeţi, nu era unul 
dintre oamenii pe care să-i poţi ţine departe de o masă. 
Combatant inimos, amator mai ales de ceștile five o'clock- 
ului, cât mai multe, cu franzeluţe și tot ce poate şedea 
peste ele, Filmer, până în după-amiaza asta, fusese mereu 
cotat pe primele locuri între conducătorii cursei spre 
jgheabul cu nutreţ. Dacă era ceva sigur pe lumea asta, era 
că doar mașinaţiile vreunui dușman l-ar fi putut împiedica 
să fie acum în sufragerie, cu traista pentru ovăz gata 
legată după gât. 

— Pesemne că l-a prins ploaia și acum se adăpostește pe 
undeva, a spus mătușa Agatha. Bertie, du-te și caută-l. Du-i 
și o manta de ploaie. 

— Imediat! am spus. 

Singura mea dorință în viață era acum s-o găsesc pe 
Excelenţa Sa. Și speram să nu găsesc numai corpul său. 

Mi-am pus o haină de ploaie, am băgat alta sub braţ și 
tocmai mă lansam spre ieșire, când am dat în hol peste 
Jeeves. 

— Jeeves, i-am spus, mă tem că s-a petrecut tot ce poate 
fi mai rău. Domnul Filmer lipsește de la ceai. 

— Da, domnule. 

— Sunt pe cale de a răscoli pământul în căutarea lui. 

— Vă pot scuti de această osteneală, domnule. Domnul 
Filmer se află pe insula din mijlocul lacului. 

— Pe ploaia asta? De ce nu se întoarce iute, nebunul? 

— N-are barcă, domnule. 

— Atunci cum de este pe insulă? 

— A vâslit până acolo, domnule. Dar conașul Thomas a 
vâslit după dumnealui și i-a slobozit barca. Tocmai acum 
câteva clipe, mă informa asupra împrejurărilor, domnule. 
Se pare că Flint, căpitanul, avea obiceiul de a abandona 
oameni pe insule pustii, iar conașul Thomas a simţit că 
urmarea acestui exemplu constituie linia cea mai 
judicioasă. 

— Dar, Doamne Dumnezeule, Jeeves! Omul trebuie să fie 
leoarcă! 

— Da, domnule. Conașul Thomas comenta și acest 
aspect al chestiunii. 

Era timpul să intru în acţiune. 

— Jeeves, vino cu mine! 

— Prea bine, domnule. 

Am năvălit în pavilionul debarcaderului. 

Spenser Gregson - soţul mătușii mele Agatha - care e la 
bursă, își lichidase recent, cu rezultate uluitoare, un stoc 
de acţiuni ale Societăţii de Cauciuc din Sumatra: iar 
mătușa Agatha, alegându-și un conac la ţară, se lansase pe 
scară mare. Găseai parcuri cu alei lungi de mile și mile, 
copaci cu mare densitate pe metrul pătrat, bine prevăzuţi 
cu porumbei și orice altă pasăre poftești, ciripind pe voci 
absolut veritabile, grădini înţesate cu trandafiri, și de 
asemeni grajduri, acareturi, pavilioane, toate alcătuind un 
ansamblu destul de substanţial. Dar numărul de atracţie al 
locurilor îl constituia, fără îndoială, lacul. 

Se întindea la răsărit de conac, îndărătul grădinii de 
trandafiri, și acoperea câteva pogoane. În mijloc avea o 
insulă. lar în mijlocul insulei se afla o clădire numită 
Octogonul. Iar în mijlocul Octogonului, așezat pe acoperiș 
și împroșcând apă ca o fântână publică, se afla Excelenţa 
Sa Onorabilul domn A.B. Filmer. Când ne-am mai apropiat, 
cu subsemnatul trăgând niște vâsle rapide și Jeeves 
manevrând cârma, am auzit strigăte de volum crescând, 
dacă ăsta e cuvântul; și numaidecât, sus de tot, arătând de 
la distanță ca și când ar fi fost suspendat în vârful 
tufișurilor, am localizat pe Excelenţa Sa. Socoteam că până 
și un membru al guvernului ar trebui să aibă mai multă 
minte și să nu stea chiar așa, în teren deschis, când erau 
atâția pomi sub care te puteai adăposti. 

— Puțin mai la dreapta, Jeeves. 

— Prea bine, domnule. 

Am făcut o acostare măiastră. 

— Așteaptă aici, Jeeves. 

— Prea bine, domnule. Grădinarul șef m-a informat azi 
dimineaţă, domnule, că una dintre lebede și-a făcut cuib pe 
această insulă. 

— Nu-i timpul cel mai potrivit pentru cancanuri de 
științe naturale, Jeeves, i-am spus eu cu oarecare 
severitate, căci ploaia se dezlănţuise mai tare ca oricând, 
iar pantalonii lui Bertram Wooster se și făcuseră leoarcă. 

— Prea bine, domnule. 

Mi-am deschis calea prin desișuri. Drumul era noroios și 
a smuls cam opt șilingi și unsprezece pence din valoarea 
pantofilor mei de tenis cu talpă antiderapantă, pe primii 
doi metri; dar am perseverat și, până la urmă, am ieșit din 
tufișuri și m-am găsit într-un soi de luminiș, cu fața la 
Octogon. 

Clădirea fusese construită cândva, prin secolul trecut, 
mi se spusese, pentru ca bunicul răposatului proprietar să 
aibă posibilitatea de a găsi un loc izolat de urechea 
omenească, unde să se poată exersa la vioară. Din câte știu 
despre violoniști, îmi închipui că la vremea lui produsese o 
cantitate bunicică de sunete înspăimântătoare; dar ele nu 
trebuie să fi însemnat nimic pe lângă cele care veneau 
acum de pe acoperișul clădirii. Excelenţa Sa, neobservând 
sosirea expediției de salvare, după toate aparențele 
încerca să-și poarte glasul peste vastele întinderi de apă, 
până spre conac; și n-aș putea spune că efortul lui nu 
reprezenta o performanţă. Avea una din vocile acelea de 
tenor ascuţit, și hăulelile lui săreau prin jurul ţestei mele 
ca niște șrapnele. 

M-am gândit că e timpul să-i strecor vestea bună că au 
sosit ajutoare, înainte de a apuca să-și rupă o coardă. 

— Hei! am strigat, așteptând un moment de răgaz. 

Şi-a scos capul peste marginea acoperișului. 

— Hei! a urlat el, uitându-se în toate direcţiile, în afară 
de cea bună, firește. 

— Hei! 

— Hei! 

— Hei! 

— Hei! 

— O, a zis el, localizându-mă în sfârșit. 

— Ohoho! am răspuns eu, oarecum ca o încununare. 

Presupun că nu s-ar fi putut spune despre conversaţie că 
atinsese, până în acel moment, un nivel înspăimântător de 
înalt; era foarte probabil să devenim amândoi, în scurtă 
vreme, mult mai cerebrali - dar tocmai atunci, exact în 
clipa când era să spun ceva inteligent, s-a auzit un sâsâit și 
un șuier ca un cauciuc explodând într-un cuib de cobre și 
din tufișurile de la stânga mea a ţâșnit ceva atât de mare, 
de alb și de activ încât, gândind mai iute decât oricând în 
cursul întregii mele existenţe, am sărit ca un fazan care-și 
ia zborul și, înainte de a-mi da seama ce fac, începusem să 
mă caţăr întru salvarea vieţii. Ceva a plesnit peretele la 
câţiva centimetri sub glezna mea dreaptă și orice șovăieli 
aș mai fi avut, dacă nu cumva e mai bine să rămân jos, au 
dispărut pe dată. Tipul care purtase peste culmi de gheţuri 
și zăpezi pancarta cu strania deviză „Mereu mai sus!” 
devenise acum un adevărat model pentru Bertram. 

— Fii prudent! a răcnit Excelenţa Sa. 

Ori că eram! 

Cel care a construit Octogonul s-ar putea să-l fi conceput 
special pentru soiul ăsta de crize. Pereţii aveau adâncituri 
la intervale regulate, tocmai bine pentru mâini și picioare, 
și n-a trecut mult până m-am parcat pe acoperiș alături de 
Excelenţa Sa, zgâindu-mă în jos la una din cele mai mari și 
mai nevrozate lebede pe care mi-a fost dat să le văd în 
viaţă. Stătea acolo, înălțând spre noi un gât cât un furtun, 
întins bine, ca pentru a primi în plin o bucată de cărămidă 
țintită la mare precizie. 

Am lansat cărămida și am marcat zece puncte. 

Excelenţa Sa nu părea prea încântată. 

— N-o aţâţa! a spus dânsul. 

— Ea a început! i-am răspuns. 

Lebăda și-a mai extins vreo doi metri de gât și ne-a 
executat un număr de imitație, cum scapă aburii dintr-o 
conductă găurită. Ploaia continua să curgă cu ceea ce s-ar 
putea numi o furie de nedescris, și îmi părea rău că - în 
pripa care se ivește inevitabil atunci când, fără să fi fost 
avertizat dinainte, ești pus să escaladezi într-o secundă un 
zid de piatră - scăpasem mantaua de ploaie adusă cu mine 
anume pentru tovarășul întru ruginire. O clipă m-am 
gândit să i-o ofer pe a mea, dar raţiunea a triumfat. 

— Cât de aproape de dumneavoastră a ajuns? am 
întrebat. 

— La un fir de păr, a răspuns camaradul meu privind în 
jos cu pronunţată antipatie. A trebuit să fac un salt 
extraordinar de rapid. 

Excelenţa Sa era un tip mititel și rotofei, care arăta ca și 
când ar fi fost turnat în hainele sale și ar fi uitat să strige 
la timp „mulţumesc, destul!”, iar saltul rapid pe care-l 
evocase era, dacă v-aţi prins, destul de amuzant. 

— Nu e nimic de râs, a spus domnia sa comutând de pe 
lebădă pe mine privirea plină de antipatie. 

— Scuzați. 

— Puteam să fiu grav rănit. 

— Ce-aţi zice dacă aș mai arunca în ea cu o cărămidă? 

— Să nu faci una ca asta. N-ai izbuti decât s-o iriţi. 

— Şi de ce să n-o irit? N-a arătat nici un pic de 
consideraţie pentru sentimentele noastre. 

Excelenţa Sa s-a oprit asupra unui alt aspect al 
problemei. 

— Nu pot să înţeleg cum a putut să se desprindă, barca 
mea, deși o legasem foarte strâns de trunchiul unui copac. 

— Afurisit mister. 

— Încep să bănuiesc că nodul a fost desfăcut anume, de 
o persoană rău intenţionată. 

— Ei nu, zău, cum puteţi să vă închipuiţi! Aţi fi văzut pe 
oricine! 

— Nu, domnule Wooster. Căci tufișurile formează un 
adevărat paravan. Mai mult, zăpușeala după-amiezii mă 
făcuse puţin cam somnoros, astfel încât am picotit o 
vreme, după ce am ajuns pe insulă. 

Nu voiam să-i las mintea pe pista asta; am schimbat 
vorba: 

— E cam umed, nu? 

— Am observat de mult, a răspuns Excelenţa Sa cu o 
voce pătrunsă de antipatie și amărăciune. Totuși, îţi 
mulțumesc că mi-ai atras atenţia. 

Mica șuetă despre vreme nu avusese un succes prea 
senzaţional, lucru pe care l-am sesizat imediat. Mi-am 
încercat mâna la Viaţa Păsărilor pe Meleagurile Patriei. 

— Aţi observat vreodată, l-am întrebat, cum se întâlnesc 
sprâncenele unei lebede una cu alta? 

— Am avut aici ocazia să observ mai tot ce se poate 
observa la lebede. 

— Le dă o privire cam posacă, nu? 

— Privirea la care faceţi aluzie nu mi-a scăpat. 

— Ciudat, i-am spus eu începând să mă pasionez sincer 
de subiect, ce efect prost are viaţa de familie asupra 
temperamentului unei lebede! 

— Aș dori să alegeţi alt subiect de conversaţie, nu 
despre lebede. 

— Nu, nu, e foarte interesant! Vreau să spun că amica 
de colo, în condiţii normale trebuie să fie o adevărată rază 
de soare. Absolut domestică, favorita copiilor, dacă mă 
înţelegeţi. Dar acum, pur și simplu din cauză că această 
lebădă s-a întâmplat să-și facă aici cuibul... 

M-am oprit. N-o să mă credeţi, dar până în clipa aceea, 
cu atâta muncă și forfoteală, uitasem cu totul că, în timp ce 
stăteam căţăraţi pe acoperiș, rămăsese tot timpul în fundal 
un om al cărui creier gigantic, dacă i se notifica urgenţa 
situaţiei și i se cerea să ni se alieze, va fi probabil capabil 
să elaboreze o jumătate de duzină de scheme pentru a 
soluţiona în câteva clipe micile noastre dificultăţi. 

— Jeeves! am strigat. 

— Domnul dorește? s-a auzit slab o voce respectuoasă 
venind din infinitatea spațiilor. 

— Valetul meu, i-am explicat Excelenței Sale. Un 
cetățean cu resurse inepuizabile, o mare inteligenţă. Intr- 
un minut ne scoate de-aici! Jeeves! 

— Poftiti. 

— Stau pe acoperiş. 

— Prea bine, domnule. 

— Nu spune „prea bine”! Vino și ajută-ne! Domnul 
Filmer și cu mine suntem încolţiţi, Jeeves. 

— Prea bine, domnule. 

— Nu mai spune mereu „prea bine”! Nu poate fi vorba 
de așa ceva. Locul e năpădit de lebede. 

— O să mă ocup imediat de asta, domnule. 

M-am întors către Excelenţa Sa. Am mers chiar atât de 
departe, încât l-am bătut pe spate. Era ca și când ai plesni 
un burete ud. 

— Totul e-n regulă, i-am spus. Vine Jeeves. 

— Şi ce poate el să facă? 

M-am încruntat oleacă. Tonul omului fusese mohorât, și 
nu-mi plăcea. 

— Asta, i-am răspuns eu putintel ţepos, nu putem spune 
până nu-l vedem în acţiune. S-ar putea să adopte o cale, s- 
ar putea să adopte alta. Dar de un lucru puteţi fi absolut 
sigur: Jeeves va găsi o soluţie. Parcă-l văd cum se 
strecoară prin bezne, cu faţa strălucind de inteligență. Nu 
există limite ale puterii mintale a lui Jeeves. Se hrănește 
numai cu pește. 

M-am plecat peste margine și am scrutat abisul. 

— Atenţie la lebădă, Jeeves. 

— "Ţin pasărea sub strictă observaţie, domnule. 

Lebăda mai desfășurase în direcţia noastră un stoc 
suplimentar de gât; dar acum a făcut stânga-mprejur. 
Sunetul unei voci vorbindu-i dinspre ariergardă păruse s-o 
afecteze puternic. L-a supus pe Jeeves unui examen scurt 

și intens; apoi, luându-și o provizie mare de aer în scopuri 
sâsâitoare, a făcut un mic salt și s-a dezlănţuit în șarjă. 

— Jeeves, păzea! 

— Prea bine, domnule. 

Eh, i-aș fi putut spune lebedei de la bun început să lase 
orice nădejde. După criteriile lebedelor, poate că era 
cotată bine printre intelectuali; dar, când era vorba să-și 
opună creierii față de cei ai lui Jeeves, își pierdea vremea 
de pomană. Mai bine s-ar fi dus de la început acasă. 

Orice tânăr care pornește în viaţă trebuie să știe cum se 
face față unei lebede mânioase, așa că o să vă relatez pe 
scurt tehnologia potrivită. Incepeţi prin a ridica de la 
pământ mantaua de ploaie pe care a scăpat-o cineva; apoi, 
judecând frumușel distanţa, pur și simplu aruncaţi 
mantaua peste capul păsării; apoi, apucând cangea pe care 
aţi avut prudenţa s-o luaţi cu dumneavoastră, o inseraţi 
sub lebădă și răsturnaţi totalul. Lebăda se deplasează într- 
un tufiș și încearcă să se libereze; iar dumneavoastră săriţi 
îndărăt în barcă, luând în același timp orice amici se 
întâmplă să fi stat pe acoperișurile din vecinătate. Asta a 
fost metoda lui Jeeves, și nu știu cum ar fi putut cineva s-o 
mai perfecţioneze. 

Excelenţa Sa arătase o iuţeală de care nu l-aș fi crezut 
capabil, astfel că am fost în barcă în mai puţin de două 
clipe. 

— Ai procedat foarte inteligent, omule, a spus Excelenţa 
Sa în timp ce împingeam barca de la mal. 

— Mă străduiesc să-mi îndeplinesc îndatoririle, domnule. 

Excelenţa Sa, pentru moment, părea să-și fi terminat 
cuvântul. Din acel moment, arăta decis să-și adune toate 
gândurile și să mediteze. Era al naibii de absorbit. Chiar 
când am prins un crab și, cu această ocazie, i-am aruncat o 
litră de apă pe ceafă, a părut să nu observe. 

Abia în momentul debarcării a părut să revină la viaţă. 

— Domnule Wooster. 

— Oh, da. 

— M-am gândit la chestiunea despre care am vorbit cu 
dumneata acum câtva timp - problema felului cum a putut 
barca mea să se desprindă de țărm. 

Chestia asta nu-mi plăcea. 

— O problemă afurisită, am spus. Mai bine nu vă bateti 
capul. Tot n-o s-o rezolvați. 

— Din contra, am ajuns la o soluţie, și una despre care 
cred că e singura acceptabilă. Sunt convins că nodul a fost 
desfăcut de băiatul Thomas, fiul gazdei. 

— Ei, nu mai spuneţi! Dar de ce? 

— Avea pică pe mine. Și este genul de răzbunare la care 
s-ar putea deda numai un copil sau un adult care este 
realmente imbecil. 

A întins-o spre casă, iar eu m-am întors spre Jeeves, 
înfricoșat. Da, puteţi s-o mai spuneţi o dată, înfricoșat. 

— Jeeves, ai auzit? 

— Da, domnule. 

— Ce este de făcut? 

— Poate că domnul Filmer, judecând din nou problema, 
va găsi că bănuielile lui sunt nedrepte. 

— Dar nu sunt nedrepte. 

— Nu, domnule. 

— Atunci, ce este de făcut? 

— N-aș putea spune, domnule. 

Am întins-o spre casă cu mare vioiciune și i-am raportat 
mătușii Agatha că Excelenţa Sa fusese salvat; apoi m-am 
împleticit până sus să fac o baie fierbinte, căci eram 
pătruns de apă de la provă până la pupă. În timp - ce mă 
bucuram de căldura binefăcătoare, s-a auzit o bătaie în 
ușă. 

Era Benson, majordomul mătușii Agatha. 

— Doamna Gregson dorește să vă comunic, sir, că va fi 
bucuroasă să vă vadă de îndată ce sunteţi gata. 

— Bine, dar abia m-a văzut. 

— Bănuiesc că vrea să vă vadă iarăși, domnule. 

— Bine, bine. 

Am zăcut sub apă încă vreo câteva minute; pe urmă, 
după ce mi-am uscat făptura, m-am dus de-a lungul 
coridorului până la camera mea. Jeeves era acolo, 
căutându-și de lucru cu lenjeria. 

— Auzi, Jeeves, i-am spus. Tocmai m-am gândit: n-ar 
trebui cineva să se ducă să-i dea domnului Filmer chinină 
sau ceva? Ar fi un act umanitar, nu? 

— Am și procedat astfel, domnule. 

— Bravo. N-aș putea să spun că-l iubesc prea tare pe tip, 
dar nu m-aș fi îndurat să-l las să răcească. 

Am apucat din grămadă un ciorap. 

— Jeeves, i-am spus, nu știu dacă ești la curent, dar 
trebuie să judecăm situaţia cu mare viteză. Vreau să spun, 
îți dai seama? Domnul Filmer îl bănuiește pe tânărul 
Thomas că a făcut exact ceea ce a făcut, și dacă își 
formulează acuzarea, mătușa Agatha îl concediază pe 
domnul Little, iar atunci doamna Little va afla ce-a făcut 
domnul Little, și ce-o să iasă din toate astea? Îţi spun eu. 
Asta înseamnă că doamna Little o să-i cam taie veniturile 
domnului Little, într-o măsură care mă face să spun, deși 
nu sunt decât un burlac lipsit de calificare, că este 
inadmisibil ca o nevastă să pretindă atâta în cursul 
schimbului normal de bunuri al vieţii căsătorite - ceea ce s- 
ar putea numi balanța economică - când dai, dar și 
primești. Femeile pun pe tapet chestiile astea, Jeeves... Ele 
nu uită și nu iartă. 

— Foarte adevărat, domnule. 

— Şi atunci cum rămâne? 

— M-am și ocupat de problemă, domnule. 

— Te-ai și ocupat? 

— Da, domnule. Abia mă despărţisem de dumneavoastră, 
când soluţia chestiunii mi s-a prezentat de la sine. Ideea 
mi-a venit de la o remarcă a domnului Filmer. 

— Jeeves, ești o minune! 

— Vă mulțumesc foarte mult, domnule. 

— Şi care o soluţia? 

— Am conceput ideea de a merge la domnul Filmer și de 
a-i spune că dumneavoastră i-aţi furat barca, domnule. 

Imaginea omului s-a clătinat în fața ochilor mei. M-am 
încleștat de un ciorap cu înfrigurare. 

— De a-i spune... ce? 

— La început domnul Filmer nu voia să dea crezare 
declaraţiei mele. Dar i-am atras atenţia asupra faptului că 
dumneavoastră aţi știut cu siguranță de prezenţa 
Excelenței Sale pe insulă - un fapt cu care a fost de acord 
că are o înaltă semnificație. Am subliniat, mai departe, că 
sunteţi un gentleman voios, domnule, care ar fi în stare de 
o asemenea farsă. L-am lăsat pe deplin convins, iar acum 
nu mai există nici o primejdie de a pune fapta pe seama 
domnișorului Thomas. 

M-am uitat la infam parcă vrăjit. 

— Şi asta numești tu soluţie clară? am spus. 

— Da, sir. Domnul Little își va păstra situaţia, așa cum 
se dorea. 

— Şi cum rămâne cu mine! 

— Ieșiţi și dumneavoastră în câștig, domnule. 

— Asta-i bună! 

— Da, domnule. Am fost în situaţia de a afla că doamna 
Gregson v-a invitat aci animată de mobilul de a vă prezenta 
domnului Filmer, în vederea angajării dumneavoastră ca 
secretar particular al Excelenței Sale. 

— Cum?! 

— Da, domnule. Benson, majordomul, s-a întâmplat s-o 
audă pe doamna Gregson discutând subiectul cu domnul 
Filmer. 

— Secretarul plicticosului ăla umflat!? Jeeves, n-aș fi 
supravieţuit! 

— Nu, domnule. Bănuiesc că n-aţi fi găsit lucrul prea 
agreabil. Domnul Filmer cu greu ar putea fi considerat un 
companion plăcut pentru dumneavoastră. Și totuși, dacă 
doamna Gregson v-ar fi obţinut postul, aţi fi găsit extrem 
de stingheritor să-l refuzati. 

— Stingheritor e bine zis. 

— Da, domnule. 

— Dar, auzi, Jeeves, a rămas un singur punct pe care 
pare-se că l-ai trecut cu vederea. Pe unde ies? 

— Poftiţi? 

— Vreau să spun, mătușa Agatha tocmai mi-a trimis 
vorbă prin mesagerul destinului că dorește să mă vadă. 
Probabil că în clipa asta își ascute securea. 

— Cel mai judicios plan ar fi să n-o mai vedeţi, domnule. 

— Da, însă cum reușesc asta? 

— Există un burlan bun și solid care coboară de-a lungul 
zidului, imediat dedesubtul acestei ferestre, domnule. Şi aș 
putea pregăti mașina la poarta parcului, în douăzeci de 
minute, domnule. 

L-am privit cu evlavie. 

— Jeeves, i-am spus, întotdeauna ai dreptate. Auzi... nu 
s-ar putea doar cinci minute? 

— Să zicem zece, domnule. 

— S-a făcut, zece! Pregătește ceva haine potrivite pentru 
călătorie și lasă restul pe mine. Unde este burlanul pe care 
mi-l lăudai? 

JEEVES ȘI PACEA ADÂNCĂ A 
SĂRBĂTORILOR.- 


Scrisoarea a sosit în dimineaţa de șaisprezece. Tocmai 
împingeam un pic de mâncare sub nasul woosterian și, 
simţindu-mă fortificat cu cafea și scrumbie afumată, am 
hotărât să-i spun lui Jeeves noutatea, fără să mai amân. 
După cum zice Shakespeare, dacă ai de făcut un lucru, e 
mai bine să te avânţi și să-l termini. Omul avea să fie 
dezamăgit, desigur, și poate chiar amărât; dar, la naiba, un 
pic de dezamăgire ici și colo îi prinde bine unui flăcău. Il 
face să-și dea seama mai clar că viața e aspră și nu 
glumește. 

— Ăă, Jeeves, am spus. 

— Poftiti. 

— Avem aici o invitație din partea doamnei Wickham. 
Mi-a scris şi m-a invitat de Crăciun la Skeldings. Aşa că ai 
grijă să pregătești cele necesare. Plecăm acolo pe data de 
douăzeci și trei. O grămadă de cravate albe, Jeeves, și 
câteva costume fericit alese pentru la ţară în timpul zilei. 
Cred că o să stăm mai multă vreme. 

S-a produs o pauză. Puteam simţi că-și îndreptase spre 
mine o privire mustrătoare, dar m-am cufundat în magiun, 
refuzând s-o întâlnesc. 

— Credeam că v-am auzit spunând, domnule, că 
intenţionaţi să plecaţi la Monte Carlo imediat după 
Crăciun. 


16 Titlul original „Jeeves and the Yule-tide Spirit”, publicată prima dată în The Strand Magazine, 

— Ştiu. Dar s-a zis. Planurile s-au schimbat. 

— Prea bine, domnule. 

La punctul ăsta a sunat telefonul, revărsându-se peste 
ceea ce amenința să fie un moment neplăcut. Jeeves a 
ridicat receptorul. 

— Da?... Da, doamnă... Foarte bine, doamnă. lată, vi-l 
dau pe domnul Wooster. 

Mi-a înmânat instrumentul: 

— E doamna Spenser Gregson, domnule. 

Ştiţi, din când în când nu mă pot opri să constat că 
Jeeves nu mai e în forma de altădată. La începuturi, i-ar fi 
fost de ajuns o clipă ca să-i spună mătușii Agatha că nu-s 
acasă. M-am uitat la el cu una din privirile acelea încărcate 
de reproșuri și am luat telefonul. 

— Alo! am zis. Da? Alo, alo, Bertie la telefon. Alo! Alo! 
Alo! 

— Nu mai repeta mereu Alo! a urlat bătrâna-mi rudă în 
obișnuitul ei stil categoric. Doar nu ești papagal! 
Câteodată aș prefera să fii. Poate ai avea mai multă minte. 

Ton nepotrivit faţă de un flăcău care-și începea ziua... 
foarte nepotrivit - dar ce să-i faci. 

— Bertie, lady Wickham îmi spune că te-a invitat la 
Skeldings de Crăciun. Te duci? 

— M-aș duce. 

— Ei, atunci fii atent cum te porţi. Lady Wickham eo 
veche prietenă de-a mea. 

Nu eram dispus să suport chestii din astea la telefon. 
Faţă în faţă, nu spun, dar la capătul unui fir, era clar că n-o 
să rabd. 

— Mă voi strădui în mod firesc, mătușă Agatha, i-am 
răspuns eu înțepat, să mă port în modul cel mai potrivit 
pentru un gentleman englez făcând o vizită care... 

— Ce-ai spus? Zi mai tare! Nu te aud! 

— Am spus că bine, bine. 

— Așa? Ai atunci grijă să fie într-adevăr bine. Vezi ce 
faci! Şi mai e un motiv pentru care ţin ca la Skeldings... 

dacă îţi stă în puteri, să arăţi cât mai puţin ce imbecil ești. 
Va fi acolo și sir Roderick Glossop. 

— Cum?! 

— Nu urla așa! Aproape că m-ai asurzit. 

— Ai spus sir Roderick Glossop? 

— Da. 

— Vrei să spui Tuppy Glossop? 

— Vreau să spun sir Roderick Glossop. De aceea am și 
spus sir Roderick Glossop. Acum, Bertie, vreau să mă 
asculţi cu atenţie. Mai ești acolo? 

— Da. Încă. 

— Atunci, ascultă. Am reușit în sfârșit, după greutăţi 
inimaginabile, și contrar tuturor dovezilor existente, să-l 
conving pe sir Roderick, aproape, că de fapt nu ești chiar 
dement. Este gata să-și amâne formarea oricărei păreri 
definitive, până te mai vede o dată. In ce privește 
comportarea ta la Skeldings, trebuie să... 

Dar închisesem telefonul. Zguduit. Da, exact cum v-am 
spus. Zguduit până-n măduva oaselor. 

Opriţi-mă dacă v-am mai povestit vreodată: dar, în caz 
că nu știți, lăsaţi-mă să vă spun pe scurt ce era cu Glossop 
ăsta. Era un bătrân formidabil, cu ţeasta cheală și 
sprâncene de o mărime supraproporţionată, iar ca profesie 
era doctor de zurlii. Cum s-a întâmplat nu pot să vă spun 
nici până-n ziua de azi, dar odată m-am pomenit logodit cu 
fiică-sa, Honoria, un specimen îngrozitor de dinamic, care-l 
citea pe Nietzsche și avea un râs ca valurile ce se sparg de 
un țărm stâncos. Logodna fusese bifată mulțumită unor 
evenimente care-l convinseseră pe bătrânul flăcău că îmi 
lipsește o doagă; și, de atunci, mă ţinea mereu în evidenţă, 
în fruntea listei lui de „Nebuni cu care am luat masa”. 

Socoteam că, fie și în sezon de Crăciun, cu toată pacea și 
buna înţelegere dintre oameni, despre care se face atâta 
zarvă în anotimpul acela, o întrevedere cu individul se 
profila ca fiind dură la maximum. Dacă n-aș fi avut mai 

mult de un motiv special pentru care voiam să merg la 
Skeldings aș fi anulat toată afacerea. 

— Jeeves, i-am spus cu glas frânt, ai aflat despre ce e 
vorba? Sir Roderick Glossop vine și el la doamna Wickham. 

— Prea bine, domnule. Dacă aţi terminat micul dejun, 
strâng imediat. 

Rece și de sus. Fără simpatie nici de doi bani. Nici 
pomeneală de solidaritatea care-ţi încălzește inima. După 
cum mă așteptasem, informaţia că nu mai mergem la 
Monte Carlo îi rămăsese de-a curmezișul. Jeeves are vână 
de luptător și știam că jinduise după un pic de agitaţie în 
jurul mesei verzi. 

Noi, Woosterii, ne pricepem să purtăm o mască. M-am 
prefăcut că nu observ lipsa lui de sentimente adecvate. 

— Bine, Jeeves, strânge, i-am spus semeţ, dar strânge cu 
toată viteza. 


Relaţiile au continuat să fie încordate pe tot parcursul 
săptămânii. Omul avea o detașare polară în felul de a-mi 
aduce dimineaţa stropul meu de ceai. În douăzeci și trei, 
când am plecat la Skeldings cu mașina, se ţinea de-o parte, 
rezervat. Și, înainte de cină, în prima seară a vizitei, a 
introdus butonii în cămașă într-un mod pe care l-aș numi 
afectat. Toată afacerea era foarte dureroasă și, zăcând în 
pat în dimineaţa de douăzeci și patru, găseam că singura 
cale de urmat era să-i înfăţișez întreg cazul și să sper că 
bunul său simţ înnăscut îl va ajuta să manifeste înțelegere. 
Mă simţeam strașnic în dimineaţa aceea. Totul mersese pe 
roţi. Gazda, lady Wickham, era o matroană colţoasă, 
construită după un model mult prea apropiat de cel al 
mătușii Agatha ca să mă mai pot simţi bine în prezenţa ei, 
dar păruse destul de prietenoasă la sosire. Fiica ei, 
Roberta, mă întâmpinase cu o căldură care, mă văd nevoit 
să mărturisesc, făcuse să-mi vibreze oleacă bătrânele corzi 
ale inimii. lar sir Roderick, în scurtul moment petrecut 
împreună, părea să se fi lăsat pătruns, într-o măsură 

uluitoare, de spiritul blajin al sărbătorilor. Când m-a văzut, 
gura i s-a cutremurat într-un colţ, ceea ce îmi apărea ca 
fiind concepţia lui despre zâmbet, și mi-a spus: „Ha, 
tinere!” Nu cine știe ce frățește, dar a zis-o totuși; și, după 
părerea mea, echivala în practică cu idealul convieţuirii 
pașnice a leului cu mielușelul. 

Pe scurt, viaţa la curba asta avea un peisaj destul de 
atractiv, și m-am hotărât să-i comunic foarte precis lui 
Jeeves cum stau lucrurile. 

— Jeeves, i-am spus când omul a apărut înconjurat de 
aburul ceaiului. 

— Poftiţi. 

— În legătură cu șederea noastră aici, aș dori să rostesc 
câteva cuvinte de lămurire. Socot că e dreptul tău să 
cunoști faptele. 

— Poftiti. 

— Mă tem că anularea vizitei noastre la Monte Carlo a 
însemnat un fel de șoc pentru tine. 

— Câtuși de puţin, domnule. 

— Ba da, a fost un șoc. Erai pornit să iernezi în vechiul și 
bunul sediu mondial al viciului. Ştiu. Am văzut cum ți s-au 
aprins ochii când ţi-am spus că mergem acolo. Ai tras aer 
pe nări și degetele tale au avut un freamăt. Știu, știu. lar 
acum, când s-a produs schimbarea de program, ţi-a intrat 
un cuţit în inimă. 

— Câtuși de puţin, domnule. 

— Ba da, ba da, l-am văzut. Ei, și ceea ce vreau să-ţi 
explic, dragă Jeeves, este că n-am fost împins de o simplă 
toană. N-a fost un mărunt capriciu iresponsabil, dacă am 
acceptat această invitaţie a lady-ei Wickham. Am examinat 
chestiunea săptămâni în șir, din toate unghiurile, ţinând 
seama de toate considerentele. Întâi și întâi, oare simţi 
spiritul blajin al sărbătorilor într-un loc ca Monte Carlo? 

— Oare dorește cineva spiritul blajin al sărbătorilor, 
domnule? 

— Desigur că dorește. Eu, unul, sunt un amator fără 
rezerve. Acesta, deci, era un aspect. Acum, altul. Era 
neapărat necesar să vin la Skeldings de Crăciun, Jeeves, 
pentru că știam că puştiul de Tuppy Glossop o să fie aici. 

— Sir Roderick Glossop, domnule? 

— Nepotul lui. Poate că ai observat învârtindu-se prin 
partea locului un tip cu părul de culoare deschisă și cu 
rânjetul misterios al pisicii din Tara Minunilor. Acesta este 
Tuppy și caut de mult să-mi încrucișez spada cu el. Am 
mare boală pe tipul ăsta. Ascultă aici faptele, Jeeves, și 
spune și tu dacă nu-i cazul să pregătesc o răzbunare 
oribilă. (Am tras o sorbitură de ceai, căci simpla amintire a 
celor păţite de pe urma lui Tuppy mă zguduise.) Deși 
tânărul Tuppy este nepotul lui sir Roderick Glossop - de pe 
urma căruia, știi și tu, Jeeves, câte am tras - mă purtam ca 
un frate cu Tuppy, la clubul Trântorilor și pretutindeni. Mi- 
am spus că un om n-are nici o vină pentru rudele lui și că 
nu mi-ar plăcea nici mie ca prietenii să mă judece după 
mătușa Agatha, de pildă. O minte larg deschisă, nu, 
Jeeves? 

— Extrem, domnule. 

— Ei, și atunci, cum îţi spun, am ieșit cu Tuppy ăsta, ne- 
am luat de braţ, ne-am bătut pe umăr - și ce crezi că mi-a 
făcut? 

— N-aș putea spune, domnule. 

— Las’ că-ţi spun eu! Intr-o noapte, după cină, la 
Trântori, a pariat cu mine că n-o să reușesc să trec peste 
bazinul de înot agățându-mă de frânghii și inele. Am 
acceptat pariul și am trecut peste ape în stil mare până am 
ajuns la ultimul inel. lar acolo am aflat că acest drac 
împelițat desprinsese ultimul inel, lăsându-mă astfel 
spânzurat în vid, fără nici un mijloc de a ajunge pe țărm, la 
căminul și familia mea iubită. Nu-mi mai rămânea nimic de 
făcut, decât să-mi dau drumul în apă. Mi-a spus că i-a dus 
pe mulţi în felul ăsta: iar eu, Jeeves, afirm că, dacă nu pot 
să i-o plătesc îndărăt la Skeldings - cu toate vastele resurse 

pe care mi le pune la dispoziție un conac atât de vast - 
atunci nu mai sunt omul care am fost. 

— Înţeleg, domnule. 

Mai rămăsese totuși în comportarea lui ceva ce-mi 
spunea că nici măcar acum n-are toată simpatia necesară, 
așa că, oricât de delicat ar fi fost subiectul, am hotărât să 
pun restul cărților pe masă. 

— Şi acum, Jeeves, ajungem la motivul principal pentru 
care voiam să sărbătoresc Crăciunul la Skeldings. Jeeves, i- 
am spus scufundându-mă o dată mai mult în bătrâna 
ceașcă cu ceai și reîntorcându-mă la suprafaţă cu pete roșii 
în obraz, esenţa problemei este că sunt îndrăgostit. 

— Într-adevăr, domnule? 

— Ai văzut-o pe domnișoara Roberta Wickham? 

— Da, domnule. 

— Ei, atunci... 

S-a produs o pauză lungă, în cursul căreia am lăsat 
sensul să i se scurgă în ureche. 

— In timpul șederii tale aici, Jeeves, am spus, vei fi 
adesea foarte aproape de camerista domnișoarei Wickham. 
In asemenea ocazii, trage-i tare! 

— Poftiţi? 

— IÎnţelegi tu: trage-i despre mine, că-s băiat bun și așa 
mai departe. Pomenește-i de adâncimile mele sufletești 
ascunse. Chestiile astea au succes. Subliniază că posed o 
inimă simţitoare și că anul ăsta, la clubul Trântorilor, am 
fost printre primii la tenis. Reclama nu strică niciodată, 
Jeeves. 

— Prea bine, domnule. Dar... 

— Dar ce? 

— Să vedeţi, domnule... 

— Aș dori să nu mai spui „să vedeţi, domnule...” pe 
vocea asta melodramatică. [i-am mai atras atenţia! 
Obiceiul ăsta începe să devină la tine un tic. Controlează-ţi- 
l! Ei, ce ai pe suflet? 

— Cu greu mi-aș putea îngădui... 

— Dă-i înainte, Jeeves! Suntem întotdeauna dispuși să 
auzim noutăţi de la tine. 

— Ceea ce eram pe cale să observ, dacă mă veţi scuza, 
domnule, este că foarte greu aș fi considerat-o pe 
domnișoara Wickham o potrivită... 

— Jeeves, l-am întrerupt cu răceală, dacă ai ceva de spus 
împotriva acestei domnișoare, ar fi mai bine să n-o spui în 
prezența mea. 

— Prea bine, domnule. 

— Şi nici în altă parte, dacă tot a venit vorba. Ce ai 
contra domnișoarei Wickham? 

— Oh, domnule, lăsaţi! 

— Jeeves, insist! A venit timpul să vorbim bărbătește. Ai 
mormăit împotriva domnișoarei Wickham. Vreau să știu ce 
ai împotriva dumneaei. 

— Pur și simplu mi-a trecut prin minte, domnule, că 
pentru un gentleman de genul dumneavoastră, domnișoara 
Wickham nu este o jumătate potrivită. 

— Ce vrei să spui prin gentleman de felul meu? 

— Să vedeţi, domnule... 

— Jeeves! 

— Scuzaţi-mă, iarăși mi-a scăpat expresia asta, fără voie. 
Eram în curs de a observa că nu pot decât să reafirm cu 
toată tăria... 

— Să ce? 

— Pot numai să spun că, de vreme ce mi-aţi cerut 
părerea... 

— Dar nu ţi-am cerut-o. 

— Aveam impresia că doreaţi să vă schițez vederile mele 
asupra subiectului, domnule. 

— Oare? Oricum, dacă tot ai început, s-auzim. 

— Prea bine, domnule. Atunci, pe scurt, dacă aș putea 
spune astfel, domnule, deși domnișoara Wickham este o 
tânără fermecătoare... 

— Aici, Jeeves, te-ai apropiat de o apreciere 
reglementară! Ce mai ochi! 

— Da, domnule. 

— Ce mai păr! 

— Foarte adevărat, domnule. 

— Şi ce mai ștrengărie, dacă se poate spune astfel. 

— Cuvântul cel mai potrivit, domnule. 

— Atunci e-n regulă. Zi mai departe. 

— Sunt de acord că domnișoara Wickham se află în 
posesia tuturor acestor calităţi demne de dorit, domnule. 
Asta nu mă împiedică, privind-o într-o perspectivă 
matrimonială legată de un gentleman de genul 
dumneavoastră, să nu pot vedea că nu e potrivită. După 
părerea mea, domnișoara Wickham este lipsită de 
seriozitate, domnule. Este prea schimbăcioasă și frivolă. 
Ca să se califice drept soț al domnișoarei Wickham, un 
gentleman ar avea nevoie să posede o personalitate 
dominatoare și o mare tărie de caracter. 

— Exact! 

— Aș ezita oricând să recomand ca tovarăș al unei vieţi 
întregi o tânără domnișoară cu o nuanţă chiar într-atât de 
vie de păr roșu. Părul roșu, domnule, după opinia mea, 
este primejdios. 

L-am privit ţintă pe păcătos. 

— Jeeves, i-am spus, vorbeşti aiurea. 

— Prea bine, domnule. 

— Absolut razna. 

— Prea bine, domnule. 

— Cai verzi pe pereţi. 

— Prea bine, domnule. 

— Prea bine, domnule... vreau să spun, bine, Jeeves, poţi 
să te retragi, i-am spus. 

Și am mai tras, cu multă demnitate, o sorbitură mijlocie 
de ceai. 


Nu mi se întâmplă prea des să-l dovedesc pe Jeeves că n- 
a avut dreptate, dar pe la ora cinci am avut ocazia s-o fac, 
și am făcut-o fără amânare. 

— Venind vorba de subiectul acela de care venise vorba, 
i-am spus eu ieșind din baie și abordându-l în timp ce-mi 
punea butonii la manşete, Jeeves, ţi-aș fi recunoscător dacă 
mi-ai acorda atenţia ta pentru o clipă. Te previn că cele ce- 
ţi voi spune acum te vor face să te simţi idiot. 

— Într-adevăr, domnule? 

— Da, Jeeves. O să capeţi un aer al naibii de idiot. Te-ar 
putea ajuta să fii pe viitor mai prudent atunci când 
radiodifuzezi părerile tale despre caracterul oamenilor. În 
dimineața asta, dacă îmi amintesc bine, declarai că 
domnișoara Wickham este schimbăcioasă, frivolă și lipsită 
de seriozitate. Corect? 

— Absolut corect, domnule. 

— Atunci, ceea ce îţi voi spune s-ar putea să te oblige să- 
ți schimbi părerea. M-am dus azi după-masă să fac o 
plimbare cu domnișoara Wickham; și, în timp ce ne 
plimbam, i-am povestit despre cele ce mi-a făcut tânărul 
Tuppy Glossop în bazinul clubului Trântorilor. Domnișoara 
atârna de buzele mele, Jeeves: s-a arătat plină de simpatie! 

— Într-adevăr, domnule? 

— Se topea. Și stai, asta nu e totul. Nici n-am terminat 
bine, și mi-a sugerat cea mai perfectă, cea mai savuroasă 
și cea mai deșteaptă cale de a-l face pe tânărul Tuppy să 
încărunţească de regrete până la capătul vieţii, ceva ce n- 
ar fi trecut prin capul nimănui! 

— Foarte plăcut, domnule. 

— Chiar plăcut e cuvântul. Pare-se că, la școala de fete 
unde a fost educată domnișoara Wickham, erau eleve care 
se vedeau din când în când puse în situaţia de a coace câte 
o farsă unor colege. Și știi ce le făceau, Jeeves? 

— Nu, domnule. 

— Luau un baston mare, Jeeves, și - fii acum foarte atent 
- îi prindeau la cap un ac lung, din acelea de ţesut. Apoi, în 
toiul nopţii, pare-se, se strecurau pe furiș în cămăruţa 
celorlalte, împingeau acul prin așternuturi și le înțepau 
buiota cu apă caldă. În chestii din astea, fetele sunt mult 

mai subtile decât băieţii, Jeeves. La școala mea, mai 
răsturnai câteodată o căldare de apă în capul altui tâmpit, 
dar nu ne-am gândit niciodată să obţinem efectul ăsta într- 
un mod atât de clar și științific. Ei bine, Jeeves, asta a fost 
schema pe care domnișoara Wickham mi-a recomandat s-o 
aplic asupra tânărului Tuppy, iar aceasta este fata pe care 
tu o numești frivolă și lipsită de seriozitate! Orice fată care 
poate elabora o găselniță ca asta este pentru mine 
jumătatea ideală! Îţi voi fi recunoscător, Jeeves, dacă la ora 
când vin să mă culc, mă vei aștepta în camera asta cu un 
baston zdravăn și un ac lung și solid atașat la capăt. 

— Să vedeţi, domnule... 

Mi-am ridicat mâna. 

— Jeeves! i-am spus. Să nu mai aud un cuvânt! Baston, 
una bucată, și ac de ţesut, lung, ascuţit, solid, una bucată, 
fără greș în camera de faţă, orele unsprezece și treizeci, 
noaptea asta. 

— Prea bine, domnule. 

— Ai vreo idee unde doarme junele Tuppy? 

— Aș putea afla, domnule. 

— Te rog, Jeeves. 

În câteva minute, era îndărăt cu informaţia urgentă 
necesară. 

— Domnul Glossop este instalat în Camera Fortificaţiilor, 
domnule. 

— Unde o mai fi și asta? 

— Ușa a doua la etajul de sub noi, domnule. 

— Foarte bine, Jeeves. Butonii sunt puși? 

— Da, domnule. 

— Balenele le-ai potrivit? 

— Da, domnule. 

— Atunci împinge-mă înăuntru. 


Cu cât mă gândeam mai mult la această ispravă, la care 
mă obliga simțul meu moral și cetățenesc, cu atât mai 
grozavă mi se părea. Nu-s un tip prea răzbunător, dar 

simțeam, cum ar fi simţit oricine în locul meu, că dacă unor 
indivizi ca Tuppy li se îngăduie să scape mereu cu bine, 
întregul edificiu al Societăţii și Civilizației trebuie să se 
prăbușească inevitabil. Sarcina la care mă angajasem 
cerea călire în fața greutăților și mare efort - căci trebuia 
să stau treaz până spre dimineaţa și pe urmă să-mi dibui 
pașii de-a lungul unui coridor rece - dar nu înţelegeam să 
dau îndărăt. La urma urmei, sunt multe de spus și despre 
tradiția familiei. Noi, Woosterii, am adus și noi mica 
noastră contribuţie la Cruciade. 

Fiind ajunul Crăciunului, locul era bântuit, după cum 
prevăzusem, de o atmosferă festivă și așa mai 
departe. Întâi, s-a năpustit corul satului, înarmat cu 
colinde, și le-a cântat la ușa de intrare, pe urmă 
cineva a propus dansuri, pe urmă ne-am vânturat pe- 
acolo vorbind de una și de alta, așa că n-a fost chip să 
mă înapoiez în camera mea înainte de unu noaptea. 
Luând în consideraţie toate eventualităţile, nu era 
prudent să-mi pornesc mica expediţie înainte de două 
și jumătate, cel mai devreme; și trebuie să vă 
mărturisesc că doar o dârzenie excepţională m-a 
împiedicat să mă cuibăresc în așternuturi și să declar 
că ziua s-a terminat. La ore târzii, nu mai sunt flăcăul 
de altădată. 

Dar, pe la două și jumătate, totul părea să se fi liniștit. 
M-am scuturat de aburii somnului, am înșfăcat bunul și 
vechiul baston și dă-i drumul pe coridor. Şi, fără să pierd 
timp, oprindu-mă în dreptul Camerei Fortificaţiilor, am 
încercat mânerul, am văzut că ușa nu era încuiată și am 
intrat. 

Presupun că un spărgător - mă refer la un profesionist 
adevărat, care își face meseria șase nopţi pe săptămână, 
tot anul - ajunge la un asemenea grad de pregătire, încât a 
se găsi pe întuneric în dormitorul altuia nu mai înseamnă 
pentru el absolut nimic. Pentru un tip ca mine însă, lipsit 
de orice experienţă anterioară, ar fi fost multe de zis în 

favoarea închiderii dulci a ușii, a spălării putinei și a 
zbughelii în direcţia patului. Doar mobilizându-mi în 
întregime încercatul curaj de buldogi al Woosterilor, doar 
reamintindu-mi că, dacă las să treacă ocazia asta, poate nu 
se mai ivește niciodată alta, am reușit să trec peste ceea ce 
aţi putea numi minutul de început al încleștării. Apoi clipa 
de slăbiciune a rămas în urmă, și Bertram a redevenit el 
însuși. 

Când mă vârâsem înăuntru, camera părea neagră ca un 
beci cu cărbuni: dar, după un timp, lucrurile au început să 
se întrevadă. Perdelele nu erau trase peste toată fereastra 
și puteam să deslușesc bucățele din decor, ici și colo. Patul 
era instalat în partea opusă ferestrei, cu capul la perete, 
iar la cealaltă extremitate picioarele se proiectau în 
direcția mea, făcând ca retragerea să poată fi mai rapidă 
după aruncarea sămânţei, ca să zic așa. Mai rămânea 
problema oarecum nevralgică a localizării buiotei cu apă. 
Vreau să spun că, dacă ai de gând să duci la capăt cu 
discreţie și adresă o treabă din asta, singurul lucru pe care 
nu poţi să-l faci este să stai lângă patul unui cetăţean și să- 
i spinteci așternutul la întâmplare cu un ac de ţesut. 
Inainte de a trece la asemenea măsuri, e neapărat necesar 
să localizezi poziţia. 

Ajuns la acest punct, am fost mult încurajat să aud un 
sforăit suculent din direcţia pernelor. Rațiunea îmi spunea 
că un tip care sforăie așa n-o să se trezească pentru un 
mărunțţiș. Am înaintat și mi-am plimbat o mână, cât puteam 
de blând, deasupra păturii. O clipă mai apoi găsisem 
cocoașa buiotei. Am direcționat într-acolo bătrânul și 
dragul de ac, am strâns mai puternic bastonul și am 
împins. Apoi, extrăgând arma, m-am îndepărtat în verif 
spre ușă și într-o clipă aș fi fost afară, întinzând-o spre 
camera mea și spre odihna binecuvântată a nopţii - când, 
subit, s-a auzit o bubuitură care mi-a săltat șira spinării, s- 
o arunce în sus prin creștetul capului, iar în pat, părţile 

care dormeau împrăștiate pe acolo s-au adunat laolaltă în 
capul oaselor, ca o jucărie cu arc, și o voce a răcnit: 

— Cine e? 

lată cum mișcările strategice cele mai prudente pot fi 
tocmai acelea care-ţi prăpădesc campania. Ca să-mi ușurez 
o retragere ordonată, pe poziţii dinainte stabilite, lăsasem 
ușa deschisă, iar nemernica de ea se trântise la loc cu o 
detunătură de bombă. 

Dar n-am stat să cuget prea mult la cauzele exploziei, 
având alte gânduri mai urgente. Cel mai mult mă deranja 
descoperirea că, oricine ar fi fost tipul din pat, nu era 
tânărul Tuppy. Tuppy are una din vocile acelea chiţăite, 
sunând ca tenorul corului sătesc în momentul când ratează 
o notă înaltă. Tipul meu de acum avea ceva între 
trâmbiţele Judecăţii de Apoi și un tigru urlând să-și ia 
gustarea de dimineaţă, după ce a ţinut dietă o zi-două. Era 
genul de voce zgrunţuroasă și urâcioasă oare strigă „Mă' 
eștepasu!” când coada coloanei a rămas în urmă și, la 
poartă, taie drumul unor galonaţi. Între calităţile care-i 
lipseau acestei voci era amabilitatea, suavitatea și timbrul 
acela ca un gângurit de porumbel, care-l face pe un flăcău 
să simtă că și-a găsit prietenul ideal. 

N-am mai zăbovit. Părăsind teritoriul cât puteam de iute, 
m-am lansat spre mânerul ușii și am ieșit ca fulgerul, 
trântind ușa după mine. Poate că sunt un descreierat, cum 
atestă cu mare plăcere mătușă-mea Agatha, dar știu când e 
cazul și când nu mai e cazul să mă număr printre cei 
prezenți. 

Și eram să parcurg porţiunea de coridor până la scară 
cu o fracțiune de secundă sub recordurile în vigoare, când 
ceva m-a oprit cu o smuceală bruscă. O clipă, fusesem 
numai agilitate, și foc, și viteză; iar în clipa următoare, o 
forţă irezistibilă îmi oprise desfășurarea și mă ţinea strâns 
în încleștare, ca într-o zgardă. 

Ştiţi, câteodată am impresia că Soarta se abate atât de 
mult din drumul ei, numai ca să-ţi dea cu tifla, încât mă 

întreb dacă mai merită să lupti. Vremea fiind a dracului de 
răcoroasă, îmi pusesem pentru expediție un halat de 
noapte. Coada acestui veșmânt infernal rămăsese prinsă în 
ușă și mă adusese la dezastru în ceasul al unsprezecelea. 
În clipa următoare ușa se deschisese, lumina pătrundea 
în valuri, iar tipul cu vocea mă înhăţase de braţ. 
Era sir Roderick Glossop. 


După aceea, primele clipe au fost mai curând un soi de 
mic răgaz în desfășurarea manifestărilor. Cam trei secunde 
și un sfert, sau poate chiar mai mult, n-am făcut decât să 
stăm acolo, sorbindu-ne din ochi, ca să zic așa, bătrânul 
flăcău încă încleștat de cotul meu, cu o strânsoare ca a 
ghearelor care ridică fierul vechi. Dacă n-aș fi fost 
îmbrăcat într-un halat de noapte, iar el într-o pijama roz cu 
dungi bleu, și dacă nu s-ar fi uitat de parcă era gata să 
comită în scurtă vreme o crimă, scena ar fi evocat mai 
curând o reclamă din acelea pe care le vezi prin reviste, 
unde vârstnicul experimentat bate braţul celuilalt flăcău, 
spunându-i: „Băiete, dacă ai grijă să te înscrii la cursul prin 
corespondenţă Mutt-Jeff din Oswego, Kansas, așa cum am 
făcut eu, ai șanse să devii cândva, ca mine, al treilea 
adjunct al vice-președintelui Corporaţiei Intreprinderilor 
de Forfecuţe pentru Unghii și Pense de Sprâncene din 
Schenectady!” 

— Dumneata! a spus într-un târziu sir Roderick. 

Și, în legătură cu spusele lui, ţin să vă informez că e 
aiurită teoria după care n-ai putea șuiera un cuvânt care n- 
are în el nici un s. Felul în care scosese din el acel 
„dumneata!” suna ca șuieratul unei cobre furioase și nu 
trădez nici un secret dacă vă spun că nu mi-a făcut de loc 
bine. 

Dacă ar fi fost după dreptate, cred că acum ar fi trebuit 
să-i răspund și eu ceva. Dar n-am reușit decât să produc un 
soi de behăit, foarte dulce, și slab. Chiar când îl întâlneam 
pe tipul ăsta în condiţii obișnuite, ca de la om la om, fără 

să am ceva special pe conștiință, și încă nu puteam să mă 
simt la largul meu în faţa lui: dar mai ales acum, când 
sprâncenele lui păreau să mă străpungă ca un stilet. 

— Vino aici! a spus el târându-mă îndărăt în cameră. Nu 
e nevoie să trezim toată casa! lar acum - a zis țintuindu-mă 
pe covor, închizând ușa și făcând un pic de gimnastică din 
sprâncene -, fii amabil și informează-mă ce-i cu această 
ultimă manifestare de demenţă? 

Mi s-a părut că un râs în hohotiri ușoare și voioase ar 
putea înlesni lucrurile. M-am pus imediat pe treabă. 

— Ia nu mai bolborosi! a răcnit joviala mea gazdă. 

Şi trebuie să admit că ușurința și voioșia nu-mi ieșiseră 
chiar așa cum aș fi vrut. 

M-am adunat cu un efort puternic. 

— Regret teribil, i-am spus cu glas inimos. Chestia e că 
v-am confundat cu Tuppy. 

— Te-aș ruga să nu mai vorbeşti cu mine în limbajul 
acesta golănesc. Ce înţelegi prin adjectivul „tuppy”? 

— Ştiţi, nu e chiar adjectiv. Mai curând un fel de nume 
propriu, cred, dacă îl privim așa cum este. Ce vreau să 
spun este asta: credeam că sunteţi nepotul dumneavoastră. 

— Ai crezut că sunt nepotul meu? De ce să fiu nepotul 
meu? 

— Adică, vreau să spun, credeam că asta e camera lui. 

— Nepotul meu și cu mine am schimbat camerele. Nu-mi 
place să dorm la etajele de sus. Incendiile mă fac nervos. 

Prima oară de la începutul convorbirii, m-am simţit 
oleacă învigorat. Nedreptatea afacerii mă zgândărea în 
asemenea măsură încât, o clipă, mi-am pierdut sentimentul 
că sunt o broască râioasă aflată la mare ananghie, 
sentiment care până atunci mă împiedicase să-mi desfășor 
stilul meu obișnuit de joc. Ba chiar l-am privit în ochi pe 
poltronul în pijama roz, cu mare dispreţ și ură. Numai din 
cauză că avea teama asta lașă de foc și preferința asta 
egoistă de a-l lăsa pe Tuppy să ardă în locul lui, dacă se 
ivește ocazia, numai pentru atâta lucru planurile mele, atât 

de temeinic gândite, căzuseră peste bord. l-am aruncat o 
privire și mi se pare că, în plus, am scos un sunet 
dispreţuitor pe nas. 

— Credeam că valetul dumitale te-a informat de 
schimbare, a urmat sir Roderick. L-am întâlnit înainte de 
prânz și i-am spus să-ți comunice că schimb camera cu 
nepotul meu. 

M-am clătinat. Da, nu exagerez când spun că m-am 
clătinat. Această declaraţie extraordinară mă pocnise din 
plin, pe nepregătite, și m-a descumpănit. Să știi că Jeeves 
fusese tot timpul la curent că bătrâna epavă va fi 
ocupantul patului pe care urma să-l împung cu ace de ţesut 
și că mă lăsase, fără avertisment, să mă îndrept spre 
catastrofă! Era dincolo de crezare. Puteţi spune că eram 
zguduit. Absolut zguduit. 

— I-aţi comunicat lui Jeeves că o să dormiţi în patul 
ăsta? am gângăvit eu. 

— Da. Știam că ești bun prieten cu nepotul meu și voiam 
să mă scutesc de riscul unei vizite de-a dumitale. 
Mărturisesc că nici prin gând nu mi-a trecut că o 
asemenea vizită s-ar putea produce la trei dimineaţa! Ce 
dracu urmărești, lătră el, brusc înfierbântat, furișându-te 
prin casă la ora asta? Şi ce ai în mână? 

M-am uitat și am văzut că mai ţineam în mână bastonul. 
Vă dau cuvântul meu că, după vârtejul de emoţii în care 
mă aruncase revelaţia despre Jeeves, descoperirea a fost 
pentru mine o surpriză totală. 

— Asta? am zis. Aha, da. 

— Ce vrei să spui cu „Aha, da”? Ce e asta? 

— Păi, e o poveste lungă... 

— Avem toată noaptea în fața noastră. 

— Să vedeţi cum e... Încercaţi să vă închipuiţi cum 
arătam acum câteva săptămâni, nevinovat și pașnic, după o 
cină luată la Trântori, fumând o ţigară meditativă și... 

M-am oprit brusc. Omul nu mă asculta. Își rostogolea 
ochii, oarecum vrăjit, îi holba spre capătul patului, de unde 
începuseră să curgă pe covor picături-picături. 

— Doamne Dumnezeule! 

— „țigară meditativă, flecărind plăcut despre una și 
alta... 

M-am întrerupt iarăși. Ridicase pătura și se uita la 
cadavrul buiotei. 

— Dumneata ai făcut asta? a întrebat el pe o voce joasă, 
sugrumată. 

— Aăă... da. Judecând după fapte, da. Tocmai voiam să 
vă spun că... 

— Iar mătușa dumitale a încercat să mă convingă că nu 
ești dement! 

— Nu sunt! Absolut de loc! Dacă-mi permiteţi să vă 
explic. 

— Nu-ţi permit nimic! 

— Totul a început când... 

— Liniște! 

— E-n regulă! 

A făcut câteva exerciţii de respiraţie pe nas. 

— Patul meu e ud tot! 

— Felul în care a început totul... 

— Liniște! (A gâfâit un timp, până să prindă puteri.) 
Nenorocitule, idiot fără scăpare, mi s-a adresat el, fii 
amabil și spune-mi unde e camera pe care se presupune că 
ar trebui s-o ocupi? 

— E la etajul de deasupra. Camera Ceasului. 

— Mulţumesc. O s-o găsesc eu. 

— Ce? 

M-a ţintit cu sprânceana. 

— Îmi propun, a spus el, să petrec restul nopţii în 
camera dumitale, unde, presupun, trebuie să fie un 
pat în care să se poată dormi. Dumneata n-ai decât să 
te instalezi aici, pe cât de confortabil vei putea. Ii 
urez noapte bună! 

Și a întins-o, lăsându-mă lat. 

Ei bine, noi, Woosterii, suntem vechi luptători. Știm să 
facem faţă vitregiilor. Dar să spui că eram bucuros de cele 
ce mă așteaptă, ar fi însemnat să terfelești adevărul. O 
privire aruncată spre pat m-a convins că orice șansă de a 
dormi acolo era exclusă. Un peștișor de acvariu ar fi reușit, 
dar nu Bertram. După o grămadă de priviri irosite peste 
peisajul camerei, am hotărât că singura cale de a găsi un 
pic de odihnă pentru restul nopţii era să mă refugiez, pe 
cât se putea, în fotoliu. Ca să mă instalez mai confortabil, 
am luat niște perne din pat, mi-am tras o carpetă peste 
genunchi, m-am ghemuit și am început să număr până la o 
sută și îndărăt. 

Degeaba. Cutiuța era mult prea efervescentă ca să 
admită că mai există pe lume și picoteala. Revelația 
hidoasă a trădării josnice a lui Jeeves mă ajungea din urmă 
ori de câte ori eram pe cale să aţipesc; și, în plus, se făcea 
din ce în ce mai frig, pe măsură ce se scurgea noaptea. Mă 
întrebam dacă o să mai reușesc vreodată în viața mea să 
adorm, când o voce mi-a spus din apropiere: „Bună 
dimineața, domnule”; m-am înălţat dintr-o tresăltare. 

Aș fi putut jura că n-am moţăit nici măcar un minut, dar 
pesemne moțăisem. Căci perdelele fuseseră trase de-o 
parte, lumina zilei pătrundea prin fereastră, iar alături de 
mine stătea în picioare Jeeves, cu ceaiul pe o tavă. 

— Vă urez un Crăciun fericit, domnule. 

Am întins o mână tremurândă, în căutarea sorbiturii 
care să mă readucă la viaţă. Am înghiţit o dată, de două 
ori, și m-am simţit puţin mai bine. Mă durea fiecare oscior, 
cupola îmi era ca de plumb, dar acum măcar puteam să 
judec cu un minimum de limpezime; l-am fixat pe om cu 
ochi neiertători și m-am pregătit să i-o trag. 

— Așa crezi, ai? l-am întrebat. Stai că te lămuresc eu: 
depinde ce înţelegi prin „fericit”. Ba, mai mult, dacă îţi 
închipui că o să fie un Crăciun fericit pentru tine, dă-mi 
voie să-ţi alung impresia asta! Jeeves, i-am spus, sorbind 

încă 50 gr. ceai și vorbind pe o voce măsurată și rece, 
vreau să-ţi pun o întrebare. Ai știut sau n-ai știut că 
noaptea trecută dormea în camera asta domnul Roderick 
Glossop? Da sau ba? 

— Da, domnule. 

— Recunoști! 

— Da, domnule. 

— Și nu mi-ai spus! 

— Nu, domnule. Am socotit că e mai judicios să nu vă 
spun. 

— Jeeves... 

— Dacă domnul îmi îngăduie să explic. 

— Explică! 

— Îmi dădeam seama că tăcerea mea ar putea duce la 
ceva În genul unei încurcături jenante, domnule... 

— Te-ai gândit la asta, ai? 

— Da, domnule. 

— Extraordinar, cum ai ghicit! am spus eu ironic, 
sorbind mai departe din ceaiul cel negru. 

— Dar mi s-a părut, domnule, că orice s-ar întâmpla, ar fi 
numai spre bine. 

Aș fi strecurat aici un cuvânt aspru sau chiar două, dar 
el a continuat repede, fără să-mi dea ocazia. 

— Am socotit că s-ar putea, dacă o să vă gândiţi mai 
bine, luând în consideraţie și vederile dumneavoastră, s-ar 
putea să preferaţi ca relaţiile cu domnul Roderick Glossop 
și familia lui să fie mai curând distante decât cordiale. 

— Vederile mele? Cum adică, vederile mele? 

— În ce privește o alianţă matrimonială cu domnișoara 
Honoria Glossop, domnule. 

M-a cutreierat în lung și-n lat ceva în genul unui fior 
electric. Omul îmi deschidea o perspectivă inedită. Brusc, 
am înţeles unde bătea și mi-am dat seama într-o 
străfulgerare că-l  nedreptăţisem pe flăcăul acesta 
credincios. Tot timpul cât îl crezusem că mă vâră în 
bucluc, el de fapt mă târa afară. Era ca-n poveștile acelea 

citite în copilărie, despre călătorul care umblă într-o 
noapte neagră și despre câinele lui, care-l apucă de 
pantaloni, iar stăpânul strigă: „Culcat! Ce faci, haimana, 
de ce m-apuci de pantalon?”, iar câinele îl ţine așa mai 
departe, omul se încinge și începe să înjure, dar câinele nu 
vrea să-i dea drumul și, pe urmă, deodată, luna strălucește 
printre nori și omul își dă seama că se afla la marginea 
unei prăpăstii și că nu-i mai trebuia decât un pas ca să... 
dar, ce s-o mai lungesc, cred că m-aţi înţeles; vreau să 
spun că și mie mi se întâmpla ceva destul de asemănător. 

— Doamne Dumnezeule, Jeeves! am spus eu pălind. 

— Intocmai, domnule. 

— Crezi că exista vreun risc? 

— Da, domnule. Un risc foarte serios. 

Un gând neplăcut mi s-a ivit în minte. 

— Dar, Jeeves, dacă ne gândim mai bine, n-o să-și dea 
seama sir Roderick că obiectivul meu era tânărul Tuppy și 
că înjunghierea buiotei sale n-a fost decât una din chestiile 
acelea ce se petrec când se înstăpânește pacea adâncă a 
sărbătorilor - una din chestiile acelea peste care trebuie să 
treci cu un zâmbet îngăduitor și o clătinare părintească a 
capului? Vreau să spun, Sânge Tânăr și toate alea. O să-și 
dea seama că nu de dânsul voiam să-mi bat joc - și atunci 
toată munca mea se irosește de pomană! 

— Nu, domnule. Cred că nu. S-ar fi putut ca aceasta să fi 
fost reacţia mintală a lui sir Roderick, dacă nu s-ar fi ivit al 
doilea incident. 

— Al doilea incident? 

— În timpul nopţii, domnule, în timp ce sir Roderick 
dormea în patul dumneavoastră, cineva a intrat în cameră, 
a străpuns buiota lui de apă caldă cu un instrument ascuţit 
și a dispărut în beznă. 

Eram profund nelămurit. 

— Şi ce-i cu asta? Crezi că am umblat prin somn? 

— Nu, domnule. Acţiunea aparţine tânărului domn 
Glossop. L-am întâlnit azi dimineaţă, domnule, puţin 

înainte de a fi venit aici. Era grozav de voios și încerca să 
afle de la mine cum vă simţeaţi în legătură cu incidentul. 
Nu-și dădea seama că victima lui fusese sir Roderick. 

— Dar, Jeeves, ce coincidenţă uluitoare! 

— Poftiţi? 

— Păi da, tânărul Tuppy să aibă exact ideea mea! Mai 
bine zis, a domnișoarei Wickham. Nu poţi să spui că nu-i 
ciudat. Mie mi se pare un miracol. 

— Nu întru totul, domnule. Reiese că a primit sugestia 
de la tânăra domnișoară. 

— De la domnișoara Wickham? 

— Da, domnule. 

— Vrei să spui că domnișoara, după ce mi-a plasat ideea 
să înţep buiota cu apă caldă a lui Tuppy, s-a dus la Tuppy 
și i-a vândut același pont, s-o înţepe pe a mea? 

— Întocmai, domnule. Este o tânără domnișoară cu un 
simţ umoristic foarte dezvoltat, domnule. 

Stăteam acolo, aţi putea spune înmărmurit. Când m-am 
gândit cât de aproape fusesem de a oferi inima și mâna 
mea unei tinere capabile de a înșela astfel iubirea cinstită 
a unui bărbat puternic, m-am înfiorat. 

— Vă e frig, domnule? 

— Nu, Jeeves. Doar mă cutremur. 

— Întâmplarea aceasta, dacă pot să-mi iau libertatea de 
a mă pronunţa, domnule, eventual va da mai multă culoare 
portretului pe care l-am schiţat ieri, anume că domnișoara 
Wickham, deşi în multe privinţe este o tânără 
fermecătoare... 

Mi-am ridicat braţul. 

— Jeeves, nu mai spune nimic! Dragostea a murit. 

— Prea bine, domnule. 

Am stat să mai meditez oleacă. 

— L-ai văzut pe sir Roderick azi dimineaţă, va să zică? 

— Da, domnule. 

— Cum arăta? 

— Puțin cam încins, domnule. 

— Încins? 

— Puțin cam emotiv, domnule. Şi-a exprimat o puternică 
dorinţă de a vă vedea, domnule. 

— Care ar fi sfatul tău? 

— Dacă aţi putea să vă strecuraţi prin ușa din dos, de 
îndată ce sunteţi îmbrăcat, domnule, aţi avea putinţa să o 
luaţi peste câmp fără să fiţi observat și să ajungeţi în sat, 
unde aţi putea închiria un automobil până la Londra. Aș 
putea să vă aduc lucrurile mai târziu, cu mașina 
dumneavoastră. 

— Dar la Londra, Jeeves?! E vreun om în siguranță 
acolo? La Londra e mătușa mea Agatha. 

M-a măsurat o clipă cu ochi pătrunzători. 

— Cred că cel mai bun plan, domnule, ar fi să părăsiţi 
Anglia, care nu e prea plăcută în acest anotimp, și să lipsiţi 
o vreme. Nu mi-aș lua libertatea de a dicta mișcările 
dumneavoastră, domnule, dar, de vreme ce aveţi locurile 
rezervate pe Trenul Albastru de Monte Carlo, pentru 
poimâine, domnule... 

— Dar nu le-ai contramandat? 

— Nu, domnule. 

— Credeam că le-ai contramandat. 

— Nu, domnule. 

— Ţi-am spus să contramandezi. 

— Da, domnule. A fost o neglijență din partea mea, dar 
am uitat complet. 

— Ăăă? 

— Da, domnule. 

— E-n regulă, Jeeves. Atunci, la Monte Carlo! 

— Prea bine, domnule. 

— Am avut noroc, în felul cum s-au întors lucrurile, că ai 
uitat să contramandezi biletele. 

— Mare noroc, într-adevăr, domnule. Dacă aveţi 
bunăvoința de a mă aștepta aici, mă duc până în camera 
dumneavoastră să vă aduc un costum, domnule. 

AMPRENTA ARIEI» 


Prânzeam la mătușă-mea Dahlia și, deși Anatole, 
remarcabilul ei bucătar, se întrecuse pe sine în materie de 
menu, mă simt dator să vă spun că, în gura mea, mâncarea 
se prefăcea mai mult sau mai puţin în cenușă. Să vedeţi, 
trebuia să-i livrez mătușii mele niște vești neplăcute - o 
perspectivă care-ţi taie oricând pofta de mâncare. Ştiam că 
n-o să-i fie pe plac ce va auzi; și, când ceva nu-i este pe 
plac, mătușa-mea Dahlia, care și-a petrecut cea mai mare 
parte a tinereţii pe terenuri de vânătoare, se exprimă cam 
din topor. 

Oricum, m-am gândit că e mai bine să-i dau drumul. 

— Mătușă Dahlia, i-am spus eu luând taurul de coame. 

— Ei! 

— Ştii, în legătură cu croaziera aceea a dumitale... 

— Da. 

— Croaziera cu iahtul, cea pe care tocmai o pregătești. 

— Da. 

— Croaziera voioasă, pe Mediterana, cea la care m-ai 
invitat cu atâta amabilitate și pe care am așteptat-o cu 
atâta nerăbdare. 

— Spune odată, tontălăule, ce-i cu asta? 

Am înghiţit o halcă de câtelette-supreme-aux-choux- 
fleurs și i-am strecurat jalnica știre. 

— Regret îngrozitor, mătușă Dahlia, i-am spus, dar n-o 
să pot veni. 

După cum prevăzusem, și-a holbat ochii. 


37 Titlul original „The Spot of Art”, publicată prima dată în The Strand Magazine, dec., 1929. 

— Ce spui? 

— Mă tem că n-o să pot veni. 

— Ascultă, javră răpciugoasă, cum adică, n-o să poţi 
veni? 

— Cum ai auzit. 

— De ce să nu vii? 

— Chestiuni de cea mai mare urgenţă fac prezența mea 
în oraș imperios necesară. 

A tras aer pe nări, dispreţuitoare. 

— Ştiu eu ce înseamnă asta la tine! Pesemne că iarăși te 
ţii după vreo nenorocită. 

Nu-mi plăcea felul în care a pus problema, dar recunosc 
că mă buimăcise prin pătrunderea ei, dacă pot să-i zic așa. 
Vreau să zic, chestia aceea pe care o posedă toţi detectivii, 
perspicacitatea. 

— Da, mătușă Dahlia, i-am spus, ai ghicit taina mea. 
Iubesc. 

— Şi cine este aia? 

— O domnişoară Pendlebury. Pe numele de botez, 
Gwladys, cu w. 

— Vrei să spui cu g. 

— Cu g, dar și cu dublu v. 

— Nu cumva Gwladys?!! 

— Acum ai nimerit-o. 

Ruda mea a emis un urlet. 

— Stai aici în fața mea și-mi spui că n-ai destulă minte ca 
să ocolești o fată care-și zice Gwladys? Ascultă, Bertie, față 
de tine sunt o femeie mai în vârstă - mă rog, nu în sensul 
de vârstă, înţelegi ce vreau să zic - și sunt în măsură să-ţi 
spun vreo două! Una este că nu poate să iasă nimic ca 
lumea dacă intri în combinaţie cu orice se ascunde sub 
eticheta Gwladys sau Ysobel sau Ethyl sau Mabelle sau 
Kathryn. Dar mai ales Gwladys! Ce soi de fată e? 

— Aproximativ divină. 

— Nu cumva e femeiușcă aceea pe care am văzut-o zilele 
trecute conducându-te cu o sută pe oră prin parc? Într-o 
mașină cu două locuri, roșie? 

— M-a condus într-adevăr prin parc deunăzi. Mi s-a 
părut un semn de bun augur. lar Widgeon-ul ei este roșu. 

Mătușa Dahlia părea ușurată. 

— Ei, atunci, nu-i nici un risc: probabil că o să-ţi frângă 
gâtul înainte de a aplica să te mâne la altar. E și asta o 
consolare. Unde ai cunoscut-o? 

— La o petrecere în Chelsea. E artistă. 

— Dumnezeilor! 

— Şi dă-mi voie să-ţi spun că are o pensulă clasa întâi. 
Mi-a făcut portretul. Jeeves și cu mine l-am pus în perete 
azi dimineaţă. Am impresia că lui Jeeves nu-i place 
portretul. 

— Păi, dacă îţi seamănă, nu văd de ce ar trebui să-i 
placă. Artistă! Și își spune Gwladys! Și conduce mașina în 
stilul pe care l-ar folosi Malcolm Campbell, dacă ar intra în 
criză de timp. (A rămas pe gânduri.) Ei, e foarte trist, dar 
nu știu de ce n-ai putea veni pe iaht. 

I-am explicat. 

— Ar fi o nebunie să plec din oraș tocmai în momentul 
ăsta, i-am spus. Ştii cum sunt fetele. Ochii care nu se văd 
se uită. Și nu mă simt de loc liniștit, din cauza unui 
cetăţean pe care-l cheamă Lucius Pim. Pe lângă faptul că e 
și el artist - ceea ce îi apropie - are păr ondulat. Niciodată 
nu trebuie să luăm ușor părul ondulat, mătușă Dahlia. Mai 
mult, tipul este unul dintre bărbaţii aceia puternici și 
stăpâni pe situaţie. O trează pe Gwladys de parcă ar fi în 
ochii lui mai puţin decât praful de pe cauciucurile unui 
taxi. Îi critică pălăriile și spune chestii răutăcioase despre 
clar-obscurul ei. Am observat adesea că, din nu știu ce 
motiv, atitudinea asta prinde la fete; câteodată, chiar mi-a 
venit în minte că eu, fiind un perfect cavaler - dacă înţelegi 
ce vreau să zic - mă aflu în gravă primejdie de a rămâne 
mereu cu buzele umflate. Luând în consideraţie toate 

aceste aspecte, e clar că nu pot să mă vântur prin 
Mediterana și să las terenul liber în favoarea acestui Pim. 
Cred că îţi dai seama, nu? 

Mătura Dahlia a râs. Un râs mai curând răutăcios. 
Batjocoritor în intonaţii, sau așa îmi suna mie. 

— Eu nu mi-aş face griji, a spus ea. Sper că nu-ți închipui 
vreo clipă că Jeeves va aproba această căsătorie. 

M-am simţit urzicat. 

— Mătușă Dahlia, i-am spus (și nu mai ţin minte dacă n- 
am izbit masa cu coada furculiţei, dar cred mai curând că 
am făcut-o), vrei cumva să insinuezi că îi permit lui Jeeves 
să mă patroneze până într-atât, încât să mă oprească de a 
lua de nevastă pe cine vreau? 

— Păi, te-a oprit să mai porţi mustață, nu? Şi ciorapi 
roșii. Și cămăși de zi la haine de seară. 

— Asta e cu totul altceva. 

— Ei bine, Bertie, sunt gata să închei un mic pariu cu 
tine. Jeeves va împiedica această căsătorie. 

— Da' de unde! 

— Şi dacă nu-i place portretul acela, o să se 
descotorosească de el. 

— În viaţa mea n-am auzit ceva atât de absurd. 

— Şi la urmă de tot, tărtăcuţă jalnică ce ești, o să te 
aducă pe puntea iahtului meu exact la ora prevăzută în 
invitaţie. Nu știu cum o să facă, dar o să fii acolo, cu 
boneţică de mare cu tot, și cu ciorapi de rezervă! 

— Mătușă Dahlia, hai să schimbăm subiectul, i-am spus 
eu cu răceală. 


Răscolit în lege de atitudinea în timpul mesei a acestei 
ființe care era carne din carnea mea etc., a trebuit la 
plecare, să fac o mică plimbare prin parc, ca să-mi alin 
sistemul nervos. Pe la patru jumătate, ganglionii încetaseră 
să mai vibreze și m-am întors acasă. Jeeves se afla în salon, 
contemplându-mi portretul. 

M-am simţit oleacă stingherit de prezenţa acestui om, 
întrucât îi comunicasem intenţia mea de a bifa croaziera, și 
primise vestea la plex. Să vedeţi, Jeeves conta pe croaziera 
asta. De când acceptasem invitaţia, se ivise în ochii lui un 
soi de licărire nautică, și nu sunt sigur dacă nu l-am auzit 
dându-și drumul la glas, prin bucătărie, cu câte un imn de 
bucurie. Cred că vreun strămoș de-al lui trebuie să se fi 
numărat printre mateloţii amiralului Nelson, sau ceva în 
genul ăsta, pentru că Jeeves, de când îl știu, avea în sânge 
chemarea mării sărate. Îl observasem pe transatlantice, 
cum străbătea puntea cu o clătinare marinărească, dându- 
ţi foarte clar impresia că e pe cale să înalțe pe coș frânghia 
de abordaj sau să tricoteze sextantul. 

Așadar, deși îi explicasem motivele, acordându-i deplina 
mea încredere fără să-i ascund nimic, știam că omul este 
dărâmat; primul meu gest, la intrare, a fost să-l mai 
înveselesc un pic. M-am dus alături de el în faţa tabloului. 

— Arată bine, nu, Jeeves? 

— Da, domnule. 

— Nimic nu poate să-ţi lumineze căminul ca amprenta 
artei. 

— Nu, domnule. 

— Şi pare să-i împrumute camerei un fel de... cum să 
spun... 

— Intocmai, domnule. 

Răspunsurile erau în regulă, dar lipsea inima. M-am 
hotărât să-l abordez fățiș. Vreau să spun, dă-o dracului! 
Vreau să spun, nu știu dacă vreodată v-a făcut cineva 
portretul, dar dacă vi l-a făcut, o să-mi înţelegeţi 
sentimentele. Spectacolul propriului tău portret atârnând 
în perete îţi dezvoltă un soi de dragoste paternă; iar ceea 
ce le ceri semenilor din lumea înconjurătoare este 
aprobare și entuziasm, nu gura strâmbată, nu sprânceana 
înălţată și nu genul ăla de privire dispreţuitoare pe care o 
vezi în ochii unei scrumbii sărate. Asta e situaţia, mai ales 
când artistul este o fată pentru care nutrești sentimente 

mai profunde și mai calde decât în cazul unei prietenii 
obișnuite. 

— Jeeves, i-am spus, nu-ți place această amprentă a 
artei. 

— O, ba da, domnule. 

— Nu. Degeaba te prefaci. Citesc în tine ca într-o carte. 
Dintr-un motiv sau altul, această amprentă a artei nu 
reușește să te atragă. Ce obiecţii ai? 

— Nu e oare culoarea puţintel cam prea vie, domnule? 

— Nu, Jeeves, nu este. Altceva? 

— Ei bine, după opinia mea, sir, domnișoara Pendlebury 
v-a dat un aer întrucâtva mult prea flămând. 

— Flămând? 

— Puţintel ca expresia unui câine care ar privi la un os 
situat în depărtare, domnule. 

I-am pus flăcăului frâna. 

— Nu există, Jeeves, niciun fel de asemănare cu un câine 
care ar privi vreun os îndepărtat. Privirea la care faci 
aluzie este melancolică și denotă Suflet. 

— Aha, domnule. 

Am cotit-o spre alt subiect. 

— Domnișoara Pendlebury spunea că s-ar putea să 
treacă pe aici după-amiază, să vadă cum am pus portretul. 
A venit? 

— Da, domnule. 

— A plecat? 

— Da, domnule. 

— Nu cumva vrei să spui că a și plecat? 

— Ba da, domnule, întocmai. 

— Şi? A zis ceva, că se mai întoarce? 

— Nu, domnule. Mi-am format impresia, domnule, că 
domnișoara Pendlebury nu intenţiona să se mai întoarcă. 
Părea puţin cam răscolită, domnule, și și-a exprimat 
dorinţa de a se înapoia la studioul dumneaei, să se 
odihnească. 

— Răscolită? Dar ce-a răscolit-o? 

— Accidentul, domnule. 

De fapt, nu mi-am înălţat sprânceana, dar am realizat un 
pic de înălţare mintală a sprâncenei, căci era și cazul. 

— Nu cumva a avut vreun accident? 

— Ba da, domnule. 

— Ce fel de accident? 

— De automobil, domnule. 

— E rănită? 

— Nu, sir. Doar domnul. 

— Care domn? 

— Domnișoara Pendlebury a avut ghinionul de a trece cu 
mașina peste un domn, aproape vizavi de aci. Domnul a 
suferit o ușoară fracturare a piciorului. 

— Păcat. Dar domnișoara Pendlebury e teafără? 

— Din punct de vedere fizic, domnule, starea părea 
satisfăcătoare. Prezenta o oarecare depresiune psihică. 

— Nici nu mă miră, cu caracterul ei frumos și iubitor de 
oameni. Firește. E tare greu pentru o fată pe lumea asta, 
Jeeves, cu oameni care ţi se vâră sub roţile mașinii într-un 
curent necontenit, unul după altul. Trebuie să fi fost pentru 
ea un mare șoc. Şi ce s-a întâmplat cu individul? 

— Domnul călcat, sir? 

— Da. 

— Se află în odaia dumneavoastră de oaspeţi, domnule. 

— In odaia mea de oaspeţi? 

— Da, domnule. A fost dorinţa domnișoarei Pendlebury 
să-l transportăm acolo. M-a instruit să telegrafiez surorii 
domnului, care se află în Paris, sir, și să-i notific 
accidentul. De asemeni, am convocat un specialist în 
medicină, care susţinea că, după opinia lui, ar fi necesar ca 
pacientul să rămână, până la noi măsuri, în status quolă. 

— Cum adică, a programat cadavrul să ne zacă aici pe o 
perioadă nedefinită? 

— Da, domnule. 

— Jeeves, e putintel cam lată. 


18 ,.. ; . Raon f f i 
Adică ad literam „la o stare care a existat înainte și se menține și în prezent”... 


226 


— Da, domnule. 

Şi, la naiba, chiar așa era. Vreau să spun că o fată poate 
fi excesiv de divină, să-ţi vrăjească oleacă inima și tot ce 
vrei, dar n-are dreptul să pună mana pe apartamentul unui 
cetățean și să-l transforme în morgă. Mă văd obligat să 
declar că, pe moment, pasiunea mea a cam coborât 
putintel. 

— Atunci, cred că nu-mi rămâne de făcut decât să mă 
duc și să fac cunoștință cu pacostea. La urma urmei, îi sunt 
gazdă. Are vreun nume? 

— Domnul se numește Pim, sir. 

— Pim! 

— Da, domnule. Iar domnișoara îi spunea Lucius. Totul 
se datorează faptului că domnul Pim se îndrepta în direcţia 
noastră, să examineze portretul pictat de dumneaei, și s-a 
nimerit să traverseze strada tocmai în momentul când 
domnișoara Pendlebury lua colţul. 

M-am îndreptat spre camera de oaspeţi. Eram oarecum 
tulburat. Nu știu dacă vi s-a întâmplat vreodată să iubiţi și, 
când faceţi curte fetei, să fiţi handicapati de un rival cu păr 
ondulat; dar, în asemenea împrejurări, una din chestiile 
cele mai nedorite este să-l ai pe rival mereu parcat la fața 
locului, cu un picior rupt. Nemaivorbind de altele, 
avantajul pe care i-l oferă situaţia este vădit, teribil. Iată-l, 
rezemat în capul oaselor, zgândărind fără poftă un 
ciorchine de struguri, arătând grozav de palid și 
interesant, obiectul principal al milei și îngrijorării unei 
fete, și pe unde mai scoţi tu cămașa, răsărind pe aceleași 
meleaguri într-un costum de dimineaţă, cu ghetre, și cu 
obrajii crăpând de sănătate? Mi se părea că lucrurile încep 
să ia o întorsătură putintel cam nenorocită. 

L-am găsit pe Lucius Pim lăfăindu-se în pat, împodobit 
cu o pijama de-a mea, fumând una din ţigările mele și 
citind un roman poliţist. A vânturat ţigara în direcţia mea, 
luându-mă de sus. 

— A, Wooster, a zis el. 

— la mai las-o cu „A, Wooster”! l-am repezit eu. Cât de 
iute poţi să fii urnit de-aici? 

— Cred că până într-o săptămână, sau așa ceva. 

— O săptămână?!! 

— Sau așa ceva. Pentru moment, doctorul stăruie să am 
liniște perfectă și repaos. Așa că scuză-mă, bătrâne, dacă 
îți atrag atenţia să nu mai ridici glasul. Marfa recomandată 
este murmurul și șoapta. lar acum, Wooster, în legătură cu 
accidentul. Trebuie să ajungem la o înţelegere. 

— Eşti sigur că nu poţi fi urnit de-aici? 

— Categoric. Așa a zis doctorul. 

— Cred că ar trebui să mai consultăm și alt doctor. 

— Degeaba, dragă băiete. A spus-o foarte răspicat, și e 
clar că-și cunoaște meseria. Nu-ţi mai face griji din cauza 
lipsei de confort pe care o îndur la tine. O să mă adaptez. 
Patul ăsta îmi place. Și-acum, să ne întoarcem la accident. 
Soră-mea sosește mâine. Va fi grozav de răscolită. Sunt 
fratele ei favorit. 

— Fratele ei favorit? 

— Da. 

— Şi câţi fraţi sunteţi? 

— Şase. 

— Şi, dintre toţi, ești fratele ei favorit? 

— Sunt. 

Aveam impresia că ceilalţi cinci trebuie să fie niște 
monștri binișor reușiţi, încă departe de stadiul uman, dar 
n-am zis-o. Noi, Woosterii, știm să ne ţinem limba în gură. 

— S-a măritat cu un cetățean numit Slingsby. Superba 
Supă Slingsby. Tipul se tăvălește în bani. Dar crezi, m-a 
întrebat acru Lucius Pim, că-l pot îndupleca să-l mai 
împrumute niţel, din când în când, pe sărmanul lui 
cumnat? Nu, domnule, nici pomeneală! Și totuși, nu 
rămâne nici pe-a lui. Căci soră-mea mă iubește cu evlavie. 
Așa stând lucrurile, s-ar putea ca soră-mea să încerce s-o 
dea în judecată pe biata Gwladys, s-o urmărească și în 
general s-o facă bucățele, dacă află că ea conducea mașina 

care m-a pus pe orizontală. Auzi, Wooster, nu trebuie să 
afle niciodată! Fac un călduros apel la tine, ca om de 
onoare, să-ţi ţii dracului gura. 

— Firește. 

— Sunt bucuros că ai priceput cu atâta rapiditate, 
Wooster. Nu ești chiar atât de prost pe cât te crede lumea. 

— Cine crede că-s prost? 

Tipul numit Pim și-a înălţat ușor sprâncenele. 

— Nu crede nimeni? a întrebat el. Ia te uită, ce 
interesant. Oricum, chestiunea e lămurită: dacă nu găsesc 
vreo idee mai bună, o să-i spun soră-mi că m-a doborât o 
mașină care a șters-o, și că n-am apucat să-i văd numărul. 
Și-acum, poate ar fi mai bine să mă lași singur. Doctorul a 
subliniat că-mi trebuie odihnă și liniște. În plus, vreau să 
continui romanul ăsta. Ticălosul tocmai a lansat o cobră pe 
hornul camerei, și trebuie s-o apăr pe eroină, până n-o 
mușcă. E imposibil să nu fii captivat de Edgar Wallace. 
Dacă am nevoie de ceva, o să sun. 

M-am îndreptat spre salon. L-am găsit pe Jeeves 
uitându-se la tablou într-o poziţie cam forţată, de parcă i-ar 
fi provocat dureri. 

— Jeeves, i-am spus, domnul Pim pare înfipt în beton 
armat. 

— Da, domnule. 

— Cel puţin pentru moment. lar mâine o să pice peste 
noi și soră-sa, doamna Slingsby, de la Superba Supă 
Slingsby. 

— Da, domnule. l-am telegrafiat doamnei Slingsby puţin 
înainte de ora patru. Presupunând că se afla în hotelul ei 
din Paris în clipa înmânării telegramei, fără îndoială că va 
lua un vapor mâine, imediat după-amiază, ajungând la 
Dover - sau, dacă preferă cealaltă rută, la Folkestone - 
tocmai la vreme pentru a prinde trenul care să-i permită 
sosirea la Londra în jurul orei șapte seara. Probabil se va 
îndrepta mai întâi spre rezidența ei londoneză, apoi... 

— Da, Jeeves, i-am spus. Da. O poveste captivantă, plină 
de acţiune și omenesc. Odată și odată, ar trebui s-o pui pe 
muzică și s-o cânţi. Între timp, bagă-ți în cap cele ce 
urmează. Este imperios necesar ca doamna Slingsby să nu 
afle cu nici un preţ că domnișoara Pendlebury este aceea 
care i-a tăiat fratele în două. Îţi voi cere, prin urmare, să 
iei contact cu domnul Pim înainte de sosirea ei, să te 
asiguri din gura lui asupra versiunii pe care se pregătește 
s-o furnizeze și să te pregătești a o sprijini în toate 
amănuntele. 

— Prea bine, domnule. 

— lar acum, Jeeves, ce facem cu  domnișoara 
Pendlebury? 

— Poftiţi? 

— E sigur că o să vină pe aici, să vadă situaţia. 

— Da, domnule. 

— Ei, și nu trebuie să mă găsească aici. Jeeves, te 
pricepi la femei? 

— Da, domnule. 

— Atunci, lămurește-mi chestia asta. Oare nu-s îndrituit 
să cred că domnișoara Pendlebury se află într-o situaţie 
când se va repezi în camera de intrare, va arunca o privire 
lungă către interesantul invalid, și pe urmă, când va ieși 
afară cu amintirea proaspătă a acelei priviri și se va izbi de 
imaginea mea tândălind prin casă în pantaloni largi și 
confortabili, va ajunge la comparații păgubitoare? Inţelegi 
ce vreau să spun? Uită-te la portretul ăsta și acum uită-te 
aici...- primul, romantic, celălalt, după cum mă vezi... Este? 

— Foarte adevărat, domnule. Constituie un punct asupra 
căruia aveam de gând să vă atrag atenţia. Fără îndoială că 
un invalid exercită o puternică atracţie asupra 
sentimentelor materne care sălășluiesc în inima oricărei 
femei, domnule. Pare-se că invalizii răscolesc simţimintele 
lor cele mai intime. Poetul a pus problema foarte clar în 
versurile: „Oh, tu, Femeie! care-n ceasul de răgaz, șovăi, 

timidă, capricioasă.../ Când groaza și durerea-ncruntă 
sprânceana noastră groasă...” 

Mi-am ridicat braţul. 

— Las-o pe altă dată, Jeeves, i-am spus. Mă voi delecta 
să aud numărul ăsta al tău, dar pentru moment nu-s în 
apele mele. Situaţia fiind așa cum ţi-am înfăţișat-o, propun 
s-o șterg mâine în zori și să nu mă mai arăt înainte de 
căderea nopţii. lau mașina și o întind la Brighton. 

— Prea bine, domnule. 

— E mai abil așa, Jeeves, nu crezi? 

— Neîndoios, domnule. 

— Şi eu cred tot așa. Briza mării o să-mi tonifice 
organismul, care tânjește după o găleată de tonice. Îţi las 
în seamă vechiul nostru cămin. 

— Prea bine, domnule. 

— Transmite-i  domnișoarei Pendlebury scuzele și 
expresia simpatiei mele; spune-i că am fost chemat de 
afaceri. 

— Bine, domnule. 

— Dacă numita Slingsby simte nevoia să-și refacă 
forțele, hrănește-o moderat. 

— Prea bine, domnule. 

— Şi, Jeeves, atunci când azvârli otravă în supa 
domnului Pim, nu folosi arsenic, care e lesne de detectat. 
Du-te la un chimist bun și fă rost de o otravă care să nu 
lase urme. 

Am oftat și m-am uitat pieziș spre portret. 

— Jeeves, toată afacerea asta este tare păguboasă. 

— Da, domnule. 

— Când a fost pictat portretul ăsta, eram un om fericit. 

— Da, domnule. 

— Ei, Jeeves, ce să mai spun! 

— Foarte adevărat, domnule. 

Și cu asta, am încheiat. 

Era târzior când m-am întors acasă, în seara următoare. 
Păi da! după un pic de adulmecare a ozonului, după o cină 
și după o reîntoarcere lină sub clar de lună, cu bătrâna 
mașină lunecând dulce și nebunește, mă simțeam iarăși în 
formă. Ba chiar, trecând prin Purley, am început să și cânt. 
Temperamentul celor din familia Wooster este năvalnic, iar 
optimismul începuse să domnească iarăși în sânul 
subsemnatului W. 

Așa cum vedeam acum lucrurile, mi se părea că 
greșisem: oare o fată trebuie neapărat să se 
îndrăgostească de unul, numai pentru că tipul și-a rupt un 
picior? La început, fără îndoială, Gwladys Pendlebury va 
simţi o stranie atracţie către individul Pim, văzându-l cum 
zace acolo, întruchiparea unui faliment mai mult sau mai 
puţin total. Dar nu va trece mult, și vor începe să se 
insinueze alte gânduri. Se va întreba dacă este înțelept din 
partea ei să-și depună viaţa și fericirea în mâinile unui om 
care n-a avut bunul simţ elementar de a sări la o parte 
când a văzut că dă mașina peste el. Își va spune că, de 
vreme ce acest soi de fenomen s-a petrecut o dată, cine 
știe dacă nu s-ar putea repeta iarăși și iarăși, ani și ani de 
zile în șir. Şi va da îndărăt din fața unei vieţi conjugale 
alcătuite în întregime din vizite la spitale ca să-i ducă 
soţului ei fructe. Își va da seama că situaţia ei ar fi 
incomparabil mai bună alături de un flăcău ca Bertram 
Wooster, care, orice păcate ar avea, cel puţin umblă pe 
trotuar și se uită în susul și în josul unei străzi, înainte de-a 
o traversa. 

Prin urmare, eram într-o dispoziție excelentă când mi- 
am garat mașina, iar când bătrânul clopot Big Ben vestea 
orele 11, am intrat la mine în apartament cu un voios tra- 
la-la pe buze. Am sunat, și imediat Jeeves, ca și când mi-ar 
fi ghicit dorinţa, a intrat cu un sifon și o carafă. 

— E tare bine acasă, Jeeves, i-am spus eu, pregătindu-mi 
un mic amestec. 

— Da, domnule. 

— Ce s-a mai petrecut în lipsa mea? A fost pe aici 
domnișoara Pendlebury? 

— Da, domnule. Pe la orele două. 

— Şi a plecat? 

— Pe la șase, domnule. 

Nu prea mi-a plăcut. O vizită de patru ore mă izbea ca 
fiind cam funestă. Oricum, nu mai era nimic de făcut. 

— lar doamna Slingsby? 

— A venit puţin după orele opt, domnule, și a plecat la 
zece. 

— Aha. Agitată? 

— Da, domnule. Mai ales la plecare. Era foarte dornică 
să vă vadă, domnule. 

— Să mă vadă pe mine? 

— Da, domnule. 

— Voia să-mi mulţumească din adâncul inimii, bănuiesc, 
pentru amabilitatea cu care i-am acordat fratelui ei favorit 
un locșor unde să-și adăpostească picioarele sfărâmate. 
Nu? 

— Posibil, domnule. Pe de altă parte, a făcut aluzie la 
persoana dumneavoastră în termeni sugerând 
dezaprobarea, domnule. 

— Ce-ai zis? 

— „Dobitoc nătâng” a fost una din expresiile pe care le-a 
folosit, domnule. 

— „Dobitoc nătâng?” 

— Da, domnule. 

Imi era de neînțeles. Pur și simplu nu puteam pricepe pe 
ce se bizuia femeia făcând această apreciere. Mătușă-mea 
Agatha spunea mereu astfel de lucruri despre mine, dar ea 
mă cunoaște din copilărie. 

— Trebuie să lămuresc chestia asta, Jeeves. Domnul Pim 
doarme? 

— Nu, domnule. Chiar adineauri m-a sunat, interesându- 
se dacă nu avem în apartament ţigări mai de calitate. 

— Așa a zis, ai? 

— Da, domnule. 
— Accidentul nu pare să-i fi afectat tupeul. 
— Nu, domnule. 


L-am găsit pe Lucius Pim proptit în perne, citindu-și 
romanul poliţist. 

— A, Wooster, a zis el. Bine ai venit. Să-ţi spun, în caz că 
ai fost îngrijorat: e-n regulă cu cobra. Eroul răzbise la ea 
fără ca personajul negativ să știe, și îi extrăsese colții, cu 
venin cu tot. Așadar, când cobra a căzut prin horn și a 
încercat s-o muște pe eroină, toate eforturile i-au fost nule 
și neavenite. Cred că niciodată vreo cobră nu s-a simţit mai 
prost. 

— Nu-mi pasă de cobre! 

— Degeaba spui: „Nu-mi pasă de cobre!”, a spus Lucius 
Pim pe o voce dulce și oarecum mustrătoare. Nu ajută să 
spui asta, dacă te mușcă. Poţi să întrebi pe oricine. Trebuie 
să-ți pese de cobre, în toată legea, câtă vreme nu li s-au 
extras colții veninoși. Apropo, s-a arătat pe aici soră-mea. 
Vrea să schimbe o vorbă cu tine. 

— Şi eu vreau să schimb o vorbă cu ea. 

— „Gând la gând cu bucurie”. Dorește să-ţi vorbească 
despre accidentul meu. ii minte istoria pe care voiam să i- 
o povestesc? Că mașina a fugit mai departe și n-am putut 
să-i iau numărul? Ei bine, înţelegerea dintre noi era, cred 
că-ţi mai amintești, să-i spun istoria asta doar dacă nu 
găsesc alta mai bună. Din fericire, am găsit una mult mai 
bună. Mi-a venit fulgerător, când stăteam aici în pat și mă 
uitam în tavan. Inţelegi, chestia asta cu dispariţia mașinii 
nu ţine. Automobiliștii nu se apucă să răstoarne oameni, să 
le rupă piciorul și pe urmă să conducă mai departe. În mai 
puţin de un minut, istoria ar fi intrat la apă. Așa că i-am 
spus că tu ești acela. 

— Cum? Ce?! 

— l-am spus că tu m-ai accidentat, cu mașina ta. Mult 
mai verosimil. Face toată chestia foarte clară și bine 

întoarsă. Știam că o să fii de acord. Cu orice preţ, trebuia 
s-o împiedicăm să afle că persoana care m-a scos din luptă 
era Gwladys. Ţi-am ușurat situaţia pe cât îmi stătea în 
putinţă; i-am spus că în momentul acela erai puţin afumat, 
așa că nu face să te înfiereze chiar atât de aprig. Unii 
băieţi nici nu s-ar gândi să te blameze pentru atâta lucru. 
Totuși, a încheiat Lucius Pim cu un oftat, mă tem că nu 
prea te înghite. 

— Nu prea, ai, nu prea? 

— Nu, de loc. Și-ţi recomand călduros, dacă vrei să ai 
mâine cu ea o întrevedere cât de cât suportabilă, s-o mai 
îndulcești oleacă peste noapte. 

— Eu s-o îndulcesc pe soră-ta? Cum adică, s-o îndulcesc? 

— Ţi-aș propune să-i trimiţi flori. Ar fi un gest frumos. 
Cel mai mult îi plac trandafirii. Lansează niște trandafiri în 
direcţia străzii Hill, numărul 3, și s-ar putea s-o mai 
îndulcești. Cred că e de datoria mea să te informez, 
bătrâne, că soră-mea Beatrice e o făptură mai curând 
colțuroasă, mai ales când e întărâtată. Cumnatu-meu 
urmează să se întoarcă de la New York din clipă-n clipă și, 
după părerea mea, asta e primejdia: Beatrice, dacă n-o 
îndulcești, o să se pună pe capul lui și o să-l facă să te dea 
în judecată pentru rănire și vătămare și de toate și o să-ţi 
stoarcă niște despăgubiri pustiitoare. N-aș putea spune că 
am un cumnat care mă iubește prea tare; lăsat de capul 
lui, mai curând ar fi de acord cu oricine mi-ar rupe un 
picior; dar e nebun după Beatrice și nu iese din cuvântul 
ei. Așa că sfatul meu este: culege de astăzi trandafirii vieţii 
și repede-i în direcţia Hill Street, numărul 3. Altminteri, 
procesul Slingsby contra Wooster o să fie pe rol cât ai zice 
pește. 

l-am aruncat individului o privire. Pe el, însă, orice 
privire, firește, se irosea. 

— E tare păcat că nu te-ai gândit la toate astea mai 
înainte, i-am spus. 

Poate că nu vi se par prea grozave cuvintele mele... dar 
totul e felul cum le-am rostit, dacă mă-nţelegețţi. 

— M-am gândit, a zis Lucius Pim. Dar, de vreme ce 
căzuserăm amândoi de acord că trebuie, cu orice preţ, să... 

— Uf, bine, bine, i-am spus. Bine, bine. 

— Nu cumva te deranjează? m-a întrebat, privindu-mă 
ușor surprins. 

— Vai, de loc. 

— Splendid, a zis el ușurat. Eram sigur că o să-ţi dai 
seama: nu avusesem altă soluţie. Ar fi fost îngrozitor dacă 
Beatrice afla despre Gwladys. Indrăznesc să cred că ai 
observat, Wooster, cum femeile, când au posibilitatea să 
pocnească vreuna din propriul lor sex, o fac cu dublă 
îndârjire. Or, tu, fiind de speţă bărbătească, vei găsi toate 
amănuntele aranjate drăguţ și lin, special pentru tine. Un 
kil de trandafiri, câteva zâmbete, un compliment-două, și o 
să se topească, nici nu știi când. Joacă-ţi cărţile ca lumea și 
o să râzi voios împreună cu Beatrice; în cinci minute o să 
vă împăcaţi de minune. Dar ai grijă să nu fiți surprinși de 
Superba Supă Slingsby. E foarte gelos pe Beatrice. Iar 
acum iartă-mă, bătrâne, dacă te expediez din camera mea. 
Doctorul spune că o zi-două ar trebui să nu vorbesc prea 
mult. Pe lângă asta, e timpul să facem nani. 

Cu cât mă gândeam mai mult la ideea asta cu trandafirii, 
cu atât arăta mai grozavă. Lucius Pim nu era un om pe 
care să-l iubesc prea mult - de fapt, dacă aș fi avut de ales 
între el și un gândac, cu care din ei să fac o plimbare, 
gândacul ar fi câștigat cu un cap lungime - dar nu încăpea 
îndoială că Pim trasase linia cea justă. Sfatul lui era bun, și 
m-am hotărât să-l urmez. In dimineaţa următoare, 
sculându-mă la zece și un sfert, am înghiţit un mic dejun 
întăritor și am întins-o spre florăria aceea din Piccadilly. 
Nu era o treabă de lăsat pe seama lui Jeeves. Era, din 
temelii, o misiune care cerea pecetea mea personală. Am 
pus la bătaie ceva bancnote în schimbul unui buchet 
grandios, l-am trimis în Hill Street cu cartea mea de vizită 

și pe urmă am intrat la clubul Trântorilor pentru o mică 
împrospătare. Nu beau dimineaţa, dar asta ameninţa să 
devină o dimineaţă mai curând aparte. 

Era aproape de amiază când m-am întors acasă. M-am 
dus în salon și am căutat să-mi pregătesc mintea pentru 
întrevederea ce mă aștepta. Trebuia să-i fac faţă, desigur, 
dar n-avea rost să-mi spun că o să fie una din acele scene 
vesele, a căror amintire te umple de bună dispoziţie atunci 
când îţi prăjești călcâiele în fața căminului, la bătrânețe. 
Soarta mea atârna de trandafiri. Dacă o îndulceau pe 
numita Slingsby, totul avea să fie în regulă. Dacă ratau 
îndulcirea, Bertram era pe ducă. 

Ceasul ticăia mereu, dar ea încă nu picase. O cetăţeană 
care se trezește târziu - așa am judecat - și gândul ăsta mă 
mai încuraja niţel. Din experienţa mea cu femeile știam că, 
cu cât își părăsesc culcușul mai de dimineaţă, cu atât cresc 
șansele să devină mai afurisite peste zi. Mătușă-mea 
Agatha, de exemplu, se scoală o dată cu găinile, și uită-te 
la ea. 

Totuși, nu puteai să fii sigur că regula funcţionează 
oricând; după un timp, așteptarea a început să mă cam 
cutremure. Ca să-mi mai schimb firul gândurilor, am scos 
din sac bastonul de golf și am început să mă antrenez cu 
un pahar culcat, încercând să nimeresc mingea înăuntru 
din cât mai puţine lovituri. La urma urmei, chiar dacă 
femeia Slingsby se arăta să fie așa cum mi-o zugrăvisem în 
cele mai lugubre momente ale mele, măcar să-mi 
îmbunătăţesc performanţele pentru clipele când o să joc 
golf pe iarbă, în caz că mai apuc. 

Tocmai când schiţam prin aer o lovitură de-a dreptul 
măiastră, s-a auzit soneria. 

Am ridicat paharul și am vârât bastonul de golf îndărătul 
canapelei. M-a lovit ideea că, dacă această femeie mă 
găsește într-o activitate pe care aţi putea-o numi frivolă, e 
foarte probabil să deducă de aci lipsa remușcării și a 
sentimentelor de rigoare. Mi-am îndreptat cravata, mi-am 


237 


tras haina și am izbutit să-mi fixez pe faţă un soi de 
jumătate tristă de surâs, ca o urare de bun venit care 
totuși nu atingea marginea spre jovialitate. În oglindă 
părea bine dozat, și l-am reţinut în timp ce ușa se 
deschidea. 

— Domnul Slingsby, a anunţat Jeeves. 

Și, o dată rostite aceste cuvinte, a închis ușa după el și 
ne-a lăsat singuri împreună. 


O bună bucată de vreme, n-a putut fi vorba de vreun 
atom de conversaţie agreabilă. Șocul de a mă găsi - după 
ce o așteptasem atâta vreme pe doamna - confruntat cu 
ceva absolut diferit (de fapt, câtuși de puţin același lucru) 
părea să-mi fi afectat coardele vocale. Iar vizitatorul nu 
dădea impresia că ar fi dispus să facă el însuși vreun efort 
pentru întreţinerea unei conversații ușoare. Stătea acolo, 
puternic și tăcut. Cred că așa trebuie să fii, dacă vrei să 
fabrici ceva în genul unei supe cu adevărat convingătoare. 

Superba Supă Slingsby era un soi de individ cu aspect 
de împărat roman, cu ochi aprigi și pătrunzători și una din 
bărbiile acelea împinse în afară. Ochii păreau înțepeniţi 
asupra mea într-o privire a naibii de neplăcută și, dacă nu 
mă înșel, scrâșnea un pic din dinţi. Ceva, pare-se, îl făcuse 
să fie pătruns de o puternică aversiune la vederea mea, și 
mă simt dator să vă spun că asta mai curând mă intriga. 
Nu pretind să am una dintre acele Personalităţi Magnetice 
atât de lesne de obţinut dacă studiezi broșurile cărora li se 
face reclamă pe ultimele pagini ale revistelor, dar nu pot 
să-mi amintesc vreun alt asemenea caz din cariera mea - 
vreau să spun când o simplă privire aruncată asupra hărţii 
mele fizionomice să fi fost destul ca să aducă un om în 
halul ăsta, gata să facă spume la gură. De obicei, când 
oamenii mă văd pentru prima oară, nu par să observe că 
sunt și eu pe-acolo. 

Totuși, m-am străduit să fac pe gazda. 

— Domnul Slingsby? 

— Așa mă cheamă. 

— Abia întors din America? 

— Am aterizat azi dimineaţă. 

— Mai devreme decât erati așteptat, nu? 

— Așa bănuiesc și eu. 

— Sunt foarte bucuros să vă văd. 

— N-o să dureze mult. 

Mi-am luat un mic răgaz, cât să mai înghit niște noduri. 
Îmi dădeam seama ce s-o fi întâmplat. Individul fusese 
acasă, văzuse nevasta, auzise istoricul accidentului și se 
grăbise spre locuința mea, să mă aranjeze. Evident, 
trandafirii nu îndulciseră femela speciei. Singurul lucru 
care mai părea acum cu putinţă, era să mă azvârl în 
direcția îndulcirii masculului. 

— Ceva de băut? l-am întrebat. 

— Nu! 

— O ţigară? 

— Nu! 

— Un scaun? 

— Nu! 

O dată mai mult, m-am cufundat în tăcere. Acești 
nefumători, nebăutori și neașezători sunt indivizi greu de 
mânuit. 

— Nu mai rânji la mine, domnule! 

M-am privit în oglindă și am înţeles ce voia să spună. 
Trista mea jumătate de zâmbet se revărsase niţel peste 
bord. Am scurtat-o în grabă, și iar a urmat o pauză. 

— Şi acuma, domnule, spuse Superbul Supagiu, să 
trecem la treabă. Cred că nu mai e nevoie să-ţi spun de ce 
mă aflu aci. 

— Nu. Firește. Categoric. E vorba despre mărunțișul 
acela... 

A scos un fornăit care era să-mi dezechilibreze vasul de 
pe poliţă. 

— Mărunţiș? Va să zică, pentru dumneata e un mărunţiș, 
ai? 

— Păi... 

— Lasă-mă să-ţi spun, domnule, că atunci când aflu că în 
timpul absenței mele din ţară, un bărbat mi-a importunat 
soția cu tentativele lui, găsesc că acest fapt numai 
mărunțiș nu este! Și mă voi căzni, a urmat Supagiul, cu 
ochii strălucind un pic mai tare în timp ce-și freca mâinile 
într-un mod hidos și cumplit de ameninţător, să te fac să 
vezi lucrurile în aceeași lumină. 

Zău dacă puteam să înţeleg ceva. Pur și simplu nu 
reușeam să-l urmăresc. Cutiuţa mea a început să se 
clatine, ca pe valuri. 

— Ăă? am zis. Soţia dumneavoastră? 

— Doar m-ai auzit. 

— Trebuie să fie vreo greșeală. 

— Este. Ai comis-o. 

— Dar n-o cunosc pe soţia dumneavoastră. 

— Ha! 

— Nici măcar n-am văzut-o vreodată. 

— Scrș! 

— Pe cuvânt că nu! 

— Bah! 

M-a înghiţit dintr-o privire. 

— Oare negi că i-ai trimis flori? 

Am simţit cum inima îmi execută un dublu salt mortal. 
Începeam să înţeleg curentul său de gândire. 

— Flori! a urmat el. Trandafiri, domnule. Trandafiri 
mari, grași, bestiali. Destui ca să scufunde o corabie. 
Cartea dumitale de vizită era alăturată cu un ac miti... 

Vocea i-a murit într-un soi de gâlgâire, și am văzut că se 
uita la ceva îndărătul meu. M-am întors, iar acolo, în 
cadrul ușii - n-o văzusem deschizându-se, pentru că în 
timpul ultimului spasm al dialogului mă retrăgeam prudent 
în direcţia aceea - acolo, în cadrul ușii, stătea o femeie. O 
privire a fost de ajuns ca să mă lămuresc cine este. Nici o 
ființă n-ar fi putut semăna atâta cu Lucius Pim, dacă nu 
avea nefericirea să-i fie rudă. Era sora lui, Beatrice cea 

colțuroasă, mai ales când o întărâtai. Am priceput totul. 
Plecase de acasă înainte de sosirea florilor. Se furișase, 
neîndulcită, în apartament, în vreme ce eu mă fortificam la 
club; și uite-o aici. 

— Aăăă... am zis eu. 

— Alexander! a zis femela. 

— Tuuu! a zis Supagiul. 

Sau poate zisese „huuu!” sau „buuu!”. 

Orice ar fi fost, părea ceva în genul unui strigăt de luptă 
sau lozincă războinică. Cele mai groaznice bănuieli ale 
Supagiului se adevereau cum nu se poate mai clar. In ochii 
lui s-a aprins o lumină stranie. Bărbia, prin propriile-i 
puteri, i-a mai ieșit afară cu câţiva centimetri. Şi-a încleștat 
și descleștat degetele o dată sau de două ori, ca și când ar 
fi vrut să se asigure că funcţionează corect și că te poti 
bizui pe ele pentru o operaţiune de răspundere, o 
sugrumare dusă cu bine până la capăt. Apoi, neuitând să 
repete încă o dată „tuuu!” (sau- „buuu!”), s-a lansat 
înainte, a călcat pe mingea de golf cu care mă exersasem 
și a înregistrat una din cele mai frumoase căzături la care 
mi-a fost dat să asist vreodată. Trânteala unei vieţi întregi, 
că a doua e greu s-o mai apuci. Pentru o clipă, aerula 
părut plin de mâini și picioare, apoi, cu o bufnitură care 
aproape că mi-a dislocat apartamentul, a făcut o aterizare 
forțată în perete. 

Iar eu, simțind că m-am ales cu mai tot ce-mi doream, m- 
am prelins din odaie și tocmai îmi înșfăcam pălăria de pe 
cuierul din hol, când a apărut Jeeves. 

— Mi se pare că am auzit un zgomot, domnule, a zis 
Jeeves. 

— Tot ce se poate, i-am răspuns. Era domnul Slingsby. 

— Poftiti? 

— Domnul Slingsby se antrenează la dansuri folclorice, i- 
am explicat eu. Inclin să cred că și-a fracturat un 
asortiment întreg de membre. Ar fi mai bine să te duci 
înăuntru și să vezi. 

— Prea bine, domnule. 

— lar dacă a ajuns la stadiul de epavă pe care-l 
bănuiesc, adună-l cu grijă într-o batistă, depune-l în 
camera mea și cheamă un doctor. E foarte nostim cum se 
umple apartamentul ăsta cu diferitele părți componente 
ale familiei Pim și ale ramurilor ei colaterale, nu, Jeeves? 

— Da, domnule. 

— Socot că stocul e pe cale de epuizare, dar dacă se 
ivesc ceva unchi și mătuși prin alianţă, și își rup câte ceva, 
dacă nu mai ai loc, instalează-le paturi de campanie. 

— Prea bine, domnule. 

— Iar în ce mă privește pe mine, i-am spus eu 
deschizând ușa și poposind în prag, sunt plecat la Paris. O 
să-ţi telegrafiez adresa. Notifică-mi în termen când locul 
este eliberat de toţi Pim-ii și complet purgat de toate 
urmele Slingsby-ilor, ca să mă întorc. A, Jeeves, și încă 
ceva... 

— Poftiti. 

— Nu-ţi cruța eforturile de a-i mai potoli pe indivizii 
ăștia. Își închipuie - cel puţin așa își închipuie Slingsby 
(femela), iar ceea ce crede ea azi, va crede și el mâine - că 
eu sunt cel care a trecut cu maşina peste domnul Pim. 
Străduiește-te ca în lipsa mea să-i mai îndulcești. 

— Prea bine, domnule. 

— Iar acum, poate ar fi mai bine să te duci înăuntru și să 
vezi cadavrul. Eu plec la club unde o să iau masa, după 
care o să prind trenul de două la gara Charing Cross. Să- 
mi aduci acolo bagajele. 


A durat vreo trei săptămâni până ce Jeeves mi-a trimis 
semnalul „terenul a fost curățat”. În vremea asta, mă 
agitasem fără folos prin tot Parisul, inclusiv împrejurimile. 
E un oraș de care sunt destul de atașat, dar am fost 
mulțumit că pot să mă întorc la vatră. Am sărit într-un 
avion care trecea pe acolo și, după câteva ore, mă izbeam 
de toată lumea pe aeroportul din Croydon, în căutarea căii 

de întoarcere spre paradisul pierdut. Abia când am ajuns 
prin împrejurimile pieţei Sloane, am văzut afișele. 

Se blocase circulaţia, iar eu mă uitam liniștit încolo și- 
ncoace, când privirea mi-a fost atrasă de ceva, un ceva 
care îmi părea familiar. Şi deodată mi-am dat seama ce 
era. 

Lipit de un perete gol, și măsurând vreo treizeci de 
metri pe fiecare latură, se lăfăia un afiș enorm, în cea mai 
mare parte roșu și albastru. Sus de tot stătea scris: 


SUPERBA SUPĂ SLINGSBY 
iar în extremitatea de jos: 
GUSTOASĂ ȘI HRĂNITOARE. 


Și, între aceste inscripţii, eu. Da, fir-ar să fie! Bertram 
Wooster în persoană. O reproducere a portretului făcut de 
domnișoara Pendlebury, cu toate amănuntele. 

Era ceva, să-ți pâlpâie lumina ochilor, iar lumina ochilor 
îmi pâlpâia gata să se stingă. S-ar putea spune că se 
rostogolea peste ei un soi de ceaţă. Pe urmă a început să 
se mai ridice și, înainte de reluarea circulaţiei, am apucat 
să arunc o privire aproape normală. 

Din toate imaginile tâmpite pe care le-am văzut 
vreodată, asta lua tot caimacul cu o ușurință ridicolă. 
Lucrarea era o calomniere nemernică a obrazului Wooster, 
o cumplită denaturare a figurii mele, și totuși era de 
neconfundat, ca și când ar fi purtat dedesubt numele meu. 
Acum am înţeles ce voia să spună Jeeves, când mi-a zis că 
portretul îmi dădea un aer flămând. În afiș, acest aer 
devenise unul de lăcomie bestială. Stăteam acolo, pur și 
simplu salivând, purtând un monoclu cu o circumferință de 
vreo douăzeci de centimetri, în faţa unei farfurii pline de 
supă, holbându-mă la ea ca și când n-aș mai fi mâncat de 

săptămâni întregi. Întregul afiș părea să te mâne de-a 
dreptul pe altă lume, complet diferită și înspăimântătoare. 

M-am trezit dintr-un soi de transă sau comă: mă aflam în 
faţa casei. Ca să urc până la apartamentul meu și să 
năvălesc înăuntru, mi-a trebuit numai o clipă. 

Jeeves, tăcut și rapid ca fulgerul, a apărut în hol, 
hlizindu-se într-un respectuos salut de bun venit. 

— Sunt bucuros să vă văd întors acasă, domnule. 

— Ia lasă asta! am zbierat. Ce e cu...? 

— Afișele, domnule? Mă întrebam dacă o să le 
observați... 

— Le-am observat! 

— De efect, domnule, nu? 

— Efect izbitor! Acum, poate o să ai bunăvoința să- 
mi explici... 

— M-ati instruit, dacă vă amintiţi, domnule, să nu cruţ 
nici un efort pentru a-l potoli pe domnul Slingsby. 

— Bine, dar... 

— S-a dovedit o sarcină oarecum dificilă, sir. O vreme, 
domnul Slingsby, pe baza sfaturilor și puterii de 
convingere manifestate de doamna Slingsby, părea hotărât 
să pornească o acţiune legală împotriva dumneavoastră - 
un procedeu pe care știam că-l veţi găsi cum nu se poate 
mai lipsit de gust. 

— Bine, dar... 

— Şi pe urmă, în prima zi când a fost în stare să se dea 
jos din pat, a văzut portretul, și mi s-a părut util să 
subliniez în fața dumnealui ce posibilităţi prezintă acest 
portret ca mijloc de reclamă. A fost de acord din toată 
inima; la asigurările mele că, în caz că renunţă la proces, 
aţi îngădui de bună voie folosirea portretului, a intrat în 
tratative cu domnișoara Pendlebury, pentru achiziționarea 
drepturilor de reproducere. 

— Da? Sper că ea, măcar, s-a ales cu ceva, un preţ cât 
de mic. 

— Mai mult, sir. Domnul Pim, acţionând ca impresar al 
domnișoarei Pendlebury, a obţinut, după câte știu, un preţ 
extrem de avantajos. 

— Acţionând ca impresar al ei? 

— Da, domnule. Având în vedere calitatea lui de 
logodnic al domnișoarei. 

— Logodnic! 

— Da, domnule. 

Ca să vedeţi cum mă izbise vederea afișului acela, 
ajunge să vă spun că, auzind noutatea, în loc să cad la 
pământ, abia de am zis „ha!” sau „he!”, nu-mi amintesc 
precis. După afiș, nimic nu mai avea importanţă. 

— După acest afiș, Jeeves, i-am spus, nimic nu mai are 
importanţă. 

— Nu, domnule? 

— Nu, Jeeves. O femeie a azvârlit inima mea puţin mai 
încolo; ei și ce? 

— Întocmai, domnule. 

— Vocea Iubirii părea să mă cheme, dar formase greșit 
numărul. O să mă zdrobească pe mine asta? 

— Nu, domnule. 

— Nu, Jeeves, n-o să mă zdrobească. Dar ce importă este 
afacerea asta cumplită, cu figura mea împrăștiată de-a 
lungul și de-a latul frumoasei noastre capitale, cu ochii mei 
aţintiţi asupra Superbei Supe Slingsby. Trebuie să 
părăsesc Londra. Băieţii, la club, m-ar lua mereu peste 
picior. 

— Da, domnule. lar doamna Spenser Gregson... 

Sângele mi-a fugit din obraji. Uitasem de mătușa Agatha 
și de cele ce-ar avea de zis în legătură cu prestigiul 
familiei. 

— Nu cumva vrei să spui că a telefonat aici? 

— De mai multe ori pe zi, domnule. 

— Jeeves, singura scăpare este să ne luăm zborul. 

— Da, domnule. 

— Îndărăt la Paris. Ce zici? 

— Sir, nu aș recomanda această mișcare. După câte am 
înţeles, în scurtă vreme afișele urmează să apară și în 
acest oraș, făcând reclamă pentru Le Bouillon Supreme. 
Produsele domnului Slingsby se vând și în Franţa. Peisajul 
ar fi dureros pentru dumneavoastră, domnule. 

— Şi atunci, încotro? 

— Dacă mi-e permisă o sugestie, domnule, de ce să nu 
revenim la intenţia noastră iniţială - aceea de a face o 
croazieră cu iahtul doamnei Travers pe Mediterana? Pe 
iaht, ar dispare ameninţarea întâlnirii cu unul din 
exponatele acelea. 

Omul părea să bată câmpii. 

— Păi, iahtul a pornit-o acum câteva săptămâni. Cine știe 
unde o fi ajuns! 

— Nu, domnule. Croaziera a fost amânată cu o lună, 
datorită bucătarului șef al doamnei Travers, Anatole, care 
a contractat o gripă. Doamna Travers a refuzat să 
navigheze fără dânsul. 

— Vrei să spui că încă n-au pornit-o? 

— Încă nu, domnule. lahtul pleacă din Southampton 
marțea viitoare. 

— Păi atunci, să n-am parte dacă există ceva mai 
frumos! 

— Nu există, domnule. 

— Dă iute un telefon mătușii Dahlia și anunţ-o că o să 
fim acolo. 

— M-am aventurat, domnule, în a-mi lua libertatea de a 
o anunţa, cu câteva minute înainte de sosirea 
dumneavoastră. 

— Așa? 

— Da, domnule. Am socotit că e foarte probabil ca planul 
să se bucure de aprobarea dumneavoastră. 

— Se bucură! Tot timpul am tânjit după croaziera asta! 

— Şi eu, domnule. Cred că va fi extrem de plăcut. 

— Mirosul ațâţător al brizelor sărate, Jeeves! 

— Da, domnule. 

— Lumina lunii pe apă! 

— Întocmai, domnule. 

— Hula dulce a valurilor! 

— Exact, domnule. 

Mă treceau fiori de plăcere. Gwladys - bah! Afișele - pah! 
Așa vedeam problema. 

— Iu-hu-hu, Jeeves! am strigat, săltându-mi ușor 
pantalonii. 

— Da, domnule. 

— De fapt, nu ajunge. Iu-hu-hu și o sticlă de rom! 

— Prea bine, domnule. O aduc îndată. 

JEEVES ȘI VECHEA COLEGĂ 
DE ȘCOALĂ.» 


În toamna anului când Budinca de Yorkshire i-a întrecut 
pe toţi ceilalți cai și a câștigat cursa de noiembrie de la 
Manchester, soarta vechiului meu prieten Richard 
(„Bingo”) Little părea să fi ajuns la... nu știu nici eu ce 
cuvânt să mai folosesc. Stătea, după toate semnele, absolut 
pe roze. Mânca bine, dormea bine, făcuse o căsătorie 
fericită; iar unchiul său Wilberforce, în cele din urmă, dând 
în respectul general ortul popii, Bingo intrase în stăpânirea 
unui venit substanţial și a unui splendid conac la ţară, la 
vreo treizeci de mile depărtare de Norwich. Trecând pe 
acolo în vâjâială, pentru o vizită foarte scurtă, m-am 
convins că, dacă a existat vreodată o pasăre rară așezată 
în vârful lumii, pasărea aceea se numea Bingo. 

Trebuia, de bine ce venisem, să plec: familia mă expedia 
la Harrogate, să-l dădăcesc pe unchiul George, al cărui 
ficat începea iarăși să-i dea ghionţi. Dar, în dimineaţa 
plecării, în timp ce ședeam împreună împingând la vale 
micul dejun, am consimțit din toată inima să fac o nouă 
vizită, de îndată ce voi reuși să-mi croiesc calea îndărăt 
spre civilizaţie. 

— Vino la timp pentru alergările de la Lakenham, m-a 
îmboldit tânărul Bingo. 


19 Titlul original „Jeeves and the Old School Chum”, publicată prima dată în The Strand 
Magazine, febr., 1930. 

A mai încărcat la bord o provizie de șuncă și cârnaţi, 
căci fusese întotdeauna un mâncău conștiincios, iar aerul 
de ţară părea să-i fi ridicat performanţele. 

— Dacă vii pentru curse, o să mergem cu mașina până 
acolo, o să luăm cu noi un coșuleţ cu mâncare, și o să 
oficiem în lege. 

Era să-i răspund că mi-am făcut din această vizită o 
îndatorire de bază, când doamna Bingo, care își deschidea 
scrisorile îndărătul filtrului de cafea, a scos brusc o 
exclamaţie de plăcere. 

— Oh, mielușelule dulce! a strigat ea. 

Doamna Bingo, dacă vă amintiţi, fusese înainte de 
căsătorie celebra romancieră Rosie M. Banks și, când i se 
adresează jumătăţii ei, folosește stilul înspăimântător pe 
care l-aţi auzit adineauri. I se trage, presupun, de lao 
existenţă închinată literaturii de muiat și stors inima 
maselor. Bingo nu pare să se supere. Amintindu-și că 
scumpa-i soţioară este autorul unor cărţi remarcabile ca 
Mervyn Keene, membru al clubului și O simplă ucenică, s-o 
fi consolând, bănuiesc, cu gândul că putea să fie și mai rău. 

— Oh, mielușelule dulce, nu e minunat? 

— Ce să fie? 

— Laura Pyke vrea să vină la noi. 

— Cine? 

— Trebuie să mă fi auzit vorbindu-ţi despre Laura Pyke. 
Era, la școală, cea mai bună prietenă a mea. E pentru mine 
o icoană, pur și simplu. De când o știu, are o minte 
splendidă. Vrea s-o găzduim o săptămână-două. 

— E-n regulă. Plaseaz-o pe-aici. 

— Desigur că nu te superi. 

— Desigur că nu. Orice prietenă de-a ta... 

— Iubitule! spuse doamna Bingo, trăgându-i un sărut. 

— Îngerașule! spuse Bingo, mâncându-și mai departe 
cârnaţii. 

Totul drăguţ, la urma-urmei. Scenă domestică agreabilă, 
vreau să spun. Schimb inimos de sentimente în sânul 

binecuvântat al căminului etc. l-am spus toate astea lui 
Jeeves, în timp ce plecam. 

— În zilele astea tulburi, Jeeves, i-am spus, cu neveste 
tânjind să-și împlinească personalitatea și cu bărbaţi 
furișându-se după colţ să apuce fructul interzis, și cu 
căminul, ca să vorbim în general, dat la retopit, e drăguţ să 
întâlnești o pereche pe deplin unită. 

— Hotărât drăguţ, domnule. 

— Mă refer la cei doi Bingi, domnul și doamna. 

— Întocmai domnule. 

— Cum zicea poetul despre perechile astea bingistice? 

— „Două cugete cu un singur gând, două inimi bătând la 
unison”, domnule. 

— E o descripţie a naibii de exactă, Jeeves. 

— Presupun, domnule, că până în prezent a dat 
satisfacţie publicului. 

Și totuși - de-aș fi știut! - dialogul auzit în orele acelea de 
a.m. n-a fost decât un mic și timid prim tunet, prevestitor 
al marii furtuni. Nevăzută, în planul doi, pe furiș, Soarta 
strecura bucăţi de fier în mănușile de box. 


Am izbutit să scap de unchiul George ceva mai devreme 
și, lăsându-l să se bălăcească în apele lui, le-am telegrafiat 
Bingilor, anunţându-mi reîntoarcerea. Drumul cu mașina a 
fost lung și am picat la destinaţie tocmai la timp ca să mă 
îmbrac pentru cină. Imaginaţia mea făcuse o incursiune 
rapidă în supă și pește, iar acum mă simțeam tocmai în 
formă pentru un cocteil și pentru bucătărie aleasă, când s- 
a deschis ușa și a apărut Bingo. 

— Bună, Bertie, a zis el. A, Jeeves. 

Vorbea pe o voce dintre acelea din care s-au extras toate 
intonaţiile; ajustându-mi bătrâna cravată, am schimbat o 
privire cu Jeeves. Din expresia lui, mi-am dat seama că îl 
izbise același lucru care mă izbise și pe mine, respectiv că 
gazda noastră, tânărul stăpân al casei, nu era în apele lui. 
Sprâncenele îi erau pleoștite, din ochi dispăruse scânteia 

vieţii, iar ţinuta și comportarea generală semănau cu 
acelea ale unui trup găsit după o zăcere de mai multe zile 
în apă. 

— S-a întâmplat ceva, Bingo? l-am întrebat cu o neliniște 
firească pentru un prieten din copilărie. Ai o privire 
împietrită. Te doare ceva, a dat peste tine vreo molimă? 

— Am contractat-o. 

— Ce-ai contractat? 

— Molima, boala vreau să zic. 

— Cum adică? 

— E pe aici, în casa asta, a spus Bingo și a râs într-un fel 
neplăcut, înecându-se, ca și când i-ar fi lipsit amigdalele 
numai pe-o parte. 

Nu puteam să-l înțeleg. Bătrânul cetăţean părea să 
vorbească în bobi. 

— Mi se pare, bătrâne, i-am spus, că-mi vorbești în bobi. 
Nu crezi că vorbește în bobi, Jeeves? 

— Da, domnule. 

— Vorbesc despre Pyke, spuse Bingo. 

— Care paie? 

— Laura Pyke. Nu-ţi amintești? 

— A, ba da, desigur. Vechea prietenă de școală. Colega 
de liceu. Mai e pe-aici? 

— Este, și pare să rămână pe veci. Rosie se topește după 
ea. li soarbe cuvintele. 

— Farmecul vechilor zile mai persistă, ai? 

— E cazul să spun că persistă, zise Bingo. Chestia asta 
cu prietenia dintr-o școală de fete pur și simplu mă 
depășește. E hipnotică, alt cuvânt nu găsesc. E de 
neînțeles. Bărbaţii nu sunt așa. Noi doi am fost împreună 
la școală, Bertie, dar, ptiu, zău, nu te privesc ca pe un 
creier care să mă patroneze. 

— Nu? 

— Iar fiecare cuvânt care-ţi scapă din gură, nu-l iau 
drept o perlă de înţelepciune. 

— Şi de ce nu? 

— Însă așa face Rosie cu Pyke. În mâinile lui Pyke, 
nevastă-mea a ajuns plastilină. Un paradis clasa întâi a 
devenit, prin uneltirile unui șarpe, un loc aproape de 
nelocuit: ca să vezi asta, n-ai decât să arunci o privire prin 
partea locului. 

— Dar de ce, care e necazul? 

— Laura Pyke, a urmat Bingo cu mare năduf, e o 
maniacă a alimentaţiei, dar-ar boala-n ea! Zice că noi toţi 
am mâncat prea mult și prea iute și că, oricum, ar trebui să 
nu mâncăm de loc, ci să trăim cu păstârnaci și alte porcării 
din astea. Şi Rosie, în loc să-i spună femeii să nu o mai facă 
pe idioata, o privește cu ochii căscaţi de admiraţie și îi 
soarbe cuvintele prin toţi porii. Rezultatul este că 
alimentaţia acestei case a fost nimicită și că eu cad din 
picioare de foame. Ascultă aici: dacă-ţi afirm că au trecut 
săptămâni întregi de când un antricot a îndrăznit să ridice 
capul în casa noastră, o să înţelegi ce vreau să zic! 

La acest cuvânt, s-a auzit gongul care anunța masa. 
Bingo i-a ascultat ecoul, încruntându-se. 

— Nici nu mai știu de ce naiba sună chestia aia, a spus 
el. Nu mai există nici un motiv de bang! Apropo, Bertie, 
vrei un cocteil? 

— Mulţumesc, vreau. 

— Ei bine, n-o să capeţi nici unul. Nu mai avem 
cocteiluri. Prietena noastră spune că ele ar roade 
țesuturile stomacului. 

Eram năpădit de jale. Nu bănuisem că răul se întinsese 
atât de repede. 

— Nici un cocteil! 

— Nu. Și o să fii al naibii de norocos dacă n-o să ai parte 
și de-o cină vegetariană! 

— Bingo, am strigat eu profund mișcat, trebuie să faci 
ceva! Trebuie să te afirmi! Trebuie să pui piciorul în prag! 
Trebuie să iei o poziţie de neclintit! Trebuie să fii stăpânul 
casei! 

S-a uitat la mine. O privire stranie și îndelungată. 

— Bertie, nu ești căsătorit, nu? 
— Doar știi prea bine că nu sunt. 
— Dacă n-aș fi știut, aș fi ghicit-o. Să mergem. 


Ce să mai spun, cina n-a fost pe deplin vegetariană, dar 
dacă v-am zis asta, am zis aproape tot ce era de zis. 
Bucatele erau răzlețe, ofilite, nici pe departe ospăţul voios 
și zdravăn promis și proclamat în invitaţie ca încoronând 
drumul cel lung cu mașina. lar puţinele merinde rămase se 
prăpădeau și ele, devenind, în gură, simplă cenușă, 
mulțumită conversaţiei desfășurate de domnișoara Laura 
Pyke. 

În împrejurări mai fericite, și dacă n-aș fi fost informat 
dinainte despre natura perversă a sufletului ei, persoana ar 
fi putut să-mi facă o impresie favorabilă în primele clipe. 
Era o fată destul de arătoasă, cu obrazul un pic cam dur, 
dar totuși binișor atrăgătoare. Dar să fi fost de o frumuseţe 
orbitoare, tot n-ar fi putut intra în grațiile lui Bertram 
Wooster. Conversaţia ei... ce să vă mai spun: de-ar fi vorbit 
astfel chiar și Elena din Troia, tot n-ar fi existat pe lume 
bărbat care să se apropie de ea. 

În timpul cinei a vorbit neîntrerupt, și nu mi-a trebuit 
mult ca să văd de ce lancea pătrunsese atât de adânc în 
inima lui Bingo. În practică, tot ce spunea era numai 
despre mâncare și despre tendinţa lui Bingo de a o îndesa 
la vale în cantităţi masive, ceea ce făcea ca țesuturile sale 
stomacale să ajungă la discreţia acidității. Nu părea prea 
interesată de țesuturile mele stomacale, dând mai curând 
impresia că, în ce-o privește, dacă Bertram crapă, ea n-are 
nimic, de zis. Soiul asupra căruia se concentra, ca să-l 
salveze de la ardere, era tânărul Bingo. Zgâindu-se la el ca 
marea preoteasă care-și privește discipolul cam eretic, dar 
favorit, i-a comunicat toate lucrurile pe care le păţea 
căptușeala lui lăuntrică din cauză că se încăpăţâna să 
mănânce alimente fără vitamine liposolubile. Cuvânta în 
voie despre proteine, hidrocarburi și necesităţile fiziologice 

ale individului mijlociu. Nu era o fată care să creadă în 
vorbele ocolite, iar când s-a dezlănţuit într-o istorie 
savuroasă despre ce-a păţit unul care refuzase să mănânce 
prune, a izbutit să mă scoată din cursă pe ultimele două 
feluri: am abandonat fără să mă mai prezint la start. 

— Jeeves, i-am spus eu ajungând noaptea în dormitorul 
meu, nu-mi place cum arată lucrurile. 

— Nu, domnule? 

— Nu, Jeeves, nu. Văd situaţia cu îngrijorare. E mai rău 
decât îmi închipuiam. Remarcile făcute de domnul Little 
înainte de masă puteau să te lase cu ideea că această Pyke, 
în predicile ei despre reformarea alimentaţiei, se 
mărginește la modul general. Ei bine, descopăr că nu-i așa. 
Ca să-și concretizeze tema, îl dă mereu pe domnul Little ca 
exemplu negativ. Jeeves, îl critică! 

— Într-adevăr, domnule? 

— Cum îţi spun. Deschis! li repetă mereu că mănâncă 
prea mult, bea prea mult și îmbucă prea mult odată, 
înghițind prea repede. Aș fi vrut să auzi comparaţia pe 
care a făcut-o între el și răposatul Gladstone, privindu-i 
prin prisma capacităţii lor de a mesteca hrană. Defunctul 
prim-ministru l-a lăsat pe tânărul Bingo cu multe lungimi 
în urmă. lar partea sinistră este că doamna Bingo aprobă. 
Or fi nevestele așa întotdeauna? Adică, să întâmpine 
favorabil toate criticile la adresa mai-marelui și stăpânului 
lor? 

— În general, sunt accesibile sugestiilor făcute de 
publicul exterior în ce privește perfecţionarea bărbaţilor 
lor, domnule. 

— De aceea sunt atât de palizi bărbaţii căsătoriţi, ai? 

— Da, domnule. 

Avusesem prevederea de a-l trimite jos pe om, să mă 
asigure cu o farfurie de biscuiţi. Am mușcat o mostră 
reprezentativă, pe gânduri. 

— Ştii ce cred, Jeeves? 

— Nu, domnule. 

— Cred că domnul Little nu-și dă seama pe deplin de 
proporţiile pericolului care-i ameninţă fericirea conjugală. 
Încep să înţeleg chestia asta cu căsătoria. Încep să pricep 
cum funcţionează. Te-ar interesa să auzi cum îmi închipui 
eu chestia asta, Jeeves? 

— Extrem de mult, domnule. 

— Păi, e cam așa. la câţiva tipi. Tipii se căsătoresc și, o 
vreme, totul e numai lapte, unt și miere. Femela își 
privește masculul ca pe lucrul cel mai perfect care a putut 
răsări în drumul unei fete. E regele ei, dacă mă-nţelegi. 
Când se uită la el, se uită în sus și îl respectă. Fericirea, 
cum s-ar zice, domnește în voie și necontestată. Ei? 

— Foarte adevărat, domnule. 

— Apoi treptat, gradat - puţin câte puţin, dacă mi-e 
permisă expresia - se instalează dezamăgirea. Jumătatea- 
Ea începe să-l vadă pe jumătatea-El că mănâncă jumări, iar 
farmecul începe să pălească. Ea îl urmărește pe el cum 
mușcă dintr-un picior de găină, și farmecul continuă să se 
șteargă. Și uite așa mereu și iar așa, dacă mă urmărești, și 
tot așa mai departe. 

— Vă urmăresc perfect, domnule. 

— Dar reţine asta, Jeeves. Aici e aici. Aici ne apropiem 
de miez. De obicei, e-n regulă, căci, cum îţi spuneam, 
dezamăgirea se instalează în rate, iar femela are timp să se 
adapteze. Dar în cazul tânărului Bingo, din pricina 
sincerității nerușinate a numitei Pyke, dezamăgirea se 
îmbulzește grămadă. Absolut fulgerător, fără pic de 
pregătire, doamna Bingo se pomenește că Bingo îi este 
înfățișat ca un soi de șarpe boa al speţei omenești, doldora 
de organe interne încolăcite în modul cel mai neplăcut. 
Tabloul pe care Pyke îl naște în mintea ei este acela al 
tipilor neobișnuiţi pe care-i vezi uneori prin restaurante, cu 
două bărbii și trei gușe, ochi holbaţi și frunte încărcată de 
vine gata să crape. Încă un pic și, inevitabil, iubirea se va 
veșteji. 

— Credeţi, domnule? 

— Sunt sigur. Nici un sentiment nu poate rezista la 
încordarea asta. De două ori în cursul cinei de astă-seară, 
numita Pyke a spus despre tubul intestinal al tânărului 
Bingo lucruri pe care nu credeam cu putinţă să le aud într- 
o conversaţie cu persoane de ambele sexe, chiar și în 
condiţiile actualei relaxări postbelice. Mă rog, cred că m-ai 
înţeles. Nu poţi continua să lovești la infinit tubul intestinal 
al unui om, fără a-i face nevasta să rămână pe gânduri. 
Încă un pic, şi doamna Little - aici e marea primejdie, după 
părerea mea - își va spune că n-are rost să mai umble cu 
cârpăceli și că singurul lucru de făcut este să-l dea pe 
Bingo la rebut și să-și facă rost de un model nou. 

— Cât se poate de neplăcut, domnule. 

— Jeeves, e cazul să intervenim. Trebuie să acţionezi. 
Pyke asta s-a încrustat adânc în lemnăria mobilierului; 
dacă nu găsești vreo cale de a o extrage de aici, și încă 
foarte repede, mă tem că fericirea conjugală a Bingilor e în 
aer. Căci, peste toate, se mai întâmplă ca doamna Bingo să 
fie și romantică. Femeile în genul ei, care socot că și-au 
pierdut timpul de pomană dacă într-o zi n-au apucat să 
ungă douăzeci de pagini cu literatura lor siropoasă, înclină 
uneori, chiar și în cele mai bune momente, să-și ia siropul 
în serios. Li se urcă cerneala la cap. Adică, nu m-aș mira 
dacă doamna Bingo, de la bun început, n-ar fi roasă în 
taină de un regret: cum că Bingo, din păcate, nu este unul 
dintre personajele acelea englezești puternice, categorice, 
clăditorii de imperiu pe care îi presară prin cărţile ei, cu 
ochi triști și insondabili, cu mâini subţiri și fremătătoare, 
cu cizme fine de călărie. Pricepi ce vreau să spun? 

— E clar, domnule. Vreţi să spuneţi că domnișoara Pyke 
și criticile ei vor instrumenta transferarea insatisfacţiei 
neformulate de mai sus, din zonele inconștiente spre 
gândirea conștientă. 

— Jeeves, vrei să mai repeti o dată? i-am spus. 

Și am căutat să mă plasez din vreme în așa fel, încât să 
lovesc înțelesul din plin, dar l-am ratat de la metri distanţă. 
Avea uneori un serviciu dificil, mingea lua un efect curios. 

A repetat o nouă doză din ce-mi spusese. 

— Oricum, i-am răspuns, îndrăznesc să afirm că ai 
dreptate. Chestia e că numita Pyke trebuie să se care... Ce 
propuneri ai în direcția asta? 

— Mă tem că n-am nimic de sugerat pentru moment... 
domnule. 

— Haide, haide, Jeeves. 

— Mă tem că nu, domnule. Poate că, după ce am s-o văd 
pe domnișoara... 

— Vrei să spui că dorești să studiezi psihologia cazului 
individual și toate alea? 

— Întocmai, domnule. 

— Păi, nu știu cum o să reușești. La urma urmei, mă- 
nţelegi, e greu să te îngrămădești în jurul mesei și să sorbi 
cuvintele domnișoarei. 

— Aici e greutatea, domnule. 

— Ocazia cea mai bună pentru tine pare-mi-se că o să fie 
joi, când mergem la cursele din Lakenham. O să mâncăm 
hrană rece, de la coșuleţ, în aer liber, și nimic n-o să te 
împiedice să te aţii prin partea locului, pasând sandvișuri. 
Să ai grijă atunci! Ciulește urechile și ridică-ţi pe culmi 
spiritul de observaţie - acesta este sfatul meu! 

— Foarte bine, domnule. 

— Foarte bine, Jeeves. Să fii atunci acolo, cu ochii la 
pândă! Și, între timp, dă o fugă până jos și vezi dacă nu 
poţi să mai dezgropi o porţie de biscuiţi din ăștia. Mai îmi 
trebuie ceva pe dinte - amarnic. 


Dimineaţa zilei de curse a răsărit, strălucitoare și 
mustoasă. Un observator obișnuit ar fi putut conchide că 
Dumnezeu se află la EL în cer și e împăcat cu lumea. Una 
din zilele acelea pe care le capeţi târzior spre toamnă, 

când soarele râde, păsărelele fac gălăgie, iar aerul are un 
șfichi care-ţi gonește voios sângele prin vine. 

Eu unul însă, personal, nu simţeam prea mare nevoie de 
șfichiul acela înviorător. Mă înviora atât de tare, că imediat 
după micul dejun am început să mă întreb cât o mai fi până 
la prânz. lar gândul la cele pregătite pentru prânz, dacă se 
făcea și aci simțită influența Pyke, mă descuraja în lege. 

— Jeeves, i-am spus, mă tem de tot ce poate fi mai rău! 
Aseară domnișoara Pyke a aruncat în treacăt observaţia că 
morcovul este cea mai bună legumă, având un efect 
surprinzător asupra sângelui și făcând bine și la ten. 
Acuma, știi și tu că sunt partizanul a tot ce sprijină sângele 
Woosterilor. De asemeni, aș fi gata să le fac cinste tuturor 
băștinașilor lăsându-i să se uite la obrajii mei trandafirii și 
dogoritori. Dar nu cu preţul unui prânz de morcovi cruzi! 
Prin urmare, ca să ne ferim de halucinaţii, cred că ar fi mai 
bine să adaugi câte ceva la pachetul tău personal de 
sandvișuri, în folosul tânărului stăpân. Nu vreau să fiu 
surprins fără stocuri. 

— Prea bine, domnule. 

La punctul ăsta a apărut junele Bingo. De zile întregi nu- 
| mai văzusem atât de însufleţit. 

— Am supravegheat împachetarea hranei în coșuleţul 
pentru prânz, a spus el. Bertie, să știi că m-am uitat; tot 
timpul peste umărul majordomului și am avut grijă să nu 
umble cu aiureli. 

— Hrană normală? am întrebat eu, ușurat. 

— Absolut normală. 

— Nu se lasă cu morcovi? 

— Nici un morcov! Sunt acolo sandvișuri cu şuncă, a 
urmat Bingo cu o lumină stranie în ochi, și sandvișuri cu 
limbă afumată, și sandvișuri cu pateu, și sandvișuri 
vânătorești, și ouă tari, și homari, și pui rece, și sardele, și 
prăjituri, și câteva sticle de bere, și ceva coniac... 

— Sună bine, i-am spus. Și dacă, după astea, avem poftă 
și de-o îmbucătură, putem să mergem la birt. 

— Care birt? 

— Nu e vreun birt pe acolo? 

— Nu e nici un local, pe mile întregi. De aceea am fost 
atât de precaut în alcătuirea coșuleţului. Comuna unde au 
loc cursele este un fel de deșert fără nici o oază. O capcană 
mortală. Deunăzi, l-am întâlnit pe un tip care-mi povestea 
că anul trecut, ajungând acolo și despachetându-și 
coșuleţul, a găsit că șampania îi explodase și, împreună cu 
sosul de salată, se scursese în șuncă, iar aceasta, la rândul 
ei, se amestecase cu brânza de gorgonzola?0, formând un 
fel de pastă. Avusese de parcurs un drum destul de 
accidentat. 

— Şi ce a făcut? 

— Păi, a mâncat mixtura. N-avea de ales. Dar spune că 
uneori îi mai vine gustul pe buze, și azi. 


În împrejurări normale, nu spun că m-aș fi bucurat prea 
tare la știrea că urma să călătorim despărțiți în două 
grupuri, după cum urmează: Bingo cu doamna Bingo în 
mașina lor, iar numita Pyke în mașina mea, cu Jeeves la 
spate. Dar, așa cum stăteau lucrurile, aranjamentul avea 
unele avantaje. Însemna că Jeeves va putea să-i studieze 
ceafa și să tragă de aci primele deducţii, în timp ce eu aș 
putea s-o antrenez în conversații și să-i dau lui Jeeves 
posibilitatea de a aprecia el însuși femela inamică. 

Am pornit-o în consecinţă, și pe parcurs Pyke a avut 
întreg timpul necesar să-și dea arama pe faţă. Cu mare 
satisfacţie, am parcat mașina îndărătul unui copac și am 
sărit din mașină. 

— Jeeves, ai ascultat? am întrebat grav. 

— Da, domnule. 

— E teribilă, poţi să-ţi spargi dinţii în ea. 

— Incontestabil, domnule. 

Bingo și doamna Bingo au apărut și ei. 

29 varietate de brânză cu mucegai italiană (fabricată prima dată în Gorgonzola), făcută din lapte de 


vacă, cheag și sare, cărora li se adaugă o cultură de mucegai, care îi dă culoarea albastră-verzuie 
caracteristică. 


— Mai avem jumătate de oră până la prima cursă, a 
vorbit Bingo. Ar fi mai bine să mâncăm acuma, nu? Jeeves, 
fii drăguţ, pescuiește coșuleţul din mașină. 

— Poftiţi? 

— Coșuleţul cu prânzul nostru, a zis Bingo cu o voce 
pătrunsă de oarecare evlavie, lingându-și ușor buzele. 

— Coșul nu este în mașina domnului Wooster, domnule. 

— Cum?! 

— Presupuneam că îl veţi aduce în propria 
dumneavoastră mașină, domnule. 

N-am văzut niciodată veselia să dispară cu atâta 
rapiditate de pe faţa cuiva, cum a dispărut de pe faţa lui 
Bingo. A scos un țipăt ascuţit, pătruns de jale. 

— Rosie! 

— Da, dulceaţă. 

— Osul! Sosul! Roșul! 

— Ce spui, iubitule? 

— Coșul! Coșul! Coșul cu mâncare.! 

— Ce-i cu el, scumpete? 

— A fost lăsat acasă! 

— Oh, acasă? 

Vă spun în secret că niciodată n-a izbutit ea să cadă mai 
jos în stima mea. O cunoscusem ca pe o femeie cu o 
viziune normală și sănătoasă asupra mâncării, ca oricare 
dintre cunoștințele mele. Cu câţiva ani înainte - când 
mătușă-mea Dahlia i-l șterpelise pe Anatole, bucătarul 
francez - eram de față când îi spusese mătușii Dahlia vreo 
câteva care mă impresionaseră profund. Și totuși acum, 
când afla că a fost abandonată pe un câmp nenorocit fără o 
îmbucătură și fără o sorbitură, tot ce găsea de spus era: 
„Oh, acasă?” Niciodată până atunci nu-mi dădusem seama 
cât de mult își permitea să se lase dominată de nociva 
influență Pyke. 

Pyke, în ce-o privește, a izbutit să realizeze un nivel și 
mai coborât. 


260 


— Cu atât mai bine, a zis ea, iar vocea ei părea să-l taie 
pe Bingo ca un cuţit. Prânzul e o masă peste care e mai 
bine să sărim. Dacă l-am fi luat, ar fi trebuit să se compună 
din câţiva struguri tămâioși, banane și morcovi răzuiţi. 
Este bine cunoscut faptul că... 

Şi s-a apucat să conferenţieze pe larg despre sucurile 
gastrice, într-un stil care numai potrivit nu era pentru 
orice adunare cuprinzând și domni. 

— Așa că vezi, iubitule, a spus doamna Bingo, că 
niciodată n-o să te simţi mai strălucit ca acum, când ai 
scăpat de corvoada digerării unor grămezi mari de hrană 
indigestă. E de departe lucrul cel mai bun ce ni se putea 
întâmpla. 

Bingo i-a aruncat o privire lungă și stăruitoare. 

— Înţeleg, a spus el. Atunci, dacă nu vă supăraţi... o să 
mă duc mai încolo, să mă înveselesc un pic fără să stârnesc 
comentarii. 

L-am observat pe Jeeves cum părăsea locul aruncându- 
mi o privire plină de înţelesuri, și l-am urmat, cu nădejdea 
că o să fie bine. Încrederea mea n-a fost înșelată. Adusese 
destule sandvișuri pentru doi. De fapt, destule pentru trei. 
L-am fluierat pe Bingo, care s-a tupilat până la noi, și ne- 
am refăcut țesuturile la botul calului, îndărătul unei 
împrejmuiri. Apoi Bingo s-a dus să stea de vorbă cu 
bookmakerii pentru prima cursă, iar Jeeves a tușit. 

— Ai înghiţit strâmb? l-am întrebat. 

— Nu, domnule, mulţumesc. Voiam numai să-mi exprim 
nădejdea că nu-s vinovat de a-mi fi luat o libertate prea 
mare, domnule. 

— Cum? 

— Prin mutarea coșuleţului de prânz din mașină, înainte 
de pornire, domnule. 

Fremătam ca un plop. L-am privit pe individ. Eram 
speriat. Zguduit până-n măduvă. 

— Tu, Jeeves? am întrebat, și înclin să cred că Cezar a 
folosit exact același ton când a descoperit că Brutus îl 

înțepa cu un instrument tăios?1. Vrei să spui că tu, în mod 
deliberat, dacă ăsta e cuvântul potrivit... 

— Da, domnule. Mi se părea cursul cel mai judicios. N-ar 
fi fost prudent, după părerea mea, ca doamna Little, dat 
fiind modul în care gândește acum, să fie martoră a 
consumării unui prânz de către domnul Little, la scara pe 
care-o schițase în remarcile dumnealui de azi dimineaţă. 

Am priceput argumentul lui. i 

— Adevărat, Jeeves, i-am spus eu pe gânduri. Înţeleg ce 
vrei să spui. Dacă tânărul Bingo are vreun defect, este că, 
atunci când se află în societatea unui sandviș, tinde să 
devină un pic cam feroce. Am mai luat adesea picnicuri cu 
el: metoda lui de a aborda un sandviș banal, cu şuncă sau 
cu limbă afumată, seamănă mai curând cu aceea a leului, 
regele animalelor, sfâșiind o antilopă. Adaugă pateu și pui 
rece, și recunosc că spectacolul poate să fi fost oarecum 
strident pentru o consoartă. Totuși... deși... nu e mai puţin 
adevărat că... 

— Şi mai există un aspect al chestiunii, domnule. 

— Să-l aud. 

— O zi petrecută fără hrană în aerul înviorător al 
toamnei ar putea ațâţa în doamna Little un mod de gândire 
și simtire care să nu mai fie pe deplin în acord cu 
concepţiile dietetice ale domnișoarei Pyke. 

— Vrei să spui că foamea o s-o roadă și că o să ajungă în 
stare s-o muște pe Pyke, dacă-i mai pomenește ce bine e 
pentru sucurile gastrice să le dai o zi liberă? 

— Exact, domnule. 

Am clătinat din cap. Îmi displăcea să sting entuziasmul 
drăguţ al omului, dar așa trebuia. 

— Jeeves, i-am spus, abandonează ideea asta. Mă tem că 
n-ai studiat sexul slab cât l-am studiat eu. Să piardă o masă 
nu înseamnă mai nimic pentru o femelă a speciei. 
Atitudinea lor față de prânzuri este în mod notoriu lipsită 
de încrâncenare... degajată. Ai făcut gafa de a confunda 


al aluzie la celebra Et tu, Brute? (Julius Cezar de William Shakespeare, Actul III, scena 1). 

prânzul cu ceaiul. În tot iadul, se știe, nu există furie ca a 
femeii care-și vrea ceaiul și nu poate să și-l obţină. În 
perioade din astea, cele mai amabile specimene ale sexului 
devin bombe care pot exploda la cea mai mică scânteie. 
Dar prânzul, Jeeves, nu. Credeam că știi asta, un tip cu 
inteligenţa ta. 

— Fără îndoială că aveţi dreptate, domnule. 

— Dacă ai putea aranja cumva ca doamna Little să-și 
rateze ceaiul... dar astea-s visuri deșarte, Jeeves. La 
vremea ceaiului, o să fie îndărăt în vechiul cămin, în 
mijlocul abundenței. Tot drumul nu durează decât o oră. 
Ultima cursă se termină puţin după orele patru. Pe la cinci, 
doamna Litile va avea picioarele instalate sub masă și va 
benchetui înghițind pâine prăjită cu unt. Imi pare rău, 
Jeeves, dar planul tău avea de la început un element de 
fiasco. Nerealist. Fals. 

— Apreciez obiecţia pe care aţi făcut-o, domnule. Ceea 
ce spuneţi este foarte adevărat. 

— Din păcate. Oricum, asta e. Pare-se că singurul lucru 
care ne mai rămâne de făcut este să mergem la curse, să 
încercăm să jupuim un bookmaker sau doi, și să uităm de 
chestia asta. 

Ei, și ziua cea lungă s-a consumat, ca să zic așa. Nu pot 
spune că m-am distrat prea bine. Eram absent, dacă 
înţelegeţi ce vreau să spun. Preocupat, cu mintea în altă 
parte. Din când în când, mănunchiuri asortate de cai cu 
tuberculoză osoasă tropăiau pe pistă cu fermieri pe 
deasupra, dar îi urmăream cu un ochi apatic. Ca să se 
pătrundă de spiritul unei adunări din acestea rurale, este 
esenţial ca pacientul să posede înlăuntrul lui un prânz gras 
și zdravăn. Scade din ecuaţie prânzul, și ce-ţi mai rămâne? 
Plictis. Nu odată m-am surprins, în cursul după-amiezii, 
întreţinând gânduri aspre la adresa lui Jeeves. Mi se părea 
că omul își pierde îndemânarea. Până și un copil ar fi putut 
să-i demonstreze că planul lui absurd n-o să ducă la nimic. 

Vreau să spun, când te gândești că femeia medie socoate 
că a prânzit luxos dacă a înghiţit câteva macaroane, 
jumătate dintr-un ecler de ciocolată și puţin suc de 
zmeură, oare poate ea deveni morocănoasă numai fiindcă i- 
ai răpit un sandviș de prânz? Firește că nu. Absolut ridicol. 
O chestie mult prea idioată, ca s-o mai exprimi în cuvinte. 
Tot ce reușise Jeeves, cu încercarea lui păcătoasă de ao 
face pe deșteptul, era să-mi dea senzaţia că o grămadă de 
vulpi îmi devorează intestinele, și să-mi facă dor de 
reîntoarcere. 

M-am simţit deci ușurat atunci când, o dată cu lăsarea 
întunericului, doamna Bingo și-a anunţat intenţia de a 
încheia ziua și a o coti iute înspre casă. 

— V-aţi supăra tare, domnule Wooster, dacă n-am mai 
vedea ultima cursă? a întrebat ea. 

— Sunt absolut pentru! am răspuns eu plin de prietenie. 
Ultima cursă înseamnă în existenţa mea foarte puţin, ca să 
nu zic nimic. În plus, câștig un șiling și șase pence, și se 
zice că, atunci când câștigi, e timpul să te retragi. 

— Laura și cu mine ne-am gândit să mergem acasă. Simt 
că mi-ar prinde bine o ceașcă de ceai ceva mai devreme. 
Bingo spune că mai rămâne. M-am gândit că aţi putea să 
ne conduceţi cu mașina dumneavoastră, iar Bingo ar putea 
veni mai târziu, cu Jeeves. 

— E-n regulă, imediat. 

— Cunoașteţi drumul? 

— Sigur că da. Şoseaua principală până la lac, iar pe 
urmă drumul de ţară. 

— De acolo, pot să vă arăt drumul și eu. 

L-am trimis pe Jeeves să-mi aducă mașina și, în scurtă 
vreme, ne rostogoleam bine dispuși spre casă. După- 
amiaza scurtă se transformase într-o seară mai curând 
răcoroasă și ceţoasă, genul acela de seară care face 
gândurile unui flăcău să rătăcească în direcţia unui whisky 
tare cu apă și cu un strop de lămâie. Am apăsat ferm 

piciorul pe accelerator și am străbătut repede cele cinci- 
șase mile de șosea. 

Luând-o apoi la răsărit de lac, a trebuit s-o las ceva mai 
încet, pentru că nimerisem o porţiune de drum mai 
accidentată. Afară de Norfolk, nu cunosc nici o regiune 
unde să te simţi pe șosele atât de mult în afara hărții. 
Câteodată, întâlneam o vacă sau două, dar încolo lumea 
părea să se mărginească la noi. 

Am început să mă gândesc iarăși la băutura aceea, și cu 
cât mă gândeam mai mult, cu atât părea mai bună. E 
ciudat cum diferă oamenii în operaţiunea asta, de a alege 
băutura care nimerește la ţintă. Este ceea ce Jeeves ar 
numi psihologia individuală. Unii băieţi aflaţi în situaţia 
mea ar fi votat pentru o cană de bere englezească caldă; 
concepţia lui Pyke despre sorbitura cea mai înviorătoare 
îmbrăţișa, din cele ce-mi spusese ea la dus, o ceașcă plină 
de apă sălcie cu fructe decojite sau, dacă n-aveai asta, 
atunci soiul de zeamă pe care ea îl numea de fructe. Se 
pare că o obţii storcind strugurii în apă rece și adăugând 
suc de lămâie. După care, presupun, nu-ţi mai rămâne 
decât să inviţi câţiva vechi prieteni la orgie și să îngropi 
cadavrele în zori. 

Personal, n-aveam nici un fel de îndoieli. N-am șovăit 
nici o clipă. Whisky arzător cu apă era marfa pentru mine - 
punând un deosebit accent pe partea de whisky, dacă știți 
la ce mă refer, și lăsând-o mai ușor cu partea de H0. Mi 
se părea că paharul îmi zâmbește prin ceaţă, chemându- 
mă aievea și spunându-mi: „Curaj, Bertram! N-a mai rămas 
mult!” Şi, cu energie înnoită, am strivit acceleratorul, 
încercând să înalţ acul vitezometrului la o sută pe oră. 

In loc de care, dacă puteţi să vă închipuiţi, nenorocitul 
instrument a tremurat un pic pe la cincizeci pe oră, apoi a 
abandonat toată treaba, ca fiind nedemnă. Subit și 
neașteptat, fără să surprindă pe nimeni mai mult ca pe 
mine însumi, automobilul a scos un susur slab, ca un cerb 
bolnav, și s-a oprit. Şi uite-ne pe undeva prin Norfolk, cu 

întunericul pe cale de a sosi, și cu un vânt rece, care 
mirosea a guano și a melasă de sfeclă, jucându-se iscoditor 
în jurul coloanei vertebrale. 

Călătoarele de pe banca din spate au prins glas. 

— Ce e? Ce s-a întâmplat? De ce nu-ți continui drumul? 
De ce te-ai oprit? 

Le-am explicat. 

— Nu eu am oprit. Mașina! 

— De ce s-a oprit mașina? 

— Ei! am zis eu cu o bărbătească sinceritate, care mă 
prindea de minune. Aici m-aţi încuiat! 

Vedeţi, sunt unul dintre tipii aceia care conduc o 
grămadă, dar habar n-au cum devine cazul cu motorul. 
Politica pe care o urmez este aceea de a mă urca în 
mașină, a întoarce cheia de contact și a lăsa restul pe 
seama Naturii. Dacă se ivește vreun defect, tip după A.A. E 
un sistem care, de regulă, funcţionează admirabil, dar 
acum regula făcuse scurt-circuit la o bujie, căci pe mile în 
jur nu se vedea nici un om de la Asistenţa Automobilistică. 
I-am explicat toate astea încărcăturii de pe canapeaua din 
spate și am primit de la Pyke ca răspuns un „ţţ ţi!” care 
aproape că mi-a retezat creștetul capului. Păi da, având 
din copilărie un stol întreg de cunoștințe femeiești care mă 
priveau întotdeauna ca fiind cu zece puncte mai jos de 
imbecilul mediu, am devenit un mare cunoscător de țțț- 
uri, iar cel al lui Pyke mi se părea clasat pe primele locuri 
din Divizia A... având mult din timbrul și brio-ul mătușii 
Agatha. 

— Poate găsesc eu unde-i defectul, a zis ea, potolindu-se 
oleacă. Mă pricep la mașini. 

A coborât și a început să cotrobăiască prin măruntaiele 
bietului vehicul. O clipă, m-am gândit să-i spun că sucurile 
gastrice ale motorului o porniseră pesemne aiurea, din 
lipsă de vitamine liposolubile, dar până la urmă m-am 
hotărât să mă abţin. Sunt un observator plin de 

pătrundere, și mi se părea că Pyke nu se afla în cea mai 
favorabilă dispoziţie pentru a recepționa cele de mai sus. 

Şi totuși, dacă e să judecăm după fapte, aproape că 
aveam dreptate. Căci, după ce a zgândărit o vreme motorul 
într-un stil foarte revendicativ, a avut până la urmă o idee. 
A verificat-o și s-a dovedit corectă. In rezervor nu mai era 
nici o picătură de benzină. Ioc combustibil. Cu alte cuvinte, 
lipsa totală a vitaminelor liposolubile. Tot ce ne mai 
rămânea de făcut era să mânăm rabla acasă pur și simplu 
prin forţa sugestiei. 

Simţind că, din orice unghi ar privi regretabila 
întâmplare, cu greu m-ar putea blama pe mine, mi-am mai 
îndreptat bustul un pic, ba chiar am trecut la exclamaţii: 

— Ia te uită, ia te uită, ia te uită! Nici un pic de benzină! 
am adăugat, tot eu. De neînchipuit! 

— Dar Bingo mi-a spus că azi dimineaţă o să umple 
rezervorul, a intervenit doamna Bingo. 

— Probabil că a uitat, a zis numita Pyke. Îl cred în stare. 

— Ce vrei să spui cu asta? a întrebat doamna Bingo, și 
am detectat în vocea ei o dâră de „cum-îţi-permiţi”. 

— Vreau să spun că este exact soiul de om în stare să 
uite a umple un rezervor! a răspuns Pyke, părând și ea 
destul de agitată. 

— Ţi-aș rămâne îndatorată, Laura, a zis doamna Bingo 
jucând partitura de calibru greu a micii soţii care rămâne 
loială, dacă te-ai abtine de la criticarea soțului meu. 

— Ttt! a zis Pyke. 

— Şi nu mai zice „ţţţ”, a zis doamna Bingo. 

— Ba o să zic ce-mi place! a zis Pyke. 

— Doamnelor, doamnelor! m-am vârât eu. Doamnelor, 
doamnelor, doamnelor! 

Sinucidere curată. Privind îndărăt, pot acum să-mi dau 
seama. Una din lecțiile pe care viața ni le predă este 
aceasta: în ocazii de „ba tu - ba tu!” între persoane delicate 
şi cu educație aleasă, un bărbat trebuie să se retragă până 
în zare, să se îndoaie covrig și să imite tactica inteligentă a 

oposumului, marsupialul care, când primejdia plutește în 
aer, o face pe mortul, de obicei mergând până acolo încât 
arborează doliu și își instruiește prietenii să stea prin jur și 
să spună cât de păcat este și ce rău le pare. Singurul 
rezultat al tentativei mele de a turna balsam a fost că 
numita Pyke s-a răsucit spre mine ca o leopardă rănită. 

— l-auzi! a zis ea. Şi ce-ţi propui să faci, domnule 
Wooster? 

— Ce pot să fac? 

— Se vede o casă, acolo. Credeam că stă, până și în 
puterile dumitale, să mergi până acolo și să împrumuţi un 
bidon de benzină. 

M-am uitat. Era acolo o casă. Iar una dintre ferestrele de 
jos era aprinsă, indicând minţii antrenate prezenţa unui 
contribuabil. 

— Un plan foarte sănătos și inteligent, am spus eu 
lingușitor. Mai întâi o să apăs putintel pe claxon, să știe că 
suntem aici, și pe urmă trec la acţiune. 

Am claxonat, cu rezultate cum nu se poate mai 
multumitoare. Aproape imediat o formă omenească a 
apărut în fereastră. Părea să-și legene braţele într-un fel 
amical, de bun venit. Stimulat și încurajat, m-am repezit la 
ușa de la intrare și i-am tras o lovitură plină de răsunet, cu 
inelul special amenajat în acest scop. Lucrurile, simţeam, 
se puseseră în mișcare. 

Prima bătaie n-a produs nici un rezultat. Tocmai 
ridicasem inelul-ciocănel, pentru un bis, când mi-a fost 
smuls din mână. Ușa s-a dat de perete și a apărut un tip cu 
ochelari, iar în jurul ochelarilor cu o expresie de încordare 
și chin. Un tip cu o durere secretă. 

Îmi părea rău că are necazuri, firește, dar având 
necazurile mele, am trecut îndată la ordinea de zi. 

— Auzi... am început eu. 

Părul tipului stătea ridicat pe cap în stil de mare 
ciufuleală și, la punctul ăsta - ca și când i-ar fi fost teamă 
că nu e destul de ciufulit dacă nu dă o mână de ajutor - și-a 

plimbat degetele prin păr. Pentru prima oară, am observat 
că ochelarii aveau o lucire dușmănoasă. 

— Dumneata făceai gălăgia aia infernală? a întrebat. 

— Aăă... da, am spus eu. Am claxonat. 

— Mai claxonează o dată - numai o dată! a zis tipul, 
vorbind pe o voce coborâtă, strangulată, și te fac bucățele, 
te fărâm, te fac praf, cu mâinile mele, uite, cu mâinile 
astea. Nevastă-mea a plecat de acasă și, după ore și ore de 
trudă neîncetată, am reușit în sfârșit să fac copilul să 
adoarmă, iar acum vii dumneata să faci vacarmul ăsta 
îngrozitor cu claxonul dumitale împuţit. Cum vine asta, 
crăpa-ţi-ar sufletul? 


— Aăă... 
— Deci, așa stau lucrurile, a zis tipul, trecând la 
concluzii. Incă un claxon - numai un suneţel mic, 


singuratic, numai umbra unei bănuieli că există ceva ce ar 
putea să se apropie de un zgomot de claxon - și Dumnezeu 
să te aibă în grijă! 

— Ce vreau eu, i-am spus, este benzină. 

— Ce o să capeti, a spus tipul, este un cucui. 

Și, închizând ușa cu delicatețea prudentă a unuia care ar 
alunga muștele de pe o Venus adormită, a dispărut din 
viaţa mea. 

Femeile, ca sex slab, înclină să fie oarecum pornite 
împotriva luptătorului învins. Întorcându-mă la mașină, nu 
am fost primit prea bine. Impresia generală ţesută în jurul 
lui Bertram era, pare-se, că nu s-a comportat la înălțimea 
strămoșilor săi din timpul Cruciadelor. Am făcut tot ce 
puteam ca să mai netezesc lucrurile, dar știți cum e. Când 
ai rămas în drum într-o toamnă rece, seara, la mile 
depărtare de oricare punct, când nu ţi-ai mâncat prânzul și 
pare-se, după toate semnele, că nici de ceai n-o să ai parte, 
simplul farmec al comportării șoferului nu poate înlocui 
pentru tine seva nepreţuită a hranei adevărate. 

Lucrurile au devenit atât de fățiș dezagreabile, încât, 
după o vreme, mormăind ceva despre obţinerea unui 

ajutor, am întins-o discret de-a lungul drumului. Și, pe toţi 
zeii, n-am apucat să fac nici jumătate de milă, că am văzut 
lumini în depărtare și iată - aici, în mijlocul acestui deșert 
uitat de lume! - un automobil. 

Am încremenit în drum și am urlat cum nu mai urlasem 
niciodată. 

— Hei! am strigat. Auzi? Hei! O clipă! Hei! Ho! Auzi! Ho! 
Hi! Numai o secundă, dacă nu vă supăraţi! 

Mașina s-a apropiat de mine și a încetinit. Am auzit o 
voce. 

— Bertie, tu ești? 

— Alo, Bingo! Tu ești? Auzi, Bingo, am rămas în pană. 

Bingo s-a săltat afară. 

— Jeeves, a spus el, lasă-ne cinci minute și pe urmă 
mână încet după noi. 

— Prea bine, domnule. 

Bingo a venit la mine. 

— Doar n-o să ne apucăm să mergem pe jos! am spus. Ce 
sens are? 

— Ba da, băiete, umblă, a zis Bingo, și umblă cu mare 
precauţie! Vreau să mă asigur de un lucru. Bertie, când le- 
ai lăsat, cum se desfășurau evenimentele? Fetele erau 
încinse? 

— Un pic. 

— Ai observat simptome ale unui conflict, ale unei certe, 
ale unei separaţii de bunuri între Rosie și Pyke? 

— Exista oarecare animaţie. 

— Povestește-mi. 

I-am relatat cele petrecute. M-a ascultat intens. 

— Bertie, a spus el în timp ce mergeam împreună, ești 
martorul unei crize în viaţa vechiului tău prieten. S-ar 
putea ca această veghe într-un automobil rămas în pană s- 
o facă pe Rosie să vadă ceea ce socotim că ar fi trebuit să 
vadă cu ani înainte - adică: numita Pyke este total 
necomestibilă, nimeni nu poate s-o înghită și trebuie 
aruncată în lumile întunecate unde domnesc plânsetul și 

scrâșnetele. Nu vreau să risc un pariu, dar cred că s-au 
petrecut lucruri remarcabile. Rosie e cea mai dulce fată 
din lume, dar, ca toate femeile, când se apropie ora 
ceaiului, devine cam colţuroasă. Iar azi, dacă, a rămas și 
fără masă... la! ascultă! : 

Mi-a înhățat brațul și am încremenit amândoi. Incordați. 
La pândă. De-a lungul drumului ne-a sosit un zvon de voci 
şi n-a trebuit decât un moment ca să auzim că erau 
doamna Bingo și numita Pyke, reexaminând situația. 

Până atunci nu mai asistasem la o gâlceavă feminină, 
reală, veritabilă, și mă simt dator să vă spun că era destul 
de impresionantă. In timpul absenței mele, pare-se că 
lucrurile luaseră o dezvoltare frumoasă, la scară mărită. 
Acum ajunseseră la scena în care combatanții încep să 
dezgroape trecutul şi să scormonească socoteli vechi. 
Doamna Bingo spunea că numita Pyke n-ar fi intrat 
niciodată în echipa de hockey pe iarbă de la „Sfânta Adela” 
dacă nu l-ar fi lingușit și nu s-ar fi gudurat pe lângă căpitan 
într-un fel care, chiar și acum, după atâţia ani, la simpla 
reamintire, îi făcea doamnei Bingo greață. Individa Pyke 
răspunse că până atunci se abţinuse să menţioneze faptul, 
socotind că e mai bine să lași morţii cu morţii, dar dacă 
doamna Bingo își închipuia despre ea că nu-și dă seama că 
doamna Bingo câștigase premiul la Scriptură luând cu ea 
în sala de examen lista regilor iudaici, ascunsă în sutien, 
atunci doamna Bingo se înșela cumplit. 

Mai departe - a urmat Pyke - doamna Bingo recurgea la 
o ipoteză falsă dacă își închipuia că Pyke își propune să 
mai rămână măcar o singură noapte sub acoperișul ei. 
Fusese din partea ei, a numitei Pyke, un moment de 
slăbiciune, un moment de rătăcire și investire greșită a 
bunătăţii sufletești, acela când, închipuindu-și că doamna 
Bingo e singuratică și în nevoie de tovărășie intelectuală, 
Pyke se hotărâse să-i facă o vizită. lar acum, dacă 
Providența o s-o ajute și o să-i dea posibilitatea să scape de 
automobilul acesta afurisit și să ajungă îndărăt la bagajele 

ei, intenţia ei era clară: să-și facă aceste bagaje și să plece 
cu primul tren, chiar dacă ar fi un marfar care oprește la 
fiecare haltă. De fapt, decât să mai îndure o altă noapte în 
casa doamnei Bingo, Pyke era dispusă să plece și pe jos 
până la Londra. 

La acestea, răspunsul doamnei Bingo a fost lung și 
elocvent, referindu-se la faptul că, în ultimul ei an la 
„Sfânta Adela”, o fată cu numele de Simpson i-a spus ei 
(doamnei Bingo) că o fată numită Waddesley îi spusese ei 
(Simpson) că Pyke, în timp ce pretindea a-i fi prietenă (lui 
Bingo), îi spusese ei (Waddesley) că ea (Bingo) nu putea să 
mănânce fragi cu smântână fără să se umple de pete roșii 
și, pe deasupra, Pyke vorbise într-un stil cum nu se poate 
mai de caţă despre nasul ei. Totul ar fi putut fi condensat, 
oricum, într-un simplu „ba tu”. 

Când Pyke începuse să spună că în viaţa ei n-a râs așa ca 
atunci când a citit scena din ultimul roman al doamnei 
Bingo, scena în care băieţelul eroinei moare de angină 
difterică, am simţit că e cazul să chemăm adunarea la 
ordine înainte de a ţâșni sângele. Jeeves venise cu mașina, 
iar Bingo, scoțând un bidon de benzină din portbagaj, l-a 
plasat în umbră lângă șosea. Apoi, ne-am lansat și ne-am 
făcut apariţia triumfală. 

— Salve, salve! a spus Bingo plin de bună dispoziţie. 
Bertie îmi spune că aţi avut o pană. 

— Oh, Bingo! a izbucnit doamna Bingo, cu dragostea 
conjugală vibrând în fiecare silabă. Slavă Domnului c-ai 
venit! 

— Acum, a zis Pyke, poate că o să ajung și eu să-mi fac 
bagajele. Dacă domnul Wooster îmi permite să-i folosesc 
mașina, omul acesta poate să mă conducă îndărăt la timp, 
să mai pot prinde trenul de șase și un sfert. 

— Nu cumva vrei să ne părăsești? a întrebat Bingo. 

— Ba da, a zis Pyke. 

— Păcat, a zis Bingo. 

Pyke s-a urcat lângă Jeeves, și duși au fost. După 
plecarea lor s-a lăsat o mică pauză. Era prea întuneric ca s- 
o văd, dar puteam s-o simt pe doamna Bingo luptând între 
iubirea pentru partenerul ei masculin și pornirea naturală 
de a spune ceva tăios despre felul cum uitase el să umple 
azi dimineaţă rezervorul de benzină. Până la urmă, natura 
a intrat în drepturile ei. 

— Auzi, dulceaţă, a zis ea, a fost o mică probă de 
neglijenţă din partea ta să lași rezervorul aproape gol, azi 
dimineaţă la plecare. Mi-ai promis că o să-l umpli, iubitule. 

— Dar l-am umplut, iubito. 

— Dar, iubitule, e gol. 

— Nu se poate, iubito. 

— Laura a zis că e gol. 

— E o tâmpită, a spus Bingo. Sunt în rezervor oceane de 
petrol. Pana vine probabil de la faptul că roţile dinţate nu 
sunt bine acordate cu schimbătorul de viteze. Se întâmplă 
uneori. Aranjez totul într-o secundă. Dar nu vreau să stai 
îngheţțând aici, cât repar. De ce să nu te duci la casa de 
acolo și să-i întrebi dacă nu poţi să intri și să stai la ei zece 
minute. Poate că o să-ţi dea și o ceașcă de ceai. 

Un geamăt slab a scăpat de pe buzele doamnei Bingo. 

— Ceai! am auzit-o oftând. 

A trebuit să ruinez visul lui Bingo. 

— Îmi pare rău, bătrâne, i-am spus, dar mă tem că 
vechea ospitalitate engleză, pe care ai scos-o în relief 
adineauri, e pe copcă. Casa aceea e locuită de un fel de 
bandit. În viaţa mea n-am mai întâlnit un tip atât de 
neprietenos. Nevastă-sa a plecat, el abia a reușit să 
adoarmă copilul și asta a întunecat concepţia lui despre 
lume. Bate cât de ușor la ușa lui și înseamnă că îţi riști 
viaţa. 

— Aiurea, a zis Bingo. Vino după mine. 

A pocnit inelul care servea de sonerie și a dobândit o 
reacție imediată. 

— ...dracului! a zis Banditul, apărând ca dintr-o trapă. 

— Ştiţi, a spus tânărul Bingo, tocmai repar mașina 
noastră afară. Dacă nevastă-mea intră la dumneavoastră 
pentru câteva minute, să se adăpostească de frig, v-aţi 
supăra? 

— Da, a zis Banditul. M-aș supăra. 

— Şi aţi putea eventual să-i daţi și o ceașcă de ceai? 

— Aș putea, zise Banditul, dar n-o să-i dau. 

— N-o să-i daţi? 

— Nu. Și, pentru numele lui Dumnezeu, nu mai vorbi 
atât de tare! Îmi cunosc copilul. Uneori, e de ajuns o 
șoaptă. 

— Stai să ne lămurim, a zis Bingo. Refuzi să-i acorzi 
soției mele un ceai? 

— Da. 

— Ai putea să vezi o femeie cum moare de foame? 

— Da. 

— Ei bine, n-o să vezi una ca asta! a spus tânărul Bingo. 
Dacă nu te duci imediat la bucătărie, dacă nu pui imediat 
de ceai, dacă nu începi imediat să tai feliile pentru pâine 
prăjită cu unt, o să urlu și o să trezesc copilul. 

Faţa Banditului s-a făcut numai cenușă. 

— Ai fi în stare de una ca asta? 

— Aș fi. 

— N-ai inimă? 

— N-am. 

— N-ai sentimente omenești? 

— N-am. 

Banditul s-a întors spre doamna Bingo. Puteai să vezi că 
era cu moralul distrus. 

— Vă scârţâie pantofii? a întrebat el umil. 

— Nu. 

— Atunci intraţi. 

— Mulţumesc, a zis doamna Bingo. 

S-a întors spre Bingo o clipă, și trăia în ochii ei una din 
acele priviri pe care domniţele în primejdie le aruncau 
cavalerului, atunci când acesta își trăgea manșetele la loc, 

părăsind balaurul răpus. Era o privire de adoraţie, de 
respect aproape religios. De fapt, tocmai genul de privire 
care îi priește unui soţ. 

— lubitule! a zis ea. 

— Iubito! a zis Bingo. 

— Îngerule! a zis doamna Bingo. 

— Nestemato! a zis Bingo. Haide, Bertie, să ne apucăm 
de mașină. 

A tăcut până a apucat bidonul cu benzină, umplând 
rezervorul și punând bușonul la loc. Apoi a răsuflat adânc. 

— Bertie, mi-a spus el, mi-e rușine s-o recunosc, dar, în 
cursul lungii perioade de când îl cunosc, au fost și 
momente când mi-am pierdut credinţa în Jeeves. 

— Ei nu, dragă băiete? i-am spus eu, sincer șocat. 

— Da, Bertie, au fost asemenea momente. Câteodată, 
încrederea mea în el se clătina. Mă întrebam, în sinea mea: 
„Oare și-a mai păstrat forma de altădată, oare mai e în 
mână?” Niciodată n-o să mă mai îndoiesc. De acum încolo, 
mă bizui cu ochii închiși. A fost ideea lui, dragă Bertie, că 
niște femei în drum spre ceaiul lor, dacă le îndepărtezi 
brusc ceașca de buze, ca să zic așa, o să se întoarcă una 
împotriva alteia și nici una n-o să-i rămână datoare 
celeilalte. Observă, te rog, rezultatele. 

— Dar, la naiba, Jeeves nu putea să știe că automobilul o 
să rămână în pană! 

— Ba din contra. Când l-ai trimis să-ţi aducă mașina a 
scos toată benzina din rezervor - toată, cu excepţia 
puţinului care s-o poarte până în pustiu, departe de 
ajutorul oamenilor. A prevăzut ce se va întâmpla. Îţi spun 
Bertie, Jeeves n-are pereche. 

— Absolut. 

— E o minune. 

— Un miracol. 

— Un vrăjitor. 

— E tare, am încuviinţat eu. Plin de vitamine 
liposolubile. 

— Acesta e cuvântul! a zis tânărul Bingo. Și acum, hai să 
mergem și să-i spunem lui Rosie că mașina e reparată, și 
pe urmă acasă, la o cană mare de bere! 

— Nici o cană mare de bere, bătrâne! am răspuns ei 
ferm. Un whisky arzător cu apă, cu un strop de lămâie. 

— Ai absolută dreptate, a spus Bingo. Tu, Bertie, ai un 
instinct neîntrecut în chestiile astea. Whisky în flăcări și 
apă, iată deviza momentului. 

VARA TÂRZIE A UNUI 
UNCHI: 


Luaţi la întâmplare pe oricine de la clubul Trântorilor și 
o să vă spună că pe Bertram Wooster nu merge să-l înșeli. 
În rezumat: Bătrânul Ochi de Linx. Observ și deduc. 
Cântăresc probele și îmi trag concluziile. lată de ce nu 
trecuseră nici două minute de când îl văzusem pe unchiul 
George și, ca să zic așa, pricepusem totul. Lucrul, de la o 
milă, sărea în ochi - în ochi antrenați ca ai mei. 

Totuși, fenomenul părea afurisit de absurd. Uite, să luăm 
faptele, și o să mă-nţelegeți. 

Vreau să vă spun că de ani și ani, chiar din vremea când 
m-am dus prima oară la școală, această supra-umflată rudă 
a mea a fost unul din cei mai notorii spini în ochi ai 
Londrei. Era gras în acea perioadă, iar de atunci, zi de zi, 
pe toate căile, s-a făcut tot mai gras, fără întrerupere, până 
în perioada prezentă, când croitorii nu se mai obosesc să-l 
măsoare decât atunci când vor să facă mișcare. Unchiul 
George este ceea ce se numește un clubman londonez 
proeminent, unul din tipii aceia în strâmte haine matinale 
și pălării tari, pe care-i vezi târându-și pașii pe St. James 
Street după-amiaza, pufăind oleacă, trudindu-se să-și facă 
norma. Încercaţi să sloboziți un hăitaș în oricare club bun 
dintre Piccadilly și Pall Mall, și veţi speria jumătate de 
duzină de unchi George. 


22 Titlul original „Indian Summer of an Uncle”, publicată prima dată în The Strand Magazine, 
mart., 1930. 

Își petrece timpul prânzind și cinând la Buffers și, între 
mese, trăgând la măsea prin fumoare și vorbind cu oricine 
e dispus să-l asculte despre pereţii stomacului său. Cam de 
două ori pe an, ficatul lui depune un protest oficial, și 
unchiul meu pleacă la ape, la Harrogate, să aplaneze 
conflictul. Pe urmă, îndărăt, și iarăși programul obișnuit. 
Pe scurt, ultimul tip de pe lume pe care să-l crezi în stare 
de a cădea victimă unei pasiuni sentimentale. Și totuși, 
dacă mă credeţi, acesta era cazul. 

Ciuma bătrână dă peste mine într-o dimineaţă, cam pe la 
ora ţigării de după micul dejun. 

— Auzi, Bertie, spune el. 

— Ei? 

— Ştii, cravatele acelea pe care le porţi. De unde le 
cumperi? 

— La Blucher, în galeriile Burlington. 

— Să fii sănătos, mulțumesc. 

S-a dus la oglindă și a încremenit acolo, examinându-se 
din ochi în modul cel mai serios posibil. 

— Vreun funigel pe nas? m-am interesat eu politicos. 

Apoi am observat că purta pe obraz un soi de rictus 
zâmbitor și vă mărturisesc că mi-a îngheţat sângele în 
vine. Unchiul George, când e cu faţa în repaos, obligă 
ochiul la un efort destul de dramatic. Dacă se mai și 
hlizește, trece limita suportabilului. 

— Ha! a constatat el. 

A scos un oftat prelung și a părăsit oglinda. La vreme, 
căci sub greutatea imaginii sale, oglinda era pe punctul de 
a crăpa. 

— Nu sunt chiar atât de bătrân, a spus el pe o voce 
scoasă din sortimentele meditative. 

— Atât de bătrân în comparaţie cu ce? 

— Dacă stai să te gândești, mă aflu încă în floarea 
vârstei. Apoi, ceea ce îi trebuie unei fete tinere și 
neexperimentate, este un om cu greutate și ani, pe care să 
se poată sprijini. Stejarul masiv, nu puietul. 

Acesta fusese momentul în care, după cum v-am spus, 
pricepusem totul. 

— Sfinţi părinţi, unchiule George! am spus. Nu cumva ai 
de gând să te însori? 

— Cine nu se gândește la asta? a spus el. 

— Dumneata. 

— Ba eu, da. De ce nu? 

— Păi, pentru că... 

— Unirea prin căsătorie reprezintă un act de 
respectabilitate. 

— Absolut că da, însă... 

— Şi pe tine, Bertie, căsătoria te-ar perfecționa. 

— Cine a zis asta? 

— Eu. Căsătoria te-ar putea preface dintr-un tânăr 
fluturaș frivol într-un... hm... într-un non-fluture. Da, lua-te- 
ar, la asta mă gândesc, să mă însor; iar dacă Agatha se 
ivește agitându-și măciuca, eu o să... o să... ei bine, o să 
știu eu ce să fac! 

Pe această mare replică de final, și-a făcut ieșirea din 
scenă, iar eu l-am sunat pe Jeeves. Situaţia părea să ceară 
o conversație. 

— Jeeves, i-am spus. 

— Poftiti. 

— ÎI știi pe unchiul meu George? 

— Da, domnule. Prea stimatul lord este pentru mine, de 
mai mulţi ani, o figură bine știută. 

— Nu te-am întrebat dacă îl știi pe unchiul George. 
Voiam să spun, dacă știi ce are de gând să facă. 

— Să contracteze o alianță matrimonială, domnule. 

— Sfinte părinte! Ti-a spus? 

— Nu, domnule. E destul de ciudat, dar se întâmplă să 
cunosc bine cealaltă latură a problemei. 

— Fata? 

— Tânăra persoană, da, domnule. De la mătușa ei, cu 
care locuiește împreună, am aflat că lordul se gândește la 
căsătorie. 

— Şi cine este ea? 

— O domnişoară Platt, domnule. Domnișoara Rhoda 
Platt. Domiciliu: Wistaria Lodge, calea Kitchener, cartierul 
East Dulwich. 

— Tânără? 

— Da, domnule. 

— Bătrânul e idiot! 

— Da, domnule. Expresia este una pe care, desigur, nu 
m-aș fi aventurat s-o folosesc eu însumi, dar mărturisesc a 
gândi că lordul e întrucâtva rău inspirat. Trebuie totuși să 
ne amintim că nu arareori găsim gentlemeni de o anumită 
vârstă cedând în fața a ceea ce s-ar putea numi un imbold 
sentimental. Par să treacă prin ceea ce aș defini un fel de 
vară indian” prelungită, un soi de tinereţe vremelnic 
reînnoită. Fenomenul poate fi observat mai ales, după câte 
mi s-a dat de înţeles, în Statele Unite ale Americii, între 
locuitorii mai bogaţi ai orașului Pittsburg. Este bine 
cunoscut faptul - după câte mi s-a spus - că, mai devreme 
sau mai târziu, în afară de cazul când sunt împiedicaţi, 
acești domni caută să se însoare cu tinere din corpul de 
balet. De ce se petrece asta, mi-ar fi greu să explic, dar... 

Am observat că operaţiunea urma să dureze. Am dat 
glas. 

— Jeeves, după comportarea unchiului meu, când s-a 
referit la felul în care mătușa Agatha va primi știrea, deduc 
că această domnișoară Platt nu face parte din noblesse. 

— Nu, domnule. Este chelneriţă la clubul prea stimatului 
lord. 

— Sfinte! Tocmai la extremitatea opusă! 

— Straturile de jos ale păturilor mijlocii, domnule. 

— Care mijlocii?! Poate prin extensie, după spălat, dacă-i 
din material elastic. Înţelegi ce vreau să spun. 

— Da, domnule. 

— Ciudată chestie, Jeeves, am zis eu pe gânduri, 
tendinţa asta modernă de a lua de soţii chelnerițe. Dacă-ţi 
amintești, înainte de a-și întemeia un cămin, domnul Bingo 
a încercat în repetate rânduri să se însoare cu o chelneriţă. 

— Da, domnule. 

— Ciudat! 

— Da, domnule. 

— Dar, totuși, asta e situaţia. Punctul care rămâne acum 
de lămurit este acesta: ce-o să facă mătușa Agatha? O știi, 
Jeeves. Ea nu e ca mine. Eu sunt cu mintea largă: Dacă 
unchiul George vrea să se însoare cu chelnerițe, facă-se 
voia lui, zic eu. După mine, rangul nu înseamnă decât o 
pecete oarecare... 

— Pecetea blazonului, domnule. 

— Mă rog, pecetea blazonului. Deși nu cred în asta. Cred 
că preţurile s-au redus mult. Dar mă rog, cum spuneam, 
rangul nu e decât o pecete, pe când fata tot fată este, peste 
orice poveste. 

— Citatul exact este „indiferent de poveste”, domnule. 
Poetul Burns s-a ferit de rima interioară și a scris în 
dialectul britanic de nord. 

— Mă rog, „indiferent de poveste”, dacă preferi. 

— Nu e vorba de preferinţele mele, domnule. E numai 
vorba, pur și simplu, că poetul Burns... 

— Nu-ţi mai face griji cu poetul Burns! 

— Bine, domnule. 

— Uită-l pe poetul Burns! 

— Prea bine, domnule. 

— Exclude-l pe poetul Burns din mintea ta! 

— Imediat, domnule. 

— Lucrul la care trebuie să ne gândim nu este poetul 
Burns, ci mătușa Agatha. Ea va face tărăboi, Jeeves. 

— Foarte probabil, domnule. 

— Şi, ce e și mai rău, o să mă târască și pe mine în 
încurcătură. Nu ne rămâne de făcut decât un singur lucru. 

Împachetează peria de dinţi și hai să evadăm, fără să 
lăsăm vreo adresă. 

— Prea bine, domnule. 

În aceeași clipă s-a auzit soneria de la intrare. 

— Na! am zis eu. E cineva la ușă. 

— Da, domnule. 

— Pesemne unchiul George a uitat ceva. O să-i răspund 
eu. Tu du-te și fă bagajele. 

— Prea bine, domnule. 

Am ţopăit prin hol, fluierând nepăsător, iar pe preșul de 
la intrare am găsit-o pe mătușa Agatha. Ea însăși. Nu vreo 
reproducere. 

Şoc cumplit. 

— A, bună! am zis, găsind că nu folosea la nimic dacă i- 
aș fi spus că-s plecat din oraș și că n-o să mă întorc câteva 
săptămâni. 

— Bertie, vreau să-ţi vorbesc, a spus Blestemul Familiei. 
Sunt absolut răscolită! 

Și-a croit drum în salon și s-a năpustit în picaj asupra 
unui scaun. Am urmat-o, gândindu-mă cu jind la Jeeves, 
cum făcea bagajele în dormitor. Valiza aceea nu mai 
folosea. Ştiam eu de ce sunt vizitat. 

— L-am văzut pe unchiul George, am spus, ca să-i dau 
startul. 

— Şi eu, a spus mătușa Agatha, cutremurându-se cu 
mare afectare. Mi-a făcut o vizită, în timp ce mă mai aflam 
în pat, ca să mă informeze de intenţia lui de a se căsători 
cu nu știu ce fată imposibilă din cartierul Norwood Sud. 

— Dulwich Est mi-au spus mie cunoscătorii. 

— Mă rog, fie atunci și Dulwich Est. Tot una e. Dar cine 
ţi-a spus? 

— Jeeves. 

— Şi cum, rogu-te, a ajuns Jeeves să știe totul despre 
asta? 

— Sunt mult prea puţine lucruri pe lumea asta, mătușă 
Agatha, i-am spus eu grav, despre care să nu știe Jeeves. A 
cunoscut-o pe fată. 

— Cine este ea? 

— Una din chelneriţele de la Buffers. 

Mă așteptam ca această informaţie să provoace efect și 
a provocat. Ruda mea a emis un țipăt ascuţit, foarte 
asemănător cu scârțâitul trenurilor grăbite și vechi când 
trec pe la macazuri. 

— Din reacţia dumitale, mătușă Agatha, i-am spus, 
înţeleg că vrei ca această acţiune să fie înăbușită din fașă. 

— Desigur că din fașă. 

— Atunci nu poate fi urmată decât o singură politică. 
Lasă-mă să-l sun pe Jeeves și să-i cer sfatul. 

Mătușa Agatha a încremenit, având grijă să văd și eu că 
a încremenit. Foarte mult ca o grande dame a vechiului 
regim, dinaintea revoluţiei franceze. 

— Oare îmi propui serios să discutăm aceste intimităţi 
de familie cu servitorul tău? 

— Categoric. Jeeves va găsi o soluţie. 

— Întotdeauna am știut că ești un imbecil, Bertie, au 
glăsuit carnea și sângele înrudite cu mine, răcindu-se 
brusc cu vreo trei grade Fahrenheit?*, dar mi-am închipuit 
că ai un pic de instinct al poziţiei, de mândrie, de respect 
pentru situaţia ta în societate. 

— Ei, doar știi ce zice poetul Burns. 

M-a strivit cu o privire. 

— Evident, singurul lucru de făcut, a spus ea, este să-i 
oferim fetei bani. 

— Bani? 

— Desigur. N-o să fie prima oară când, din pricina 
unchiului tău, au devenit necesare asemenea demersuri. 

Am stat oleacă, meditând. Familia întotdeauna rămâne 
pe gânduri când vine la suprafață subiectul romanţelor de 
tinereţe ale unchiului George. Pe atunci eram prea tânăr 

ca să fiu pe fază, dar am căpătat apoi toate amănuntele, 
din diferite surse, inclusiv unchiul George. Lasă-l să se 
afume oricât de puţin, și o să-ţi spună toată povestea, 
uneori de două ori în aceeași seară. Era o barmaniţă de la 
Criterion, puţin înainte ca el să-și moștenească titlul. 
Numele ei era Maudie, o iubea din inimă, dar familia lui 
nici n-a vrut să audă. Familia și-a scormonit ciorapul cu 
economii și a plătit-o. Una din povestirile de interes 
general-uman, dacă mă-nţelegeţi. 

Nu eram prea amator de pontul acesta, cu plătirea fetei. 

— Mă rog, i-am spus, cum vrei, firește, dar să știi că riști 
mult. Vreau să spun, ori de câte ori oamenii încearcă 
chestia asta, prin romane și piese, o păţesc al dracului, le 
iese prost. De fiece dată, fata capătă simpatia publicului. 
Nu face decât să-și îndrepte bustul și să-i privească drept, 
cu ochi limpezi, liniștiți, făcându-i pe toţi să se simtă ca 
niște imitații de om. În locul dumitale, aș şedea liniștită și 
aș lăsa Natura să-și urmeze cursul. 

— Nu te înţeleg. 

— Păi, gândește-te numai cum arată unchiul George. 
Departe de Greta Garbo, crede-mă. N-aș face altceva decât 
să las fata să se uite mereu la el. Ascultă-mă pe mine, 
mătușă Agatha, am studiat caracterele omenești și nu cred 
că există pe lume vreo femelă care să-l poată vedea des pe 
unchiul George, în vestele pe care le poartă, fără să simtă 
că trebuie să-i arate poarta de ieșire, ca singura soluţie 
pentru tot ce are mai bun eul ei. În plus, fata îl vede în 
timpul meselor, iar unchiul George, cu capul aplecat între 
toate cele ale gurii, este un spectacol care... 

— Dacă nu te deranjez prea tare, Bertie, ţi-aș fi 
recunoscătoare să încetezi cu trăncăneala. 

— Cum vrei. Totuși, cred că o să ţi se pară al naibii de 
penibil să-i oferi bani fetei. 

— Nu îmi propun să fac asta eu. Tu vei duce tratativele. 

— Eu? 

— Desigur. Cred că o sută de lire sunt mai mult decât 
suficiente. Dar o să-ţi dau și un cec în alb; ești liber să-l 
completezi pentru o sumă mai mare, dacă ţi se pare 
necesar. Esenţialul este ca, oricât o costa, unchiul tău să 
fie smuls din încâlceala asta. 

— Va să zică, scoţi castanele din foc cu mâinile mele? 

— Era de mult timpul să faci și tu ceva pentru familie. 

— Şi când ea o să-și înalțe bustul și o să mă privească 
drept, cu ochi limpezi și liniștiți, ce pot să mai fac eu, ca să 
capăt aplauze? 

— Nu mai e nevoie să discutăm acest subiect. Poţi să 
ajungi în Dulwich Est până în jumătate de oră. Trenurile 
circulă des. Eu rămân aici, să-ţi aştept raportul. 

— Dar, ascultă! 

— Bertie, te vei duce și vei vedea imediat această 
femeie! 

— Da, însă la naiba...! 

— Bertie! 

Am aruncat prosopul în mijlocul ringului! 

— Bine, bine, dacă zici. 

— Absolut că zic. 

— Bine, în cazul acesta, bine, îndată. 


Nu ştiu dacă ați călătorit vreodată până în Dulwich Est, 
să oferiţi unei femei străine o sută de hârtiuţe ca să-l 
elibereze pe unchiul George al dumneavoastră. Dacă n-aţi 
făcut-o, pot să vă informez că există pe lumea asta o 
grămadă de lucruri mult mai distractive. Nu mă simțeam 
prea bine mergând spre staţie. Nu m-am simţit prea bine 
nici în tren. Și nu m-am simţit prea bine nici când am 
umblat pe jos prin calea Kitchener. Dar momentul când m- 
am simţit și mai puţin bine a fost acela când am apăsat 
butonul soneriei și când o menajeră destul de neîngrijită 
mi-a dat drumul înăuntru și mi-a arătat drumul printr-un 
coridor, într-o cameră tapetată cu hârtie roz, un pian în 
colț și o grămadă de fotografii pe polița căminului. 

Excluzând camera de așteptare a unui dentist, cu care 
mai curând seamănă, nu există nimic care să înăbușe mai 
tare spiritul cum îl înăbușă unul din aceste saloane 
suburbane. Te aștepți întotdeauna să vezi păsări împăiate, 
în vitrine de sticlă, așezate pe măsuţe, și dacă există vreun 
lucru care-i dă omului simţitor senzaţia aceea de ameţeală 
și scufundare subită, acel lucru este - negreșit - ochiul rece 
și acuzator al unui cocostârc sau ce-o mai fi, cu organele 
interioare scoase și înlocuite cu rumeguș. 

In salonul din Wistaria Lodge se aflau trei asemenea 
vitrine, așa încât, în orice direcţie te-ai fi uitat, legătura 
era sigură. Două vitrine cuprindeau câte un singur 
exemplar, a treia un grup de familie, constând dintr-un 
tată botgros%, o mamă botgroasă și un mic domnișor 
botgros, ultimul dintre cei numiţi având o expresie care 
era clar aceea a unui asasin și care a contribuit la 
înnămolirea bucuriei mele de viață mai mult decât toți 
ceilalţi împăiaţi. 

Mă deplasasem la fereastră și mă uitam la o plantă 
căţărătoare, numai ca să mă feresc de privirea creaturii, 
când am auzit ușa deschizându-se și, întorcându-mă, m-am 
găsit confruntat cu ceva care, de vreme ce cu greu putea fi 
fata, am socotit că o fi mătușa ei. 

— O, oho, am spus eu. Bună dimineaţa. 

Cuvintele au ieșit cam strâmtorate, întrucât mă simțeam 
oarecum năucit. Vreau să spun, salonul fiind atât de mic și 
exponata atât de mare, căpătasem senzaţia că îmi lipsește 
aerul. Sunt unii oameni care par a fi fost programaţi să nu 
fie văzuţi prea de aproape, iar această mătușă făcea parte 
dintre ei. Curbe năprasnice, dacă știți la ce mă refer. Înclin 
să cred că, la vremea ei, trebuie să fi fost o fată foarte 
frumoasă, deși încă de atunci începuse să alunece pe panta 
substanţialităţii. La vremea când apăruse în viaţa mea, 
avea un categoric exces de greutate. Arăta ca fotografia 

unei cântărețe de operă din secolul trecut, când se purtau 
cutii mari de rezonanţă. Ca și acelea, păr oranj și rochie 
roșie, de nuanţă magenta. 

Oricum, era un suflet prietenos. Părea bucuroasă să-l 
vadă pe Bertram. A zâmbit larg. 

— În sfârșit, iată-vă! a spus ea. 

N-am înţeles nimic. 

— Eh? 

— Dar nu cred că e cazul să-mi vedeţi nepoata chiar 
acum. Trage un somnulețţ. 

— O, atunci... 

— Pare păcat s-o trezim, nu? 

— O, absolut, am spus eu, ușurat. 

— Când capeti guturai, nu dormi în timpul nopţii, iar pe 
urmă, dacă apuci să aţipești dimineaţa... oricum, e păcat 
să trezești pe cineva, nu? 

— Domnișoara Platt are guturai? 

— Asta-i ce credem noi că are. Dar, desigur, 
dumneavoastră veţi fi mai în măsură să apreciaţi. Dar să 
nu mai pierdem vremea. Dacă tot sunteţi aici, aruncaţi o 
privire și la genunchiul meu. 

— Genunchiul dumneavoastră? 

Sunt pe de-a întregul de partea genunchilor, dar la 
timpul potrivit și, s-ar mai putea adăuga, la locul potrivit 
pentru ei; acum, momentul nu mi se părea bine ales. 
Totuși, ea îi dădea înainte, după plan. 

— Ce credeţi despre acest genunchi? m-a întrebat, 
ridicând cele șapte văluri. 

Ce să-i faci, oricum, trebuie să fii politicos. 

— Grozav! am spus. 

— Vă vine să credeţi că mă doare uneori de nu mai pot? 

— Chiar așa? 

— Mă înjunghie. Vine și se duce. lar acum, o să vă spun 
un lucru nostim. 

— Care? am întrebat eu, simțind că un pic de nostimadă 
și veselie nu mi-ar strica deloc. 

— De curând, junghiul ăsta s-a mutat tocmai aici, la 
sfârșitul șirei spinării. 

— Ei, nu zău?! 

— Dacă vă spun! Ca niște ace de foc. Aș vrea să vă uitaţi 
puţin. 

— La sfârșitul șirei dumneavoastră? 

— Da. 

Am clătinat din cap. Nimeni nu e mai mare amator ca 
mine, când e vorba de un pic de nostimadă, și sunt 
partizanul camaraderiei boeme, al micilor chestii care 
animă petrecerea și al tuturor celorlalte. Dar există o linie 
de hotar, iar noi, Woosterii, știm unde s-o tragem. 

— Nu se poate, i-am răspuns eu auster. Nu spinări. 
Genunchi, da. Spinări, nu. 

Ea a părut surprinsă. 

— Ei bine, a zis ea, trebuie să spun că sunteţi un doctor 
cam ciudat. 

Puterea mea de înţelegere e neobișnuit de rapidă, cum 
v-am mai spus adineauri, și mi-am dat seama că trebuie să 
se fi ivit vreo confuzie. 

— Doctor? 

— Păi da, doar vă spuneţi doctor, nu? 

— Aţi crezut că sunt doctor? 

— Nu sunteţi doctor? 

— Nu. Nu sunt doctor. 

Ne lămurisem amândoi. Ceaţa căzuse de pe ochii noștri. 
Ştiam unde ne aflăm. 

Bănuisem că are un suflet jovial. Acum, mi-a întărit 
presupunerea. Cred că niciodată n-am auzit ca o femeie să 
râdă cu atâta poftă. 

— l-auzi, asta-i bună! a spus ea, împrumutându-mi 
batista ca să se șteargă la ochi. Una ca asta, mai rar! Dar, 
dacă nu sunteţi doctor, cine sunteţi? 

— Wooster e numele meu. Am venit s-o văd pe 
domnișoara Platt. 

— Pentru ce? 

Acesta era momentul, desigur, când ar fi trebuit să scot 
la suprafaţă cecul și să dezlănţui supremul efort. Dar, s-a 
întâmplat că n-am reușit. Știţi cum e. În cazurile cele mai 
fericite, e o treabă destul de urât mirositoare să oferi bani 
oamenilor ca să-ţi elibereze unchiul; dar încă s-o faci în 
momente nepotrivite, e o performanţă de-a dreptul 
imposibilă. 

— A, am trecut numai așa, într-o doară, știți. (Mi-a venit 
o idee strălucită.) Unchiul meu auzise că nepoata 
dumneavoastră e indispusă, știți, și m-a rugat să arunc o 
privire, să mă interesez, am adăugat eu. 

— Unchiul dumneavoastră? 

— Lordul Yaxley. 

— Oh! Va să zică, dumneavoastră sunteţi nepotul 
lordului Yaxley? 

— Exact. Presupun că se arată des pe aici, nu? 

— Nu. Nu l-am întâlnit niciodată. 

— Nu l-aţi văzut niciodată? 

— Nu. Rhoda vorbește mult despre el, desigur, dar nu 
știu de ce, nu l-a invitat niciodată să ia ceaiul cu noi. 

Mi-am dat seama că Rhoda își cunoștea interesele. Dacă 
aș fi fost fată, dacă aș fi avut un amator dornic să se 
însoare cu mine și dacă aș fi știut că există un specimen ca 
această mătușă, circulând liberă în interiorul căminului, - 
și eu, la fel, m-aș fi gândit de două ori dacă să-l invit pe 
amator înainte de terminarea ceremoniei și de semnarea 
liniei punctate din josul certificatului de căsătorie. Vreau 
să spun, mătușa ei era un suflet bun - inimă de aur, dincolo 
de orice îndoială - dar nu genul pe care să-l slobozești în 
preajma lui Romeo înainte de pârguire. 

— Îmi închipui, a spus ea, că aţi fost toţi foarte surprinși 
când aţi auzit despre asta. 

— Surprinși e bine zis. 

— Desigur însă, nimic nu e stabilit definitiv. 

— Vorbiţi serios? Eu credeam că... 

— Nu, nu. Ea se mai gândește. 

— Înţeleg. 

— Firește, este foarte măgulită, consideră că i se face o 
mare cinste. Dar uneori se întreabă dacă dânsul nu este 
prea bătrân. 

— Mătușa mea Agatha are cam aceeași părere. 

— Desigur însă, un titlu este un titlu. Aici, nu mai merge 
cu întrebări. 

— Da, este. Dar dumneavoastră ce credeţi? 

— O, nu contează ce gândesc eu. Nu-i chip să le 
stăpânești pe fetele de azi, nu? 

— Da, nu prea. 

— Am spus adesea că mă întreb unde or să ajungă. Dar 
ce să-i faci, asta e. 

— Absolut. 

Conversaţia putea continua așa la infinit, și nu se zăreau 
semne pentru care ar înceta. Mătușa avea aerul unei femei 
care și-a găsit o ocupaţie pentru ziua aceea. Dar a intrat 
menajera anunțând sosirea doctorului. 

M-am ridicat. 

— Eu, așadar, plec. 

— Dacă trebuie... 

— Cred că ar fi mai bine. 

— Atunci, pa. 

— Bună, am spus eu și - ţușt! la aer curat. 


Știind ce mă aștepta acasă, aș fi preferat să plec la club 
și să-mi petrec restul zilei acolo. Dar realitatea trebuia 
înfruntată. 

— Ei? a întrebat mătușa Agatha, imediat ce m-am 
strecurat în salon. 

— Ei, da și nu, i-am răspuns eu. 

— Ce vrei să spui? Ce-a făcut ea? A refuzat banii? 

— Nu prea. 

— I-a acceptat? 

— Păi, iarăși, ce să zic, nu tocmai. 

l-am explicat ce se întâmplase. Nu mă aşteptam ca 
explicaţiile mele să-i facă o plăcere grozavă, și e mai bine 
că nu m-am așteptat, pentru că nu i-au făcut. De fapt, pe 
măsură ce povestirea se desfășura, comentariile ei au 
devenit din ce în ce mai suculente, iar când am terminat, 
exclamaţia scoasă de ea aproape mi-a crăpat geamul. Suna 
ceva gen „ma!”, ca și când mătușa ar fi început să spună 
ceva despre mame și în ultima clipă și-ar fi amintit de 
noblețea arborelui ei genealogic. 

— Îmi pare rău, i-am zis. Ce pot să spun mai mult decât 
atât? Mi-am pierdut cumpătul. Moralul nu a rezistat. 1 se 
poate întâmpla oricui. 

— În viaţa mea nu am pomenit un om atât de lipsit de 
șira spinării. 

M-am cutremurat, ca un luptător înjunghiat de durerea 
vechii răni. 

— Mătușă Agatha, i-am spus, ţi-aș rămâne îndatorat 
dacă ai vrea să nu mai folosești cuvântul șiră. Deșteaptă 
amintiri. 

Ușa s-a deschis. A apărut Jeeves. 

— Poftiti. 

— Da, Jeeves? 

— Credeam că m-ați chemat, domnule. 

— Nu, Jeeves. 

— Prea bine, domnule. 

Există momente în care, chiar sub ochii mătușii Agatha, 
pot să adopt linia fermă. lar acum, văzându-l pe Jeeves 
stând acolo, cu lumina inteligenţei scăpărând din întreaga 
lui făptură, mi-am dat seama subit ce idioțenie era să te 
lipsești de acest izvor de încurajare și balsam clasa întâi, 
numai pentru că mătușa Agatha avea prejudecăţi în 
privința discutării afacerilor de familie cu personalul. 
Putea ea să mai zică o dată „ma!”, dar eram hotărât să 
procedez așa cum ar fi trebuit de la bun început - să pun 
cazul în mâinile lui Jeeves. 


291 


— Jeeves, am spus, în privinţa cazului acela, cu unchiul 
George. 

— Da, domnule. 

— Cunoști împrejurările? 

— Da, domnule. 

— Ştii ce dorim. 

— Da, domnule. 

— Atunci, sfătuiește-ne. Dar acum. Dă-i drumul! 

Am auzit-o pe mătușa Agatha bubuind în adâncuri, ca un 
vulcan înainte de a se năpusti asupra vecinilor, dar nu mi- 
am pierdut curajul. Văzusem în ochii lui Jeeves scânteia 
care vestea apropiata naștere a ideii. 

— Înţeleg, domnule, că aţi vizitat-o pe tânăra persoană 
la ea acasă. 

— De acolo vin. 

— Atunci, fără îndoială, aţi întâlnit-o pe mătușa tinerei 
persoane. 

— Jeeves, să știi că în spaţiul acela mi-a fost imposibil să 
mai întâlnesc altceva. 

— Atunci sugestia pe care sunt pe cale să v-o fac, 
domnule, sunt sigur că vi se va părea ispititoare. Aș 
recomanda să-l confruntaţi pe onorabilul lord cu această 
femeie. Întotdeauna, a fost în intenţiile acestei femei să 
continue a locui cu nepoata și după ce aceasta se va 
mărita. Dacă ar întâlni mătușa, imaginea viitorului s-ar 
putea să-l determine pe onorabilul lord să se mai 
gândească. După cum știți, domnule, mătușa este o femeie 
bună la suflet, dar hotărât de esenţă populară. 

— Jeeves, ai dreptate! Ca să nu mai vorbim de altele, 
părul acela portocaliu! 

— Tocmai, domnule. 

— Ca să nu mai amintim rochia roșie, magenta. 

— Exact, domnule. 

— O s-o invit mâine la prânz, special ca să-l întâlnească 
pe unchi. Ai văzut (și m-am întors spre mătușa Agatha, 

care mai fierbea în planul doi) că imediat ne-am ales cu o 
sugestie matură? Ti-am spus sau nu ţi-am spus? 

— Jeeves, poţi să te retragi, a zis mătușa Agatha. 

— Prea bine, doamnă. 

Câteva minute după plecarea lui Jeeves, mătușa Agatha 
a cam divagat nițeluș, mărginindu-și remarcile la revelații 
despre părerea ei asupra unui Wooster care putea înjosi în 
asemenea hal prestigiul clanului, permiţând slugilor să i se 
suie în cap. Apoi s-a întors la ceea ce am putea numi 
problema principală. 

— Bertie, a spus ea, să te duci mâine iar, s-o vezi pe fata 
aceea, și de data asta să faci cum îţi spun eu. 

— Dar, la naiba! Când avem la îndemână sugestia asta 
matură, bazată temeinic pe psihologia individuală... 

— Gata, Bertie, destul! Ai auzit ce-am spus! Plec. La 
revedere. 

A zbughit-o, fără să-și dea seama din ce aluat era 
plămădit Bertram Wooster. Nu se închisese bine ușa, că îl 
și strigam pe Jeeves. 

— Jeeves, i-am spus, mătușa recent plecată nici nu vrea 
să audă de planul tău excelent, dar eu totuși propun să 
mergem neclintit până la capăt. Socot că acest plan este o 
armă fantastică. Poţi s-o găsești pe femela aceea și s-o 
aduci aici mâine la prânz? 

— Da, domnule. 

— Bine. Între timp, eu îi telefonez unchiului George. Îi 
vom face mătușii Agatha un mare bine, deși ea se 
împotrivește. Cum spune poetul, Jeeves? 

— Poetul Burns, domnule? 

— Nu poetul Burns. Trebuie să fie altul. Când faci bine 
pe furiș. 

— „Mici fapte de caritate în umbră modest lăsate”, 
domnule? 

— În esenţă, cam așa, Jeeves. 

Presupun că facerea de bine pe furiș ar trebui să 
înflăcăreze inima oricui, dar nu pot să spun că așteptam cu 
mare nesat ospăţul. Unchiul George, dacă ne mărginim la 
el, este un companion de masă destul de dificil, fiind în 
stare să înșface discuţia și s-o circumscrie la o descriere a 
simptomelor sale, genul de flăcău care crede că masele 
largi ale publicului stau la pândă toată ziua să audă noutăţi 
despre căptușeala stomacului său. Adăugaţi-o pe mătușă și 
vă ajunge ca să căpătaţi o adunare care ar putea consterna 
oamenii cei mai căliţi. În clipa trezirii, mi-am dat seama de 
un dezastru iminent, iar în cursul întregii dimineţi norul, 
dacă pricepeţi la cei mă refer, a crescut tot mai întunecat. 
Când Jeeves a sosit cu cocteilurile, eram la pământ. 

— Jeeves, am spus, nu lipsește mult să las toată afacerea 
baltă și s-o întind la Trântori. 

— Nu mi-e greu să-mi închipui, domnule, că cele ce 
urmează se vor dovedi o aspră încercare. 

— Cum ai ajuns să-i cunoști pe oamenii aceștia, Jeeves? 

— Printr-un băiat tânăr care mi-este oarecum prieten, 
domnule, valetul personal al colonelului Mainwaring- 
Smith. El și cu tânăra persoană aveau o învoială pe atunci, 
iar el a dorit să-l însoțesc la Wistaria Lodge, și s-o cunosc 
pe ea. 

— Erau logodiţi? 

— Nu chiar logodiţi, domnule. O învoială. 

— Şi de ce s-au certat? 

— Nu s-au certat, domnule. Când onorabilul lord s-a 
pornit să-și exprime omagiile, tânăra persoană, evident 
măgulită, a început să se clatine între iubire și ambiţie. 
Dar chiar și acum, nu a rupt oficial învoiala. 

— Atunci, dacă planul tău dă roade și unchiul George se 
retrage, prietenul tău va fi avantajat? 

— Da, domnule. Smethurst - îl cheamă Smethurst - ar 
considera un asemenea sfârșit ca fiind demn de dorit cu 
marea flacără-a credinţei. 

— Ai zis binișor chestia asta, Jeeves. Cap propriu? 

— Nu, domnule. Bardul din Avon?6, domnule. 

O mână nevăzută mi-a torturat soneria; mi-am dat curaj, 
s-o fac pe gazda. Ospăţul începea. 

— Doamna Wilberforce, domnule, a anunţat Jeeves. 

— Zău dacă știu cum să rămân serioasă, cu tine stând 
îndărătul meu și spunându-mi: „Doamnă, vă rog să-mi 
îngăduiţi să vă ispitesc cu un cartof.” 

Asta o spunea mătușa navigând cu toate pânzele spre 
salon, părând mai vastă, mai roză și mai amicală decât 
totdeauna. 

— Ştii că-l știu? a zis ea arătând cu degetul pe urmele lui 
Jeeves. A fost pe la noi și am luat ceaiul împreună. 

— Mi-a spus. 

I-a aruncat salonului o privire de inventar definitiv. 

— Drăguţ loc, a zis. Deși mie îmi place să am prin jur 
mai mult roz. Rozul e atât de vesel. Dar ce ai aici? Cocteil? 

— Martini cu un pic de absint, am spus eu începând să 
torn. 

A scos un guiţat feciorelnic. 

— Vai, nu încerca să mă faci să beau lucruri din astea! 
Ştii ce s-ar întâmpla dacă m-aș atinge de o picătură? M-ar 
trăsni de durere! Știi ce înseamnă astea pentru căptușeala 
stomacului? 

— Nu știu. 

— Ei bine, eu știu. Dacă ai fi fost barmaniţă cât timp am 
fost eu, ai fi știut. 

— Aăă... hrrr... aţi lucrat la un bar? 

— Ani și ani, când eram mai tânără ca acum. La 
Criterion. 

Am scăpat recipientul cu cocteil. 

— Ai văzut? a spus ea, scoțând în evidenţă morala 
fabulei. Asta e când bei asemenea poșirci. Dau tremurături 
la mână. Întotdeauna, le spuneam băieţilor: „Porto, dacă 
vreţi să beţi ceva. Porto e sănătos. Și eu apreciez o 
picătură de porto. Dar încâlceala asta de băuturi 

amestecate ca-n America, păzea!” Însă niciodată nu voiau 
să mă asculte. 

O scrutam cu mare atenţie. Firește, la tejgheaua barului 
Criterion trebuie să se fi perindat mii de fete, dar tot te 
speria niţel. Erau ani de când se produsese tentativa 
unchiului George de a realiza o mezalianţă - înainte de a-și 
fi moștenit titlul de lord - dar și acum clanul Woosterilor 
încă se mai cutremura auzind de Criterion. 

— Hrrr... când aţi fost la Cri, i-am spus, vi s-a întâmplat 
să daţi peste un flăcău cu numele meu? 

— Am uitat care era numele. De când mă știu, le-am 
încurcat. 

— Wooster. 

— Wooster! Ieri, când ai fost la noi, mi s-a părut că aud 
Foster. Wooster! Dacă am dat peste un flăcău cu numele 
de Wooster! Ba bine că nu! Păi, eu și cu George Wooster - 
Purcelușu, îi ziceam eu - urma să mergem la ofițerul stării 
civile, numai că a prins de veste familia lui și a intervenit. 
Mi-au oferit o grămadă de bani să renunţ la el, iar eu, ca o 
proastă, i-am lăsat să mă convingă. Dacă nu m-am întrebat 
de-o mie de ori ce s-a întâmplat cu el, nu m-am întrebat o 
dată! E rudă cu dumneata? 

— Scuzaţi-mă, i-am spus. Lipsesc o clipă doar, am o 
vorbă cu Jeeves. 

Am întins-o spre dependinţe. 

— Jeeves!? 

— Poftiti. 

— Ştii ce s-a întâmplat? 

— Nu, domnule. 

— Femeia asta... 

— Poftiţi? 

— E barmaniţa unchiului George! 

— Poftiţi? 

— Uf, la naiba, cred c-ai auzit de barmaniţa unchiului 
George. Ştii toată istoria familiei. Fata de la bar, fata cu 
care, în tinereţe, voia să se însoare. 

— Aha, da, domnule. 

— E singura femeie pe care a iubit-o vreodată. Mi-a 
spus-o de un milion de ori. De fiecare dată când ajunge la 
al patrulea whisky, scâncește amintindu-și de femela 
pierdută. Ce ghinion afurisit! Cum o s-o vadă, chemarea 
trecutului o să răsune în inima lui. Presimt, văd, știu. Şi 
individa e pe măsura lui. De îndată ce a intrat, a început să 
vorbească despre căptușeala stomacului ei. Jeeves, îţi dai 
seama de semnificaţia hidoasă a acestui lucru? Căptușeala 
lui stomacală reprezintă subiectul favorit al unchiului 
George. Asta înseamnă că el și ea sunt suflete înrudite. 
Femeia aceasta și cu el vor fi ca... 

— Adâncurile chemând adâncurile, domnule? 

— Exact. 

— Foarte neplăcut, domnule. 

— Ce-i de făcut? 

— N-aș putea spune, domnule. 

— Iţi spun eu ce-o să fac: îl chem la telefon și îi 
spun că prânzul e contramandat. 

— Greu realizabil, domnule. Mi se pare că onoratul lord 
a și ajuns la ușa noastră și sună chiar acum. 

Și așa era. Jeeves l-a lăsat să intre, iar eu l-am urmat în 
călătoria sa până în salon. După ce a intrat în salon s-au 
scurs câteva clipe de buimăceală și tăcere, apoi au izbucnit 
urletele de surpriză pe care le auzi când amici vechi se 
reîntâlnesc după o despărțire îndelungată. 

— Purcelușule! 

— Maudie! 

— Fir-aș să fiu! 

— Să mă ia naiba! 

— Ca să vezi! 

— Pe sufletul meu! 

— I-auzi, tocmai tu să fii lordul Yaxley! 

— A căzut titlul peste mine cum ne-am despărţit! 

— Nici prin gând nu mi-ar fi trecut! 

— Eram slăbit, să mă dobori cu o suflare. 

Subsemnatul, stăteam ca o piesă din partea laterală a 
decorului; mă schimbam când pe un picior, când pe 
celălalt. Îmi dădeau atâta importanţă, de parcă aș fi fost 
răposatul Bertram Wooster, dezmembrat. 

— Maudie, să mă ia naiba dacă arăţi măcar cu o zi mai 
bătrână! 

— Nici tu, Purcelușule! 

— Cum ai dus-o în toţi anii ăștia? 

— Binișor. Numai căptușeala stomacului nu-i chiar așa 
cum ar trebui să fie. 

— Doamne, nu mai spune! Eu am de lucru cu căptușeala 
stomacului meu! 

— Simt așa, un fel de îngreunare după mese. 

— Să vezi la mine îngreunare după mese! Și ce iei? 

— Am tot luat Tridigestin Perkins. 

— Vai, fetițo, dar nu folosește la nimic! Absolut de 
pomană! Am luat și eu din astea, ani în șir, și n-am căpătat 
nici o ușurare. Să-ţi spun eu: dacă vrei ceva cu adevărat 
bun... 

M-am tras de-o parte. Ultima oară când i-am privit, 
unchiul George era așezat lângă ea pe canapea, flecărind 
de zor. 

— Jeeves, am spus, târându-mă până în dependinţe. 

— Poftiti. 

— Or să fie la masă doar doi. Pe mine nu mă mai pui la 
socoteală. Dacă vreunul din ei observă absența mea, le 
spui că am primit o chemare telefonică urgentă. Situaţia îl 
depășește pe Bertram, Jeeves. Sunt de găsit la Trântori. 

— Prea bine, domnule. 

Era târziu pe seară, când unul dintre chelneri m-a găsit 
jucând distrat o partidă de biliard și m-a informat că 
mătușa Agatha mă așteaptă la telefon. 

— Bertie! 

— Alo! 

Eram uluit să observ că vocea ei aparţinea unei mătuși 
ce simte că lucrurile merg spre bine. Avea triluri de 
păsărică. 

— Bertie, mai ai cecul pe care ţi l-am dat? 

— Da. 

— Atunci rupe-l. Nu mai e nevoie. 

— Eh? 

— Am spus că n-o să mai avem nevoie de cec. Unchiul 
tău mi-a vorbit la telefon. Nu se însoară cu fata aceea. 

— Nu? 

— Nu. Se pare că s-a mai gândit și își dă seama cât de 
nepotriviţi ar fi fost. Dar partea surprinzătoare este că 
totuși se va însura! 

— Da? 

— Da, cu o veche prietenă de-a lui, o doamnă 
Wilberforce. O femeie de vârstă respectabilă, după cum 
mi-a dat să înţeleg. Mă întreb care Wilberforce o fi. Sunt 
două ramuri principale ale familiei: Wilberforce din Essex 
și Wilberforce din Cumberland. Mi se pare că există și o 
ramură mai mică, undeva prin Shropshire. 

— Şi una în Dulwich Est. 

— Ce-ai spus? 

— Nimic, am asigurat-o eu în grabă, nimic. 

Am închis telefonul. Apoi, îndărăt spre vechiul 
apartament, simţindu-mă un pic lovit cu leuca. 

— Ei, Jeeves, i-am spus, și trăia în ochii mei un reproș 
plin de asprime, presupun că până la urmă toate s-au 
aranjat cu bine. 

— Da, domnule. Onorabilul lord a anunţat oficial 
logodna, domnule. 

— A anunţat-o, ai? 

— Da, domnule. 

L-am privit pe om drept în faţă. 

— Nu pari să-ți dai seama, i-am spus eu cu o voce rece și 
măsurată, dar această întâlnire ţi-a scăzut simţitor 
acţiunile. Eram obișnuit să te privesc ca pe un sfătuitor 


299 


fără egal. Ca să zic așa, atârnam de buzele tale. Şi acum, 
uită-te ce-ai făcut! Toate astea sunt urmarea directă a 
planului tău, bazat pe psihologia individuală. Ar fi fost de 
așteptat din partea ta, Jeeves - de vreme ce o cunoșteai pe 
femeie, o întâlniseși la o ceașcă de ceai, după cum mi-ai 
povestit - ar fi fost de așteptat să stabilești dinainte că era 
vorba de barmaniţa unchiului George. 

— Așa am făcut, domnule. 

— Cum zici?! 

— Am fost conștient de acest fapt, domnule. 

— Atunci trebuie să fi știut ce-o să se întâmple dacă o să 
vină la masă și o să-l întâlnească. 

— Da, domnule. 

— Uf, la naiba, nu mai înţeleg nimic! 

— Dacă îmi îngăduiți să explic, domnule. Tânărul 
Smethurst, care este puternic atașat de tânăra persoană, 
este în același timp un prieten intim de-al meu. De curând 
mi s-a adresat, în speranţa că aș putea face ceva, astfel ca 
tânăra persoană să urmeze poruncile inimii ei și să se 
reţină de la a-și îngădui să se lăcomească în căutarea 
aurului și a farmecelor legate de titlurile de nobleţe ale 
onorabilului lord. Acum, n-o să mai fie nici un obstacol în 
calea unirii lor. 

— Înţeleg. „Acte mici de caritate în umbră modest 
lăsate”, ai? 

— Intocmai, domnule. 

— Şi cum rămâne cu unchiul George? L-ai înhămat la un 
jug de toată frumuseţea. 

— Nu, domnule, dacă îmi îngăduiţi libertatea de a mă 
opune părerii dumneavoastră. Îmi închipui că doamna 
Wilberforce ar trebui să fie o parteneră ideală pentru 
onorabilul lord. Dacă a existat vreun defect în modul de 
viață al onoratului lord, a fost că era puţin prea atașat de 
plăcerile unei mese bune... 

— Vrei să spui că mânca porcește? 

— Nu m-aș fi aventurat să formulez chestiunea astfel, 
domnule, dar exprimarea reușește să facă față 
necesităţilor cazului. Era de asemeni înclinat să bea ceva 
mai mult decât îi îngăduiau consilierii medicali. Burlacii 
vârstnici cu avere și fără ocupaţie tind cam des să cadă în 
această greșeală, domnule. Viitoarea lady Yaxley va 
controla această latură. Într-adevăr, s-a întâmplat s-o aud 
pe onorata lady vorbind despre aceasta în timp ce 
aduceam peștele. Comenta o anumită umflare a feţei care 
nu existase în înfățișarea lordului pe vremea când se 
cunoscuseră și sublinia că lordul necesită îngrijiri. Imi 
închipui, domnule, că veţi aprecia până la urmă că acest 
mariaj ia o turnură extrem de favorabilă. 

Era - cum să zic? - era plauzibil, însă am clătinat din cap. 

— Auzi, Jeeves, totuși...! 

— Poftiţi? 

— Este, chiar tu ai spus-o, și nu de mult, o femeie 
hotărât din popor. 

S-a uitat la mine cu oarecare reproș. 

— Marfă rezistentă, din straturile dinspre temelie ale 
claselor mijlocii, domnule! 

— Hm! 

— Poftiţi? 

— Am zis „Hm!”, Jeeves. 

— De altminteri, domnule, amintiți-vă ce a spus poetul 
Tennyson: „Inimile bune înseamnă mai mult decât 
coroanele nobiliare”. 

— Și care din noi doi o să-i comunice mătușii Agatha 
părerea poetului? 

— Dacă îmi îngăduiţi o sugestie, domnule, aș fi de părere 
să omitem a comunica pe orice cale cu doamna Spenser 
Gregson. Valiza dumneavoastră este gata făcută. Ar fi o 
chestiune de numai câteva minute, să scot mașina din 
garaj și... 

— Şi spre orizonturile unde bărbaţii sunt bărbaţi? 

— Exact, domnule. 

— Jeeves, i-am spus, nici acum nu sunt sigur că pot fi pe 
deplin de acord cu tine în ce privește recentele tale 
activităţi. Tu îţi închipui că ai împrăștiat dulceaţă și lumină 
și că ai mulţumit pe toată lumea. Eu nu sunt chiar atât de 
sigur. Totuși, cu această ultimă sugestie a ta, ai nimerit-o 
din plin. Caut să examinez în dușmănie această sugestie, și 
nu-i găsesc nici o greșeală. E strașnică. O să aduc mașina 
în câteva minute. 

— Prea bine, domnule. 

— Adu-ţi aminte ce a spus poetul Shakespeare, Jeeves. 

— La care spusă a poetului vă referiţi? 

— „Iese din scenă în mare grabă, urmărit de un urs.” O 
să găsești pasajul acesta în una dintre piesele lui. Îmi 
amintesc că am făcut despre asta un desen pe marginea 
paginii, când eram la școală. 

TURNIRUL TÂNĂRULUI 
TUPPY» 


— Hei, Jeeves! i-am spus, intrând în odaia unde acesta 
era scufundat până la genunchi în mijlocul valizelor, 
cămășilor și hainelor de iarnă, ca un monstru marin printre 
stânci. Ce faci, împachetezi? 

— Da, domnule, a răspuns onestul flăcău, căci între noi 
nu există secrete. _ 

— Dă-i înainte! am spus eu aprobativ. Impachetează, 
Jeeves, împachetează de zor în prezenţa marelui călător! 

Mi se pare că am adăugat și cuvintele „tra-la!”, întrucât 
eram bine dispus. 

În fiecare an, pe la mijlocul lui noiembrie, între 
proprietarii celor mai frumoase reședințe rurale de pe 
întinsul Angliei își croiesc drum neliniștea și teama: la care 
dintre ei o să aterizeze Bertram Wooster pe timpul 
Crăciunului? Onoarea ar putea cădea peste unul sau altul. 
După cum spune mătușa mea Dahlia, nu se poate ști 
niciodată unde pică bomba. 

În tot cazul, anul acesta m-am hotărât din vreme. Nu 
trecuse nici 10 nov., când un oftat de ușurare s-a înălţat 
dintr-o duzină de cămine respectabile: se aflase că sorții 
nenorocului căzuseră pe sir Reginald Witherspoon, 
baronet, din Bleaching Court, Upper Bleaching, 
Hampshire. 


2r Titlul original „The Ordeal of Young Tuppy’, publicată prima dată în The Strand Magazine, 


apr., 1930. 
303 


În elaborarea hotărârii de a-l onora pe acest 
Witherspoon cu prezenţa mea, fusesem stimulat de mai 
multe motive, fără să mai punem la socoteală următorul 
aspect: datorită căsătoriei cu Katherine, sora mai tânără a 
bărbatului mătușii Dahlia, baronetul îmi este oarecum un 
fel de unchi. Întâi și întâi, am ţinut seama de faptul că 
baronetul o duce grozav de bine, atât crăpelniţa cât și 
răcoritoarele fiind mai presus de orice critică. Apoi, iarăși, 
grajdurile lui cuprind întotdeauna ceva demn de călărit, 
lucru care nu-i de lepădat. Și, în al treilea rând, nu exista 
primejdia să te pomenești târât cu forţa într-un grup 
entuziast de colindători amatori și să parcurgi întreg 
ţinutul prin ploaie, cântând „Când păstorii își păzesc 
turmele noaptea”. Sau, tot pe acolo, „O, brad frumos!” 

Toate astea cântăreau în ochii mei, dar ce mă atrăgea 
spre Bleaching Court într-adevăr ca un magnet era 
certitudinea că tânărul Tuppy Glossop se va afla printre cei 
prezenți. 

Sunt sigur că v-am vorbit și mai înainte despre acest 
individ negru la suflet, dar o să vă mai pomenesc o dată 
faptele, numai așa, ca să avem scriptele în ordine. El era 
tipul, dacă vă amintiţi, care a nesocotit o prietenie de-o 
viaţă, după ce se înfruptase din pâinea și sarea mea: a 
făcut pariu cu mine, într-o seară, la clubul Trântorilor, că 
n-o să pot trece în mâini pe frânghia prinsă în inele 
deasupra bazinului de înot, și apoi, cu perfidie 
inimaginabilă, s-a dus și a desfăcut ultimul inel, făcându- 
mă să cad în mediul lichid și distrugând astfel unul din cele 
mai elegante costume ale Londrei. 

A duce la bun sfârșit o răzbunare adecvată a fost, de 
atunci, una din pasiunile dominante ale vieţii mele. 

— Jeeves, i-am spus, ai reținut că domnul Glossop se va 
afla la Bleaching? 

— Da, domnule. 

— Şi, prin urmare, nu uiţi să împachetezi și Seringa 
Gigant? 

— Nu, domnule. 

— Nici lepurele Luminescent? 

— Nu, domnule. 

— Perfect! Imi pun nădejdea mai curând în Iepurele 
Luminescent, Jeeves. Din toate sursele, am auzit despre el 
numai lucruri bune. Îi întorci arcul, îl pui noaptea în 
camera cuiva, și strălucește prin întuneric și ţopăie încolo 
și încoace, scoțând tot timpul zgomote pătrunzătoare și 
ciudate. Imi închipui că întregul spectacol e bine calculat 
ca să-l sperie pe tânărul Tuppy în lege. 

— Se prea poate, domnule. 

— Dacă nu reușește, mai rămâne Seringa Gigant. Nu 
trebuie să precupeţim nici un efort pentru a dobori acest 
om, am spus eu. E în joc onoarea Woosterilor. 

Aș mai fi vorbit despre asta, dar tocmai atunci s-a auzit 
soneria de la intrare. 

— Deschid eu, i-am spus. Trebuie să fie mătușa Dahlia. A 
telefonat că trece în cursul dimineţii pe aici. 

Nu era mătușa Dahlia. Era poștașul, cu o telegramă. Am 
deschis-o, am citit-o și, cu sprâncenele un pic cam îndesite, 
am adus-o în dormitor. 

— Jeeves am spus eu. Ne-a parvenit o comunicare 
bizară. De la domnul Glossop. 

— Adevărat, domnule? 

— O să ţi-o citesc. Expediată de la Upper Bleaching. 
Sună după cum urmează: 


Când vii mâine, adu-mi ghetele de rugbi. De asemenea, 
dacă e omenește posibil, un prepelicar irlandez de apă. 
Urgent. Salutări. Tuppy. 


— Ce înţelegi tu din asta, Jeeves? 

— După cum interpretez eu documentul, domnule, 
mister Glossop dorește ca dumneavoastră, când veniţi 
mâine, să-i aduceţi ghetele de rugbi. De asemenea, dacă 
este omenește cu putinţă, un câine prepelicar irlandez, de 

apă... Lasă să se înţeleagă că problema este urgentă și 
trimite salutările lui. 

— Da, așa am citit și eu. Dar, de ce ghete de rugbi? 

— Poate domnul Glossop dorește să joace rugbi, 
domnule. 

Am luat în consideraţie ipoteza. 

— Da, am spus eu. Asta ar putea fi explicaţia. Dar de ce 
oare un om, instalat pașnic într-o reședință la ţară, ar arde 
brusc de dorinţa de-a juca rugbi? 

— N-aș putea spune, domnule. 

— Şi de ce un prepelicar irlandez de apă? 

— Aici, mă tem din nou că n-aș putea să mă aventurez cu 
nici o supoziţie, domnule. 

— Şi, de fapt, ce este un prepelicar de apă irlandez? 

— Este un prepelicar de apă dintr-un soi crescut în 
Irlanda, domnule. 

— Crezi? 

— Da, domnule. 

— Mă rog, s-ar putea. Dar de ce ar trebui să asud eu pe 
aici adunând câini - indiferent de naţionalitate - pentru 
tânărul Tuppy? Ce, crede că sunt moș Crăciun? Oare își 
închipuie că sentimentele mele faţă de el, după incidentul 
de la clubul Trântorilor, sunt pătrunse de bunăvoință? I- 
auzi, prepelicari irlandezi de apă! Ciâh! 

— Poftiţi? 

— Ciâh, Jeeves. 

— Prea bine, domnule. 

Soneria de la intrare s-a auzit din nou. 

— Dimineaţă aglomerată, Jeeves. 

— Da, domnule. 

— Las” că mă duc eu. 

De data asta, era mătușa Dahlia. A dat buzna, cu aerul 
unei femei care și-a pus ceva în cap - de fapt, slobozind 
glas puternic încă de pe ștergător. 

— Bertie, a bubuit ea cu vocea-i care crapă geamurile și 
răstoarnă vazele, am venit pentru acel june porc de câine 
numit Glossop. 

— E în regulă, mătușă Dahlia, i-am răspuns eu alinător. 
Sunt stăpân pe situaţie. Seringa Gigant și lepurele 
Luminescent tocmai se pun în bagaje. 

— Nu știu despre ce vorbești și nici o clipă nu cred că tu 
ai ști, a declarat rubedenia cu oarecare bruscheţe, dar 
dacă ai avea amabilitatea să încetezi cu aiurelile tale, ţi-aș 
explica la ce mă refer. Am primit o scrisoare foarte 
alarmantă de la Katherine. Despre șarpele ăsta. Desigur, 
nu i-am suflat Angelei nici un cuvânt. Ar sări până în tavan. 

Această Angela este fata mătușii Dahlia. Se presupune 
că ea și cu tânărul Tuppy sunt mai mult sau mai puţin 
logodiţi, deși încă nu s-a dat nici un anunţ în „Morning 
Post”. 

— De ce? am spus. 

— De ce, ce? 

— De ce ar sări Angela până în tavan? 

— Ei bine, parcă tu n-ai face-o, dacă ai fi ca și logodit cu 
un drac împelițat și cineva ţi-ar spune că logodnicul tău s-a 
dus la ţară și o cobzărește pe o caninomană. 

— Pe o cum ai spus? Vrei, te rog, să mai spui o dată? 

— O caninomană. Una din afurisitele alea de fetișcane 
dezmăţate, cu cizme înalte și costume bărbătești, care 
infestează districtele rurale și cutreieră locurile cu o haită 
de câini în asortiment variat. Și eu am fost una din astea 
prin tinereţe, așa că știu cât sunt de periculoase. O cheamă 
Dalgleish. Fata bătrânului colonel Dalgleish. Locuiesc 
lângă Bleaching. 

Am văzut o geană de lumină. 

— Va să zică, despre asta era vorba în telegrama lui. 
Tocmai mi-a telegrafiat, rugându-mă să-i aduc un 
prepelicar de apă irlandez. Un cadou de Crăciun pentru 
această fată, fără îndoială. 

— Probabil. Katherine îmi spune că pare îndrăgostit 
lulea. Umblă după ea ca unul dintre câinii ei, arată ca o 
pisicuţă blândă și behăie ca o oaie. 

— O întreagă grădină zoologică particulară, ai? 

— Bertie, a spus mătușa Dahlia (și mi-am putut da seama 
că firea ei generoasă era răscolită până în adâncuri), mai 
fă o glumă din asta și uit că-ţi sunt mătușă și-ţi scap una. 

Am trecut din nou pe faza alinare. l-am aplicat 
străvechiul balsam. 

— Eu unul nu mi-aș face probleme, i-am zis. N-o fi nimic 
serios. Toată istoria este, cu siguranță, mult exagerată. _ 

— Așa crezi, eh? Doar îl cunoşti câte parale face! li 
aduci aminte câte necazuri am avut când alerga după 
cântăreaţa aceea. 

Mi-am reamintit cazul. O să-l găsiţi în alt raft al arhivei. 
Cora Bellinger o chema. Se pregătea pentru operă și 
tânărul Tuppy manifesta faţă de ea o înaltă preţuire. Dar, 
din fericire, ea i-a tras un pumn în ochi, la petrecerea de la 
Beefy Bingham, un adevărat spectacol în Bermondsey Est, 
și dragostea a murit. 

— Pe lângă asta, a spus mătușa Dahlia, mai e ceva. 
Tuppy, înainte de a pleca la Bleaching, s-a certat cu 
Angela. 

— Da? S-au certat? 

— Da. Am aflat-o azi dimineaţă, de la Angela. Plângea, 
gata să-i sară ochii din cap, bietul îngeraș. Pornise de la 
ultima ei pălărie. Din câte am putut să-mi dau seama, el i-a 
spus că îi vine ca unui pechinez, iar ea i-a spus că nu mai 
vrea să-l vadă niciodată pe lumea asta și nici pe cea 
viitoare. Iar el a spus: „E-n regulă!” - și dus a fost. E clar 
ce s-a întâmplat. Fata-dulău l-a prins din cădere în mrejele 
ei; dacă nu acţionăm rapid, orice se poate întâmpla. 
Așadar, înfăţișează-i lui Jeeves situaţia și spune-i să intre în 
acţiune imediat ce ajungeţi acolo. 

Mă simt întotdeauna cam înțepat, dacă mă-nţelegeţi, 
când rudele mele fac această presupunere, că Jeeves are o 

contribuţie atât de afurisit de esenţială în asemenea ocazii. 
Felul în care i-am răspuns a fost deci cam aspru. 

— Nu va fi nevoie de serviciile lui Jeeves, am spus. Pot 
mânui perfect acest caz. Programul pe care l-am stabilit va 
fi absolut îndestulător pentru a abate gândurile tânărului 
Tuppy de la dragoste. Am intenţia de a-i introduce Iepurele 
Luminescent în cameră la prima ocazie. lepurele 
Luminescent strălucește în întuneric și țopăie încolo și 
încoace, scoțând zgomote pătrunzătoare și ciudate. 
Tânărului Tuppy îi vor suna ca Vocea Conștiinţei și prevăd 
că, încă de la prima administrare a acestui tratament, va fi 
nevoit să se retragă într-un sanatoriu pentru săptămâni în 
șir. Iar la sfârșitul acestei perioade, va fi uitat cu totul de 
păcătoasa aceea. 

— Bertie, a spus mătușa Dahlia cu un calm oarecum 
glacial, ești întruchiparea Prostiei Abisale. Ascultă aici ce- 
ți spun. Numai pentru că ţin la tine și pentru că am trecere 
la Asociația de Depistare a Zănaticilor n-ai fost încă 
aruncat într-o celulă capitonată. Dacă încurci și afacerea 
asta, îți retrag protecţia mea. Nu înţelegi că lucrul e mult 
prea serios ca să mai te ţii de prostii? E în joc toată 
fericirea Angelei. Fă cum îţi spun eu, și lasă totul pe seama 
lui Jeeves. 

— Cum zici dumneata, mătușă Dahlia, i-am răspuns eu 
ţeapăn. 

— Atunci e foarte bine. Spune-i lui Jeeves chiar acum. 

M-am întors în dormitor. 

— Jeeves, am spus eu (și nu mi-am mai dat osteneala să- 
mi ascund amărăciunea), nu mai e nevoie să împachetezi 
Iepurele Luminescent. 

— Prea bine, domnule. 

— Nici Seringa Gigant. 

— Prea bine, domnule. 

— Au fost supuse unei critici destructive și li s-a dus tot 
chichirezul. Ah, și Jeeves... 

— Poftiti. 


309 


— Doamna Travers dorește ca, imediat ce ajungem la 
Bleaching Court, să-l desparti pe domnul Glossop de o fată- 
dulău. 

— Prea bine, domnule. Mă voi ocupa de această 
problemă și mă voi strădui să dau satisfacţie. 


În după-amiaza următoare mi-a devenit clar că mătușa 
Dahlia nu exagerase cu nimic pericolul situaţiei. Jeeves și 
cu mine ne îndreptam spre Bleaching într-o mașină de 
două locuri și ajunsesem pe la jumătatea drumului dintre 
sat și conac, când, brusc, ne-a apărut în faţă un ocean de 
câini, iar în mijlocul oceanului tânărul Tuppy se zbenguia 
în jurul uneia din fetele acelea ample, hrănite sănătos. Se 
pleca spre ea cu un soi de devoțiune și, în ciuda distanţei 
apreciabile, am putut vedea că urechile lui erau roz. Pe 
scurt, atitudinea lui era fără doar și poate aceea a unui om 
care se ostenește să aibă o reușită deplină; iar când am 
ajuns mai aproape și am observat că fata purta costum 
bărbătesc și cizme înalte, n-am mai avut nici o îndoială. 

— Ai observat, Jeeves? am spus eu pe o voce joasă, plină 
de tâlc. 

— Da, domnule. 

— Fata, ai? 

— Da, domnule. 

Am apăsat amabil pe claxon și i-am fluierat puţin. S-au 
întors - Tuppy, mi s-a părut, fără mare plăcere. 

— Ah, noroc, Bertie, a spus el. 

— Bună, am spus eu. 

— Prietenul meu, Bertie Wooster, i-a spus Tuppy fetei, 
pe un ton care aducea a scuză; știți, de parcă ar fi preferat 
să mă ascundă. 

— Bună, a spus fata. 

— Bună, am spus eu. 

— Bună, Jeeves, a spus Tuppy. 

— Bună ziua, domnule, a spus Jeeves. 

S-a lăsat o tăcere oarecum jenantă. 

— Ei, dragă Bertie, la revedere! a spus tânărul Tuppy. 
Probabil că dorești să-ţi urmezi drumul. 

Noi, Woosterii, știm să înțelegem o aluzie, la fel ca 
orișicine. 

— Ne vedem mai târziu, am spus eu. 

— Ah, cum să nu, a spus Tuppy. 

Am pornit iar mașina, și duși am fost. 

— Sinistru, Jeeves! am spus. Ai remarcat că pacientul 
arăta ca un cocoș împăiat? 

— Da, domnule. 

— Şi n-a dat semne că ar dori să ne oprim și să ne 
alăturăm grupului. 

— Nu, domnule. 

— Cred că temerile mătușii Dahlia sunt justificate. 
Chestiunea pare serioasă. 

— Da, domnule. 

— Ei bine, strunește-ţi creierii, Jeeves. 

— Prea bine, domnule. 

Nu l-am mai văzut pe Tuppy până seara, când mă 
îmbrăcam pentru cină. S-a prelins înăuntru tocmai când 
îmi potriveam cravata. 

— Bună, am spus eu. 

— Bună, a spus Tuppy. 

— Cine era fata? am întrebat eu în stilul meu degajat și 
perfid - vreau să spun, dezinvolt. 

— O domnişoară Dalgleish, a spus Tuppy și am observat 
cum îi apare o pată de roșeaţă. 

— Stă cu noi aici? 

— Nu. Locuiește în casa aceea, lângă porţile conacului 
de aci. Mi-ai adus ghetele de rugbi? 

— Da. Jeeves le-a pus pe undeva. 

— Şi prepelicarul de apă? 

— Regret. Nici un prepelicar. 

— Afurisită afacere! Fata tânjește după un prepelicar de 
apă irlandez. 

— Ei, şi ce-ţi pasă ţie? 

— Voiam să-i dăruiesc unul. 

— De ce? 

Tuppy a devenit un pic cam trufaș. Rece. Privire 
mustrătoare. 

— Doamna și domnul colonel Dalgleish, a spus el, au fost 
extrem de amabili cu mine de când am sosit aici. S-au 
ocupat de mine. Firește, vreau să-mi arăt recunoștința 
pentru ospitalitatea lor. Nu vreau să mă creadă unul din 
tinerii aceia moderni, prost crescuţi, despre care se scrie 
în ziare că agaţă tot ce le pică în gheare și nu acordă nimic 
în schimb. Dacă oamenii te invită la prânz și la ceai și la 
toate, apreciază dacă le arăţi în schimb o mică atenţie. 

— Foarte bine, dă-le ghetele tale de rugbi. Apropo, ce 
nevoie ai de ele? 

— Joc într-un meci, joia viitoare. 

— Aici? 

— Da. Upper Bleaching contra Hockley-cum-Meston. Se 
pare că va fi meciul anului. 

— Şi cum te-au înhăţat? 

— Deunăzi, într-o convorbire, mi s-a întâmplat să 
menţionez că, la Londra, obișnuiesc să joc în fiecare 
sâmbătă pentru Old Austinians, și domnișoara Dalgleish a 
părut foarte dornică să mă vadă ajutând satul. 

— Care dintre ele? 

— Upper Bleaching, desigur. 

— Aha, deci ai să joci pentru Hockley. 

— Nu-i nevoie să încerci asemenea spirite, Bertie. Poate 
n-ai aflat încă, dar să știi că pe un teren de rugbi fac 
senzaţie. Hei, Jeeves! 

— Poftiţi, a spus Jeeves, pătrunzând chiar pe centru. 

— Domnul Wooster îmi spune că ghetele mele de rugbi 
se află la tine. 

— Da, domnule. Le-am așezat în camera dumneavoastră. 

— Mulţumesc. Jeeves, vrei să câștigi ceva bani? 

— Da, domnule. 

— Atunci pariază un piculeţ pe Upper Bleaching, în 
cadrul întâlnirii anuale cu Hockley-cum-Meston de joia 
viitoare! a spus Tuppy părăsind camera cu pieptul bombat. 

— Domnul Glossop va juca joi, i-am explicat eu în timp 
ce ușa se închidea. 

— Așa mi-a comunicat și mie obștea servitorilor, 
domnule. 

— Da? Și care e opinia generală în această privinţă? 

— Impresia pe care am desprins-o, domnule, este că în 
camera servitorilor domnul Glossop este socotit prost 
inspirat. 

— Şi de ce așa? 

— Sunt informat de domnul Mulready, majordomul lui 
Sir Reginald, domnule, că această competiţie diferă în 
unele aspecte de rugbiul obișnuit. Datorită unei 
îndelungate și considerabile dușmănii ce există între cele 
două sate, lupta este purtată, pare-se, pe baze ceva mai 
libere și mai primitive decât este cazul atunci când două 
echipe se întâlnesc într-o competiţie amicală. Scopul 
principal al jucătorilor, din câte mi s-a dat să înţeleg, nu 
constă atât în marcarea golurilor, cât în aplicarea violenţei. 

— Doamne Dumnezeule, Jeeves! 

— Așa par să stea lucrurile, domnule. Partida ar 
prezenta mare interes pentru istorici. S-a disputat prima 
oară în timpul lui Henric al VIII-lea, când a durat de la 
amiază până la apusul soarelui, pe o suprafaţă de mai 
multe mile pătrate. S-a soldat cu pierderea a șapte vieţi. 

— Șapte! 

— Fără a mai pune la socoteală și vieţile a doi spectatori, 
domnule. Totuși, în ultimii ani, pagubele pare-se că au fost 
reduse la membre rupte și alte răniri ușoare. Părerea 
obștei servitorilor este că domnul Glossop ar proceda mai 
judicios dacă s-ar abţine și nu s-ar amesteca în această 
afacere. 

Eram mai mult sau mai puţin înspăimântat. Vreau să 
spun că, deși era pentru mine un ideal în viaţă să i-o 

plătesc tânărului Tuppy pentru figura aceea de la Trântori, 
totuși mai rămâneau unele slabe vestigii, dacă vestigii e 
cuvântul, ale vechii prietenii și stime. Apoi, setea de 
răzbunare are și ea limitele ei. Oricât de profundă ar fi fost 
ciuda mea pentru ultragiul îngrozitor pe care mi-l adusese, 
nu simţeam nici o poftă să-l văd ţopăind pe teren fără să 
bănuie nimic și pomenindu-se tocat mărunt de săteni 
barbari. Un Tuppy speriat în lege de Iepurele Luminescent 
- asta da. Chestie excelentă. De fapt, un adevărat happy 
end. Dar un Tuppy evacuat pe targă în șase bucăţi 
separate - asta nu. Asta era cu totul altceva. Absolut 
nepotrivit. A nu se lua în consideraţie nici o clipă. 

Evident, deci, se cuvenea un cuvânt binevoitor de 
prevenire, cât mai era vreme. Am dat buzna în camera lui 
și l-am găsit jucându-se visător cu ghetele de rugbi. 

L-am pus în cunoștință de cauză. 

— Ai face mai bine, și la fel socoate și obștea servitorilor, 
i-am spus eu, să simulezi în ajunul meciului o scrânteală la 
picior. 

Mi-a aruncat o privire stranie. 

— Îmi sugerezi ca în vreme ce domnișoara Dalgleish îmi 
acordă încrederea ei, se bizuie pe mine și așteaptă cu 
entuziasm feciorelnic pătruns de nerăbdare să mă vadă 
ajutându-i satul în obţinerea victoriei, eu s-o las baltă cu un 
fâsâit? 

Eram bucuros că a înţeles atât de iute. 

— Chiar așa, i-am zis. 

— Pfau! a zis Tuppy - și era prima oară că auzeam acest 
cuvânt. 

— Cum adică, Pfau? l-am întrebat. 

— Bertie, a răspuns Tuppy, ce-mi spui nu face decât să 
sporească pofta cu care aștept încăierarea. Nu vreau nici 
eu altceva decât un joc încins la maximum. Întâmpin 
favorabil acest spirit competitiv al adversarilor. O oarecare 
brutalitate îmi va face plăcere. Imi va da posibilitate să mă 
dezlănţui și să arăt tot ce am mai bun în mine. Îţi dai 

seama, m-a întrebat tânărul Tuppy, roșu până în vârful 
urechilor, că EA va urmări partida? Şi îţi dai seama cum o 
să mă simt eu? O să mă simt ca un cavaler din timpurile de 
demult, la un turnir purtat sub ochii doamnei sale. Îţi 
închipui cumva că sir Lancelot sau sir Galahad, atunci 
când un turnir era programat pentru joia următoare, 
plecau și se prefăceau că au o gleznă scrântită, numai 
pentru că se lăsa cu un pic de asprime? 

— Nu uita că pe timpul domniei lui Henric al VIII-lea... 

— Lasă domnia lui Henric al VIII-lea! Pe mine nu mă 
interesează altceva decât că anul acesta este rândul lui 
Upper Bleaching să joace în echipament colorat, așa că voi 
avea ocazia să port bătrânul meu tricou de la Old 
Austinians. Bleu deschis, Bertie, cu largi dungi portocalii! 
O să fiu cineva, îţi spun eu. 

— Păi... 

— Bertie, a spus Tuppy complet idiotit, ar fi mai bine să 
te anunţ că în sfârșit m-am îndrăgostit. Iubirea adevărată. 
Mi-am găsit jumătatea ideală. Toată viața am visat să 
întâlnesc o fată dulce, crescută în aer liber, purtând în 
ochii ei întreaga glorie a satului englezesc - și am găsit-o. 
Cât de diferită este, dragă Bertie, de fetele acelea de seră, 
artificiale, din Londra! Ar sta oare ele în noroi, într-o după- 
amiază de iarnă, ca să urmărească un meci de rugbi? Ar ști 
ele ce să-i dea unui ciobănesc alsacian, când îl apucă o 
criză? Ar putea ele să hoinărească zece mile peste câmp și 
să se întoarcă proaspete ca din cutie? Nu! 

— Păi, ce nevoie ar avea să facă toate astea? 

— Bertie, am mizat totul pe partida de joi. Pe moment, 
am impresia că mă socoate un fel de nevolnic, numai 
pentru că alaltăieri mi s-a făcut o bășicuţă la picior și, 
întorcându-mă de la Hockley, a trebuit să iau autobuzul. 
Dar când o să mă vadă răzbind prin împotrivirea rurală ca 
o flacără atotpustiitoare, oare n-o să rămână un pic pe 
gânduri? N-o să-i deschidă asta ochii? Ai? 

— Ai? 

— Am spus „ai?” 

— Şi eu la fel. 

— Am vrut să spun: „nu-i așa?” 

— Mda, probabil. 

Aici a sunat gongul pentru cină, găsindu-mă gata 
pregătit. 


Investigaţiile judicioase pe care le-am întreprins în zilele 
următoare m-au convins că obștea servitorilor de la 
Bleaching Court nu vorbise fără temei, atunci când 
promovase sugestia conform căreia tânărul Tuppy, născut 
și crescut în atmosfera mai blândă a metropolei, ar fi făcut 
mai bine să nu se amestece în disputele locale și să evite 
terenul de rugbi unde se rezolvau vechi răfuieli. Obștea își 
cântărise bine cuvintele și exprimase un principiu raţional. 
În cele două sate, ca să folosesc o expresie curentă, 
spiritele erau înfierbântate la maximum. 

Știţi cum e cu districtele astea rurale îndepărtate. Viaţa 
tinde uneori să fie prea lentă. N-ai ce face în serile lungi de 
iarnă, decât să asculţi la radio și să meditezi ce pramatie e 
vecinul tău. Stai așa și-ţi amintești cum te-a păcălit 
fermierul Giles când ţi-ai vândut porcul, iar fermierul Giles 
se pomenește amintindu-și că fiul tău era acela care a 
azvârlit o jumătate de cărămidă în calul lui, cu două 
duminici înainte de postul mare. Și tot așa și tot așa... Cum 
a început această zâzanie, nu știu, dar anotimpul păcii și 
bunei înţelegeri a prins-o în plină explozie. Singurul 
subiect de conversaţie în Upper Bleaching era meciul de 
joi, iar cetăţenii îl așteptau cu o nerăbdare care nu poate fi 
numită decât vampirică. Cele de mai sus sunt valabile și 
pentru Hockley-cum-Meston. 

Miercuri am făcut o vizită la Hockley-cum-Meston, fiind 
cam neliniștit și dornic să arunc o privire asupra 
locuitorilor, să văd și eu cât de formidabili arată. Am fost 
oarecum izbit observând că aproape fiecare al doilea 
mascul putea fi luat drept fratele mai mare al fierarului din 

sat. Mușchii de pe braţele lor bronzate erau vizibil 
puternici, ca și când ar fi fost fâșii de oţel, iar felul în care 
clientela de la „Porcul Verde”, unde m-am abătut incognito 
pentru un strop de bere, discuta despre apropiata 
competiție sportivă, era suficient pentru a face să îngheţe 
sângele oricui ar fi avut un amic ce-și propunea să se 
arunce în vâltoare. Suna ca și când Atila cu câţiva dintre 
hunii lui discutau planul campaniei următoare. 

M-am întors la Jeeves, pe deplin hotărât. 

— Jeeves, i-am spus, tu, care a trebuit să storci și să 
calci costumul acela al meu, știi mai bine decât oricine cât 
am suferit de pe urma tânărului Tuppy Glossop. S-ar, 
cuveni, cred, să mă bucur că Mânia Cerului e pe cale să se 
abată teribilă asupra capului său. Dar, după părerea mea, 
Cerul cam face exces de zel. Ideea Cerului, despre 
pedepsirea după faptă și răsplată, n-a fost inventată de 
mine. Nici în momentele mele de maximă dezlănţuire nu 
mi-am dorit vreodată ca nenorocitul să fie asasinat. Iar în 
Hockley-cum-Meston s-a încetățenit ideea că asta e ocazia 
cea mai potrivită ca antreprenorii de pompe funebre să 
aibă un Crăciun bogat. La „Porcul Verde” era azi după- 
masă un individ roșcat care părea să fie asociatul 
dricarului, așa vorbea. Trebuie să acţionăm, Jeeves, și încă 
repede, la nevoie trebuie să investim un pic de forţă și să-l 
salvăm pe tânărul Tuppy chiar în ciuda voinţei sale. 

— Ce cale aţi recomanda dumneavoastră, domnule? 

— O să-ţi spun. Tuppy refuză să dea dovadă de bun-simt 
și să se sustragă; spune că fata va urmări meciul: își 
închipuie, bietul vierme, că va străluci și o va impresiona. 
Așadar, trebuie să folosim un șiretlic. Tu să pleci azi la 
Londra, Jeeves, iar mâine dimineaţă să trimiţi o telegramă 
semnată „Angela”, care va suna după cum urmează. Ești 
gata să-ţi notezi? 

— Da, domnule. 

— „Regret că...” - atât am spus și am rămas pe 
gânduri...-. Ce ar scrie o fată, Jeeves, care, după ce s-a 

certat cu derbedeul care îi era ca și logodnic, din cauză că 
el îi spusese că arată ca un pechinez când își pune pălăria 
ei cea nouă, ar vrea acum să arboreze ramura de măslin? 

— „Regret că am fost supărată”, domnule, cred că ar fi 
formula. 

— Şi zici că sună destul de puternic? 

— Poate că adăugarea cuvântului „dragă” i-ar da gradul 
necesar de verosimilitate, domnule. 

— Just! Să recapitulăm mesajul. „Regret mult că am fost 
supărată, dragă...” Ba nu, stai, Jeeves. Şterge asta. Acum 
știu unde am deraiat. Imi dau seama perfect cum i-am 
putea imprima mirosul adevărului! Semnează telegrama 
nu „Angela”, ci „Iravers”. 

— Prea bine, domnule. 

— Sau mai degrabă: „Dahlia Travers”. Asta e miezul 
mesajului: „Te rog întoarce-te de îndată”. 

— „Ilmediat” ar fi mai economic, domnule. Un singur 
cuvânt. Și sună mai puternic. 

— Adevărat! Atunci vâră și asta: „Te rog întoarce-te 
imediat. Angela într-un hal fără de hal.” 

— V-aș propune „grav bolnavă”, domnule. 

— E-n regulă. „Grav bolnavă”. „Angela grav bolnavă. Te 
cheamă mereu la căpătâiul ei și spune că ai avut dreptate 
privind pălăria.” 

— Aș putea sugera ceva, domnule...? 

— Dă-i drumul., 

— Îmi imaginez că următoarele ar face faţă situaţiei: 

„Rog întoarce-te imediat. Angela grav bolnavă. Febră 
mare și delir. Fără încetare strigă jalnic numele tău și 
spune ceva despre o pălărie și că aveai deplină dreptate. 
Prinde te rog primul tren. Dahlia Travers.” 

— Sună bine. 

— Da, domnule. 

— Îţi place acest „jalnic”? Nu crezi că „necontenit” ar fi 
mai bun? 

— Nu, domnule. Jalnic este, cum spun francezii, cuvântul 
cel mai potrivit. 

— Atunci e-n regulă. Ştii tu mai bine. Ai grijă, expediaz-o 
la timp, să ajungă aici la două și jumătate. 

— Da, domnule. 

— Două și jumătate, Jeeves. Te-ai prins cât de diabolică 
e țesătura mea? 

— Nu, domnule. 

— O să-ţi spun. Dacă telegrama ar ajunge mai devreme, 
ar primi-o înaintea meciului. Oricum, pe la două și 
jumătate, el va fi pe teren. O să i-o înmânez când se ivește 
o clipă de răgaz în joc. La ora aceea, Tuppy va fi început 
să-și dea seama cum arată un meci de rugbi între Upper 
Bleaching și Hockley-cum-Meston, iar găselnița noastră va 
produce minuni. Nu pot să-mi imaginez cum cineva, după 
ce a dat piept o vreme cu gealaţii pe care i-am văzut ieri, 
nu ar accepta bucuros orice scuză pentru a declara că ziua 
s-a terminat. Mă urmărești? 

— Da, domnule. 

— Foarte bine, Jeeves. 

— Foarte bine, domnule. 

Poţi să te bazezi oricând pe Jeeves. Am spus două și 
jumătate, și două și jumătate a fost. Telegrama a ajuns 
aproape la secundă. Mă duceam la mine în cameră să-mi 
pun ceva mai călduros, și am luat-o cu mine. Apoi am pus-o 
în costumul gros de tweed și pe urmă am pornit-o cu 
mașina până la terenul de joc. Am ajuns acolo chiar atunci 
când cele două echipe se aliniau, și o jumătate de minut 
mai apoi s-a auzit fluierul și războiul s-a dezlănțţuit. 

Dintr-un motiv sau altul - că învăţasem la o școală unde 
nu se practica, și așa mai departe - rugbiul e un joc ale 
cărui drăgălășenii, dacă înţelegeţi la ce mă refer, nu pot să 
pretind că le înţeleg pe deplin. Desigur, pot urmări 
principiile largi, generale. Vreau să spun, știu că intenţia 
principală este să transporti cumva balonul de-a lungul 
terenului și să-l depui pe linia de la celălalt capăt, și că, 

pentru a stoarce această performanţă, fiecare echipă are 
permisiunea să desfășoare un număr de atentate și 
agresiuni împotriva semenilor, care, comise în altă parte, 
s-ar solda cu patrusprezece zile de închisoare fără drept de 
apel și cu comentarii aspre din partea judecătorului. Dar 
aici mă opresc. Ceea ce s-ar putea numi știința jocului este 
pentru Bertram Wooster un secret acoperit cu peceţi. In 
orice caz, experţii mă informează că în acest meci nu a 
existat o cantitate de știință care să poată fi observată. 

Plouase mult în ultimele zile și terenul era cam lipicios. 
De fapt, mi s-a întâmplat în viaţă să văd mlaștini care erau 
mult mai uscate decât această limbă de pământ. Tipul 
roșcat pe care-l văzusem în cârciumă a lipăit iute prin 
noroi, a pocnit balonul cu piciorul, în uralele gloatei, iar 
mingea s-a dus ţintă în locul unde stătea Tuppy, un drăguţ 
model decorativ în culori, albastru deschis și portocaliu. 
Tuppy a prins-o, i-a tras una îndărăt și acesta a fost 
momentul când am înţeles că un meci Upper Bleaching 
contra Hockley-cum-Meston avea unele trăsături care nu 
se pot vedea de obicei pe un teren de rugbi. 

Căci Tuppy, după ce a aruncat mingea, nu făcea decât să 
șadă acolo, părând timid, când terenul a fost fulgerat de 
niște picioare imense, tipul roșcovan a galopat până la el, l- 
a apucat de gât, l-a izbit de pământ și s-a aruncat peste el. 
Am întrezărit o clipă faţa lui Tuppy, cum înregistra oroare, 
mâhnire și o atitudine generală de nemulțumire uluită față 
de modul de desfășurare a lucrurilor, apoi a dispărut. După 
un timp, când a reapărut la suprafaţă, un fel de război de 
masă se desfășura la celălalt capăt al terenului. Două 
asortimente de fii ai pământului își vârâseră capetele în jos 
și se împingeau dârz unul în altul, cu mingea undeva pe la 
mijloc. 

Tuppy și-a scos din ochi o porţie bună din pământul 
regiunii Hampshire, s-a holbat în jurul lui cu oarecare 
uimire, a văzut mitingul de masă și a alergat într-acolo, 
sosind exact la timp pentru a fi luat în primire de câţiva 

giganţi de categoria grea și a i se administra din nou 
tratamentul cu noroi. Asta l-a plasat într-o poziţie 
admirabilă pentru o a treia namilă, ca să-l izbească în 
coaste cu o gheată de mărimea unei cutii de vioară. Apoi a 
dat peste el roșcatul. Jocul era foarte vioi, spontan, și se 
vedea admirabil, dacă erai în afara terenului, ca mine. 

Acum am înţeles cu ce greșise Tuppy. Era prea gătit. În 
ocazii din acestea, este mai sănătos să nu baţi la ochi, iar 
tricoul acela bleu cu portocaliu cam atrăgea atenţia. Un 
bej sobru, confundându-se cu culoarea pământului, era 
ceea ce i-ar fi recomandat oricine îi voia binele. Și, pe 
lângă faptul că îţi sărea în ochi costumașul lui, sunt 
înclinat să cred că oamenii de la Hockley-cum-Meston îi 
luau în nume de rău simpla prezenţă pe teren. Simţeau că 
el, ca non-localnic, se băgase într-o luptă particulară a lor, 
în care n-avea ce căuta. 

În orice caz, mi se părea absolut evident că i se 
administrează un tratament preferenţial. După fiecare din 
acele înghionteli la care m-am referit, când edificiul se 
surpa și tonele omenești se bălăceau încârligate în zeamă, 
ultimul suflet care trebuia excavat era întotdeauna Tuppy. 
lar în rarele momente când a reușit să se menţină în 
picioare pentru o clipă, intervenea cineva - de obicei 
roșcovanul - asumându-și sarcina plăcută de a-l presăra din 
nou. 

De fapt, părea că telegrama va sosi prea târziu ca să mai 
poată salva o viaţă de om, când s-a ivit o întrerupere. Jocul 
își croise drum în apropierea locului unde stăteam; se 
petrecuse prăbușirea obișnuită a tuturor celor interesaţi, 
cu Tuppy la fundul coșului, ca de obicei; dar de data asta, 
când s-au sculat și au început să-i numere pe 
supraviețuitori, un individ de dimensiuni remarcabile, într- 
un echipament care fusese când va alb, a rămas la pământ. 
Un chiot voios a țâșnit din sute de gâtlejuri patriotice, pe 
măsură ce se împrăștia vestea că Upper Bleaching făcuse 
prima să ţâșnească sângele. 

Victima era scoasă de pe teren de câţiva din amicii 
intimi, iar restul jucătorilor stăteau jos, își trăgeau ciorapii 
în sus și se mai gândeau niţel la viaţă. Mi s-a părut că 
venise momentul să-l extrag pe Tuppy din abator; am sărit 
peste frânghii și m-am îndreptat spre locul în care stătea 
răzuindu-și noroiul de pe claviculă. Avea aerul unui om 
care trecuse printr-un laminor, iar ochii, cât se mai vedea 
din ei, căpătaseră o lucire stranie și mocnită. Era atât de 
încrustat în depunerile aluvionare, încât îţi dădeai imediat 
seama cât de inutilă ar fi o baie obișnuită. Pentru a-l aduce 
la o stare îngăduind reamplasarea lui în lumea civilizată, 
trebuia cu siguranţă expediat la curăţătorie. Şi era o 
problemă acută, dacă n-ar fi fost mai economic să-l arunci 
pur și simplu la coș, ca fiind irecuperabil. 

— Tuppy, bătrâne, i-am spus. 

— Ăă? a spus Tuppy. 

— O telegramă pentru tine. 

— Ăă? 

— Am aici o telegramă care a venit după ce tu plecaseși 
de acasă. 

— Ăă? a spus Tuppy. 

L-am atenţionat un pic cu capătul de fier al bastonului 
meu și a părut să revină la viaţă. 

— Fii atent ce faci, măgarule, a spus el pe o parte a 
gurii. Sunt numai o vânătaie. Ce tot aiurezi? 

— Ti-a sosit o telegramă. Cred că e foarte importantă. 

A fornăit cu multă amărăciune. 

— Îţi închipui că am timp acum să citesc 
telegrame? 

— Dar asta s-ar putea să fie grozav de urgentă, am spus. 
Uite-o. 

Dar, dacă mă înţelegeţi, uite-o că nu-i. Nu știu cum 
reușisem treaba asta; se vede că, schimbând furniturile o 
lăsasem în cealaltă haină a mea. 

— Uf, fir-ar să fie, am spus. Am uitat-o. 

— Nu importă. 

— Cum să nu. E probabil ceva acolo, un mesaj pe care ar 
trebui să-l citești de îndată. Vreau să spun, imediat. Dacă 
aș fi în locul tău, i-aș spune câteva cuvinte de rămas bun 
detașamentului de asasini și m-aș întoarce acasă chiar 
acum. 

Și-a ridicat sprâncenele. Cel puţin, presupun că a făcut- 
o, întrucât noroiul de pe fruntea lui s-a clintit un pic, ca și 
când dedesubt s-ar fi mișcat ceva. 

— Îţi închipui, a zis el, că aș fi în stare să dispar chiar de 
sub privirile ei? Doamne Dumnezeule! 

Și pe urmă, a continuat cu un glas liniștit, meditativ... 

— ...nu există putere pe pământ care ar putea să mă 
scoată de pe terenul ăsta înainte de a-l demonta amănunţit 
pe mârlanul ăla roșcovan. Ai observat cum continuă să mă 
pocnească după ce nu mai am mingea la mine? 

— Şi nu e reglementar? 

— Te cred că nu e. N-are a face! Ce-i al lui e pus 
deoparte! Am încasat destul! De acum încolo, o să-mi dau 
frâu liber personalităţii. 

— Regulile acestui mijloc de distracţie îmi sunt un pic 
ceţoase, i-am spus. Ti-e îngăduit să-l muști? 

— O să încerc, și o să văd ce se întâmplă, a spus Tuppy, 
izbit de idee și înveselit oleacă. 

La acest punct amicii ciocli au revenit și lupta s-a 
generalizat din nou de-a lungul întregului front. 


Nimic nu face cât un pic de odihnă, ceea ce ai putea 
numi încrucișarea braţelor întru împrospătarea atletului 
mânjit de activităţile curente. Munca brută, reluată după 
acest respiro scurt, a început cu o vigoare nouă, pe care 
era plăcut s-o vezi. lar sufletul petrecerii era tânărul 
Tuppy. 

Ştiţi, întâlnindu-te cu un flăcău numai la masă sau la 
curse sau tândălind în jurul conacelor de la ţară și așa mai 
departe, nu ajungi să-i cunoști adâncimile ascunse, dacă 
pricepeţi la ce mă refer. Până atunci, dacă m-ati fi întrebat, 


323 


v-aș fi spus că tânărul Tuppy Glossop era, în ansamblu, un 
soi pacific de om, neavând în el nimic de tigru al junglei. Și 
totuși, iată-l alergând de colo până colo, cu flăcări 
ţâșnindu-i din sprâncene, pur și simplu un pericol pentru 
circulaţia publică. 

Absolut că da. Încurajat de faptul că arbitrul era plin de 
spiritul lui Trăiește-Și-Lasă-Și-Pe-Altul-Să-Trăiască, sau să i 
se înfunde fluierul cu noroi, rezultatul fiind că părea să 
privească jocul cu o calmă detașare, Tuppy injecta 
ostilităților o muncă impresionantă. Chiar și mie, care nu 
înţelegeam nimic din fineţurile jocului, îmi era clar că 
Hockley-cum-Meston, dacă voia un sfârșit fericit, trebuie 
să-l elimine pe Tuppy cât mai repede cu putinţă. Și trebuie 
să spun în favoarea lor că își dădeau toată osteneala, omul 
cu păr roșu fiind deosebit de harnic. Dar Tuppy era croit 
din material foarte rezistent. De fiecare dată când talentul 
opus îl îngropa în noroi și i se așeza pe cap, el se ridica din 
nou, pășind pe treptele propriului său cadavru, dacă mă- 
nțelegeţi. Și, până la urmă, roșcatul a fost acela care a 
mușcat pământul. 

N-aș putea să vă spun exact cum s-a întâmplat, deoarece 
umbrele înserării începeau să se strecoare discret peste 
teren, iar jucătorii erau împresuraţi parcă de un bulgăre de 
ceaţă, dar individul alerga sprinten, de parcă n-ar fi avut 
nici o grijă pe lumea asta, iar în clipa următoare Tuppy 
apăruse din neant și vâslea prin aer spre beregata lui. S-au 
întâlnit prin ciocnire și prăbușire, iar puţintel mai apoi 
individul cu păr roșu pleca ţopăind într-un picior, susținut 
de o pereche de prieteni, întrucât i se defectase ceva la 
glezna stângă. 

După asta, restul a fost o formalitate. Upper Bleaching, 
sprijinit temeinic, a devenit mai activ decât oricând. Era o 
grămadă de muncă serioasă la vale, într-un soi de mare 
închisă, pe partea de teren a lui Hockley, și apoi un soi de 
viitură gigantică s-a revărsat pe deasupra, iar când 
corpurile au fost date deoparte și tumultul și ţipetele s-au 

stins, dedesubt a fost găsit tânărul Tuppy, așezat peste 
minge. lar asta, cu excepţia câtorva momente de mutilare 
în ultimele cinci minute, a încheiat procedura. 

Am condus îndărăt mașina spre conac, în ceea ce aţi 
putea numi o stare de spirit meditativă. Lucrurile 
petrecându-se așa cum se petrecuseră, mi se părea că am 
multe de gândit, cu maximă intensitate. Era un fel de 
servant în hol, când am ajuns, și l-am rugat să expedieze în 
sus spre camera mea un whisky cu sifon, cât mai puternic. 
Bătrânul creier, simțeam, avea nevoie de un stimulent. 
După vreo zece minute, am auzit o bătaie în ușă și a sosit 
Jeeves, purtând tava și materialele. 

— Bună, Jeeves, am spus eu surprins. Te-ai întors? 

— Da, domnule. 

— Când ai ajuns aici? 

— Nu de mult, domnule. A fost un joc plăcut, domnule? 

— Intr-un sens, Jeeves, i-am spus, da. Doldora de interes 
uman și toate alea, dacă înţelegi la ce mă refer. Dar mă 
tem că, datorită unei ușoare neglijenţe ale mele, dezastrul 
s-a produs. Am lăsat telegrama în cealaltă haină a mea, așa 
încât tânărul Tuppy a rămas în acţiune de-a lungul 
întregului meci. 

— A fost rănit, domnule? 

— Mai rău, Jeeves. A fost steaua jocului. Paharele, îmi 
închipui, se ridică acum în cinstea lui la fiecare cârciumă 
din sat. A jucat atât de spectaculos - în fapt, a desfășurat 
un turnir cu atâta însufleţire - încât nu știu cum ar mai 
putea fata să-i reziste. Cred că nu greșesc afirmând că, în 
clipa când se vor întâlni, ea va striga „eroul meu!” și va 
cădea în braţele lui păcătoase. 

— Într-adevăr, domnule? 

Nu-mi plăcea comportarea omului. Prea calmă. 
Neimpresionat. Mă așteptasem ca vorbele mele să 
provoace un pic de lungire a feţei, și eram pe cale să spun 
asta, când a intrat șchiopătând tânărul Tuppy. 

Purta deasupra echipamentului de rugbi un pardesiu, și 
m-am întrebat de ce o fi venit să-mi facă o vizită de 
politeţe, în loc s-o întindă de-a dreptul spre camera de 
baie. A ochit paharul meu cu privirea unui animal de 
pradă. 

— Whisky? a întrebat el cu voce răgușită. 

— Cu sifon. 

— Jeeves, adu-mi și mie, a spus tânărul Tuppy. Unul 
mare. 

— Prea bine, domnule. 

Tuppy a cutreierat camera până la fereastră și s-a uitat 
la întunericul crescând de afară; mi-am dat seama, prima 
oară, că dăduse peste el un necaz; era posac. Chestia asta 
se cunoaște după spatele unui flăcău. Ghebos, îndoit. 
Cocoșat sub povara unui blestem, dacă mă-nţelegeţi. 

— Ce mai e? l-am întrebat. 

A emis niște unde sonore lipsite de orice veselie. 

— Oh, nimica toată, a spus el. Increderea mea în femei a 
murit - asta e totul. 

— A murit? 

— Te cred că a murit. Femeile sunt o greșeală a naturii. 
Nu văd nici un viitor de partea acestui sex, dragă Bertie. O 
năpastă - toate! 

— Ăăă... şi fata-dulău? 

— Numele ei, zise Tuppy oleacă ţepos, este Dalgleish, 
dacă te interesează cumva. Și dacă vrei să mai afli ceva, 
este cea mai rea din tot asortimentul. 

— Dragă băiete! 

Tuppy s-a întors. Pe sub noroi, puteam să văd că faţa lui 
era suptă și, ca să mă rezum la scheletul problemei, 
gălbuie. 

— Ştii ce s-a întâmplat, Bertie? 

— Ce? 

— Nu era acolo. Fata. Nu era acolo. 

— Unde? 

— La meci, boule. 

— Nu era la meci? 

— Nu. 

— Vrei să spui, nu se afla în îmbulzeala zeloșilor 
spectatori? 

— Te cred că asta vreau să spun, că nu era între 
spectatori. Doar nu-ţi închipui că m-am așteptat să fie între 
jucători. 

— Dar credeam că tot planul era să... 

— Şi eu crezusem așa! A naibii comedie! zise Tuppy, 
adăugând cu grijă câteva hohote sinistre. De dragul ei, îmi 
pun la bătaie măduva oaselor, îmi dau sufletul din mine, 
îngădui unei gloate de maniaci homicizi să mă pocnească 
în coaste și să se plimbe cu picioarele pe obrazul meu. Și la 
urmă, după ce am sfidat o soartă mai rea decât moartea, 
ca să zic așa, numai ca să-i plac ei, aflu că nu s-a mai 
ostenit să vină și să urmărească jocul. A primit o chemare 
telefonică din Londra, de la cineva care spunea că a găsit 
un prepelicar irlandez de apă, și dusă a fost în mașinuţa ei, 
lăsându-mă la pământ. Am întâlnit-o adineauri în faţa casei 
ei, și mi-a spus. Și nu era în stare să se gândească la nimic, 
decât că era încinsă ca un furuncul la ceafă, din cauză că 
făcuse drumul de pomană. Se pare că nu fusese câtuși de 
puţin un prepelicar irlandez de apă. Fusese un foarte 
obișnuit prepelicar de apă englez. Și când te gândești că 
mi se părea că iubesc o asemenea fată! Ce mai parteneră 
mi-ar fi fost, de-a lungul vieţii! „Când groaza și durerea- 
ncruntă sprânceana noastră groasă, oh, tu, femeie!”...- da’ 
de unde, nici pomeneală! Păi, dacă un bărbat s-ar însura 
cu o fată din asta și ar da peste el o boală grea, oare ar sta 
ea să-i potrivească perna și să-i ţină la buze băuturi 
răcoritoare? Nici pomeneală! Ar fi plecată pe undeva, 
încercând să cumpere un dulău siberian! M-am săturat de 
femei! 

Mi-am dat seama că venise momentul să strecor un 
cuvânt pentru vechea firmă. 

— Verișoară-mea Angela nu e soi rău, dragă Tuppy, i-am 
spus eu grav, ca un frate mai mare. Angela nu e de lepădat 
chiar în întregime, dacă știi din ce unghi să te uiţi la ea. 
Am sperat întotdeauna că tu și Angela veţi... și știu că 
mătușă-mea Dahlia simte la fel. 

Sunetul amarnic scos de Tuppy era să sfâșie mocheta. 

— Angela! a lătrat el. Nu mai îmi pomeni de Angela. 
Angela e o sadică, o pisăloagă, o chiţibușară care taie firul 
în paisprezece și un călău de gradul A 1, dacă vrei să știi. 
M-a expediat de nu m-am văzut. Da, m-a trimis la plimbare. 
Numai pentru că am avut curajul viril de a vorbi sincer pe 
chestia capacului aceluia înspăimântător pe care a fost 
atât de neroadă încât l-a cumpărat drept pălărie! O făcea 
să arate ca un pechinez și i-am spus că o face să arate ca 
un pechinez. Și în loc să mă admire pentru cinstea mea 
curajoasă, m-a luat de ureche și m-a aruncat pe scări! Pfui! 

— Chiar așa a făcut? 

— Şi încă cum! a spus tânărul Tuppy. La orele patru și 
șaisprezece minute după-amiază, marți în șaptesprezece. 

— Apropo, bătrâne, i-am spus eu, am găsit telegrama 
aceea. 

— Care telegramă? 

— Aceea de care ţi-am vorbit. 

— Aha, aceea? 

— Da, într-adevăr, aceea. 

— Păi, hai să mă uit peste idioţenia aceea. 

l-am înmânat-o, pândindu-i expresia. Şi brusc, cum a 
citit, l-am văzut că se clatină. Zguduit până-n măduvă. 
Evident. 

— Ceva important? am zis. 

— Bertie, a spus tânărul Tuppy pe o voce care tremura 
sub puterea emoțţiei, în legătură cu afirmaţiile mele 
recente despre verișoara ta Angela. Şterge-le. Anulează.-le. 
Privește-le ca și când n-ar fi fost rostite. Îți spun, Bertie, 
Angela este tot ce poate fi mai reglementar. Înger sub 

formă omenească, iar asta o declar oficial. Bertie, trebuie 
să ajung repede la Londra. E bolnavă. 

— Bolnavă? 

— Febră mare și delir. Telegrama asta e de la mătușă-ta. 
Vrea să mă duc la Londra imediat. Poţi să-mi împrumuţi 
mașina? 

— Desigur. 

— Mulţumesc, a spus Tuppy și s-a repezit afară. 

Nu plecase nici de o secundă, când Jeeves a intrat cu 
tonicul. 

— Domnul Glossop a plecat, Jeeves. 

— Într-adevăr, domnule? 

— La Londra. 

— Da, domnule? 

— Cu mașina mea. Ca s-o vadă pe verișoara mea Angela. 
Soarele strălucește iarăși, Jeeves. 

— Foarte îmbucurător, domnule. 

L-am scrutat din ochi. 

— Ascultă, Jeeves, tu ai fost acela care i-a telefonat 
domnișoarei Fir-ar-numele-să-i-fie-al-naibii, că-l uit mereu, 
despre pretinsul prepelicar de apă? 

— Da, domnule. 

— Așa mi-am închipuit și eu. 

— Poftiti? 

— Da, Jeeves, din momentul în care domnul Glossop mi-a 
spus că o Voce Misterioasă a telefonat în legătură cu 
prepelicarii de apă irlandezi, mi-am dat seama. Ți-am 
recunoscut stilul. Îţi văd jocul ca într-o carte deschisă. Ştiai 
că fata o să se repeadă vâjâind. 

— Da, domnule. 

— Şi știai cum o să reacționeze Tuppy. Dacă există un 
lucru care să-l poate îmbolnăvi de jigodie pe un cavaler, 
este acela de a fi părăsit de public. 

— Da, domnule. 

— Dar, Jeeves... 

— Poftiti. 

— Mai e un punct. Ce-o să spună domnul Glossop când o 
găsește pe verișoară-mea plesnind de sănătate și fără urmă 
de delir? 

— Aspectul acesta a fost observat și de mine, domnule. 
Mi-am luat libertatea de a o chema la telefon pe doamna 
Travers și de a-i explica împrejurările. Totul va fi pregătit 
pentru sosirea domnului Glossop. 

— Jeeves, i-am spus, te gândești la toate. 

— Vă mulţumesc, domnule. În lipsa domnului Glossop, 
oare n-aţi dori să beţi acest whisky cu sifon adus pentru 
dumnealui? 

Am clătinat din cap. 

— Nu, Jeeves, nu există decât un om care trebuie să facă 
asta. Acela ești tu. Dacă cineva și-a câștigat vreodată 
dreptul la un întăritor, tu ești acela. Toarnă-l, Jeeves, și dă- 
i drumul pe gât. 

— Vă mulțumesc foarte mult, domnule. 

— Hai noroc, Jeeves! 

— Cin-cin! dacă mi-e permisă expresia, domnule. 

JEEVES FACE O OMLETĂ= 


În vremurile agitate pe care le trăim, cred că tuturor 
cugetelor luminate le-a venit ideea că ar trebui întreprins 
ceva drastic în privința mătușilor. Vorbind despre mine 
însumi, am considerat întotdeauna că se cer explorate 
toate căile, toate posibilitățile, în scopul punerii unui zăgaz 
în calea rudelor susmenţionate. Dacă ar veni cineva la 
mine să-mi spună: „Wooster, ai fi oare interesat să te 
înscrii într-o asociaţie pe care o fondez și al cărei scop ar fi 
suprimarea mătușilor sau cel puţin legarea lor cu un lanț 
cât mai scurt, care să nu le mai permită a cutreiera toate 
locurile, ici și colo, după bunul lor plac, stârnind 
pretutindeni numai dezolare?”, aș răspunde imediat: 
„Wilbraham”, dacă numele celui care mi-a pus întrebarea 
ar fi Wilbraham, „sunt cu tine trup și suflet. Înscrie-mă 
între membrii fondatori.” Iar mintea mi-ar sări la episodul 
sinistru cu mătușă-mea Dahlia și cu Venera lui Fothergill, 
de pe urma cărui episod recuperarea mea e foarte lentă. E 
destul numai să murmuraţi în urechea mea cuvintele 
„Conacul Marsham”, și vibrez cutremurat, ca o pasăre 
muscă. 

Atunci când episodul se afla în faza lui incipientă, dacă 
incipientă e cuvântul care-mi trebuie mie acum, mă aflam, 
îmi amintesc, în culmea formei mele, fără o grijă pe lume. 
Plăcut relaxat după treizeci și șase de găuri realizate la 
golf și un dineu la Trântori, zăceam pe sofaua Wooster 
rezolvând cuvintele încrucișate din Telegraph, când a 


28 Titlul original „Jeeves Makes an Omelette”, publicată prima dată în Star Weekly, aug., 1958. 

sunat telefonul. L-am auzit pe Jeeves afară în hol ducând 
tratative și până la urmă s-a strecurat înăuntru. 

— Doamna Travers, domnule. 

— Mătușa Dahlia? Ce vrea? 

— Nu mi-a făcut confidenţe, domnule. Dar părea 
nerăbdătoare să intre în comunicare cu dumneavoastră. 

— Să-mi vorbească, vrei să spui? 

— Intocmai, domnule. 

Puţintel cam ciudat mi se pare - acum, când mă uit 
îndărăt - că atunci când m-am dus spre instrument, n-am 
avut nici o presimţire a dezastrului inexorabil care se 
profila la orizont. Nu sunt psiholog, ăsta-i defectul meu. 
Fără să întrevăd ciorba infernală în care urma să fiu 
aruncat în curând, mi s-a părut binevenită posibilitatea de 
a schimba idei cu această soră a răposatului meu tată, care 
soră, după cum prea bine se știe, este o mătușă bună și 
săritoare, a nu fi confundată cu mătușa Agatha, vârcolacul 
familiei. Răpiţi de ale vieţii valuri, trecuse ceva vreme de 
când mătușa Dahlia și cu mine nu mai luasem împreună o 
vorbă în gură. 

— Ura, bătrână rudă de sânge! am spus. 

— Alo, Bertie, pată rușinoasă pe obrazul omenirii! mi-a 
răspuns ea în felul ei afectuos. Ești treaz? 

— Ca un judecător. N 

— Atunci, ascultă-mă cu atenție. Iți vorbesc de la un 
cătun pitic din Hampshire numit Marsham din Vale. Stau 
la conacul Marsham cu Cornelia Fothergill, romanciera. Ai 
auzit vreodată de ea? 

— Vag. Nu figurează în catalogul bibliotecii mele. 

— Ar figura, dacă ai fi femeie. E specializată în peltele 
sentimentale pentru publicul feminin. 

— Aha, da, ca doamna Bingo Little. Rosie M. Banks, dacă 
ştii. 

— Ceva în genul ăsta, da, însă și mai peltos. Acolo unde 
Rosie M. Banks abia de atinge coardele inimii, Cornelia 
Fothergill le înșfacă zdravăn cu amândouă mâinile și le 

înnoadă. Încerc s-o conving să-mi dea ultimul ei roman, ca 
un ciclu serial, pentru Budoarul. 

Am priceput miezul. De atunci a vândut-o, dar la vremea 
de care vă vorbesc acum, mătușă-mea era proprietarul sau 
proprietăreasa unei reviste săptămânale pentru femeia 
cretină, revistă numită Budoarul Doamnei, la care am scris 
și eu o dată un articol - un „material”, cum îi spunem noi, 
meseriașii bătrâni - despre Ce Poartă Bărbaţii Bine 
Imbrăcaţi. Ca mai toate revistele săptămânale, era pe cale 
să se dea la fund, dacă știți expresia, și înţelegeam prea 
bine că publicarea unei serii cu urmare, scrisă de o 
specialistă a peltelelor bogate, era tocmai înțepătura în 
braţ de care avea nevoie. 

— Şi cum merge? am întrebat. Ai avut noroc? 

— Deocamdată, nu. Ezită. 

— E cum? 

— Ezită, boule. 

— Vrei să spui că îţi întâmpină propunerile cu ceea ce 
Jeeves ar numi un nolle prosequi2%? 

— Nu chiar așa. N-a închis ușa cu totul în calea unei 
înţelegeri pașnice, dar, cum îţi spuneam, e... 

— ...zită? 

— Zită mare. Nu zice nu, dar nu vrea să zică nici da. 
Buclucul este că Tom face iar numărul lui de Avar cu a 
mare. 

Se referea la unchiul meu, Thomas Portarlington 
Travers, care plătește notele pentru ceea ce el numește 
Cămașa de Noapte a Doamnei. E bogat ca un Cresot sau 
Cresus, sau nu ştiu cum se spune, dar, ca atâția dintre 
concetățenii noștri mai bogați, nu-i place să se dea bătut. 
Dacă nu l-ai auzit pe unchiul Tom vorbind despre impozite 
pe venit și suprataxe, înseamnă că n-ai auzit nimic. 

— Nu mă lasă să depăşesc cinci sute de lire sterline, iar 
ea doreşte opt. 


29 Eira ER e ca Ă 
Principiul oportunității este un principiu al dreptului olandez care afirmă că o contravențţie sau 
infracțiune va fi pedepsită doar dacă pedepsirea ei este considerată oportună. 


— Sună ca o fundătură. 

— Așa suna, până azi dimineaţă. 

— Ce s-a întâmplat azi dimineață? 

— Oh, numai așa, o mică spărtură între nori. Ea, știi, mi- 
a spus ceva care mi-a dat impresia că slăbește în hotărârea 
ei și că, dacă mai împingem puţin, o dislocăm. Ești încă 
treaz? 

— Sunt. 

— Atunci rămâi așa până la sfârșitul săptămânii, când o 
să vii pe aici. 

— Cine, eu? 

— Tu, în persoană. 

— Dar de ce? 

— Ca să mă ajuţi s-o dislocăm. Să exerciţi întregul tău 
farmec... 

— Nu prea am. 

— Păi, pune-ţi la lucru atâta cât ai. Trage-i cu vechiul 
balsam. Strunește-o și joacă-te cu ea cum ai proceda în 
cazul unui instrument cu corzi. 

Mi-am cam mușcat buza. Nu-s zelos la întâlnirile astea 
pe nevăzute. lar dacă viața m-a învăţat ceva, este că 
bărbatul înţelept se ţine departe de femeile romanciere. 
Dar s-ar fi putut, desigur, să fie în curs de pregătire o 
petrecere mai largă. Am sondat-o în privinţa asta. 

— Mai vine cineva? Vreau să spun, ceva lume bine, tineri 
străluciți? 

— N-aș zice tineri, dar străluciți, da, foarte. E soţul 
Corneliei, artistul Everard Fothergill, și tatăl său, Edward 
Fothergill. Și acesta e artist, într-un fel. N-o să ai un singur 
moment de plictiseală. Așa că spune-i lui Jeeves să-ţi 
împacheteze lucrurile și te așteptăm pe vineri. Contez pe 
tine să-mi bântui casa mai departe, până luni. 

— Cuplat cu niște artiști și o scriitoare de peltele lungi? 
Nu prea îmi place. 

— Nici nu trebuie să-ți placă, m-a asigurat ruda mea. 
Trebuie numai să te supui. Ah, și apropo, când o să vii aici, 
vreau să te rog să faci un lucrușor mititel pentru mine. 

— Ce lucrușor mititel? 

— Îţi spun când te văd. O chestie măruntă, ca să-ţi ajuţi 
mătușica. O să-ţi placă, a spus ea și, cu un „Pa” cordial, a 
închis. 


Pe mulţi oameni îi miră, bănuiesc, faptul că Bertram 
Wooster, care de regulă e un bărbat de oţel, devine în 
mâinile mătușii sale Dahlia o ceară, sărind să asculte de 
cea mai mică dorinţă a ei ca o focă dresată care se înalţă 
după o feliuță de pește. Oamenii nu știu că această femeie 
posedă o armă secretă cu ajutorul căreia poate să mă 
încovoaie întotdeauna după voia ei - adică ameninţarea că, 
dacă fac urât, o să mă bifeze de pe lista invitaţilor ei la 
masă și o să mă lipsească de fripturile și sosurile 
bucătarului ei francez, Anatole. Când zice „Start!” eu deci 
nu mai ezit, dus am fost, cum scrie la Biblie, și așa s-a 
întâmplat și în înserarea liniștită a zilei de vineri 22. Eram 
la volanul vechii mașini de sport, croindu-mi drum prin 
Hampshire, cu Jeeves lângă mine, și apăsat de o presimţire 
nelămurită. 

— Jeeves, i-am spus, sunt apăsat de o presimţire 
nelămurită. 

— Într-adevăr, domnule? 

— Da. Oare, mă întreb, ce înseamnă gătitul? 

— Nu sunt sigur că vă urmăresc, domnule. 

— Dar ar trebui, zău că da! Doar ţi-am raportat 
verbatim”? conversaţia mea cu mătușa Dahlia, și ar fi 
trebuit să-ţi vâri sub pălărie fiecare cuvânt al ei. Ca să-ţi 
împrospătez memoria, după o doză de cuvinţele despre 
una și alta mi-a spus: „E un lucrușor mititel pe care vreau 
să-l faci pentru mine”, iar când am întrebat-o ce, m-a dus 
cu vorba... dus cu vorba se spune? 


30 A x 
Cuvânt cu cuvânt, exact. 

— Da, domnule. 

— M-a dus cu vorba, așa, cu nepăsare, spunându-mi: „O 
nimica toată, o chestie măruntă, ca să-ți ajuti mătușica.” În 
ce context plasezi aceste cuvinte? 

— Pare-se că doamna Travers dorește să-i prestaţi un 
serviciu, domnule. 

— Mă rog, pare-se, dar chestia este: ce? Doar îţi 
amintești ce-am păţit ori de câte ori sexul slab m-a rugat 
să-i prestez servicii mărunte. În special mătușa Dahlia. N- 
ai uitat afacerea cu sir Watkyn Basset și vasul de 
smântână? 

— Nu, domnule. 

— Dacă n-ai fi fost tu atunci, Bertram Wooster ar fi făcut 
un popas la pușcăria locală. De unde să știu că nimicul ăsta 
pe care mi l-a cerut n-o să mă vâre într-o primejdie 
asemănătoare? Aș dori să pot să mă retrag din buclucul 
acesta, Jeeves. 

— Mi-e lesne să vă cred, domnule. 

— Dar nu pot, sunt ca flăcăii aceia din Brigada de 
Cavalerie Ușoară. Mai ţii minte cum stăteau lucrurile cu 
ei? 

— Îmi amintesc în culori vii, domnule. „Nu-i rostul lor să 
pună vreo-ntrebare. Brigada doar ascultă, luptă, moare!” 

— Chiar așa. Tunurile la dreapta, tunurile la stânga, 
toate se dezlănțuiau în salve și bubuiau, dar ei trebuiau să 
tragă mai departe, fără să le pese. Imi dau seama ce 
simțeau bieţii de ei. 

Așa am spus și am apăsat până la capăt acceleratorul. 
Sprânceana era zburlită, moralul coborât. 


Sosirea la conacul Marsham a contribuit prea puţin s-o 
netezească pe prima și să-l ridice pe al doilea. Poftit în hol, 
m-am găsit într-un interior comod, pe placul inimii - foc 
mare de butuci, scaune confortabile și o masă de ceai care 
trimitea o aromă înviorătoare de franzeluțe și pâine 
prăjită, totul foarte plăcut de întâlnit după ce ai condus 

vreme îndelungată într-o după-amiază rece de iarnă - dar o 
singură privire aruncată asupra persoanelor de față mi-a 
fost suficientă ca să-mi dau seama că nimerisem unul din 
acele locuri unde toate ar fi bune, dacă n-ar exista și 
oameni. 

Când mi-am făcut intrarea, erau de faţă trei suflete, 
fiecare răsărit pe cât putea să fie de răsărită o bucată de 
brânză de Hampshire. Primul era un cetățean mititel și 
subţirel, cu o barbă de tipul care provoacă atâtea 
încurcături - gazda mea, mi-am închipuit - și, așezat lângă 
el, se afla un individ care vădea o construcție 
asemănătoare, dar de un model mai vechi, pe care l-am 
luat drept tatăl. Și el era bărbos până mult dedesubtul 
gușii. A treia persoană era o femeie larg răspândită pe 
canapea, purtând ochelarii aceia de baga care constituie 
întotdeauna un risc pentru cei de sexul opus, dacă ar dori 
o mai strânsă apropiere. li dădeau o asemănare mai 
curând remarcabilă cu mătușa mea Agatha, și mi-aș 
decepţiona publicul dacă n-aş recunoaște că inima mi s-a 
cam înfiorat. Ca să te joci cu o asemenea femeie cum te-ai 
juca cu strunele unei viori nu părea o sarcină atât de 
simplă pe cât mi-o prezentase mătușa Dahlia. 

După o scurtă pauză pentru identificarea reglementară, 
m-a prezentat bandei, și eram pe punctul să-mi fac datoria 
de om politicos întrebându-l pe Everard Fothergill dacă a 
mai pictat ceva de curând, când acesta, brusc, a înțepenit. 

— Ia! a zis el. Stai așa! Poţi să auzi un mieunat de 
pisică? 

— Aã? am spus eu. 

— O pisică mieunând. Sunt sigur că aud cum miaună o 
pisică. Ascultă! 

În timp ce ascultam, ușa s-a deschis și a apărut mătușa 
Dahlia. Everard i-a pus de-a dreptul întrebarea a noua, 
dublu sau nimic. 

— Doamnă Travers, aţi întâlnit afară vreo pisică ce 
miorlăia? 

— Nu, a răspuns ruda mea vârstnică. Nici o felină care 
să miorlăie. Dar de ce: v-aţi comandat vreuna? 

— Nu pot suferi pisicile care miaună, a spus Everard. O 
pisică miorlăitoare îmi calcă pe nervi. 

Pe moment, cam asta a fost tot în legătură cu pisicile 
miorlăinde. Ceaiul a ieșit la iveală, am apucat să pun mâna 
pe câteva felii de pâine prăjită, și ziua s-a scurs așa, până a 
venit vremea să ne îmbrăcăm de cină. Contingentul 
Fothergill s-a îmbulzit afară, și mă îndreptam în aceeași 
direcţie, când mătușa Dahlia mi-a oprit înaintarea. 

— Numai o secundă, Bertie, a spus ea, înainte de a-ţi 
pune plastronul cel curat. Mi-ar plăcea să-ţi arăt ceva. 

— Iar eu, am ripostat, aș dori să știu în ce constă 
serviciul acela mărunt de care îmi pomeneai. 

— O să ajung eu și acolo, mai târziu. Lucrul pe care 
vreau să ţi-l arăt acum este legat de asta. Dar, 
deocamdată, numai un cuvânt despre gazda noastră. Ai 
observat ceva la Everard Fothergill? 

— Mi-am rememorat trecutul recent. 

— Să-l descriem poate ca un pic cam agitat? Mi s-a părut 
că reliefează problema pisicii miorlăitoare un pic mai 
puternic decât era de așteptat. 

— Chiar așa. Are nervii ruinaţi. Cornelia îmi spune că, 
mai înainte, iubea grozav pisicile. 

— Pare și azi interesat de ele. 

— Tabloul acela blestemat i-a năruit moralul. 

— Despre care tablou blestemat vorbești? 

— O să-ţi arăt. Ia-o pe aici. 

M-a condus în sufragerie și a aprins lumina. 

— Uită-te, mi-a spus. 

Imi atrăgea atenţia asupra unei largi picturi în ulei. 
Presupun că aţi fi putut să-l numiţi un tablou clasic. 
Femeie bine hrănită, îmbrăcăminte, minimă, alături de un 
porumbel. 

— Venus? am întrebat. (De obicei, la tablouri, șansele 
statistice cele mai mari de a nimeri se ivesc dacă spui că e 
Venus.) 

— Da. A pictat-o bătrânul Fothergill. E soiul de om în 
stare să picteze un tablou cu Femei Noaptea la Baia 
Turcească, și să-l boteze Venus. L-a dat lui Everard, ca dar 
de nuntă. 

— Economisind astfel bani. Abil, foarte abil. Și îmi 
închipui, din ce mi-ai spus adineauri, că fiului tabloul nu-i 
place deloc. 

— Te cred că nu-i place. E o aiureală. Bătrânul flăcău nu- 
i decât un ageamiu. Dar, fiind devotat lui taică-su și dorind 
să-i menajeze sentimentele, Everard nu poate lua tabloul 
din perete, să-l urce în pod. A fost potcovit cu tabloul, iar 
acum, de câte ori se așază și își pune șervetul la gât, 
trebuie să vadă tabloul. Și care e urmarea? 

— li stă mâncarea în gât? 

— Exact. Îl scoate din pepeni. Everard e un artist 
adevărat. Face lucruri bune. Unele sunt expuse la galeriile 
Tate3!. Uită-te la asta, a spus mătușă-mea arătându-mi altă 
pânză. E una din lucrările lui. 

I-am tras un examen rapid. Aducea, nu mai puţin, a 
tablou clasic, iar minţii mele lipsite de pregătire culturală 
îi apărea foarte asemănător cu celălalt tablou: dar, 
presupunând că se așteaptă din partea mea o mică 
desfășurare de critică artistică, am spus: 

— Imi place patina. 

Și aici, ca și în cazul lui Venus, media statistică te 
avantajează, dar de data asta pare-se că spusesem un lucru 
nepotrivit, căci ruda mea a sforăit dispreţuitoare. 

— Nu, nu-ţi place, pacoste nenorocită ce ești! Tu nici nu 
știi măcar ce înseamnă patină. 

Aici mă încuiase, pentru că, firește, nu știam. 

— Tu și patina ta împuţită! Ei, oricum, acum îţi dai 
seama de ce Everard a devenit nevricos. Dacă un om 


SI Galerie de artă denumită astfel după magnatul Henry Tate, fondatorul ei, în 1932. 

pictează ca el, firește că e rănit de moarte să-și încleieze 
privirile pe o mâzgăleală ca Venus, ori de câte ori se așază 
la masă. Închipuie-ţi că ai fi un mare muzician. Ţi-ar plăcea 
să fii nevoit să asculţi un cântec ieftin, vulgar - mereu 
același cântec - zi de zi? Sau închipuie-ţi că, de fiecare dată 
când iei masa la club, trebuie să stai vizavi de unul care 
pare Cocoșatul de la Notre-Dame. Ti-ar plăcea? Te cred că 
nu. Ai începe să bolești ca de răpciugă. 

Am înţeles argumentul ei subtil. De multe ori, la club, a 
trebuit să stau vizavi de Oofy Prosser, și chestia asta a 
retezat binișor o poftă de mâncare altminteri frumușică. 

— Așa că acum înţelegi cum stau lucrurile, tontălăule? 

— Da, sigur, firește că acum înţeleg, iar inima îmi 
sângerează, desigur. Dar nu văd ce s-ar putea face. 

— Eu văd. Întreabă-mă pe mine ce. 

— Ce? 

— O s-o șterpelești pe Venus. 

— S-o șterpelesc? 

— In noaptea asta. 

— Când spui „s-o șterpelesc”, vrei să spui „s-o 
șterpelesc”? 

— Chiar așa. Acesta e serviciul mărunt de care-ţi 
vorbeam, un fleculeț prin care să-ţi ajuţi mătușica. Doamne 
Dumnezeule, a urmat ea, dând semne evidente de 
nerăbdare, nu știu de ce te zgâiești așa la mine, ca o vită 
pocnită în mirul frunţii! Șterpelirile fac parte din profilul 
tău. Nu șterpelești tu întotdeauna coifurile polițiștilor? 

Chestia asta trebuia s-o rectific fără întârziere. 

— Nu întotdeauna. Doar cu unele ocazii, cum ar fi într-o 
noapte a curselor nautice. Și, oricum, să furi tablouri e un 
lucru foarte diferit de ridicarea boneţelei de pe capul 
Ordinii Publice. E mult mai complex. 

— Nimic complex. Un fleac, cum ai desprinde un pic de 
scoarță de pe un copac uscat. Trebuie numai să-l tai din 
ramă, cu un cuţit tăios. 

— N-am nici un cutit tăios. 

— O să ai. Ştii, Bertie, a spus ea numai entuziasm din 
cap până-n tălpi, e grozav cum se potrivesc lucrurile! În 
ultimele luni, a operat în vecinătate o bandă de hoţi de 
tablouri. Au sustras un Romney*? dintr-o casă aflată aici în 
apropiere, iar din alta un Gainsborough. Când o să 
dispară și Venus, nu-i nici un risc ca bătrânul Fothergill să 
bănuie ceva sau ca susceptibilitatea să-i fie atinsă. Tâlharii 
ăștia sunt cunoscători, o să-și spună el, au știut să aleagă 
tot ce e mai bun. Cornelia a fost de acord cu mine. 

— I-ai spus? 

— Păi, firește. Când am discutat preţul. l-am spus că 
dacă-mi dă cuvântul ei de onoare, promițând să îngăduie 
Budoarului publicarea zarzavatului pe care-l scrie, dacă-și 
reduce preţul, așa încât s-o pot plăti, tu vei lichida Venus a 
lui Edward Fothergill. 

— Așa, ai? Şi ea, ce-a zis? 

— Mi-a mulţumit cu lacrimi în ochi, spunând că e ultima 
cale de a-l împiedica pe Everard să-i sară o doagă, și i-am 
promis că o să te convoc aici, gata echipat până la ultimul 
nasture, în cursul acestui week-end. 

— Dumnezeu să-ți binecuvânteze inima de cremene! 

— Așa că apucă-te de treabă, băiete, și grăbeşte pasul. 
Tot ce ai de făcut, este să deschizi una dintre ferestre, să-i 
dai aparența unei deschideri făcute din afară, să iei 
tabloul, să-l duci până în camera ta și să-l arzi. Osă mă 
îngrijesc să ai parte de un foc zdravăn. 

— O, mulțumesc. 

— Iar acum, ai face mai bine să te îmbraci. Nu ţi-a mai 
rămas multă vreme, iar Everard se enervează când 
oamenii întârzie la cină. 


Eram cu fruntea plecată și simțeam că a căzut blestemul 
pe mine, când m-am întors în odaia mea. Jeeves se afla 
acolo, cu cămașa mea gata pregătită; n-am pierdut nici o 


îi George Romney (n. 15.12.1734 - d. 15.11.1802) pictor englez reprezentant al clasicismului. 
Thomas Gainsborough (n. 14 mai 1727 - d. 2 august 1788) a fost unul dintre cei mai faimoși 


pictori portretiști și peisagiști britanici ai secolului al XVIII-lea. 

clipă până să-i prezint faptele nude. În ocaziile astea, 
atitudinea mea faţă de Jeeves este aceea a unei oiţe 
rătăcite care dă de păstor. 

— Jeeves, i-am zis, îţi amintești că în mașină îţi 
spusesem că mă simt împovărat de o presimţire 
nelămurită? 

— Da, domnule. 

— Ei bine, aveam tot dreptul să mă simt așa. Lasă-mă să- 
ți spun în numai câteva cuvinte ce a aruncat adineauri 
mătușa Dahlia pe capul meu. 

l-am comunicat totul în câteva vorbe simple, iar 
sprânceana lui s-a ridicat cu peste o jumătate de 
centimetru, arătând cât de adânc era răscolit. 

— Foarte neplăcut, domnule. 

— Cumplit. Iar partea cea mai îngrozitoare este, cred, că 
va trebui să fac ce vrea ea. 

— Mă tem că da, domnule. Luând în considerare 
posibilitatea ca, în caz că vă declinaţi cooperarea, doamna 
Travers să treacă la sancţiuni împotriva dumneavoastră în 
domeniul bucătăriei lui Anatole, se pare că n-aveţi de ales; 
trebuie să-i faceţi pe plac. Aveţi vreo criză dureroasă, 
domnule? m-a întrebat el observând că mă zvârcoleam. 

— Nu, e doar furia. Chestia asta m-a șocat, Jeeves. Nu o 
credeam în stare să aibă asemenea idei. l-aș mai înţelege 
pe dușmanul lui Sherlock Holmes sau pe doctorul Fu 
Manchu, să nutrească asemenea gânduri, dar nu o soţie și 
o mamă care se bucură de respect în piața Snodsbury, 
Worcestershire. 

— Femelele speciilor sunt mai ucigătoare decât masculii, 
domnule. Mi-aș putea lua îngăduinţa să vă întreb dacă a 
fost formulat vreun plan de acţiune? 

— A schiţat ea unul. Să deschid o fereastră, făcând-o să 
arate ca deschisă pe din afară... 

— Scuzaţi-mi întreruperea, domnule, dar cred că 
doamna Travers greșește. O fereastră spartă ar împrumuta 
o mai puternică impresie de verosimilitate. 

— N-ar trezi casa? 

— Nu, domnule, se poate face absolut fără zgomot, 
ungând cu melasă lipicioasă o hârtie groasă de ambalaj, 
făcând hârtia să adere la ochiul respectiv de geam și 
aplicând o lovitură puternică cu pumnul. Este metoda 
recunoscută ca fiind de cea mai mare vogă în industria 
furtului. 

— Dar unde-i hârtia de ambalaj? Unde-i lipiciul? 

— Pot să vi le procur, domnule, și voi fi fericit să execut 
operaţia pentru dumneavoastră, dacă doriţi. 

— Faci tu asta? Jeeves, ești un adevărat sfânt. 

— Câtuși de puţin, domnule. Mă străduiesc să dau 
satisfacţie. Scuzaţi, mi se pare că bate cineva. 

S-a dus la ușă, a deschis-o, a spus: „Desigur, doamnă, o 
să-l dau domnului Wooster imediat”, și s-a întors cu un soi 
de paloș. 

— Cuţitul dumneavoastră, domnule. 

— Îţi mulţumesc, Jeeves, lua-l-ar naiba, am spus eu 
privind obiectul cu înfiorare și l-am strecurat sumbru într-o 
deschizătură a tricoului. 


După deliberări, plasasem momentul loviturii pentru 
orele unu dimineaţa - când era de așteptat ca amfitrionii să 
fie în plin curs de acumulare a celor opt ore de somn - iar 
la unu pe muche, Jeeves s-a strecurat în cameră. 

— Totul este pregătit, domnule. 

— Lipiciul? 

— Da, domnule. 

— Hârtia de ambalaj? 

— Da, domnule. 

— Atunci, dacă nu te deranjează, sparge fereastra. 

— Am și procedat astfel, domnule. 

— Ai și spart-o? Bine ai zis, că nu produce zgomot. N-am 
auzit nimic. Atunci, cred, nu-mi mai rămâne nimic de făcut 
decât să atac tabloul! N-are rost să mai umblu cu șoșele și 
nici măcar cu momele. 

— Nu, domnule. Dacă este de făcut, atunci trebuie făcut 
repede, a citat el, iar eu mi-am amintit cât de clar exprimă 
Jeeves întotdeauna chestiile astea. 

Ar fi inutil să pretind că, atunci când coboram scările... 
aveam nesinchiseala mea obișnuită. Picioarele îmi erau 
reci, iar dacă s-ar fi auzit vreun zgomot, aș fi sărit ca ars. 
Gândurile mele despre mătușa Dahlia, care mă azvârlise în 
grozăviile acestei nopţi, erau subţiate destul de rău în 
privinţa dragostei nepoţești. Într-adevăr, nu exagerez prea 
mult spunându-vă că, la fiecare pas, se adâncea 
convingerea mea că ceea ce îi trebuia rudei mele vârstnice 
era un picior bine plasat. 

Totuși, într-o privinţă, puteai să-ţi scoţi pălăria în faţa ei. 
Spusese că extragerea pânzei din rama părintească ar fi 
tot atât de lesnicioasă ca desprinderea cojii de pe un copac 
vechi - o operaţie pe care n-am executat-o niciodată, dar 
care, îmi închipui, e destul de simplă - și așa a fost. Nu 
supraapreciase deloc rezistenţa și ascuţimea cuţitului pe 
care mi-l procurase. Patru tăieturi rapide, și pânza, a ieșit 
afară ca un fir de iarbă tras cu cleștele. Am înfășurat-o și 
m-am tupilat cu ea până în camera mea. 

În lipsa mea, Jeeves ațâţase focul, iar acum flacăra era 
voioasă. Eram pe cale să hrănesc flăcările cu regretabilul 
produs al lui Edward Fothergill și să  desăvârșesc 
devenirea lui cu vătraiul, când Jeeves mi-a oprit mâna.. 

— Nu ar fi judicios să ardem un obiect atât de vast dintr- 
o singură bucată, domnule. Există riscul de a da foc 
căminului. 

— Aha, da, înţeleg ce vrei să spui. Să-l tăiem, la asta te 
gândești? 

— Mă tem că e inevitabil, domnule. Oare aș putea 
sugera că monotonia misiunii ar fi considerabil micșorată 
dacă aș procura whisky și un sifon? 

— Ştii unde le ţine? 

— Da, domnule. 

— Atunci, îndreaptă-le încoa'! 


344 


— Prea bine, domnule. 

— Între timp, continui eu treaba. 

Asta am făcut, și progresam frumușel, când ușa s-a 
deschis fără s-o aud și mătușa Dahlia a prins relief. A 
vorbit înainte de a fi apucat s-o observ, ceea ce m-a făcut 
să sar spre tavan cu un țipăt sugrumat. 

— Totul ca pe roate, Bertie? 

— Mai bine ai fi claxonat! am spus eu revenind pe 
pământ și vorbind nu fără amărăciune. M-ai zguduit până-n 
măduva oaselor. Da, lucrurile s-au desfășurat după plan. 
Dar Jeeves insistă să ardem corpus delicti feliuță cu feliuţă. 

— Păi, desigur. Doar nu vrei să dai foc căminului. 

— Tocmai asta a spus. 

— Şi a avut dreptate, ca întotdeauna. Am adus foarfecă 
mea. Apropo, unde-i Jeeves? De ce nu-i alături de tine, 
acordându-ţi ajutorul lui plin de abnegaţie? 

— Pentru că e plin de abnegaţie în altă parte. S-a dus 
după whisky. 

— Ce om! N-are pereche, absolut că nu! Pe sufletul meu, 
a zis ruda mea după câteva clipe, în timp ce ne așezam la 
foc și ne puneam pe tăiat, dacă nu-mi amintesc de 
vremurile dragi ale școlii și de ceaiurile noastre când eram 
fete. Zile fericite, fericite zile! Ah, Jeeves, fă-te încoa' și 
pune-mi aprovizionarea la îndemână. Dar ce mai ai acolo? 

— Foarfecele cele mari, de grădină, doamnă. Sunt dornic 
să acord întreaga asistenţă ce-mi stă în puteri. 

— Atunci, apucă-te și acordă! Capodopera lui Edward 
Fothergill te așteaptă. 

Fiind trei, și fără să ne cruțăm eforturile, am terminat 
curând lucrarea. Abia străbătusem primul meu whisky cu 
sifon și îl începeam pe al doilea, când tot ce mai rămăsese 
din Venus, fără a mai pune la socoteală cenușa, era 
bucăţica de la capătul de sud-est, pe care o ţinea Jeeves. 
Se uita la ea cu ceea ce mi se părea o privire mai curând 
gânditoare. 

— Scuzaţi-mă, doamnă, a zis el. Oare v-am auzit spunând 
că numele de botez al domnului Fothergill ar fi Edward? 

— Chiar așa. Dacă vrei, poţi să te gândești la el și ca 
Eddie. Dar de ce? 

— Numai așa, pentru că tabloul ce se află cu noi poartă 
semnătura „Everard Fothergill”, doamnă. M-am gândit că 
ar trebui să vă mentionez acest fapt. 

Ca să vă spun că mătușa și nepotul n-au reacţionat în stil 
mare, ar însemna să batjocoresc adevărul. Se băteau 
munţii cap în cap. 

— Dă-mi mie bucata aceea, Jeeves. Mie mi se pare că e 
Edward, m-am pronunţat eu, după o cercetare amănunţită. 

— Eşti nebun! a spus mătușa Dahlia, smulgând febril 
bucata din încleștarea mea. E Everard. Nu-i așa, Jeeves? 

— Asta a fost cu siguranță impresia pe care mi-am 
format-o, doamnă. 

— Bertie, a spus mătușa Dahlia, vorbind cu un glas 
despre care cred că e denumit în general sugrumat și 
îndreptând spre mine genul de privire pe care în zilele 
când obișnuia să vâneze cu familia Quorn, iar uneori și cu 
Pytchley, ar fi azvârlit-o unui câine angajat în vânarea unui 
iepure, Bertie, blestem al lumii civilizate, dacă ai ars 
cumva celălalt tablou... 

— Nici pomeneală de una ca asta! am răspuns eu dârz. 
Sunteţi amândoi zbanghii. Dar dacă asta poate să vă 
liniștească, o să cobor în sufragerie și o să mă mai uit o 
dată. Găsiţi-vă vreo distracţie până mă întorc. 

V-am spus că vorbisem dârz; și, ascultându-mă, fără 
îndoială v-aţi fi spus: „Totul, este în regulă cu Bertram. E 
netulburat.” Dar nu eram. Mă temeam de tot ce poate fi 
mai rău și mă zgribuleam dinainte la gândul cuvântării 
pătimașe, cu privire la cusururile mele morale și mintale, 
pe care mătușa Dahlia o va expune cu prilejul reîntâlnirii 
noastre. Căci, în trecut, provocări mult mai mici o făcuseră 
să-și modeleze purtarea faţă de mine după aceea a unui 

major nemulțumit de felul cum face drepți și prez. arm.! un 
răcan care încă n-a prins șpilul. 

Nu eram deci în forma cea mai bună pentru a recepționa 
încă un șoc, dar l-am căpătat totuși când am ajuns la 
capătul expediției, căci, pe când intram în sufragerie, 
cineva de acolo s-a năpustit în salturi afară și m-a pocnit 
cum nu se poate mai central. Înlănţuiţi într-o îmbrăţișare 
de fier, ne-am împleticit până în hol și, când am aprins 
lumina ca să nu dau grămadă peste mobile, am avut 
putinţa de a-mi vedea partenerul de dans și mai ales de a-l 
vedea în ansamblu, cum spune Jeeves. Era Fothergill 
senior în halat și papuci. În mâna dreaptă ţinea un cutit, 
iar la picioarele lui se afla un soi de legăturică, pe care o 
scăpase m momentul impactului; iar când am ridicat-o, în 
stilul meu curtenitor, și când s-a derulat, ceea ce am văzut 
a adus pe buzele mele un „Sfinte!” speriat. Exclamaţia mea 
s-a ciocnit cu un urlet de groază al lui. Pălise pe sub 
favoriţi. 

— Domnul Wooster! a... a tremurat el - cred că ăsta e 
cuvântul. Slavă Domnului că nu ești Everard! 

Ei, mă rog, firește, și mie îmi făcea plăcere chestia asta. 
Era ultimul lucru de pe lume pe care să mi-l doresc - a fi un 
artist mic și subţirel, cu barbă. 

— Fără îndoială, a urmat el, tremurând încă, ești 
surprins să mă găsești mutându-mi din loc Venera prin furt 
pe această cale, dar pot să-ţi explic totul. 

— Păi, e un lucru foarte drăguţ, nu? 

— Dumneata nu ești artist... 

— Nu, mai curând literat. O dată am scris un articol - Ce 
Poartă Bărbaţii Bine Îmbrăcaţi - pentru Budoarul Doamnei. 

— Cu toate acestea, sper să te pot face să înţelegi ce 
înseamnă tabloul acesta pentru mine. Era copilul meu. Mă 
uitam cu drag cum crește. Îl iubeam. Era o parte a vieţii 
mele. 

Aici a făcut o pauză, părând cumva atins la plex, iar eu 
am azvârlit în circuit un: „Lesne de înţeles!”, ca să menţin 
conversaţia. 

— Iar apoi Everard s-a însurat, și într-un moment de 
nebunie i l-am dăruit, cadou de nuntă. Cât de amarnic am 
regretat! Dar faptul fusese comis. Era irevocabil. Am văzut 
cât de mult preţuia el tabloul. La prânz, ochii îi erau 
întotdeauna aţintiţi asupra tabloului. Nu mă puteam hotărî 
să i-l cer îndărăt. Și totuși, fără acest tablou, mă simţeam 
pierdut pe lume. 

— Un pic cam încurcată situaţie, l-am încuviinţat eu. 
Greu de găsit o soluţie. 

— O vreme părea imposibil. Apoi s-a ivit șansa asta... cu 
furturile de tablouri în vecini. Aţi auzit de ele, nu? 

— Da, mătușa Dahlia mi-a pomenit. 

— Mai multe tablouri de valoare au fost furate de la case 
din apropiere, și brusc mi-a venit ideea: dacă ar fi să... 
hm... să mut din loc Venera mea, Everard ar deduce că e 
mâna aceleiași bande și n-ar bănui niciodată adevărul. M- 
am luptat cu ispita și...- aţi spus ceva? 

— A, nu, am zis numai: „Bravo, băiete!” 

— Da? Păi, cum spuneam, m-am străduit din răsputeri să 
rezist ispitei, dar noaptea asta n-am mai putut... Domnule 
Wooster, ai o faţă amabilă. 

Am înţeles, o clipă, că spusese „față amarnică” și mi-am 
îndreptat bustul, cam înțepat. Pe urmă am priceput. 

— Drăguţ din partea dumitale să spui asta. 

— Da, sunt sigur că ești cumsecade și n-o să mă 
trădezi... N-o să-i spui lui Everard? 

— Firește că nu, dacă nu vrei. Va să zică, buze 
pecetluite? 

— Exact. 

— E-n regulă. A 

— Mulţumesc, mulțumesc.  lţi port  nemărginită 
recunoștință. Ei, s-a făcut cam târziu și am putea să ne 

întoarcem în paturile noastre, cred, așa că o să spun 
noapte bună, a spus el. 

Și, trecând la fapte, a tulit-o pe scări ca un iepure ce se 
îndreaptă spre casă. Și abia dispăruse, când m-am pomenit 
cu mătușa Dahlia și Jeeves alături de mine. 

— A, aici eraţi, am spus. 

— Da, aici suntem, a răspuns ruda mea cu oarecare 
asprime. De ce ai întârziat atât? 

— Aș fi fost mult mai rapid, dar m-au jenat în mișcări 
leoparzii. 

— Ce? 

— Leoparzi bărboși. Shakespeare. Corect, Jeeves? 

— Absolut corect, domnule. Shakespeare spune despre 
soldaţi că sunt bărboși ca leoparzii. 

— Şi, zise mătușa Dahlia încheind citatul din „Cum vă 
place”, plini de blesteme ciudate. Din care vei auzi imediat 
câteva, dacă nu ne spui despre ce tot bolborosești. 

— Cum, nu v-am spus? Am făcut o șuetă cu Edward 
Fothergill. 

— Bertie, ţi-ai băut minţile. 

— Nu cu totul, neamule drag, dar le-am zguduit serios. 
Mătușă Dahlia, am de povestit o istorie uluitoare. 

Și le-am povestit istoria mea uluitoare. 


— Şi astfel, am încheiat eu, ne învăţăm lecţia o dată mai 
mult, să nu disperăm niciodată, oricât de negru ar fi 
orizontul. Norii furtunii s-au strâns ameninţători, cerul era 
ca funinginea, dar ce vedem acum? Soarele strălucește și 
păsările au revenit. Fothergilla voia s-o epurăm pe Venus, 
și iată că am epurat-o. Voilă! am zis eu, devenind un pic 
parizian. 

— Şi când o să afle că, mulțumită imbecilităţii tale, 
tabloul foarte valoros al lui Everard a fost de asemeni 
epurat? _ 

Am hârâit. Înţelegeam ce e în mintea ei. 

— Da, asta e ceva, am încuviinţat. 

— O să se încingă ca o cloșcă turbată! Pentru nimic în 
lume n-o să-mi mai dea serialul! 

— Mă tem că nu. 

Chestia asta o uitasem. 

— Retrag tot ce-am spus despre soare și păsări. 

Și-a făcut plinul la plămâni; și ochiul cel mai neatent 
putea să observe că e pe cale să se dezlănţuie: 

— Bertie... 

Jeeves a scos tusea lui discretă, cea care aminteşte de o 
oaie limpezindu-și gâtlejul pe un îndepărtat versant de 
munte. 

— Mă întreb, doamnă, dacă aș putea să fac o propunere. 

— Da, Jeeves. Amintește-mi, a zis ruda mea aruncându- 
mi o privire arzătoare, să-ți spun pe urmă ce aveam de 
spus. Jeeves, urcă-te la tribună. 

— Vă mulțumesc, doamnă. Nu e nimic special, decât că- 
mi trece prin minte, absolut întâmplător, că există o soluție 
pentru dificultatea cu care suntem confruntati. Dacă lumea 
l-ar găsi aci pe domnul Wooster, zăcând fără cunoștință, cu 
fereastra spartă și amândouă tablourile dispărute, doamna 
Fothergill, cred, ar putea fi convinsă că domnul Wooster a 
surprins răufăcători în curs de a pătrunde prin efractie și, 
în timp ce se străduia să protejeze bunurile dumneaei, a 
fost asaltat și copleșit de intruși. Dumneaei, e de așteptat, 
va fi recunoscătoare. 

Mătușa Dahlia a ţâșnit ca o rachetă din adâncimile 
tristeţii în care se bălăcise. Faţa ei, mereu roșie datorită 
vânătorilor practicate în toate anotimpurile de-a lungul 
tinereţii, a căpătat acum culoarea sfeclei. 

— Jeeves, ai nimerit-o! înţeleg ce vrei să spui. O să-i fie 
atât de îndatorată pentru comportarea lui curajoasă, încât 
n-o să mai aibă obraz să-mi refuze serialul. 

— Întocmai, doamnă. 

— Îţi mulțumesc, Jeeves. 

— N-aveti de ce, doamnă. 

— Când, peste mulţi ani, o să dai ortul popii, trebuie 
neapărat să-ţi pui creierul într-un borcan, să-l examineze 
toată naţia. E un plan genial, nu crezi, Bertie? 

Auzisem schimbul de remarci susmenţionat și nu 
simțisem nici urmă din entuziasmul mătușii Dahlia, 
întrucât depistasem fisura pe loc - adică, faptul că nu 
zăceam fără cunoștință. Am menţionat acest aspect. 

— A, asta ţi-e? a spus mătușa Dahlia. Asta o putem 
aranja imediat. Aș putea să-ţi dau o lovitură în cap cu... cu 
ce, Jeeves? 

— Ciocanul gongului se impune de la sine, doamnă. 

— Așa e, cu ciocanul gongului. Și cu asta, gata. 

— Ei, am zis eu, noapte bună. M-am dus să mă culc. 

S-a zgâit la mine ca o mătușă care nu-și poate crede 
urechilor. 

— Refuzi să joci reglementar? 

— Refuz. 

— Gândește-te bine, Bertram Wooster. Gândește-te la ce 
vei culege. Nici măcar o aromă îndepărtată din 
mâncărurile lui Anatole n-o să ajungă la nările tale, luni și 
luni și luni de zile! O să scoată la iveală toate specialităţile 
lui, Silfide cu cremă de raci, Timbales Toulousaines de vițel 
cu orez și mai câte, dar tu n-o să fii de faţă, să-ţi iei portia. 
Iar ce-ţi spun acum, e oficial. 

Mi-am îndreptat spinarea, realizând statura mea cea mai 
înaltă. 

— Nu există pentru mine spaimă, mătușă Dahlia, în 
amenințările dumitale, pentru că... Jeeves, cum e mai 
departe? 

— Pentru că sunteţi atât de puternic în cinstea 
dumneavoastră, domnule, încât amenințările trec pe 
alături, ca vântul leneș de care nu vă pasă. 

— Chiar așa. Am meditat îndelung asupra subiectului 
constituit de bucătăria lui Anatole și am ajuns la concluzia 
că e vorba de un cuţit cu două tăișuri. E paradisul pe 
pământ, firește, să mesteci ofrandele lui afumate, dar ce te 

faci cu silueta? Ultima oară când m-am bucurat de 
ospitalitatea dumitale în timpul lunilor de vară, mi-am dat 
drumul la curea cu trei găuri. Mă simt mai bine fără 
bucătăria lui Anatole. Nu vreau să arăt ca unchiul George. 

Făceam aluzie la actualul lord Yaxley, proeminentul 
membru al cluburilor londoneze, care devine tot mai 
proeminent an de an, mai ales văzut din profil. 

— Așadar, am urmat, oricât de chinuitor ar fi, sunt 
pregătit să nu mai pup în viața mea toate acele Timbales 
cu a căror sistare mă amenințţi și, prin urmare, întimpin 
sugestia dumitale, de a-mi aplica lovituri în cap, cu cel mai 
hotărât refuz, denumit de latini nolle prosequi. 

— Acesta e ultimul tău cuvânt, da? 

— Este, am spus, și era, căci în clipa când m-am răsucit 
pe călcâie, ceva m-a lovit violent pe creștet, și m-am simţit 
ca monarhul pădurii, căzut sub securea tăietorului de 
lemne. 


Care e cuvântul pe care încerc să mi-l amintesc? Începe 
cu h. A, da, haotic, ăsta e. Căci o vreme mai apoi, situaţia a 
fost haotică. Primul lucru de care îmi amintesc mai pe 
urmă cu oarecare claritate este că m-am trezit în patul 
meu, cu un soi de zgomot bubuitor răsunând în imediată 
apropiere. Acest zgomot, când negurile s-au mai risipit, am 
putut să-l diagnostichez drept vorbirea mătușii Dahlia. Are 
o voce foarte antrenantă, te ia pe sus. După cum v-am mai 
spus, obișnuia să vâneze mult și, deși eu însumi n-am vânat 
niciodată, înţeleg perfect că toată chestia este să te faci 
auzit peste trei lanuri și-o pădurice. 

— Bertie, zicea ea, aș dori să mă asculţi și să nu permiţi 
atenţiei tale să hoinărească. Am pentru tine niște știri care 
o să te facă să dansezi prin casă. 

— O să curgă multă apă la vale, am răspuns eu rece, 
până voi fi în stare să dansez în nu importă care conac 
parșiv. Capul meu... 

— Da, firește. O să-ţi vină puţin mai greu să-l porţi. Dar 
să nu ne lăsăm abătuţi de chestiuni secundare. Vreau să-ţi 
comunic scorul final. Operația este atribuită în toate 
privinţele bandei de spărgători care a furat prin partea 
locului, probabil o bandă internaţională. Cornelia 
Fothergill este pierdută de admiraţie în fața comportării 
tale temerare, așa cum Jeeves prevăzuse că va fi, și îmi 
acordă serialul în condiţii lesnicioase. Aveai dreptate în 
privința păsărilor. Ciripesc. 

— În capul meu. 

— Te cred și, cum ai zice tu, inima îmi sângerează. Dar, 
din când în când, trebuie cu toţii să consimţim la sacrificii. 
Nu poţi să faci o omletă, fără să spargi ouăle. 

— Cugetare proprie? 

— Nu, e a lui Jeeves. A zis-o în șoaptă, privind 
rămășițele. 

— Așa a zis, ai? Ei lasă, că pe viitor...O, Jeeves, am spus, 
văzându-l că intră cu ceea ce părea să fie o băutură 
răcoritoare. 

— Poftiţi. 

— În problema ouălelor și a omletelor. De acum încolo 
dacă ai putea s-o lași mai moale cu primele și să te lași 
păgubaș de celelalte, ţi-aș rămâne îndatorat. 

— Prea bine, domnule, a zis cinstitul flăcău. O să-mi 
întipăresc asta în minte. 

34 Sios Arie EO x ; 
Nu poti face omletă fără să spargi câteva ouă, Charles Darwin. 


353 


Lector: MARIA VONGHIZAS 
Tehnoredactor: AURA IONESCU 


Tiparul executat la: 


COMBINATUL POLIGRAFIC „CASA SCÎNTEII” 
Coli tipar: 20,5 comanda 1017 


ah 


354 


